
Bătrâna se răzgândise şi nu mai voia să moară, dar era deja prea târziu. Îşi înfipsese degetele în tencuiala zidului învecinat până când îşi rupsese unghiile. Apoi încercase să-şi elibereze gâtul, luptându-se să-şi înfigă sub sfoară vârfurile însângerate ale degetelor. Se agăţase de viaţă cu o asemenea disperare că îl făcu pe Harry Bosch să se întrebe ce se întâmplase înainte. Ce se întâmplase cu hotărârea şi dorinţa ei, şi de ce o părăsiseră după ce îşi aşezase sfoara în jurul gâtului şi trântise scaunul? De ce renunţase?

Acestea nu erau întrebări oficiale, de genul celor pe care el avea să le scrie în raportul asupra morţii. Dar Bosch nu se putea abţine să nu se gândească la toate acestea, în timp ce stătea în maşină, în faţa azilului de bătrâni de pe Sunset Boulevard, la est de autostrada Hollywood. Era ora patru şi douăzeci după-amiaza, în prima zi a anului. Bosch fusese rechemat la lucru din vacanţă.

Trecuse mai bine de jumătate din zi şi lucrul consta în două sinucideri  una prin împuşcare, alta prin spânzurare. Ambele victime erau femei. Şi într-un caz, şi în celălalt motivul fusese depresia şi disperarea. Însingurarea. Prima zi a noului an era întotdeauna preferată de sinucigaşi. În timp ce majoritatea oamenilor o întâmpinau cu speranţă şi dorinţă de înnoire, alţii o vedeau ca pe o zi bună pentru a muri, unii dintre ei  asemeni femeii  dându-şi seama de greşeala lor abia când era prea târziu.

Bosch privi prin parbriz cum targa cu cadavrul ultimei victime, acoperit cu o pătură verde, era aşezată în camioneta albastră a pompelor funebre. În camionetă era o targă, pe care zăcea victima primei sinucideri  o actriţă în vârstă de treizeci şi patru de ani care se împuşcase pe Mullholand, într-un loc de unde se aşternea o vastă panoramă asupra Hollywood-ului. Bosch şi echipajul care ridica morţii se deplasaseră de la un cadavru la altul.

Celularul lui Bosch sună, smulgându-l din gândurile sale asupra acelor decese lipsite de însemnătate. Era Mankiewicz, sergentul de serviciu de la sediul Diviziei Hollywood a Departamentului de Poliţie din Los Angeles.

Mai ai de lucru acolo?

Sunt pe punctul de a pleca.

Ceva important?

O sinucidere m-am răzgândit. Mai ai ceva?

Da. Şi mă gândeam că nu ar trebui să-ţi spun asta la telefon. Probabil că presa are o zi aproape moartă  primesc mai multe apeluri de la reporteri dornici să afle ce se mai întâmplă decât de la cetăţeni care au nevoie de ajutor. Toţi vor să scrie un material despre primul caz, actriţa din Mullholland. Ştii tu, o poveste de genul moartea-unui-vis-de-la-Hollywood. Şi probabil că ar trece cu vederea acest ultim apel.

Despre ce e vorba?

Un cetăţean, în canionul Laurel. Pe Wonderland. Tocmai ne-a sunat să ne spună cum câinele lui s-a întors de la o plimbare prin pădure cu un os în gură. Tipul zice că e un os uman  un os al braţului unui copil.

Bosch aproape că gemu. În fiecare an primeau trei-patru telefoane de genul acesta. Isterie, urmată întotdeauna de o explicaţie simplă: oase de animale. Prin parbriz, îi salută pe cei doi tipi de la oficiul de pompe funebre, care cărau cadavrele, în timp ce aceştia se îndreptau către uşile din faţă ale camionetei.

Ştiu ce crezi, Harry. Iar o să alergăm după oase de cai morţi. Ai făcut-o de o sută de ori, şi de fiecare dată e acelaşi lucru. Coioţi, cerbi, mă rog. Dar, tipul ăsta cu câinele e doctor. Şi zice că nu există nicio îndoială. E vorba de humerus. Un os din partea superioară a braţului. Zice că e un copil, Harry. Şi apoi, fii atent. A zis…

Urmă o tăcere; de bună seamă că Mankiewicz îşi căuta notiţele. Bosch privea camioneta pompelor funebre intrând în trafic. Mankiewicz reveni şi începu să-i citească notiţele.

Osul are o fractură vizibilă chiar deasupra epicondilului median, ce-o mai fi şi aia.

Lui Bosch i se încleştă falca. Simţi un mic impuls electric străbătându-i ceafa.

Asta e din notiţele mele, nu ştiu dacă afirmaţia e corectă, însă doctorul zice că era doar un copil, Harry. Aşa că te-aş ruga să te duci să verifici ce e cu humerusul ăla.

Bosch nu răspunse.

 Îmi pare rău.

E în ordine, Mank. Care e adresa?

Mankiewicz îi dădu adresa şi îi spuse că trimisese deja o echipă de patrulare.

Ai făcut bine că n-ai transmis mesajul prin radio. Hai să lăsăm lucrurile aşa.

Mankiewicz îl asigură că se va conforma. Bosch închise telefonul şi porni maşina. Înainte de a ieşi din parcare, aruncă o privire către intrarea în azilul de bătrâni. Nimic din ceea ce vedea nu i se părea frumos. Funcţionarii de la azil afirmaseră că femeia care se spânzurase în dulapul cămăruţei sale nu avea rude apropiate. Şi în moarte avea să fie tratată ca în viaţă, urma să fie lăsată singură şi dată uitării.

Bosch ieşi din parcare şi se îndreptă către canionul Laurel.

În timp ce urca prin canion şi apoi pe muntele Lookout către Wonderland Avenue, Bosch asculta la radioul din maşină transmisia meciului susţinut de echipa Lakers. Nu era un suporter înflăcărat al baschetului profesionist, dar voia să ştie cum stau lucrurile în caz că ar fi avut nevoie de partenerul său, Jerry Edgar. Bosch lucra singur fiindcă Edgar făcuse rost de două invitaţii la meci. Bosch fusese de acord să nu-l solicite pe Edgar decât în cazul în care s-ar fi comis vreo crimă sau ar fi survenit o situaţie în care nu se putea descurca singur. Mai existase şi un al treilea membru al echipei sale, Kizmin Rider, dar aceasta fusese promovată cu aproape un an în urmă la Divizia de Furturi şi Omucideri şi nu i se găsise un înlocuitor.

Meciul cu Trail Blazers era foarte strâns. Fără să fie un fan înrăit, Bosch ştia din vorbăria lui Edgar despre campionat şi din implorările acestuia de a obţine o permisie, că era un meci important cu una dintre cele mai redutabile rivale ale echipei din Los Angeles. Hotărî să nu-l sune pe Edgar înainte de a ajunge la locul crimei şi de a evalua situaţia. Când începu să piardă semnalul FM, în canion, opri radioul.

Drumul în sus era abrupt. Canionul Laurel era o despicătură în munţii Santa Monica, iar drumurile adiacente urcau către vârfurile munţilor. Wonderland Avenue se înfunda într-un loc îndepărtat, unde casele în valoare de o jumătate de milion de dolari erau înconjurate de teren împădurit şi abrupt. Bosch ştiu din instinct că a căuta oase în acea zonă avea să fie un coşmar logistic. Opri în spatele unei maşini de patrulare care ajunsese deja la adresa pe care i-o dăduse Mankiewicz şi se uită la ceas. Consemnă ora  4.38  pe o pagină nouă din blocnotesul său. Se gândi că îi rămăsese mai puţin de o oră de lumină.

Când bătu la uşă, îi deschise o femeie ofiţer de patrulă pe care nu o recunoscu. Pe ecusonul ei scria Brasher. Îl conduse spre spatele casei, către un birou unde partenerul ei, un ofiţer pe nume Edgewood, vorbea cu un bărbat cărunt care stătea în spatele unui birou plin de lucruri. Pe birou trona o cutie de pantofi cu capacul scos.

Bosch păşi înainte şi se prezentă. Bărbatul cărunt spuse că îl cheamă Paul Guyot şi că era medic generalist. Aplecându-se înainte, Bosch văzu că în cutie se afla osul care îi strânsese pe toţi laolaltă. Avea o culoare maroniu închisă şi arăta ca o bucată de plută perforată.

Mai văzu un câine, care stătea întins pe podea lângă scaunul doctorului. Era un câine mare, cu blana galbenă.

Deci ăsta este, spuse Bosch, întorcându-şi privirea din nou către cutie.

Da, domnule detectiv, acesta este osul pentru care v-am sunat, spuse Guyot. Şi, aşa cum puteţi vedea…

Întinse mâna spre un raft din spatele biroului şi scoase un exemplar voluminos din Anatomia lui Gray, pe care îl deschise la o pagină înseninată dinainte. Bosch observă că purta mănuşi din latex.

Pe pagină era ilustrat un os, în plan anterior şi posterior, în colţul paginii se afla o mică schiţă a unui schelet cu osul humeral al ambelor braţe pus în evidenţă.

Humerusul, spuse doctorul Guyot, bătând cu degetul în pagină. Şi aici, specimenul recuperat.

Băgă mâna în cutia de pantofi şi ridică încet osul. Ţinându-l deasupra paginii, îl compară cu imaginea ilustrată în carte.

Epicondilul median, trohlea, tuberculul mare şi mic, toate sunt aici. Şi, după cum le spuneam celor doi colegi ai dumneavoastră, cunosc oasele şi fără să mă uit pe carte. Acesta este un os uman, domnule detectiv. Nu există nicio îndoială.

Bosch se uită la faţa lui Guyot. Remarcă un mic tremur, poate primul semn de Parkinson.

Sunteţi la pensie, domnule doctor?

Da, dar asta nu înseamnă că nu recunosc un os când îl văd.

Nu pun la îndoială spusele dumneavoastră, domnule doctor, zise Bosch schiţând un zâmbet. Dacă dumneavoastră susţineţi că e un os uman, eu cred, bine? Încerc doar să mă lămuresc cum stau lucrurile pe aici. Dacă vreţi, puteţi pune osul înapoi în cutie.

Guyot se conformă.

Cum îl cheamă pe câinele dumneavoastră?

Calamity.

Bosch privi în jos către câine. Părea să doarmă.

Când era căţeluşă, am avut mari probleme cu ea.

Bosch încuviinţă.

Deci, dacă nu vă deranjează să repetaţi ce-aţi spus mai înainte, vă rog să-mi relataţi ce s-a întâmplat astăzi.

Guyot se aplecă şi trase de zgarda câinelui. Câinele ridică privirea pentru un moment, apoi puse din nou capul jos şi închise ochii.

Am scos-o pe Calamity la plimbarea de după-amiază. De obicei, când ajung la rond, îi dau drumul din lesă şi o las să alerge prin pădure.

Ce rasă e aceasta? întrebă Bosch.

Labrador galben, răspunse repede Brasher din spatele lui.

Bosch se întoarse şi o privi. Ea îşi dădu seama că făcuse o greşeală intervenind şi dădu din cap, păşind înapoi către uşă, unde se afla partenerul său.

Voi puteţi pleca dacă aţi mai primit şi alte apeluri, spuse Bosch. Preiau eu cazul.

Edgewood încuviinţă şi îi făcu semn partenerei lui să iasă.

Vă mulţumesc, domnule doctor, spuse el în timp ce pleca.

Cu plăcere.

Bosch avu o tresărire.

Hei, colega!

Edgewood şi Brasher se întoarseră.

Nu vorbiţi despre asta prin radio, bine?

În regulă, spuse Brasher, susţinând privirea lui Bosch până când acesta se uită în altă parte.

După plecarea ofiţerilor, Bosch îşi întoarse din nou privirea către doctor şi îşi dădu seama că tremurul facial devenise ceva mai pronunţat.

Nici ei nu m-au crezut la început, spuse el.

Asta se datorează faptului că primim o grămadă de apeluri de genul acesta. Dar eu vă cred, domnule doctor, aşa că vă rog să continuaţi povestea.

Guyot încuviinţă.

Ei bine, eram sus la rond şi am desfăcut lesa. Calamity a urcat în pădure, aşa cum face de obicei. E bine dresată. Când fluier, se întoarce. Problema e că nu mai pot să fluier prea tare. Aşa că, dacă se îndepărtează undeva şi nu mă aude, atunci trebuie să aştept, înţelegeţi.

Ce s-a întâmplat azi, când a găsit osul?

Am fluierat şi nu s-a întors.

Deci se depărtase destul de mult.

Da, exact. Am aşteptat. Am mai fluierat de câteva ori şi apoi, în sfârşit, a apărut din pădure lângă casa domnului Ulrich. Avea osul în gură. Ştiţi, la început am crezut că era un băţ, şi că voia să ne jucăm cu el. Dar, în timp ce se apropia de mine, mi-am dat seama că era un os. I l-am luat  deşi s-a opus cu înverşunare  şi apoi, după ce l-am examinat şi am fost sigur, v-am sunat pe voi.

Pe voi, îşi spuse Bosch. Întotdeauna se adresau pe tonul acesta, de parcă poliţia ar fi fost o altă specie. Specia albastră, înarmată cu o armură impenetrabilă la ororile lumii.

Când aţi sunat, i-aţi spus sergentului că osul prezenta o fractură.

Desigur.

Guyot ridică din nou osul, mânuindu-l. cu grijă. Îl întoarse şi îşi trecu degetul peste striurile verticale de pe suprafaţa lui.

Asta e o linie de ruptură, domnule detectiv. Este o fractură vindecată.

Bun.

Bosch arătă spre cutie, şi doctorul puse osul la loc.

Domnule doctor, v-ar deranja să-i puneţi câinelui lesa şi să faceţi o plimbare împreună cu mine până la rond?

Deloc. Trebuie doar să-mi iau alte încălţări.

Şi eu trebuie să mă schimb. Ce-ar fi să ne întâlnim în faţă?

Imediat.

O să iau eu chestia asta.

Bosch puse capacul înapoi la cutia de pantofi, şi apoi o apucă cu ambele mâini, asigurându-se că nu îi zdruncină în vreun fel conţinutul.

Afară, Bosch observă că maşina de patrulare se afla încă în faţa casei. Cei doi ofiţeri stăteau înăuntru, aparent scriind rapoarte. Se duse la maşina lui şi aşeză cutia de pantofi pe locul pasagerului din faţă.

Purta o haină sport, blugi şi o cămaşă de bumbac. Îşi scoase haina, o împături şi o puse pe scaunul din spate al maşinii. Observă că trăgaciul armei pe care o purta într-un toc pe şold făcuse o gaură în căptuşeala hainei pe care o avea de un an. Curând, o să se extindă şi asupra buzunarului. Cel mai adesea, îşi uza hainele începând din interior.

Îşi scoase apoi cămaşa, dând la iveală un tricou alb pe care îl purta pe dedesubt, după care deschise portbagajul pentru a lua o pereche de bocanci de lucru din cutia lui cu echipament pentru cazuri de crimă. În timp ce se rezema de bara de protecţie din spate a maşinii pentru a-şi schimba încălţările o văzu pe Brasher coborând din maşină şi îndreptându-se către el.

S-ar părea că are dreptate, nu?

Aşa cred. Totuşi, va trebui să confirme cineva de la oficiul de medicină legală.

Te duci sus să te uiţi?

O să-ncerc. Deşi nu prea mai e lumină. Probabil o să mă întorc mâine.

Apropo, pe mine mă cheamă Julia Brasher. Sunt nouă în divizie.

Harry Bosch.

Ştiu, am auzit de tine.

Nu recunosc nimic.

Ea zâmbi la auzul replicii şi întinse mâna, dar Bosch tocmai îşi lega un şiret de la bocanci. Se opri şi îi strânse mâna.

 Îmi pare rău, spuse ea. Stau prost cu sincronizarea azi.

Nu-ţi face griji.

Termină de legat şireturile şi se ridică de pe bara de protecţie.

Adineauri, când mi-a scăpat răspunsul la întrebarea legată de rasa câinelui, mi-am dat seama imediat că încercai să stabileşti o relaţie cu doctorul. Am greşit. Îmi pare rău.

Bosch o studie un moment. Avea în jur de treizeci şi cinci de ani, şi purta părul strâns într-o coadă lungă care-i atârna peste partea din spate a gulerului. Avea ochii căprui închis. Bănui că-i plăcea să stea în aer liber, din cauza bronzului uniform al pielii ei.

Cum spuneam, nu-ţi face griji.

Eşti singur?

Bosch ezită.

Partenerul meu se ocupă de altceva, în timp ce eu fac investigaţii aici.

Îl văzu pe doctor ieşind pe uşa din faţă a casei cu câinele în lesă. După ce îmbrăcă salopeta de lucru, îi aruncă o privire Juliei Brasher, care studia câinele ce se apropia.

Pe voi nu vă solicită nimeni?

Nu, e o zi liniştită.

Bosch privi către lanterna din cutia lui cu echipament. Se uită la Brasher, apoi băgă mâna în portbagaj şi luă o cârpă pe care o aruncă peste lanternă. Scoase o rolă de bandă galbenă pentru marcarea locului crimei şi aparatul de fotografiat Polaroid, după care închise portbagajul şi se întoarse către Brasher.

Atunci, te superi dacă împrumut Mag-ul tău? Pe a mea am uitat-o acasă.

Nicio problemă.

Desfăcu lanterna de pe inelul pe care îl purta la centură şi i-o dădu.

În clipa aceea veni şi doctorul cu câinele.

Gata.

Bine, doctore, aş vrea să mergem împreună în locul unde i-ai dat drumul câinelui şi atunci o să vedem încotro o ia.

Nu sunt foarte sigur că o să te poţi ţine după ea.

În privinţa asta îmi fac eu griji, doctore.

Atunci, pe aici.

Urcară panta către micul rond de întoarcere unde Wonderland se înfunda. Brasher îi făcu un semn cu mâna partenerului său aflat în maşină şi merse cu ei.

Ştiţi, noi am trecut prin mari emoţii aici sus în urmă cu câţiva ani, spuse Guyot. Un bărbat a fost urmărit până acasă de la Hollywood Bowl şi apoi agresorul l-a ucis pentru a-l jefui.

 Îmi amintesc, spuse Bosch.

Ştia că ancheta nu fusese încă închisă, dar nu aminti acest amănunt. Nu era cazul lui.

Doctorul Guyot mergea cu un pas vioi, care-i ascundea vârsta. Lăsă câinele să imprime ritmul de mers, şi, în scurt timp ajunse la câţiva paşi în faţa lui Bosch şi Brasher.

Deci, unde ai fost înainte? o întrebă el.

Ce vrei să spui?

Ai zis că eşti nouă în Divizia Hollywood. Dar înainte?

Ah. La Academie.

Fu surprins. Se uită la ea, gândindu-se că probabil nu-i estimase corect vârsta.

Ştiu. Sunt bătrână, încuviinţă ea.

Bosch se jenă.

Nu, nu asta voiam să spun. Credeam doar că ai lucrat în altă parte. Nu pari un boboc.

Nu m-am înscris în Academie până la treizeci şi patru de ani.

Da?

Da. Microbul mi-a fost inoculat un pic cam târziu.

Ce făceai înainte?

O, o grămadă de lucruri. În principal, am călătorit. Mi-a luat ceva vreme să-mi dau seama ce voiam să fac. Şi vrei să ştii ce-mi doresc cel mai tare să fac?

Bosch o privi.

Ce?

Ce faci tu. Să lucrez la Omucideri.

Nu-şi dădea seama dacă era cazul s-o încurajeze sau dimpotrivă.

Succes, zise el.

Adică, nu ţi se pare că e slujba care-ţi oferă cele mai mari satisfacţii? Uite, tu scoţi oamenii cei mai răi din circuit.

Circuit?

Societate.

Da, cred că da. Când avem noroc.

Îl ajunseră din urmă pe doctorul Guyot, care se oprise la rond cu câinele.

Acesta-i locul?

Da, aici i-am dat drumul. A urcat pe acolo.

Arătă cu mâna către o parcelă înălţată, care începea de la nivelul străzii, dar se transforma repede într-un urcuş abrupt către creasta dealurilor. Era un şanţ mare de scurgere din beton. Era folosit pentru captarea apelor în timpul furtunilor. Multe din străzile din canion erau foste albii de pârâuri şi râuri. Dacă nu ar fi existat sistemul de scurgere, în timpul ploilor s-ar fi reunit la destinaţia lor iniţială. 

Urcaţi acolo? întrebă doctorul.

O să încerc.

Merg cu tine, spuse Brasher.

Bosch se uită la ea şi apoi se întoarse, auzind o maşină. Era maşina de patrulare. Trase lângă ei, şi Edgewood coborî geamul.

Avem un apel fierbinte, colega. Dublu D. Făcu un semn cu capul către scaunul gol al pasagerului. Brasher pufni şi privi către Bosch.

Nu pot să sufăr disputele domestice.

Bosch zâmbi. Şi el le ura, mai ales când se transformau în omucideri.

 Îmi pare rău.

Ei bine, poate data viitoare.

Ocoli maşina.

Uite, spuse Bosch, întinzându-i lanterna.

Mai am una în maşină, zise ea. Pe aia poţi să mi-o înapoiezi altă dată.

Sigur?

Fu tentat să-i ceară numărul de telefon, dar nu o făcu.

Sigur. Succes.

Şi ţie. Ai grijă.

Ea îi zâmbi şi apoi ocoli repede partea din faţă a maşinii. Se urcă, şi maşina pomi. Bosch îşi îndreptă din nou atenţia către Guyot şi câinele său.

O femeie atrăgătoare, spuse Guyot.

Bosch ignoră replica, întrebându-se dacă nu cumva doctorul remarcase reacţia lui în prezenţa lui Brasher. Spera să nu fi fost chiar atât de bătătoare la ochi.

Bine, doctore, spuse el. Scoate-ţi lesa şi o să încerc să mă ţin după ea.

Guyot desfăcu lesa, bătând căţeaua pe piept.

Du-te şi adu osul, fetiţo! Adu osul! Du-te!

Câinele fugi peste parcelă şi dispăru din câmpul lor vizual înainte ca Bosch să facă măcar un pas. Aproape că râse.

Ei, cred că în privinţa asta aţi avut dreptate, doctore.

Se întoarse, pentru a se asigura că maşina de patrulare plecase şi Brasher nu văzuse dispariţia câinelui.

Vreţi să fluier?

Nu. O să mă duc să arunc o privire, să văd dacă o prind din urmă.

Aprinse lanterna.

Pădurile fuseseră învăluite de întuneric cu mult înainte de dispariţia soarelui. Plafonul creat de înalţii pini de Monterey bloca cea mai mare parte a luminii până să ajungă la nivelul solului. Bosch folosi lanterna pentru a-şi croi drum în sus pe deal, în direcţia în care auzise câinele furişându-se prin tufişuri. Se mişca încet şi cu greu. Pe pământ se afla un strat de treizeci de centimetri de ace de pin care cedau adesea sub bocancii lui Bosch în timp ce acesta încerca să urce panta. Curând, îşi simţi mâinile lipicioase din cauza răşinii de la crengile de care se ţinea pentru a nu se dezechilibra.

Îi luă aproape o jumătate de oră să urce treizeci de metri. Apoi suprafaţa începu să devină mai plană şi lumina mai bună, pe măsură ce copacii se răreau. Bosch căută căţeaua din ochi, dar nu o văzu. Strigă către stradă, deşi nu-l mai putea vedea pe doctorul Guyot.

Doctore Guyot! Mă auziţi?

Da, vă aud.

Fluieraţi-vă câinele.

Apoi auzi un fluierat compus din trei părţi. Sunetul era clar, dar se auzea foarte încet, propagându-se printre pomi şi tufişuri la fel de greu ca lumina. Bosch încercă să îl repete, şi după câteva încercări i se păru că îl nimerise. Dar câinele nu veni.

Bosch îşi continuă drumul, rămânând pe partea nivelată a terenului, presupunând că dacă cineva ar fi încercat să îngroape sau să abandoneze un cadavru ar fi făcut-o pe teren neted şi nu pe pantă. Urmând o cale uşor accesibilă, ajunse la un pâlc de salcâmi. Şi aici dădu imediat peste un loc în care pământul fusese răscolit de curând, ca şi cum o unealtă sau un animal ar fi scurmat solul la întâmplare. Dădu la o parte cu piciorul nişte pământ şi nişte rămurele, dar în clipa următoare îşi dădu seama că nu erau rămurele.

Se lăsă în genunchi şi folosi lanterna pentru a studia oasele scurte şi maronii ce se aflau împrăştiate pe o jumătate de metru pătrat de pământ. Se gândi că priveşte degetele desfăcute ale unei mâini. O mână mică. O mână de copil.

Bosch se ridică. Îşi dădu seama că interesul lui pentru Julia Brasher îi distrăsese atenţia. Nu luase cu el nicio pungă pentru colectarea oaselor. Dacă le-ar fi ridicat cu mâna şi le-ar fi dus în josul dealului, ar fi distrus orice probă.

Aparatul de fotografiat Polaroid atârna de un şiret la gâtul său. Îl ridică şi fotografie oasele de aproape. Apoi făcu câţiva paşi înapoi şi fotografie de la distanţă locul dintre salcâmi.

În depărtare se auzea fluieratul slab al doctorului Guyot.

Bosch scoase banda galbenă pentru a împrejmui locul crimei. Legă un capăt în jurul trunchiului unuia dintre salcâmi şi apoi delimită un teritoriu în jurul copacilor. Gândindu-se la modul în care avea să instrumenteze cazul în dimineaţa următoare, ieşi de sub acoperişul salcâmilor şi căută un indiciu ce putea fi folosit ca un semn aerian. Găsi în apropiere o tufă de salvie. Înfăşură de câteva ori banda în jurul şi pe deasupra tufei.

Când termină, era aproape întuneric. Mai scrută o dată zona, dar ştia că o căutare cu lanterna s-ar fi dovedit inutilă. Folosindu-se de un mic briceag ataşat la inelul de chei, începu să taie bucăţi de bandă lungi de un metru.

Coborând dealul, legă fâşiile de crengi şi tufişuri. În timp ce se apropia de stradă auzi voci, şi se ghidă după ele. La un moment dat, pe pantă, terenul moale cedă şi el căzu, lovindu-se de baza unui pin.

Bosch rămase nemişcat câteva secunde. Se gândi că era posibil să-şi fi rupt coastele de pe partea dreaptă. Respira cu dificultate. Gemu tare şi se trase încet în sus pe trunchiul copacului pentru a detecta direcţia din care se auzeau vocile.

Curând, ajunse înapoi în stradă, unde îl aştepta doctorul Guyot cu câinele şi un alt bărbat. Cei doi fură surprinşi la vederea sângelui de pe cămaşa lui Bosch.

Oh, Doamne, ce s-a întâmplat? ţipă Guyot.

Nimic. Am căzut.

Aveţi cămaşa… e sânge!

Riscurile meseriei.

Lăsaţi-mă să mă uit la pieptul dumneavoastră.

Doctorul se apropie pentru a-l examina, dar Bosch ridică mâinile.

Mă simt bine. Cine e dumnealui?

Celălalt bărbat răspunse.

Sunt Victor Ulrich. Locuiesc aici.

Arătă către casa de lângă parcelă. Bosch încuviinţă din cap.

Am venit să văd ce se întâmplă.

Păi, în momentul acesta nu se întâmplă nimic. Dar acolo sus e locul unei crime. Sau va fi. Vom relua investigaţiile mâine dimineaţă. Dar v-aş ruga pe amândoi să nu vă apropiaţi de locul ăla şi să nu spuneţi nimănui despre asta. Bine?

Ambii vecini încuviinţară.

Şi, domnule doctor, câteva zile vă rog să ţineţi câinele în lesă. Trebuie să mă întorc la maşină să dau un telefon. Domnule Ulrich, sunt sigur că o să putem sta de vorbă cu dumneavoastră mâine. Sunteţi disponibil?

Sigur. Oricând. Lucrez acasă.

Ce ocupaţie aveţi?

Scriitor.

Bun. Ne vedem mâine.

Bosch o luă în jos pe stradă împreună cu Guyot şi cu câinele.

Aş fi vrut să mă uit la rana dumneavoastră, insistă Guyot.

Nu vă faceţi probleme.

Bosch aruncă o privire la stânga şi i se păru că vede o perdea trăgându-se repede la loc, la o fereastră a casei pe lângă care tocmai treceau.

Din felul în care mergeţi s-ar părea că aveţi o coastă rănită, spuse Guyot. Poate v-aţi rupt-o. Sau poate nu e doar una.

Bosch se gândi la oasele mici şi subţiri pe care tocmai le văzuse sub salcâmi.

Nu puteţi face nimic, indiferent dacă o coastă e ruptă sau nu, spuse el.

Pot să o bandajez. O să respiraţi mult mai uşor. Şi aş putea să mă ocup şi de rana aceea.

Bosch deveni mai cooperant.

Bine, doctore, puteţi să vă scoateţi trusa. Mă duc să-mi iau cealaltă cămaşă.

În interiorul casei lui Guyot, câteva minute mai târziu, doctorul curăţă rana adâncă de pe partea laterală a pieptului lui Bosch şi apoi îi bandajă coastele. Se simţea într-adevăr mai bine, dar durerea nu-i trecuse. Guyot spuse că el nu mai putea elibera reţete, dar sugeră ca Bosch să nu ia vreun medicament mai puternic ca aspirina.

Bosch îşi aminti că avea o sticluţă cu câteva tablete de Vicodin de când îşi scosese o măsea de minte cu câteva luni înainte. Aveau să-i aline durerea, la nevoie.

E în regulă, spuse Bosch. Mulţumesc că m-aţi reparat.

N-aveţi pentru ce.

Bosch îşi puse cealaltă cămaşă şi îl privi pe doctorul Guyot cum îşi închidea trusa de prim ajutor. Se întrebă cât timp trecuse de când doctorul tratase ultima dată un pacient.

De când sunteţi la pensie? întrebă.

Luna viitoare se împlinesc doisprezece ani.

Vă lipseşte munca?

Guyot îşi întoarse privirea de la trusa lui de prim ajutor.

Tot timpul. Nu mi-e dor de munca propriu-zisă  ştiţi, mă refer la pacienţi. Dar a avea o slujbă este cu totul altceva. De asta mi-e dor.

Bosch se gândi la felul în care, mai devreme, Julia Brasher descrisese munca de detectiv la secţia de omucideri, încuviinţă în semn că înţelegea ce voia să spună doctorul.

Şi ziceţi că acolo sus s-a comis o crimă? întrebă doctorul.

Da, am mai găsit şi alte oase. Trebuie să dau un telefon, să văd ce vom face. Pot să-l folosesc pe al dumneavoastră? Nu cred că celularul meu funcţionează aici.

Nu, nu funcţionează niciodată în canion. Folosiţi telefonul de pe birou. Eu o să vă las câteva clipe singur.

Ieşi din cameră, ducând cu el trusa de prim ajutor. Bosch trecu în spatele biroului şi se aşeză. Câinele era pe podea, lângă scaun. Animalul privi în sus şi păru surprins să-l vadă pe locul stăpânului.

Calamity, cred că azi ţi-ai dat adevărata măsură a numelui pe care îl porţi.

Bosch întinse mâna în jos şi frecă blana de pe gâtul căţelei. Aceasta mârâi şi el îşi trase repede mâna înapoi, întrebându-se dacă aşa fusese dresată, sau dacă nu cumva el însuşi determinase acea reacţie de ostilitate.

Ridică receptorul şi o sună acasă pe şefa lui, locotenent Grace Billets. Îi explică ce se întâmplase pe Wonderland Avenue şi ce descoperise pe deal.

Harry, cât de vechi par oasele alea?

Bosch se uită la poza pe care o făcuse cu oasele descoperite în pământ. Era o fotografie proastă, supraexpusă din cauză că bliţul fusese prea aproape.

Nu ştiu, mie mi se par vechi. Cred că e vorba de câţiva ani.

Bun, deci orice ar fi ceea ce se află acolo nu e proaspăt.

Poate că e proaspăt dezgropat, dar e de ceva timp acolo.

Asta zic şi eu. Deci, cred că ar trebui să amânăm investigaţia până mâine. Orice-ar fi acolo sus, pe deal, n-o să dispară în seara asta.

Mda, zise Bosch. Şi eu cred acelaşi lucru.

Ea tăcu un moment apoi spuse.

Cazurile de genul acesta, Harry…

Ce?

Secătuiesc bugetul şi ne lasă fără oameni… şi sunt cel mai greu de închis, dacă reuşim să le închidem vreodată.

Bine, mă urc înapoi acolo şi acopăr oasele. Îi spun doctorului să-şi ţină câinele în lesă.

Ei, Harry, ştii ce vreau să spun. Expiră puternic. Prima zi a anului, şi o luăm de jos.

Bosch tăcu, lăsând-o să-şi reprime frustrările administrative. Nu dură mult. Era unul dintre lucrurile care-i plăceau la ea.

Bine, s-a mai întâmplat ceva azi?

Nu prea multe. Vreo două sinucideri, până acum.

Bine, la ce oră începi mâine?

Aş vrea să ajung acolo devreme. O să dau nişte telefoane, să văd ce pot pune în mişcare. Şi o să confirm apartenenţa umană a osului găsit de câine, înainte de a mă apuca de ceva.

Bine, ţine-mă la curent.

Bosch îi dădu asigurări în acest sens şi închise telefonul. Apoi o sună acasă pe Teresa Corazon, medicul legist districtual. Deşi relaţia lor din afara serviciului se terminase de câţiva ani şi ea se mutase de cel puţin două ori între timp, Teresa îşi păstrase întotdeauna acelaşi număr de telefon şi Bosch îl ştia pe dinafară. Acum îi era la îndemână. Îi explică situaţia cu care se confrunta şi îi spuse că avea nevoie de o confirmare oficială că osul era uman înainte să demareze ancheta. În cazul în care i se confirma presupunerea trebuia convocată imediat o echipă arheologică la locul crimei.

Corazon îl lăsă să aştepte aproape cinci minute.

Bine, spuse ea când reveni la telefon. Nu am reuşit să o găsesc pe Kathy Kohl. Nu e acasă.

Kathy Kohl era arheologul echipei. Fusese angajată cu normă întreagă în echipă, pentru că recupera oase din gropile comune din nordul districtului, lucru care se întâmplă săptămânal. Dar Bosch ştia că ea avea să fie solicitată să se ocupe de căutarea oaselor de pe Wonderland Avenue.

Deci, ce e de făcut? Vreau confirmarea în seara asta.

Ai răbdare, Harry. Eşti întotdeauna atât de nerăbdător. Parcă ai fi un câine cu un os în gură. Iartă-mă, nu am vrut să fiu răutăcioasă.

E vorba de un copil, Teresa. Putem să fim serioşi?

Vino până aici. O să arunc o privire.

Şi mâine?

O să pun eu lucrurile în mişcare. I-am lăsat un mesaj lui Kathy şi, imediat ce terminăm convorbirea, o să sun la birou şi o să cer să i se trimită un mesaj. Se va ocupa de săpături de îndată ce se luminează de ziuă şi o să putem ajunge acolo. Avem angajat un antropolog criminalist de la UCLA şi o să-l chem, dacă e în oraş. Şi voi fi şi eu acolo. Eşti mulţumit?

Ultima parte îl reduse pe Bosch la tăcere.

Teresa, spuse el, pe moment aş dori o mediatizare cât mai slabă a acestor evenimente.

Şi ce vrei să insinuezi?

Nu cred că însuşi medicul legist districtual din Los Angeles trebuie să fie acolo. În plus, nu te-am văzut de mult timp la locul unei crime fără un cameraman ca remorcă.

Harry, e un particular. Filmul pe care îl face e pentru uzul meu în viitor, şi numai eu dispun de el. Nu ajunge la ştirile de la ora şase.

Cum zici tu. Numai că de data asta ar trebui să evităm orice complicaţie. E cazul unui copil. Ştii ce tevatură se face din chestiile astea.

Vino încoace cu osul acela. Plec într-o oră.

Închise brusc.

Bosch regretă că nu fusese un pic mai diplomat cu Corazon, dar se bucura că-şi exprimase punctul de vedere. Corazon era o personalitate, care apărea în mod regulat la Court TV şi la show-uri cu criminalişti. Mai luase şi obiceiul de a umbla întotdeauna cu un cameraman după ea, astfel încât cazurile ei să poată fi transformate în documentare şi transmise pe vreunul dintre canalele de ştiri despre poliţişti. Nu putea, şi nu avea să permită ca ambiţiile ei de celebritate în domeniul medico-legal să se interfereze cu scopurile lui de anchetator a ceea ce putea fi uciderea unui copil.

Hotărî să sune la Serviciile Speciale ale departamentului şi la K-9 numai după ce i se va confirma apartenenţa umană a osului. Se ridică şi ieşi din cameră, pentru a-l căuta pe Guyot.

Doctorul şedea la o masă în bucătărie şi scria într-un caiet cu spirală. Ridică privirea către Bosch.

Mi-am făcut câteva însemnări cu privire la tratamentul dumneavoastră. Ţin notiţe despre fiecare pacient pe care l-am tratat vreodată.

Bosch încuviinţă din cap, deşi se gândea că e ciudat ca Guyot să ia notiţe despre el.

Eu o să plec, doctore. Ne întoarcem mâine. În forţă, aş crede. S-ar putea să avem din nou nevoie de câinele dumneavoastră. O să fiţi aici?

Da, şi sunt bucuros să vă ajut. Cum staţi cu coastele?

Mă dor.

Numai când respiraţi, nu? Va dura cam o săptămână.

Vă mulţumesc pentru îngrijire. Nu trebuie să vă aduc cutia de pantofi înapoi, nu?

Nu, acum nu aş mai vrea-o înapoi.

Bosch pomi spre uşă, dar după câteva clipe se întoarse către Guyot.

Domnule doctor, locuiţi singur aici?

Acum, da. Soţia mea a murit de doi ani. Cu o lună înainte de a cincizecea aniversare a căsătoriei noastre.

 Îmi pare rău.

Fiica mea are propria ei familie, în Seattle. Îi vizitez la ocazii speciale.

Bosch intenţionase să-l întrebe de ce numai la ocazii, dar renunţase. Îi mulţumi din nou şi plecă.

În timp ce conducea pe drumul de ieşire din canion spre casa Teresei Corazon din Hancock Park, ţinu mâna pe cutia de pantofi pentru ca aceasta să nu se zgâlţâie sau să fie aruncată de pe scaun. Se simţea năpădit de groază. În acea zi, soarta nu-i zâmbise deloc. Îi rezervase cazul cel mai rău cu putinţă. Cazul unui copil.

Cazurile de copii te marchează profund şi lasă cicatrice. Nu există nicio vestă antiglonţ suficient de groasă să te apere şi să te ţină la distanţă de ele. Cazurile de copii îţi lasă senzaţia că lumea e plină de lumină pierdută.

Teresa Corazon locuia într-un conac în stil mediteranean în faţa căruia se afla o alee circulară completată de un bazin cu lintiţă. Cu opt ani înainte, în timpul scurtei lor relaţii locuise într-un apartament cu un singur dormitor. Veniturile aduse de televiziune şi celebritate îi asigurau viaţa îmbelşugată pe care o ducea acum. Nu mai semăna nici pe departe cu femeia ce obişnuia să apară neanunţată la el acasă în toiul nopţii cu o sticlă de vin ieftin de la Trader Joe şi o casetă video cu filmul ei favorit la care abia aştepta să se uite. Devenise o femeie cu o ambiţie nemăsurată, dar nu se dovedise suficient de talentată pentru a se folosi de poziţia ei şi a se îmbogăţi.

Bosch ştia că acum nu mai rămăsese decât amintirea a ceea ce fusese şi a ceea ce pierduse pentru a se transforma în femeia care era în acel moment. În mod firesc, relaţiile lor deveniseră sporadice şi la fel de tensionate ca o vizită inevitabilă la dentist.

Parcă pe aleea rotundă şi coborî din maşină luând cutia de pantofi şi fotografiile. În timp ce ocolea maşina, se uită în bazin şi văzu formele întunecate ale peştilor mişcându-se sub luciul apei. Zâmbi, gândindu-se la filmul Chinatown pe care îl priviseră de nenumărate ori în anul cât fuseseră împreună, îşi aminti cât de mult îi plăcea Teresei portretul agentului de pompe funebre, care purta un şorţ lung şi negru şi mânca un sandviş în timp ce examina un cadavru. Se îndoia că îşi păstrase nealterat simţul umorului.

Felinarul care atârna deasupra uşii masive din lemn se aprinse, şi Corazon deschise uşa înainte ca el să ajungă în prag. Era îmbrăcată în pantaloni strâmţi negri şi o bluză crem. Probabil că se ducea la o petrecere de Anul Nou. Se uită peste umărul lui, la maşina alb-negru pe care o conducea.

Hai să ne grăbim, înainte ca din maşina aia să picure ulei pe pietrele mele.

Bună seara şi ţie, Teresa.

Asta e?

Arătă spre cutie.

Asta e.

Îi dădu fotografiile şi începu să scoată capacul cutiei. Era clar că nu-l invita la un pahar de şampanie de Anul Nou.

Vrei să facem asta chiar aici?

Nu am prea mult timp la dispoziţie. Credeam că o să ajungi aici mai devreme. Ce idiot a făcut pozele astea?

Ăh, eu aş fi acela.

Degeaba mă uit la ele, nu se vede nimic. Ai o mănuşă?

Bosch scoase din buzunarul de la haină o mănuşă de latex şi i-o dădu. Luă înapoi fotografiile şi le puse într-un buzunar interior al hainei. Ea îşi trase mănuşa şi băgă mâna în cutia deschisă. Ridică osul şi-l ţinu în lumină. El tăcea. Îi simţea parfumul. Era puternic, ca de obicei, o reminiscenţă din perioada când îşi petrecea majoritatea timpului în sălile de autopsie.

După ce îl examină timp de cinci secunde, ea puse osul la loc în cutie.

Uman.

Eşti sigură?

Se uită mirată la el în timp ce îşi scotea mănuşa.

E humerusul. Partea superioară a braţului. Aş zice că e un copil în vârstă de aproximativ zece ani. Poate că tu nu mai ai niciun pic de respect pentru talentele mele, dar încă nu m-au părăsit.

Lăsă mănuşa să cadă în cutie, deasupra osului. Bosch suportase cu stoicism toate înţepăturile ei verbale, dar îl deranjă faptul că aruncase mănuşa peste osul copilului.

Băgă mâna în cutie şi scoase mănuşa. Îşi aminti de ceva, şi i-o întinse din nou.

Bărbatul al cărui câine l-a găsit zicea că era o fractură pe el. O fractură vindecată. Vrei sa te uiţi dacă…

Nu, am întârziat la o întâlnire. Pe moment contează doar faptul că e uman. Acum ai confirmarea. Mai târziu, vom face examinări mai amănunţite în condiţii potrivite, la oficiul de medicină legală. Acum chiar trebuie să plec. O să vin mâine dimineaţă.

Bosch îi susţinu îndelung privirea.

Sigur, Teresa, distracţie plăcută în noaptea asta.

Ea îşi întoarse privirea şi îşi încrucişă mâinile peste piept. Bosch aşeză cu grijă capacul peste cutia de pantofi, înclină capul în semn de salut şi se îndreptă către maşină. Auzi uşa masivă închizându-se în spatele său.

Gândindu-se din nou la film în timp ce trecea pe lângă lacul cu peşti, spuse încet replica finală, doar pentru sine:

Las-o baltă, Jake, aici e Chinatown.

Se urcă în maşină şi plecă spre casă, ţinând cutia de pantofi cu o mână pentru a fi în siguranţă pe scaunul de lângă el.

Până la ora nouă în dimineaţa următoare, locul unde se sfârşea Wonderland Avenue devenise o concentrare de forţe de ordine. Şi în centrul acţiunii se afla Harry Bosch, care coordona echipe de patrulare de la K-9, de la Divizia de Investigaţii Ştiinţifice, de la oficiul de medicină legală şi de la unitatea de Servicii Speciale. În văzduh se rotea un elicopter şi prin preajmă îşi făceau de lucru zece cădeţi de la Academia de Poliţie în aşteptarea ordinelor.

Între timp, unitatea aeropurtată localizase tufişul în jurul căruia Bosch înfăşurase banda galbenă pentru marcaj şi stabilise că Wonderland reprezenta cel mai apropiat punct de acces către locul în care Bosch descoperise oasele. Apoi, unitatea de Servicii Speciale demarase acţiunea. Urmând banda pentru marcaj care ducea până pe deal, cei şase oameni improvizaseră o serie de rampe şi scări de lemn care urcau până la locul în care se aflau oasele. Acum accesul avea să fie mult mai uşor decât în seara precedentă.

Era imposibil ca o asemenea activitate poliţienească să fie ignorată. Încă de la ora nouă dimineaţa, dealul se transformase şi într-o tabără de presă. Locul era plin de care de televiziune amplasate în spatele blocajului rutier ce fusese instituit la o jumătate de stradă de rondul de întoarcere. Reporterii se adunaseră în grupuri de mărimea celor de la conferinţele de presă. Şi nu mai puţin de cinci elicoptere aparţinând mass-media se roteau puţin deasupra elicopterului poliţiei. Toate acestea generaseră un zgomot de fond deranjant pentru locuitorii de pe stradă care aduseseră deja numeroase plângeri administratorilor poliţiei de la Centrul Parker din oraş.

Bosch se pregătea să conducă primul grup către locul crimei. Mai întâi se sfătui cu Jerry Edgar, care fusese informat asupra cazului cu o seară înainte.

Bun, mai întâi îi ducem sus pe cei de la DIS şi de la oficiul de medicină legală, spuse el. Urmează la rând cadeţii, cu câinii. Vreau ca de partea asta să te ocupi tu.

Nicio problemă. Ai văzut că prietena ta şi-a adus nenorocitul de cameraman cu ea?

Momentan nu putem face nimic în privinţa asta. Să sperăm că o să se plictisească şi o să se întoarcă în centru, unde-i e locul.

Ştii ce, s-ar putea ca astea să fie oase de indian.

Bosch clătină din cap.

Nu cred. Erau la suprafaţă.

Bosch se îndreptă către primul grup: Teresa Corazon, cu tipul făcea înregistrări şi echipa ei de patru oameni, formată din arheologul Kathy Kohl şi trei cercetători care aveau să se ocupe de pregătiri. Membrii echipei de săpături erau îmbrăcaţi în salopete albe. Corazon abordase o ţinută asemănătoare cu cea din seara precedentă, inclusiv pantofi cu tocuri de cinci centimetri. În grup mai erau şi doi criminalişti de la DIS.

Bosch le făcu semn celor din grup să strângă rândurile, astfel încât să poată vorbi numai cu ei fără să fie auzit de toţi ceilalţi care se vânturau prin preajmă.

Acum o să urcăm şi o să ne apucăm de documentaţie şi recuperare. De îndată ce o să vă instalaţi cu toţii o să aducem sus câinii şi cadeţii ca să caute prin împrejurimi. Voi…

Se opri, pentru a arăta cu mâna către cameramanul lui Corazon.

Opreşte chestia aia. Pe ea n-ai decât s-o filmezi, nu însă şi pe mine.

Bărbatul lăsă camera în jos, şi Bosch îi aruncă o privire lui Corazon înainte de a continua.

Ştiţi cu toţii ce aveţi de făcut, aşa că nu trebuie să vă instruiesc. Singurul lucru pe care vreau să-l spun e că accesul e dificil, în pofida rampelor şi scărilor improvizate. Aşa că aveţi grijă. Ţineţi-vă de frânghii şi uitaţi-vă pe unde călcaţi. Dacă aveţi echipament mai greu de dus, fragmentaţi-l şi faceţi două sau trei drumuri. Dacă nu vă descurcaţi, o să-i pun pe cădeţi să ducă totul sus. Nu vă faceţi griji în privinţa timpului. E în ordine?

Toată lumea încuviinţă din cap în acelaşi timp. Bosch îi făcu semn lui Corazon să se îndepărteze de ceilalţi pentru a sta de vorbă între patru ochi.

Nu eşti îmbrăcată potrivit, spuse el.

Uite ce e, să nu-mi spui mie…

Vrei să-mi scot cămaşa ca să-mi vezi coastele? Partea laterală a pieptului meu arată ca o plăcintă cu mure în urma căzăturii de aseară. Pantofii ăia cu care eşti încălţată poate că dau bine la cameră, dar nu şi…

 Îmi asum riscul. Altceva?

Bosch clătină din cap.

Eu te-am avertizat, spuse el. Să mergem.

Se îndreptă către rampă, şi ceilalţi îl urmară. Cei de la Serviciile Speciale construiseră o poartă din lemn pentru a servi ca punct de acces. Postaseră acolo un ofiţer de patrulă cu un clipboard. Înainte de a le permite accesul, nota numele şi serviciul din care făcea parte fiecare persoană.

Bosch conducea echipa. Urcuşul era mai uşor decât în ziua precedentă, dar pieptul îi ardea de durere în timp ce se ajuta de frânghii pentru a escalada rampele şi treptele.

Când ajunse la salcâmi le făcu semn celorlalţi să rămână puţin în urmă în timp ce el trecea pe sub banda de semnalizare a locului crimei. Găsi zona cu pământul răscolit şi oasele mici şi maronii pe care le văzuse cu o seară înainte. Păreau a nu fi fost clintite din loc.

În regulă, veniţi încoace să aruncaţi o privire.

Membrii grupului trecură pe sub bandă şi se dispuseră într-un semicerc în jurul oaselor. Corazon preluă conducerea.

Mai întâi o să ne retragem şi o să facem fotografii. Apoi o să întocmim o grilă, şi Kohl va coordona săpăturile şi recuperarea. Dacă găsiţi ceva, fotografiaţi de zece ori înainte de a colecta obiectul respectiv.

Se întoarse către unul dintre cercetători.

Finch, aş vrea ca tu să te ocupi de schiţe. Notează tot. Nu pleca de la premisa că o să ne putem baza pe fotografii.

Finch încuviinţă din cap. Corazon se întoarse către Bosch.

Domnule detectiv, cred că am înţeles. Cu cât mai puţini oameni aici sus, cu atât mai bine.

Bosch dădu aprobator din cap şi-i întinse un aparat de radio de emisie-recepţie.

O să fiu prin apropiere. Dacă aveţi nevoie de mine, folosiţi aparatul. Telefoanele celulare nu funcţionează aici, sus, dar aveţi grijă ce spuneţi.

Arătă către cer, unde survolau elicopterele presei.

Fiindcă veni vorba, spuse Kohl, poate că ar trebui să punem o copertină deasupra copacilor ăstora, pentru a avea un pic de intimitate şi a mai limita lumina soarelui. E-n regulă?

Acum locul crimei vă aparţine, spuse. Bosch. Faceţi ce credeţi de cuviinţă.

Coborî rampa, cu Edgar după el.

Harry, e posibil să dureze zile întregi, spuse Edgar.

Şi poate dupaia o să mai dureze câteva.

Ei bine, e clar că n-o să ne dea nimeni zile. Ştii asta, nu?

Da.

Adică, ştii tu, cazurile astea… ne putem considera norocoşi dacă măcar reuşim să facem identificarea.

Da.

Bosch continuă să coboare. Când ajunse jos, în stradă, văzu că locotenentul Billets era acolo cu şeful ei, căpitanul LeValley.

Jerry, ce-ar fi să te duci să-i pregăteşti pe cădeţi? spuse Bosch. Ţine-le discursul zero despre locul crimei. Vin şi eu într-un minut.

Bosch li se alătură lui Billets şi lui LeValley şi le aduse la cunoştinţă noutăţile, detaliind evenimentele dimineţii până la plângerile vecinilor în legătură cu zgomotul ciocanelor, ferăstraielor şi elicopterelor.

Trebuie să le dăm ceva ziariştilor, spuse LeValley. Cei de la Relaţii cu Presa vor să ştie dacă le transferi lor această obligaţie sau preferi să te descurci singur. 

Eu nu vreau. Ce ştiu despre asta cei de la Relaţii cu Presa?

Mai nimic. Aşa că o să trebuiască să-i suni tu ca să le spui cum să redacteze comunicatul de presă.

Căpitane, sunt cam ocupat aici. Aş putea să…

Fă-ţi timp. Potoleşte-i!

Când Bosch îşi îndreptă privirea către grupul de reporteri aflaţi la distanţă, o văzu pe Julia Brasher arătându-i insigna unui ofiţer de patrulă şi obţinând accesul. Era îmbrăcată în haine de stradă.

Bine. O să sun.

O luă în jos pe stradă, către locuinţa doctorului Guyot. Se îndrepta spre Brasher, care-i zâmbi în timp ce se apropia de el.

Ţi-am adus lanterna. E în maşina mea, jos. Oricum, trebuie să trec pe la doctorul Guyot.

Oh, nu-ţi face griji din pricina asta. Nu de asta mă aflu aici.

Se întoarse din drum şi merse alături de Bosch. El se uită la ţinuta ei: blugi decoloraţi şi un tricou rămas de la o acţiune de binefacere K5.

Nu eşti de serviciu, aşa-i?

Nu, lucrez în schimbul de la trei la unsprezece. M-am gândit că poate ai nevoie de un voluntar. Am auzit de recrutarea de la Academie.

Vrei să urci şi tu acolo şi să cauţi oase, nu?

Vreau să învăţ.

Bosch dădu aprobator din cap. Urcară aleea către locuinţa lui Guyot, a cărei uşă se deschise înainte ca ei să ajungă acolo, şi doctorul îi invită înăuntru. Bosch întrebă dacă putea folosi din nou telefonul din birou. Şi Guyot îl conduse, deşi nu mai era nevoie. Bosch se aşeză în spatele biroului.

Mai aveţi probleme cu coastele? întrebă doctorul.

Nu.

Brasher ridică din sprâncene şi Bosch o lămuri.

Am avut un mic accident când eram acolo sus, aseară.

Ce s-a întâmplat?

O, îmi vedeam liniştit de treaba mea, când am fost atacat de un copac, fără niciun motiv.

Ea schiţă un zâmbet.

Bosch formă din memorie numărul de la Relaţii cu Presa şi îi prezentă unui ofiţer cazul în termeni foarte generali. La un moment dat, acoperi receptorul mâna şi îl întrebă pe Guyot dacă voia ca numele lui să fie trecut în comunicatul de presă. Doctorul refuză. Câteva minute mai târziu, Bosch încheie convorbirea. Îl privi pe Guyot.

De îndată ce vom elibera locul crimei, probabil că reporterii or să dea târcoale pe aici câteva zile. Vor căuta câinele care a găsit osul, cred eu. Aşa că, dacă nu vreţi să fiţi amestecat, nu o scoateţi pe Calamity pe stradă.

Bun sfat, spuse Guyot.

Şi n-ar strica să-l sunaţi pe vecinul dumneavoastră, domnul Ulrich, şi să-l preveniţi să nu amintească nici el despre asta reporterilor.

În timp ce ieşeau din casă, Bosch o mai întrebă o dată pe Brasher dacă-şi voia lanterna înapoi, şi ea spuse că n-avea rost s-o care în timp ce căutau oase pe deal.

Adu-mi-o când vrei, spuse ea.

Lui Bosch îi plăcu răspunsul. Asta însemna că mai avea cel puţin o şansă să o revadă.

Când ajunseră înapoi la rond, Bosch îl găsi pe Edgar ţinându-le lecţii cadeţilor de la Academie.

Regula de aur la locul unei crime, oameni buni, e să nu atingeţi nimic înainte de a fi studiat, fotografiat şi cartografiat.

Bosch păşi în cerc.

Bun, gata?

Sunt pregătiţi, spuse Edgar. Făcu un semn cu capul către doi dintre cădeţi, care purtau detectoare de metale. Am împrumutat astea de la DIS.

Bosch încuviinţă din cap şi le ţinu cadeţilor şi lui Brasher acelaşi discurs despre siguranţă pe care îl spusese în faţa echipei de criminalişti. Apoi se îndreptară către locul crimei; Bosch i-o prezentă pe Brasher lui Edgar şi îl lăsă pe acesta să conducă echipa, prin punctul de control. El rămase în urmă, mergând în spatele lui Brasher.

Până la sfârşitul zilei o să vedem dacă mai vrei să fii detectiv la secţia de Omucideri, spuse el.

Orice e preferabil decât să pândeşti radioul şi să speli voma din partea din spate a maşinii la sfârşitul fiecărui schimb.

 Îmi amintesc de zilele alea.

Bosch şi Edgar îi răspândiră pe cădeţi şi pe Brasher în zona din vecinătatea pâlcului de salcâmi şi îi puseră să caute aproape unul de celălalt. Apoi Bosch coborî şi aduse sus cele două echipe K-9 pentru a suplimenta acţiunile de căutare.

După aceea, îl lăsă pe Edgar cu cadeţii şi se duse către pâlcul de salcâmi pentru a vedea ce progrese se făcuseră. O găsi pe Kohl aşezată pe o ladă de echipament şi supraveghind înfigerea unor ţepuşe din lemn în pământ, de care urmau să fie legate sfori pentru a marca grila de excavaţie.

Mai lucrase cu Kohl la un caz anterior, şi ştia că era foarte pricepută şi meticuloasă în munca ei. Se apropia de patruzeci de ani şi avea conformaţia şi tenul unei jucătoare de tenis. Odată, Bosch o văzuse într-un parc municipal, unde juca tenis cu o soră geamănă stârnind admiraţia oamenilor din jur.

Kohl privea la clipboardul din poală, iar părul blond şi drept îi cădea peste faţă, ascunzându-i ochii. Lua notiţe pe o bucată de hârtie care avea deja o grilă pe ea. Bosch privi la hartă, peste umărul ei. Kohl eticheta pătratele cu litere ale alfabetului pe măsură ce ţepuşele erau înfipte în pământ. În partea de sus a paginii scrisese oraşul oaselor.

Bosch întinse mâna şi bătu cu degetul în hartă în locul unde ea scrisese cuvintele.

De ce-i spui aşa?

Ea ridică din umeri.

Pentru că marcăm străzile şi blocurile a ceea ce pentru noi va deveni un oraş, spuse ea, trecându-şi degetele peste câteva dintre liniile hărţii desenate. Cel puţin atâta timp cât lucrăm aici, asta va fi senzaţia. Micul nostru oraş.

Bosch încuviinţă.

Fiecare crimă ascunde povestea unui oraş.

Kohl ridică privirea către el.

Cine a zis asta?

Nu ştiu. Cineva trebuie s-o fi spus.

Îşi întoarse atenţia către Corazon, care stătea aplecată asupra micilor oase de pe sol, studiindu-le în timp ce pe ea o urmărea camera video. Se gândi să facă o remarcă în legătură cu asta, când sună aparatul de emisie-recepţie.

Aici Bosch.

Edgar. Mai bine ai veni până aici, Harry. Avem deja ceva.

Bine.

Edgar stătea în picioare într-un loc aproape neted din tufişuri, la circa patruzeci de metri de salcâmi. Şase cadeţi şi Brasher formaseră un semicerc şi se uitau în jos la ceva, dincolo de tufişul înalt de o jumătate de metru. Elicopterul poliţiei survola zona, în cercuri strânse.

Bosch ajunse la semicerc şi privi în jos. Văzu craniul unui copil pe jumătate îngropat în sol, care-l fixa cu ochii goi.

Nu l-a atins nimeni, spuse Edgar. Brasher l-a găsit.

Bosch îi aruncă o privire, şi văzu că umorul din ochi şi de pe buze îi dispăruse. Se uită în jos la craniu şi scoase radioul de la cingătoare.

Doctore Corazon?

Dură un timp până când se auzi vocea ei.

Da, sunt aici. Ce e?

Va trebui să extindem locul crimei.

Cu Bosch pe post de general al micii armate ce lucra la scena extinsă a crimei, ziua se anunţase rodnică. Oasele se lăsau scoase cu uşurinţă din pământul dealului şi din tufişuri, de parcă aşteptaseră mult timp să iasă la lumină. La prânz deja, în trei pătrate din grilă, Kohl şi echipa ei excavau cu spor, iar din solul întunecat ieşeau duzini de oase. Ca şi colegii lor arheologi care dezgropau operele de artă din vechime, echipa de săpători folosea mici unelte şi perii pentru a nu deteriora oasele. De asemenea, mai utilizau detectoare de metale şi sonde de vapori. Procesul era istovitor, dar se desfăşura într-un ritm mai alert decât anticipase Bosch.

Acest ritm fusese impus de găsirea craniului, care imprimase întregii operaţiuni un soi de febră. Mai întâi fusese scos din locul unde se afla, iar examinarea de teren făcută de Teresa Corazon evidenţiase linii de fractură şi cicatrice chirurgicale. Acestea din urmă conduceau la concluzia că aveau de-a face cu oase relativ recente. Fracturile în sine nu indicau neapărat o omucidere, dar, asociate cu îngroparea cadavrului, sugerau în mod clar o crimă.

La ora două, când echipa de pe deal a luat pauza de prânz, fusese recuperat deja jumătate din schelet. Cadeţii mai găsiseră în tufişurile din apropiere un mic număr de oase împrăştiate. În plus, echipa lui Kohl mai dezgropase resturi de haine deteriorate şi un rucsac de muşama, a cărui mărime indica faptul că aparţinuse unui copil.

Oasele erau coborâte de pe deal în cutii pătrate de lemn care aveau ataşate mânere de frânghie în lateral. La ora prânzului, un antropolog criminalist examina deja la oficiul de medicină legală, trei cutii cu oase. Hainele, în cea mai mare parte putrezite, şi rucsacul, care nu fusese deschis, au fost transportate la Divizia de Investigaţii Ştiinţifice a poliţiei din Los Angeles pentru aceeaşi cercetare atentă.

O scanare cu detectorul de metale a grilei de căutare scosese la iveală o singură monedă  un sfert de dolar turnat în 1975  la aceeaşi adâncime cu oasele şi la o distanţă de aproximativ cinci centimetri de partea stângă a pelvisului. Se presupusese că moneda se aflase în buzunarul din stânga faţă al pantalonilor ce putreziseră o dată cu ţesuturile organismului. Pentru Bosch, moneda era unul dintre parametrii care indicau momentul crimei: dacă presupunerea că moneda fusese îngropată o dată cu corpul era corectă, moartea nu ar fi putut surveni înainte de 1975.

Ofiţerii de patrulă aranjaseră ca două vagoane-cantină să fie amplasate la rond pentru a hrăni acea mică armată de oameni. Prânzul se servea târziu şi lumea era înfometată. Unul dintre camioane servea mâncăruri calde, iar celălalt sandvişuri. Bosch aştepta la capătul cozii de la camionul pentru sandvişuri, împreună cu Julia Brasher. Coada se mişca încet, dar acest lucru nu-l deranja. Cea mai mare parte a conversaţiei lor se referea la ancheta de pe deal, fiind presărată cu bârfe din departament. Era o conversaţie de tatonare. Bosch se simţea atras de ea, şi, cu cât o asculta mai mult vorbind despre experienţele ei ca boboc şi femeie în interiorul departamentului, cu atât era mai intrigat de persoana ei. Manifesta un amestec de emoţie, uimire şi cinism în ceea ce privea slujba ei care-i aminteau de propriile trăiri în primele zile de lucru în poliţie.

Când mai avea şase oameni până la fereastra unde se făceau comenzile, Bosch auzi pe cineva din camion punându-i unuia dintre cădeţi întrebări despre mersul anchetei.

Sunt oase de la mai mulţi oameni?

Nu ştiu, omule. Noi doar le căutăm, atâta tot.

Bosch îl studia pe bărbatul care pusese întrebarea.

Au fost dezmembrate?

Greu de spus.

Bosch plecă din locul unde se afla împreună cu Brasher şi se îndreptă către partea din spate a camionului. Privi prin uşa deschisă şi văzu trei bărbaţi cu şorţuri legate la brâu care lucrau acolo. Nu-i remarcară prezenţa. Doi dintre bărbaţi făceau sandvişuri şi onorau comenzile. Bărbatul din mijloc, cel care îi pusese întrebările cadetului, îşi mişca de zor mâinile pe tejgheaua pe care se preparau sandvişurile, sub nivelul ferestrei. Nu făcea nimic, dar din afara camionului dădea impresia că pregăteşte un sandviş. În timp ce privea, Bosch îl văzu pe bărbatul din dreapta tăind un sandviş în două, punându-l pe o farfurie de carton şi pasându-i-l bărbatului din mijloc. Apoi, cel din mijloc i-l întinse prin fereastră cadetului care aştepta.

Bosch observă că, dacă cei doi bucătari autentici purtau blugi şi tricouri sub şorţuri, cel din mijloc avea pantaloni lucioşi bufanţi şi o cămaşă cu gulerul descheiat. În buzunarul din spate al pantalonilor zări un carneţel. Genul acela de blocnotes lung şi subţire despre care Bosch ştia că era folosit de reporteri.

Bosch băgă capul pe uşă şi se uită în jur. Pe un raft de lângă ieşire văzu o jachetă sport împăturită în formă de minge.

O înşfăcă şi se retrase. Cercetă buzunarele şi găsi un permis de presă eliberat de poliţia din Los Angeles ataşat de un lanţ care se atârna la gât. Pe el era poza bucătarului din mijloc. Îl chema Victor Frizbe, şi lucra la New Times.

Sprijinind jacheta de marginea uşii, Bosch bătu în exteriorul camionului iar când bărbaţii se întoarseră spre el îi făcu semn lui Frizbe să se apropie. Reporterul arătă cu degetul înspre piept, arborând o expresie nedumerită: Cine, eu? Bosch încuviinţă din cap. Frizbe se apropie de uşă şi se aplecă.

Da?

Bosch întinse mâna şi îl înşfacă de partea din faţă a şorţului şi apoi îl smuci afară din camion. Frizbe ateriză în picioare, dar fu nevoit să alerge câţiva paşi pentru a nu cădea. În timp ce se întorcea pentru a protesta, Bosch îl lovi cu jacheta în piept.

Doi ofiţeri de patrulă  ei mâncau întotdeauna primii  aruncau farfuriile de plastice într-un coş de gunoi. Bosch le făcu semn să se apropie.

Duceţi-l înapoi în perimetru. Dacă-l vedeţi traversând din nou linia, arestaţi-l.

Ofiţerii îl apucară pe Frizbe de câte un braţ şi o luară împreună cu el către baricadele din josul străzii. Frizbe începu să protesteze, cu faţa stacojie ca o cutie de coca-cola, dar ofiţerii de patrulă nu dădeau nicio atenţie persoanei sale, şi îl conduceau către grupul celorlalţi reporteri. Bosch urmări scena un moment, apoi scoase legitimaţia de presă din buzunarul de la spate şi o aruncă în coşul de gunoi.

I se alătură din nou lui Brasher la coadă. Acum mai aveau doar doi cădeţi în faţă.

Ce-a fost asta? întrebă Brasher.

Încălcare a normelor de igienă. Nu s-a spălat pe mâini.

Ea începu să râdă.

Vorbesc serios. În ceea ce mă priveşte, legea e lege.

Doamne, sper să-mi iau sandvişul înainte să vezi vreun gândac sau ceva în genul acesta şi să le închizi prăvălia.

Nu-ţi face griji, cred că tocmai am scăpat de gândac.

Zece minute mai târziu, după ce Bosch îi făcuse morală proprietarului de camion în legătură cu introducerea ilegală a unui reporter în spaţiul interzis presei, se duseră cu sandvişurile şi cu băuturile la una dintre mesele de plastic pe care cei de la Serviciile Speciale le instalaseră la rond. Era o masă rezervată echipei de anchetatori, dar pe Bosch nu îl deranja ca Brasher să stea acolo. La masă se mai afla Edgar, împreună cu Kohl şi cu unul dintre săpătorii din echipa ei. Bosch o prezentă pe Brasher celor care nu o cunoşteau, amintind că ea primise apelul iniţial şi îl ajutase cu o seară înainte.

Unde e şefa? o întrebă Bosch pe Kohl.

Oh, a mâncat deja. Cred că s-a dus să înregistreze un interviu cu ea, sau ceva în genul acesta.

Bosch încuviinţă din cap.

Cred că o să mai comand o porţie, spuse Edgar în timp ce descăleca de pe bancă şi pleca cu farfuria.

Bosch muşcă din sandvişul său cu şuncă şi roşii şi îi savură gustul. Era lihnit de foame. Nu plănuia să facă nimic în timpul pauzei în afară de a mânca şi a se odihni, dar Kohl îl întrebă dacă putea să-i comunice câteva dintre concluziile ei preliminare în urma excavaţiei.

Bosch avea gura plină. După ce înghiţi, o rugă să aştepte până când avea să se întoarcă partenerul lui. Vorbiră despre generalităţi şi despre presupunerea lui Kohl cum că adâncimea mică la care fuseseră îngropate oasele permisese animalelor să răspândească oasele  poate timp de ani de zile.

Nu le vom găsi pe toate, spuse ea. O să ajungem repede într-un punct în care rezultatele nu vor mai compensa efortul depus.

Edgar se întoarse cu o altă farfurie cu pui prăjit. Bosch îi făcu lui semn cu capul lui Kohl, care privi un carneţel pe care îl aşezase pe masă în stânga sa. Îşi verifică nişte notiţe şi începu să vorbească.

Aş vrea să vă atrag atenţia asupra a două lucruri: adâncimea gropii şi terenul pe care se află. Cred că sunt aspecte esenţiale. O să joace un anumit rol în descoperirea identităţii acestui copil şi a ceea ce s-a întâmplat cu el.

Cu el? întrebă Bosch.

Distanţa dintre şolduri şi elasticul de la chiloţi.

Le explică faptul că printre hainele putrezite şi descompuse se afla elasticul de la chiloţi, singurul lucru rămas din lenjeria cu care fusese îngropat cadavrul. Fluidele rezultate din descompunerea cadavrului duseseră la deteriorarea hainelor. Dar elasticul era în cea mai mare parte intact şi părea a proveni de la un tip de lenjerie fabricat pentru persoane de sex masculin.

Bun, spuse Bosch. Ziceai ceva de adâncimea gropii?

Da, credem că atât coapsele, cât şi coloana vertebrală erau într-o poziţie neschimbată când le-am descoperit. Aceasta înseamnă că groapa nu era mai adâncă de douăzeci, treizeci de centimetri. O groapă atât de puţin adâncă a fost probabil săpată în grabă, ceea ce indică faptul că nu a existat un plan stabilit în prealabil. Dar  ridică un deget  prin acelaşi simbol, locul  foarte îndepărtat şi greu accesibil  reflectă, dimpotrivă, o planificare riguroasă. Aşa că ne confruntăm cu un fel de contradicţie. Locul pare să fi fost ales din cauză că e al naibii de greu de ajuns la el, şi totuşi îngroparea pare să fi fost făcută în grabă. Persoana despre care vorbim a fost practic acoperită cu ţărână de la suprafaţă şi ace de pin. Ştiu că a indica toate astea nu o să vă ajute neapărat să-l prindeţi pe tipul cel rău, dar vreau să înţelegeţi ce văd eu aici. Contradicţia asta.

Bosch încuviinţă din cap.

E bine de ştiut. O să ţinem minte.

Bun. Cealaltă contradicţie  nesemnificativă  e rucsacul. A fost o greşeală să-l îngroape împreună cu cadavrul. Corpul se descompune mult mai repede decât muşamaua. Aşa că, dacă obţineţi elemente de identificare cu ajutorul rucsacului sau al conţinutului său, aceasta înseamnă că tipul cel rău a comis o greşeală. Din nou, o eroare de planificare în contextul uneia bune. Sunteţi detectivi deştepţi, aşa că veţi găsi un răspuns la toate astea.

Îi zâmbi lui Bosch, apoi îşi studie din nou carneţelul, ridicând pagina de la suprafaţă pentru a se uita dedesubt.

Cred că asta e. Despre celelalte aspecte am vorbit sus.

Cred că lucrurile merg foarte bine. La sfârşitul zilei, o să terminăm cu groapa principală. Mâine vom aduna probe de pe celelalte grile. Dar e posibil ca acţiunea să se încheie mâine. Cum spuneam, nu vom putea obţine totul, dar probabil vom avea suficiente date pentru a face ceea ce trebuie.

Bosch îşi aduse aminte de întrebarea adresată de Victor Frizbe cadetului de la camionul unde se prepara prânzul şi îşi dădu seama că era posibil ca reporterul să fi gândit cu un pas înaintea lui.

Crezi că e vorba de mai multe cadavre?

Kohl clătină din cap.

Nu am niciun fel de indiciu în privinţa asta, dar trebuie să ne asigurăm. O să luăm probe, scufundând nişte sonde cu gaz. Chestii de rutină. După toate probabilităţile  mai ales datorită faptului că groapa nu e adâncă  este un caz singular, dar ar trebui să ne asigurăm în privinţa asta. Atât cât se poate.

Bosch încuviinţă. Se bucura că îşi mâncase aproape tot sandvişul, pentru că brusc foamea îi trecuse. Perspectiva unei anchete cu mai multe victime era înfiorătoare. Le aruncă celorlalţi o privire grăitoare.

Asta rămâne între noi. Deja am prins un reporter care făcea săpături în căutarea unui criminal în serie, şi nu vrem să declanşăm o isterie de presă. Chiar dacă le spui că ceea ce facem e doar o chestiune de rutină, va fi cireaşa de pe tort. În regulă?

Toată lumea încuviinţă din cap, inclusiv Brasher. Bosch era pe cale să spună ceva când, brusc, se auziră bătăi puternice dinspre şirul de toalete portabile de pe trailerul Serviciilor Speciale din partea opusă a rondului. Cineva din interiorul unei toalete de mărimea unei cabine de telefon bătea cu putere în tabla subţire de aluminiu. După un moment, Bosch auzi vocea unei femei printre lovituri. O recunoscu şi sări de la masă.

Bosch alergă de-a curmezişul rondului, apoi urcă repede treptele platformei camionului. Îşi dădu repede seama de la care dintre cabine se auzeau bătăile şi se duse la uşă. Balamaua exterioară  folosită pentru securizarea toaletei în timpul transportului  fusese închisă şi blocată cu un os de pui.

Aşteaptă, aşteaptă, strigă Bosch.

Încercă să tragă osul afară, dar era prea alunecos şi îi scăpă din mână. Bătăile şi ţipetele continuau. Bosch căută în jurul lui un obiect care i-ar fi putut servi drept unealtă, dar nu văzu nimic. În cele din urmă, scoase pistolul din toc, verifică piedica şi folosi mânerul armei pentru a împinge osul prin balama, atent tot timpul să ţintească cu arma în jos.

Când, în cele din urmă, osul sări din locul lui, puse arma deoparte şi smulse balamaua. Uşa fu izbită cu putere în afară şi Teresa Corazon ieşi glonţ, aproape dărâmându-l. El se prinse de ea pentru a-şi menţine echilibrul, dar fu repede împins deoparte.

Tu ai făcut asta!

Ce? Nu, eu am fost acolo tot timpul…

Vreau să ştiu cine a făcut-o!

Bosch coborî vocea. Ştia că probabil toată lumea din perimetru îi privea. Şi presa, din josul străzii.

Uite ce e, Teresa, calmează-te. A fost o glumă. Oricine ar fi făcut-o, a intenţionat să facă o glumă. Eu ştiu că deteşti spaţiile închise, dar ei nu ştiau. Cineva a vrut doar să mai reducă un pic tensiunea de aici, şi tu te-ai nimerit a fi…

Pentru că sunt geloşi, de-aia.

Ce?

Mă invidiază pentru realizările mele.

Bosch o privi înmărmurit.

Cum zici tu.

Ea se îndreptă către trepte, apoi se întoarse brusc şi se apropie de el.

Plec, acum eşti fericit?

Bosch clătină din cap.

Fericit? Asta nu are nimic de a face cu ce se întâmplă aici. Încerc să anchetez un caz şi, dacă vrei să ştii adevărul, prezenţa ta şi a cameramanului tău pe aici nu face decât să-mi distragă atenţia.

Atunci s-a făcut. Şi, ştii numărul de telefon la care m-ai sunat aseară?

Bosch încuviinţă:

Da, ce e cu…

Uită-l!

Coborî treptele clocotind de furie, îi făcu un semn cu degetul cameramanului şi se îndreptă către maşina oficială. Bosch o urmări cu privirea.

Când se întoarse la masa de picnic, mai erau acolo doar Brasher şi Edgar. Partenerul său transformase a doua comandă de pui prăjit într-un morman de oase. Şedea acolo, cu un rânjet satisfăcut pe faţă.

Bosch aruncă osul pe care îl scosese din balama pe farfuria lui Edgar.

Chiar ai sărit calul, spuse el.

Îi aruncă lui Edgar o privire grăitoare, de parcă ar fi ştiut că el o făcuse.

Cu cât ego-ul e mai mare, cu atât mai tare cad, spuse Edgar. Mă întreb dacă cameramanul ei a înregistrat vreo parte a acţiunii.

Ştii, ar fi fost preferabil să ne-o păstrăm ca aliat, zise Bosch. Să o suportăm pur şi simplu, astfel încât să ne ajute la nevoie.

Edgar îşi luă farfuria şi se chinui să-şi extragă corpul masiv de la masa de picnic.

Ne vedem pe deal, spuse el.

Bosch o privi pe Brasher, care ridică din sprâncene.

Vrei să spui că el a făcut-o?

Bosch nu răspunse.

Lucrul în oraşul oaselor a durat numai două zile. Aşa cum anticipase Kohl, majoritatea componentelor scheletului fuseseră colectate din locul de sub salcâmi până la sfârşitul primei zile. Se mai descoperiseră şi alte oase în apropiere, în tufişuri, împrăştiate la întâmplare, ceea ce confirma presupunerea că fuseseră dezgropate de către animale care scurmaseră solul. Vinerea, săpătorii reveniseră, dar după o zi întreagă de căutări pe deal şi alte excavări ale pătratelor centrale ale grilei nu mai găsiseră alte oase.

Kohl estima că fuseseră recuperate şaizeci de procente din schelet. La recomandarea ei şi cu aprobarea Teresei Corazon excavările şi căutările au fost suspendate vineri, în amurg.

Bosch nu formulase nicio obiecţie. Ştia că se confruntau cu posibilitatea de a găsi foarte puţine lucruri cu un efort disproporţionat de mare, şi a lăsat să prevaleze opinia experţilor. De asemenea, era nerăbdător să continue ancheta şi procesul de identificare a oaselor  aspecte care fuseseră în mare parte lăsate deoparte în timp ce el şi Edgar lucraseră numai pe Wonderland Avenue pe parcursul celor două zile, supraveghind adunarea probelor, cercetând împrejurimile şi punând cap la cap primele probe ale cazului. Toate acestea erau necesare, dar Bosch voia să avanseze cu ancheta.

Sâmbătă dimineaţă, se întâlni cu Edgar pe holul oficiului de medicină legală şi îi comunică recepţionerului că aveau o întâlnire cu doctorul William Golliher, antropologul criminalist detaşat de la Universitatea California din Los Angeles.

Vă aşteaptă în sala A, le spuse recepţionerul după ce sunase pentru confirmare. Ştiţi pe unde s-o luaţi?

Bosch încuviinţă, şi cei doi trecură de poartă. Luară un lift către subsol şi, îndată ce ieşiră din el, fură izbiţi de mirosul ce domnea în acel spaţiu destinat autopsiilor. Era un miros specific de chimicale şi putrefacţie. Edgar luă imediat o mască din hârtie dintr-un dulap de pe perete şi şi-o puse pe faţă. Bosch nu se deranjă să-şi pună şi el una.

Nu înţeleg de ce nu-ţi iei şi tu o mască, Harry, spuse Edgar în timp ce mergeau pe hol. Ştii că toate mirosurile sunt compuse din mici particule?

Mulţumesc de informaţie, Jerry.

Fură nevoiţi să se oprească pe hol, pentru a face loc unei tărgi mobile care era scoasă dintr-o sală de autopsie. Pe ea zăcea un cadavru, înfăşurat în plastic.

Harry, ai observat vreodată că îi înfăşoară la fel cum se face cu burrito-ul de la Taco Bell?

Bosch îl salută pe omul care împingea targa.

De-asta nu mănânc burrito.

Chiar aşa?

Bosch îşi continuă drumul pe hol fără să răspundă.

Sala A era o cameră de autopsie rezervată pentru Teresa Corazon, în cazurile destul de rare, când chiar îşi abandona îndatoririle administrative de legist-şef şi făcea vreo autopsie. Pentru că, iniţial, acest caz îi atrăsese în mod special atenţia, se pare că îi dăduse voie lui Golliher să folosească sala. Corazon nu se mai întorsese la locul crimei de pe Wonderland după incidentul cu toaleta.

Intrară pe uşile duble ale sălii şi fură întâmpinaţi de un bărbat în blugi şi o cămaşă înflorată.

Vă rog, spuneţi-mi Bill, zise Golliher. Cred că au fost două zile istovitoare.

Aţi putea repeta asta, încuviinţă Edgar.

Golliher dădu aprobator din cap, cu un aer prietenos.

Avea în jur de cincizeci de ani, părul şi ochii negri şi maniere plăcute. Făcu un gest către masa de autopsie din centrul încăperii. Oasele care fuseseră colectate de sub salcâmi erau acum împrăştiate pe suprafaţa din oţel inoxidabil.

Ei bine, să vă spun ce s-a petrecut aici, spuse Golliher. În timp ce echipa din teren aduna probele, eu am examinat fragmentele, am făcut radiografii şi, în general, am încercat să pun cap la cap ce aveam.

Bosch se apropie de masa de oţel inoxidabil. Oasele fuseseră aşezate astfel încât să formeze un schelet parţial. Fragmentele lipsă cele mai bătătoare la ochi erau braţul şi piciorul stâng şi mandibulă. Se presupunea că acele bucăţi fuseseră de mult dezgropate şi împrăştiate de animalele care scurmaseră în groapa puţin adâncă.

Fiecare os era marcat, cele mai mari cu autocolante, iar cele mai mici cu bucăţi de sfoară la care se ataşaseră etichete. Bosch ştia că notaţiile de pe aceste semne de identificare reprezentau coduri prin care fusese cartografiată pe grilă locaţia fiecărui os găsit de Kohl în prima zi de săpături.

Oasele ne pot spune multe despre felul în care o persoană a trăit şi a murit, spuse Golliher cu un aer sumbru. În cazurile de abuz asupra copiilor, oasele nu mint. Ele devin probele noastre decisive.

Bosch se uită la el şi îşi dădu seama că nu avea ochi negri, ci albaştri, dar erau adânc înfundaţi în orbite. Privea fix, peste umărul lui Bosch, la oasele de pe masă. După un moment, se smulse din reverie şi îşi îndreptă atenţia asupra lui Bosch.

O să încep prin a spune că aflăm destul de multe lucruri din obiectele găsite, zise antropologul. Recunosc că, deşi am la activ o grămadă de cazuri, acesta mă dă peste cap. Priveam la oasele astea şi luam notiţe, şi când m-am uitat la carneţel era pătat. Plângeam, oameni buni. Plângeam, şi la început nici nu mi-am dat seama de asta.

Se uită la oasele întinse pe masă cu o expresie de compasiune. Bosch ştia că antropologul vizualiza persoana căreia îi aparţinuseră cândva oasele.

E rău, băieţi. Rău de tot.

Atunci spune-ne ce ştii, ca să putem pleca să ne facem treaba, zise Bosch cu o voce scăzută din care răzbătea respectul faţă de antropolog.

Golliher încuviinţă şi întinse mâna după un caiet cu spirală aflat pe un raft din spatele lui.

Bine, zise el. Să începem cu elementele de bază. S-ar putea să ştiţi deja o parte din aceste lucruri dar, dacă nu vă supăraţi, o să vă prezint tot ce am descoperit.

E în regulă, spuse Bosch.

Bun. Deci uite care e treaba. Ceea ce avem aici sunt rămăşiţele unui tânăr mascul. Comparaţia cu indicele de creştere Maresh plasează vârsta la aproximativ zece ani. Totuşi, acest copil a fost victima abuzului fizic prelungit şi sever. Din punct de vedere histologic, victimele abuzului cronic suferă adesea de ceea ce se numeşte întrerupere de creştere. Această încetinire a creşterii generată de abuz duce la erori în estimarea vârstei. Adesea, ceea ce privim e un schelet care pare mai tânăr decât în realitate. Cu alte cuvinte, acest băiat arată de zece ani, dar probabil are doisprezece sau treisprezece.

Bosch privi către Edgar. Stătea cu braţele strânse în jurul pieptului, ca şi cum şi-ar fi făcut curaj pentru ceea ce ştia că urmează. Bosch scoase un caiet din buzunarul de la haină şi începu să ia notiţe stenografiate.

Data morţii, spuse Golliher. E greu de apreciat. În această privinţă, testele radiologice sunt departe de a fi exacte. Avem moneda, care ne dă un reper minim, în 1975. Asta ne ajută. Eu estimez că acest copil s-a aflat în pământ în intervalul de timp cuprins între douăzeci şi douăzeci şi cinci de ani.

Sunt sigur de asta, şi există nişte dovezi chirurgicale în sprijinul acestor estimări.

Deci avem un copil între zece şi treisprezece ani, omorât acum douăzeci sau douăzeci şi cinci de ani, concluzionă Edgar cu o notă de frustrare în voce.

Ştiu că vă dau un set de parametri foarte larg, domnule detectiv. Dar, în acest moment, atât poate face ştiinţa.

Nu e vina ta, doctore.

Bosch nota totul. În ciuda estimărilor aproximative, era extrem de important să stabilească un cadru temporal pentru anchetă. Golliher îl situa între sfârşitul anilor şaptezeci şi începutul anilor optzeci. Bosch se gândi la canionul Laurel în acel interval de timp. Fusese o enclavă rustică, la modă, în parte boemă şi în parte exclusivistă, cu dealeri şi consumatori de cocaină, distribuitori de servicii porno şi foste vedete rocknroll pe aproape fiecare stradă. Era posibil ca uciderea unui copil să aibă vreo legătură cu acel context?

În ce priveşte cauza morţii, haideţi s-o lăsăm la sfârşit. Vreau să încep cu extremităţile şi cu torsul, ca să vă faceţi o idee despre chinurile îndurate de băieţelul ăsta în scurta lui viaţă.

Înainte de a se concentra din nou asupra oaselor, îi susţinu un moment privirea lui Bosch. Bosch inspiră adânc, ceea ce îi provocă o durere ascuţită în coastele rănite. Ştia că temerea lui, care persista din clipa când privise micile oase de pe deal, avea să se împlinească. Ştiuse tot timpul, instinctiv, că se va ajunge aici. Că din pământul răscolit avea să se nască o poveste de groază.

Începu să mâzgălească în carneţel, înfigând adânc vârful pixului în hârtie, în timp ce Golliher îşi continua expunerea.

Mai întâi de toate, avem aici circa şaizeci la sută din schelet, spuse el. Dar, chiar şi aşa, dispunem de dovezi incontestabile cu privire la traumatismele şi abuzul cronic la care a fost supusă victima. Nu ştiu care este nivelul dumneavoastră de pregătire antropologică, dar bănuiesc că multe din lucrurile pe care o să vi le spun sunt noi pentru dumneavoastră. O să încep cu noţiunile de bază. Oasele se vindecă singure, domnilor. Iar studiul regenerării osoase ne permite să stabilim istoricul abuzurilor. Aceste oase prezintă multiple leziuni, în diverse faze de vindecare. Sunt fracturi noi şi vechi. Avem doar două din cele patru membre, dar amândouă au suferit multiple traumatisme. Practic, aproape pe parcursul întregii sale vieţi, acest băiat a fost, fie rănit, fie convalescent.

Bosch privi în jos către carneţel şi la pixul pe care îşi încleştase degetele. Mâna începu să i se albească.

Luni veţi primi de la mine un raport scris, dar, pentru moment, dacă vreţi o cifră, vă pot spune că am descoperit patruzeci şi patru de locuri diferite care indică traumatisme separate în diferite faze de vindecare. Şi astea sunt doar oasele, domnilor detectivi. Cifra nu se referă la leziunile care ar fi putut fi provocate organelor vitale şi ţesutului. Dar nu încape nicio îndoială că acest băiat a înfruntat durerea zi şi noapte.

Bosch scrise numărul pe carneţel. Părea un gest fără rost.

În primul rând, traumatismele suferite de oase pot fi catalogate drept leziuni subperiosteale, spuse Golliher. Aceste leziuni sunt straturi subţiri de os nou care cresc sub suprafaţă în zona traumatizată sau care prezintă sângerare.

Subperi  cum se scrie asta? întrebă Bosch.

Ce mai contează? O să se specifice în raport.

Bosch încuviinţă.

Priviţi asta, spuse Golliher.

Golliher se duse la panoul pentru radiografii de pe perete şi aprinse lumina. Putură vedea radiografia unui os lung şi subţire. Doctorul îşi trecu degetul peste partea centrală a osului, evidenţiind o uşoară demarcaţie de culoare.

Acesta este femurul care a fost colectat, spuse el. Partea superioară a coapsei. Linia de aici, unde se schimbă culoarea, marchează una dintre leziuni. Asta înseamnă că această zonă  partea de sus a piciorului copilului  suferise o lovitură destul de puternică în timpul săptămânilor dinaintea morţii. O lovitură care nu a provocat fracturarea osului, doar un traumatism. Tipul acesta de rană, fără nicio îndoială s-ar fi manifestat sub forma unor vânătăi de suprafaţă şi eu cred că a afectat mersul băiatului. Ceea ce încerc să vă spun e că nu ar fi putut să treacă neobservată.

Bosch se apropie pentru a studia radiografia. Edgar rămase în locul unde se afla. Când termină, Golliher îndepărtă radiografia şi puse alte trei filme, acoperind întregul panou.

De asemenea, avem excrescenţe periosteale pe ambele membre superioare prezente. Aceasta este julitura de la suprafaţa osului, care se observă, în general, în cazurile de abuz asupra copiilor când membrul este lovit violent cu mâna sau cu un instrument oarecare. Felul cum s-au vindecat oasele indică faptul că, pe parcursul anilor, acest copil a suferit în mod repetat asemenea traume.

Golliher se opri pentru a-şi studia notiţele, apoi se uită la oasele de pe masă. Ridică osul superior al mâinii şi îl ţinu aşa, în timp ce îşi consulta notiţele şi vorbea. Bosch observă că nu purta mănuşi.

Humerusul, spuse Golliher. Humerusul drept prezintă două fracturi distincte şi vindecate. Rupturile sunt longitudinale. Aceasta indică faptul că fracturile sunt rezultatul răsucirii repetate a mâinii cu mare putere.

Puse osul jos şi ridică unul dintre oasele inferioare ale mâinii.

Mâna prezintă o fractură latitudinală vindecată. Ruptura a provocat o mică deviaţie a osului. Asta din cauză că osul s-a vindecat aşa cum era în urma loviturii.

Vreţi să spuneţi că nu a fost fixat? întrebă Edgar. Nu a fost văzut de un doctor?

Exact. Acest gen de rană, deşi întâlnită frecvent în accidente şi tratată normal în camere de gardă, poate avea un caracter defensiv. Ridici mâna pentru a te feri de un atac şi încasezi o lovitură în antebraţ. Având în vedere absenţa îngrijirilor medicale, înclin să cred că această rană nu a fost accidentală şi face parte dintr-un scenariu de abuz.

Golliher puse cu grijă osul la loc, apoi se aplecă peste masa de autopsii pentru a examina cutia toracică. Multe dintre coaste fuseseră detaşate şi erau aşezate separat pe masă.

Coastele prezintă circa douăzeci de fracturi în diferite faze de vindecare. Se poate vedea o fractură vindecată pe coasta a treia, care datează probabil de pe vremea când băiatul avea doi sau trei ani. Coasta nouă prezintă un calus care indică un traumatism vechi de doar câteva săptămâni în momentul morţii. Fracturile sunt în principal consolidate în apropierea unghiurilor. La copii, acest lucru sugerează scuturări violente. La copiii mai mari, indică în principal lovituri în spate.

Bosch se gândi la starea sa de disconfort, la faptul că nu putuse dormi bine din cauza durerilor de coaste şi se compară cu acel băieţaş care suferise ani în şir astfel de dureri.

Trebuie să mă duc să mă spăl pe faţă, spuse el brusc. Vă rog să continuaţi.

Se îndreptă către uşă, punându-i în mâini lui Edgar carnetul şi pixul. Pe hol, o luă la dreapta. Cunoştea cartografia nivelului pentru autopsii şi ştia că existau toalete după următoarea cotitură pe coridor.

Intră în toaletă şi se duse direct către o cabină deschisă. Simţea că îi e greaţă, dar după câteva momente îşi reveni. Bosch ieşi din cabină chiar în clipa când se deschise uşa toaletei şi intră cameramanul Teresei Corazon. Îşi aruncară unul altuia o privire ciudată.

Ieşi afară de aici, spuse Bosch. Întoarce-te mai târziu.

Fără să scoată un cuvânt, bărbatul se întoarse şi ieşi.

Bosch se duse la chiuvetă şi se privi în oglindă. Avea faţa roşie. Se aplecă şi-şi făcu mâinile căuş pentru a-şi spăla faţa. Se gândea la botezuri şi la a doua şansă. De înviere.

O să-l prind pe tipu ăsta.

Aproape că spuse asta cu voce tare.

Când Bosch se întoarse în sala A, toate privirile se îndreptară asupra lui. Edgar îi înapoie carnetul şi pixul şi Golliher îl întrebă dacă se simţea bine.

Da, îl asigură el.

Dacă te ajută cu ceva, spuse Golliher, am avut o sumedenie de cazuri în toată lumea. Chile, Kosovo, chiar şi la World Trade Center. Şi cazul acesta.

Clătină din cap.

E greu de înţeles, continuă el. Este unul dintre cazurile acelea care îţi întăresc convingerea că a fost mai bine pentru băiat să părăsească această lume. Asta dacă crezi în Dumnezeu şi într-un loc mai bun ca acesta.

Şi dacă nu crezi?

Golliher se apropie de el.

Ei, vezi, de aceea trebuie să crezi. Dacă băiatul nu a plecat din lumea asta pentru a se îndrepta către un loc mai bun, atunci… atunci cred că suntem cu toţii pierduţi.

Asta ţi-a susţinut moralul atunci când scotoceai printre oasele de la World Trade Center?

Bosch regretă imediat duritatea cuvintelor sale. Dar Golliher nu păru afectat. Vorbi înainte ca Bosch să-şi poată cere scuze.

Aşa e, confirmă el. Credinţa nu mi-a fost zdruncinată de oroarea sau de nedreptatea morţii. Într-un fel, s-a întărit. M-a ajutat să depăşesc această încercare.

Bosch încuviinţă şi aruncă prosopul într-un coş de gunoi care se deschidea cu o pedală. Când îşi luă piciorul de pe pedală, coşul se închise cu un pocnet care stârni ecou.

Dar cauza morţii?

Să nu anticipăm lucrurile, domnule detectiv, spuse Golliher. Toate rănile, despre care am discutat sau nu aici, vor fi prezentate în raportul meu.

Se întoarse la masă şi ridică craniul. I-l aduse lui Bosch, ţinându-l cu o mână aproape de piept.

În craniu sălăşluieşte ceea ce e rău  şi poate ceea ce e bine, spuse el. Se văd trei fracturi craniene distincte, în faze diferite de vindecare. Iat-o pe prima.

Sublinie zona rănii cu un deget, făcând un cerc spre partea superioară din faţă a craniului.

Acesta este un model de trepină. O trepină este o tăietură de ferestrău medicală folosită pentru a deschide craniul în vederea operaţiei sau pentru a elibera presiunea intracraniană. În acest ultim caz, probabil a existat o umflătură cauzată de un hematom. Acum, fractura însăşi şi cicatricea chirurgicală au început să se vindece. Os nou. Aş spune că această rană şi operaţia care i-a urmat ar putea fi datate cu aproximativ şase luni înainte de moartea băiatului.

Nu e rana care a cauzat moartea? întrebă Bosch.

Nu. Asta e.

Golliher mai răsuci o dată craniul şi le arătă o altă fractură, în partea din stânga spate, la baza craniului.

Fractură strânsă în formă de pânză de păianjen, fără acoperiri. Această rană s-a produs în momentul morţii, îngustimea fracturii indică o lovitură extrem de puternică cu un obiect foarte dur. O bâtă de base-ball, sau ceva în genul ăsta.

Bosch încuviinţă, uitându-se în jos către craniu. Golliher îl răsucise în aşa fel încât orbitele goale îl fixau pe el.

Mai sunt şi alte răni la cap, dar nu acestea i-au provocat moartea. Oasele nasului şi procesul zigomatic indică formarea de noi oase ca urmare a unui traumatism.

Golliher se întoarse la masa de autopsie şi puse încet craniul la loc.

Nu cred că trebuie să rezum lucrurile, domnilor detectivi, dar, pe scurt, cineva l-a snopit în bătaie pe acest băiat în mod sistematic. Până la urmă, au depăşit orice măsură.

O să menţionez toate acestea în raport.

Se întoarse de la masa de autopsie şi se uită la ei.

Ştiţi, în toate astea există şi o rază de lumină. Ceva ce v-ar putea ajuta.

Operaţia, spuse Bosch.

Exact. Deschiderea unui craniu este o operaţie extrem de serioasă. Trebuie să existe înregistrări pe undeva. După operaţie, scapula e fixată cu capse de metal. Nu am găsit niciuna în craniu. Presupun că au fost scoase la o a doua intervenţie. Din nou, trebuie să existe înregistrări. Cicatricea chirurgicală ne ajută şi ea la datarea oaselor. Găurile de trepină sunt prea largi în raport cu standardele actuale. La mijlocul anilor optzeci, instrumentele erau superioare celor folosite aici. Mai performante. Perforările erau mai mici. Sper ca toate acestea să vă ajute.

Bosch încuviinţă şi spuse:

Dar dinţii? Avem vreun indiciu?

Lipseşte mandibula inferioară, spuse Golliher. Pe dinţii de sus nu s-au executat niciun fel de lucrări stomatologice, deşi există urme de carii ante-mortem. Şi lucrul acesta e un indiciu în sine. Cred că îl plasează pe băiat în păturile inferioare ale societăţii. Nu mergea la dentist.

Edgar îşi trăsese masca în jos, în jurul gâtului. Avea o expresie îndurerată.

Când copilul se afla în spital, din cauza hematomului, de ce nu le-a spus doctorilor ce i se întâmplă? Sau profesorilor, prietenilor?

Cunoaşteţi răspunsurile la aceste întrebări la fel de bine ca mine, domnule detectiv, zise Golliher. Copiii depind de părinţi. Se tem de ei, dar îi iubesc şi nu vor să-i piardă. Câteodată pare inexplicabil faptul că nu cer ajutor.

Dar toate fracturile şi chestiile astea? De ce nu au văzut doctorii şi n-au făcut nimic în această privinţă?

Asta e culmea ironiei. Văd cât se poate de clar trecutul și tragedia. Dar în cazul unui pacient viu s-ar putea ca lucrurile să nu fie atât de evidente. Dacă părinţii ar veni cu o explicaţie plauzibilă pentru rănile unui băiat, ce motiv ar îi avea doctorii să facă o radiografie a piciorului sau a mâinii sau a pieptului? Niciunul. Şi astfel, coşmarul trece neobservat.

Nemulţumit, Edgar clătină din cap şi păşi către colţul depărtat al camerei.

Altceva, doctore? întrebă Bosch.

Golliher îşi verifică notiţele şi apoi îşi încrucişă braţele.

Asta e tot, din punct de vedere ştiinţific  veţi vedea raportul. În plan personal, sper să găsiţi individul care a făcut asta. O să merite cu prisosinţă orice i s-ar întâmpla.

Bosch încuviinţă.

O să-l prindem, spuse el. Nu vă faceţi griji în privinţa asta.

Ieşiră din clădire şi se urcară în maşina lui Bosch, care stătu un moment nemişcat înainte de a porni motorul. În cele din urmă, lovi tare volanul cu podul palmei, şi şocul se propagă în partea rănită a pieptului său.

Ştii, toată povestea asta nu mă face să cred în Dumnezeu, ci în extratereştri, omuleţi micuţi din spaţiul cosmic spuse Edgar.

Bosch se uită la el. Edgar stătea cu capul sprijinit de geamul lateral, privind podeaua maşinii.

Ce vrei să spui?

O fiinţă umană nu ar fi putut să-i facă asta unui semen, trebuie să fi venit o navă spaţială care l-a răpit şi l-a dus în spaţiul cosmic. Numai aşa se explică tot ce i s-a întâmplat.

Bosch băgă maşina în viteză.

Simt nevoia să beau ceva.

Eu nu, omule, spuse Edgar. Nu-mi doresc decât să-mi văd copilul şi să-l îmbrăţişez până când am să mă simt mai bine.

Nu mai vorbiră tot drumul până la Centrul Parker.

Bosch şi Edgar luară liftul până la etajul cinci, la laboratorul DIS, unde aveau întâlnire cu Antoine Jesper, criminalistul-şef desemnat să lucreze în cazul oaselor. Jesper le ieşi în întâmpinare şi îi conduse spre partea din spate a clădirii. Era un tânăr de culoare, cu ochi cenuşii şi pielea netedă. Purta un halat alb de laborator care flutura în ritmul paşilor săi mari şi a mişcărilor largi ale mâinilor.

Pe aici, băieţi, spuse el. Nu am cine ştie ce, dar totul vă aparţine.

Îi conduse prin laboratorul principal, unde lucrau numai o mână de alţi criminalişti, apoi în camera de uscare, un spaţiu larg cu climat controlat unde pe mese mari din oţel inoxidabil erau întinse haine şi probe criminologice ce aşteptau să fie examinate. Era singurul loc care putea rivaliza cu spaţiul destinat autopsiilor de la oficiul de medicină legală în privinţa mirosului de putrefacţie.

Jesper îi conduse lângă două mese pe care Bosch văzu rucsacul deschis şi câteva piese de îmbrăcăminte înnegrite de pământ şi mucegai. Mai era o pungă de plastic pentru sandvişuri al cărei conţinut intrase în putrefacţie.

În rucsac au intrat apă şi noroi, spuse Jesper. S-au scurs cu timpul, cred.

Jesper scoase un pix din buzunarul halatului şi-l întinse, transformându-l într-un arătător. Îl folosi pentru a-şi ilustra comentariile.

Avem rucsacul vostru, care conţine trei schimburi de haine şi ceva care a fost probabil un sandviş sau ceva de mâncare. Mai exact, trei tricouri, trei chiloţi, trei perechi de ciorapi. Şi mâncarea. Mai era un plic, sau ce a rămas din el. Nu îl vedeţi aici pentru că l-au luat cei de la documente. Dar nu vă faceţi iluzii, băieţi. Era într-o stare mai proastă decât sandvişul  dacă a fost un sandviş.

Bosch încuviinţă. Îşi notă în caiet conţinutul rucsacului.

Vreun element de identificare? întrebă el.

Jesper clătină din cap.

Niciun fel de element de identificare personală pe haine sau pe geantă. Am remarcat însă două lucruri. În primul rând, tricoul acesta are o marcă inscripţionată pe el, Solid Surf, de-a curmezişul pieptului. Acum nu se vede, dar am descifrat scrisul folosind lumină neagră. Poate vă ajută, poate nu. Dacă nu cunoaşteţi termenul Solid Surf, pot să vă spun că e o referire la skateboarding.

Am înţeles, spuse Bosch.

Mai încolo, e închizătoarea de sus a sacului.

Folosi pixul pentru a o deschide.

Am curăţat-o un pic şi am descoperit asta.

Bosch se aplecă peste masă pentru a privi. Geanta era confecţionată din muşama albastră. Pe închizătoare putea fi văzută o demarcaţie clară de culoare, care forma în centru o literă B mare.

Pare a fi fost un adeziv aplicat la vremea respectivă pe geantă, spuse Jesper. Acum nu mai e, şi nu prea ştiu dacă a fost îndepărtat înainte sau după îngroparea rucsacului. Cred că înainte. Se pare că a fost dezlipit.

Bosch se îndepărtă de masă şi scrise câteva rânduri în caiet. Apoi îl privi pe Jesper.

În regulă, Antoine, lucruri folositoare. Altceva?

Nimic.

Atunci, hai să mergem la secţia de documente.

Jesper îi conduse din nou prin laboratorul central şi apoi într-un laborator secundar unde trebui să introducă o combinaţie numerică în sistemul de închidere al uşii pentru a putea intra. În laboratorul de documente se aflau două rânduri de birouri, care la acea oră erau goale. Fiecare birou avea o veioză orizontală şi o lupă montată pe un pivot. Jesper se îndreptă către al doilea birou din rândul al doilea. Pe plăcuţa cu numele de pe birou scria Bernadette Fornier. Bosch o cunoştea. Lucraseră înainte la un caz, în care fusese falsificat un bilet de sinucidere. Ştia că e o profesionistă.

Jesper ridică o pungă pentru probe din plastic care era aşezată în mijlocul biroului. O desfăcu şi scoase două suporturi din plastic. Unul dintre ele conţinea un plic desfăcut, maroniu şi pătat de mucegai negru, iar celălalt o bucată dreptunghiulară de hârtie deteriorată, care era ruptă în trei bucăţi de-a lungul cutelor de împăturire şi era de asemenea decolorată în mare parte din cauza putreziciunii şi mucegaiului.

Aşa se întâmplă când se udă lucrurile, spuse Jesper. Bernie a avut nevoie de o zi întreagă numai ca să deschidă plicul şi să separe scrisoarea. Aşa cum vedeţi, s-a rupt unde era împăturită. Şi şansele de a afla vreodată ce scria în scrisoare nu sunt prea mari.

Bosch aprinse luminatorul şi puse suporturile de plastic dedesubt. Răsuci lupa deasupra lor şi studie plicul şi scrisoarea pe care o conţinuse cândva. Nu se putea citi nimic pe niciunul dintre documente. Singurul lucru pe care îl observă fu faptul că pe plic nu părea să fi fost un timbru.

La naiba, spuse el.

Întoarse suporturile şi continuă să caute. Edgar i se alătură, ca pentru a confirma ceea ce era evident.

Ar fi fost nemaipomenit, spuse el.

Acum ce o să facă Bernadette? îl întrebă Bosch pe Jesper.

Păi, probabil o să încerce nişte vopsele, nişte lumini diferite. O să încerce să găsească ceva care să reacţioneze cu cerneala şi să o scoată la iveală. Dar ieri nu era prea optimistă. Aşadar, cum spuneam, nu mi-aş face iluzii.

Bosch încuviinţă din cap şi stinse lumina.

9

Lângă intrarea din spate a Diviziei Hollywood era o bancă cu scrumiere mari umplute cu nisip la fiecare capăt. Se numea Cod 7, după codul radio care semnifica pauză. La ora 11.15 sâmbătă seara, Bosch era singurul ocupant al băncii Cod 7. Nu fuma, deşi şi-ar fi dorit o ţigară. Aştepta. Banca era luminată slab de becurile de deasupra uşii din spate a secţiei şi dădea către parcarea împărţită de secţia de poliţie şi de unitatea de pompieri de la capătul oraşului.

Bosch privea maşinile de patrulare întorcându-se din tura de la trei la unsprezece şi ofiţerii care intrau în secţie pentru a-şi schimba uniformele de patrulă, a face un duş şi a pleca eventual acasă, dacă puteau. Privi în jos către Maglite-ul pe care îl ţinea în mână şi-şi frecă degetul mare de capătul acestuia pentru a simţi zgârietura prin care Julia Brasher îşi incrustase numărul insignei.

Cântări lanterna şi apoi o răsuci în mână, pentru a-i simţi greutatea. Îşi aminti ce spusese Golliher despre arma cu care fusese ucis băiatul. Putea adăuga pe listă şi o lanternă.

Bosch urmări o maşină de patrulare intrând în parcare şi oprindu-se lângă garajul de reparaţii. Din maşină ieşi un poliţist pe care îl recunoscu ca fiind partenerul lui Brasher, Edgewood. Acesta se îndrepta spre secţie cu carabina în mână. Bosch aştepta şi privea, brusc nesigur de planul său şi întrebându-se dacă nu era mai bine să renunţe la el şi să intre în clădirea secţiei fără a fi văzut.

Înainte de a se hotărî ce să facă, Brasher coborî din locul şoferului şi se îndreptă către uşa secţiei. Mergea cu capul aplecat, în postura unui om obosit după o zi grea de muncă. Bosch cunoştea senzaţia. Pe de altă parte, s-ar fi putut ca ceva să nu fi fost în regulă, având în vedere felul în care Edgewood plecase şi o lăsase pe Brasher în urmă. Edgewood era ofiţerul ei supraveghetor, chiar dacă avea cu cinci ani mai puţin decât ea. Poate că era doar o situaţie ciudată, cauzată de vârstă şi sex, sau poate cu. totul altceva.

Brasher nu îl observă pe Bosch pe bancă. Aproape că ajunsese la uşa secţiei, înainte ca el să vorbească.

Hei, ai uitat să speli voma de pe bancheta din spate.

Brasher privi înapoi continuând să meargă, până când îşi dădu seama că era el. Atunci se îndreptă spre bancă.

Ţi-am adus ceva, spuse Bosch.

Îi întinse lanterna, şi ea o luă cu un zâmbet obosit.

Mulţumesc, Harry. Nu trebuia să aştepţi aici ca să…

Mi-a făcut plăcere.

Urmă un moment de tăcere.

Ai lucrat la caz în seara asta? întrebă ea.

Mai mult sau mai puţin. Am început hârţogăria. Şi am fost la autopsie mai devreme. Dacă asta se poate numi autopsie.

Se vede pe faţa ta că te-a marcat foarte tare.

Bosch încuviinţă din cap. Se simţea ciudat. El era aşezat şi ea continua să stea în picioare.

După cum arăţi, îmi dau seama că şi tu ai trecut printr-o chestie nasoală.

Nu sunt toate la fel?

Înainte ca Bosch să poată spune ceva, doi poliţişti, împrospătaţi de duş şi purtând haine de stradă, ieşiră din secţie şi se îndreptară către maşinile personale.

Capul sus, Julia, spuse unul dintre ei. Ne vedem acolo.

Bine, Kiko, răspunse ea.

Se întoarse şi privi din nou în jos, către Bosch. Zâmbi.

Câţiva din tură ne strângem la Boardner, spuse ea. Vrei să vii şi tu?

Ihm…

E în regulă. M-am gândit doar că nu ţi-ar strica o băutură.

Chiar simt nevoia. De fapt, de asta te aşteptam aici. Numai că nu ştiu dacă mi-ar plăcea să mă amestec într-un grup, la un bar.

Păi, la ce te gândeai?

Bosch se uită la ceas. Era unsprezece şi jumătate.

În funcţie de timpul cât o să stai la vestiar, am putea prinde ultimul martini la Musso.

Ea zâmbi încântată.

Ador locul acela. Acordă-mi cincisprezece minute.

Se îndreptă către uşa secţiei fără să mai aştepte un răspuns din partea lui.

Te aştept, strigă Bosch după ea.

Musso şi Frank era un local care servise martini cetăţenilor din Hollywood  atât celor faimoşi, cât şi celor infami  vreme de un secol. Încăperea principală era compusă din separeuri din piele roşie, din care răzbătea zumzăitul unei conversaţii liniştite; chelneri caraghioşi în redingote roşii ce se mişcau încet printre mese. În camera din spate se afla un bar lung, unde în cele mai multe dintre nopţi clienţii se întreceau pentru a capta atenţia barmanilor ce ar fi putut fi părinţii chelnerilor. În timp ce Bosch şi Brasher intrau în bar, doi clienţi tocmai se ridicau de la masă. Bosch şi Brasher le ocupară repede locurile, înaintea a doi tipi cu alură de actori de studio. Un barman care îl recunoscu pe Bosch veni la ei şi preluă comanda. Amândoi cerură martini cu votcă.

Bosch se simţea deja la largul său în compania lui Brasher. În ultimele două zile petrecuseră împreună pauza de prânz la mesele de picnic de la locul crimei, şi fuseseră unul alături de celălalt în timpul căutărilor de pe dealuri. Merseseră cu maşina lui până la Musso, şi aveau senzaţia că sunt deja la a treia sau a patra întâlnire. Vorbiseră nimicuri, despre divizie şi despre detaliile pe care Bosch voia să le împărtăşească în legătură cu cazul. Când barmanul le aduse paharele de martini împreună eu sticlele de răcoritoare, el era gata să uite pentru o vreme de oase, sânge şi bâte de base-ball.

Ciocniră paharele şi Brasher spuse:

Pentru viaţă.

Mda, spuse Bosch. Să mai apucăm o nouă zi.

Cu greu.

Bosch ştia că era momentul să vorbească cu ea despre problema cu care se confrunta. Dacă nu voia să vorbească, nu avea să insiste.

Tipul căruia i-ai spus Kiko în parcare, de ce a încercat să te îmbărbăteze?

Ea se încruntă un pic şi la început nu-i răspunse.

Dacă nu vrei să vorbeşti…

Mai degrabă nu vreau să mă gândesc la asta.

Cunosc senzaţia. Consideră că nu te-am întrebat.

Nu, e în regulă. Partenerul meu o să-mi facă raport şi, de vreme ce sunt în perioada de probă, s-ar putea să suport consecinţele.

Pentru ce să-ţi facă raport?

Am traversat ţeava.

Era o expresie tactică, ce însemna să treci prin faţa ţevii unei carabine sau a unei alte arme ţinute de un alt ofiţer.

Ce s-a întâmplat? Bineînţeles, dacă vrei să vorbeşti despre asta.

Ea ridică din umeri.

Oh, era o chestie domestică  le detest  şi tipul s-a încuiat în dormitor cu o armă. Nu ştiam dacă voia să o folosească împotriva lui însuşi, a soţiei sau a noastră. Am aşteptat întăriri şi apoi urma să intrăm.

Mai luă o înghiţitură. Bosch o privea. În ochii ei se citea zbuciumul interior.

Edgewood avea carabina. Kiko stătea în spate. Fennel, partenerul lui Kiko, şi cu mine ne ocupam de uşă. Aşa că am făcut-o. Kiko e un bărbat masiv. A deschis uşa dintr-o lovitură. Eu şi Fennel am intrat. Tipul zăcea leşinat pe pat. Nu părea a fi nicio problemă, dar Edgewood a susţinut că am traversat ţeava.

Ai făcut-o?

Nu cred. Dar dacă eu am făcut-o, atunci aşa a procedat şi Fennel, or lui nu i-a zis nimic.

Tu eşti în perioada de probă.

Da, şi începe să mă obosească chestia asta. Tu cum ai trecut prin asta, Harry? În momentul acesta ai o slujbă care înseamnă ceva. Eu nu fac decât să ascult radioul şi să trec de la un gunoi la altul; e ca şi cum ai scuipa în şemineu. În plus, îl mai am şi pe masculul acela cu capu mare care-mi spune c-am dat-o în bară din două în două minute.

Bosch o înţelegea. Fiecare poliţist în uniformă trăise o asemenea experienţă. Treci prin groapa de mizerii în fiecare zi şi ţi se pare că asta e tot. Un abis. De aceea nu se mai întorsese niciodată la patrulare. Patrularea era ca un leucoplast pe o gaură de glonţ.

Ai crezut că o să fie altfel? Când erai în Academie, vreau să spun.

Nu ştiu ce-am crezut. Însă mă îndoiesc că voi ajunge să cred că valorez ceva.

Te înşeli. Primii câţiva ani sunt grei. Dar te acomodezi şi începi să priveşti în perspectivă. Îţi alegi tu bătăliile şi drumul de urmat. O să te descurci.

Nu se simţea la largul său, ţinându-i discursul de bla-bla.

El însuşi trecuse prin perioade lungi de nehotărâre în privinţa opţiunilor sale.

Hai să vorbim despre altceva, propuse ea.

De acord.

El luă o înghiţitură de martini, gândindu-se cum să orienteze discuţia pe un alt făgaş. Puse paharul jos, se întoarse şi îi zâmbi.

După câteva excursii prin Anzi, ce ţi-ai spus: Mamă, vreau să mă fac poliţistă.

Ea râse, părând a se scutura de tristeţea de mai înainte.

Nici chiar aşa. Şi nu am fost niciodată în Anzi.

Ei, şi cum rămâne cu viaţa plină pe care o duceai înainte de a-ţi pune insigna? Ai zis că ai călătorit prin toată lumea.

N-am ajuns niciodată în America de Sud.

Acolo sunt Anzii? Şi eu am crezut tot timpul că sunt în Florida.

Ea râse din nou, şi Bosch se simţea bine pentru că reuşise să schimbe subiectul. Îi plăcea să-i privească dinţii când râdea. Erau neregulaţi, şi într-un fel, asta îi făcea să fie perfecţi.

Nu serios, ce ai făcut?

Ea se întoarse în scaun astfel încât acum stăteau umăr la umăr, privindu-se unul pe celălalt în oglinda din spatele sticlelor colorate aliniate pe peretele din fund al barului.

Oh, am fost avocată o vreme  nu pledant, aşa că nu te ambala. Drept civil. Apoi mi-am dat seama că totul era o porcărie şi am început pur şi simplu să călătoresc. Am muncit pe drum. Am făcut oale de lut în Veneţia, în Italia. Am fost ghid călare în Alpii elveţieni o vreme. Am lucrat ca bucătar pe un vas de croazieră de o zi în Hawaii. Am făcut şi alte lucruri şi am văzut o mare parte a lumii  cu excepţia Anzilor. Şi apoi am venit acasă.

La Los Angeles?

Născută şi crescută. Tu?

La fel. Queen of Angels.

Cedars.

Ea ridică paharul.

Pentru cei puţini, mândri şi viteji.

Bosch îşi termină martini-ul şi turnă în pahar conţinutul sticlei de lichior răcoritor. Se simţea relaxat. Era plăcut să uite totul, să fie cu cineva care nu avea legătură directă cu cazul.

Te-ai născut în Cedars? întrebă el. Unde ai crescut?

Să nu râzi. În Bel Air.

În Bel Air? Cred că tăticul cuiva nu e prea fericit că fetiţa lui s-a făcut poliţai.

Mai ales că firma din care ea a plecat într-o bună zi fără să mai dea vreun semn de viaţă timp de doi ani era a lui.

Bosch zâmbi şi ridică paharul. Ea ciocni cu el.

Curajoasă fată.

După ce puseră paharele jos, ea spuse:

Du-mă acasă, Harry.

Bine, încuviinţă Bosch. Ce vrei să facem?

Du-mă pur şi simplu acasă, Harry. La tine.

El se opri un moment, privind în ochii ei albaştri şi strălucitori. Lucrurile avansau cu viteza luminii, alimentate de aburii de alcool. Dar aşa se întâmplă cel mai adesea între poliţişti, între oameni care simţeau că fac parte dintr-o societate închisă, care trăiau urmându-şi instinctele şi se duceau la muncă în fiecare zi ştiind că modul în care îşi câştigau existenţa îi putea ucide.

Da, zise el într-un târziu. Şi eu mă gândeam la acelaşi lucru.

Se aplecă şi o sărută pe gură.

Julia Brasher stătea în picioare în livingul casei lui Bosch şi se uita la CD-urile din suportul de lângă combina audio.

Ador jazzul.

Bosch era în bucătărie. Zâmbi când o auzi spunând asta. Termină de turnat cele două martini din shaker, apoi veni şi el în living şi îi dădu un pahar.

Cine îţi place?

Îhmm, în ultima vreme Bill Evans.

Bosch încuviinţă din cap, se apropie de stativul cu CD-uri şi veni înapoi cu Kind of Blue. Puse CD-ul în combină.

Bill şi Miles, spuse el. Ca să nu mai vorbesc de Coltrane şi de alţi câţiva tipi. Nu există nimic mai bun.

În acordurile muzicii ea se apropie şi îşi ciocni paharul de al lui. Mai degrabă decât să bea, se sărutară. Ea începu să râdă la jumătatea sărutului.

Ce e? zise el.

Nimic. Doar că mă simt nesăbuită. Şi fericită.

Şi eu.

Cred că tu îmi dădeai mie lanterna.

Bosch rămase blocat.

Ce vrei să spui?

Ştii tu, e atât de falică.

Văzând expresia întipărită pe faţa lui Bosch, izbucni din nou în râs şi vărsă o parte din conţinutul paharului pe podea.

Mai târziu, când ea stătea întinsă pe pat cu faţa în jos, Bosch urmărea cu degetul conturul soarelui în flăcări tatuat în partea de jos a spatelui ei şi se gândea cât de bine, dar în acelaşi timp cât de ciudat se simţea în compania ei. Nu ştia mai nimic despre ea. Ca şi în cazul tatuajului, avea impresia că din orice unghi ar fi privit-o se putea aştepta la o surpriză.

La ce te gândeşti? întrebă ea.

Mă gândeam la tipul care ţi-a făcut asta pe spate. Îmi doresc să fi fost eu.

Cum aşa?

Pentru că mereu vei purta cu tine o bucată din el.

Ea se întoarse pe o parte, expunându-şi sânii şi zâmbetul.

Avea părul desfăcut, şi acum îi acoperea umerii. Şi asta îi plăcea. Ea se întinse şi-l trase către ea într-un sărut prelung. Apoi spuse:

Acesta e cel mai drăguţ lucru care mi s-a spus în ultima vreme.

El îşi puse capul pe perna ei. Simţea mirosul dulce de parfum, transpiraţie şi sex.

Nu ai niciun fel de tablouri pe pereţi. Mă refer la fotografii.

El ridică din umeri.

În momentul în care ea se întoarse cu spatele, el băgă mâna pe sub braţul ei şi-i cuprinse un sân în căuşul palmei, trăgând-o către sine.

Poţi să rămâi aici toată noaptea? întrebă el.

Păi… probabil soţul meu o să se întrebe unde sunt, dar o să-i dau un telefon.

Bosch îngheţă. Văzându-i figura, ea izbucni în râs.

Nu mă speria în halul ăsta.

Păi, nu m-ai întrebat nici măcar dacă am vreo relaţie.

Nici tu nu m-ai întrebat pe mine.

La tine era evident. Genul de detectiv singuratic. Şi urmă, pe o voce groasă, masculină: Doar faptele, doamnă. N-am timp de femei. Treaba mea e crima. Îmi văd de slujba mea, şi sunt…

Îşi trecu degetul mare pe partea ei laterală, de-a lungul coastelor. Ea se opri din vorbit şi izbucni din nou în râs.

Mi-ai împrumutat lanterna ta, spuse el. N-am crezut că o femeie implicată ar fi făcut un asemenea gest.

Şi eu am ştiri pentru tine, durule. Am văzut Mag-ul din portbagajul tău. În cutie, înainte s-o acoperi. Pe cine voiai să prosteşti?

Bosch se rostogoli înapoi pe cealaltă pernă, ruşinat. Îşi simţea faţa îmbujorându-se. Ridică mâinile pentru a-şi ascunde chipul.

Dumnezeule… domnul Evident.

Ea se rostogoli către el şi îi dădu mâinile la o parte. Îl sărută pe barbă.

Mi s-a părut o chestie drăguţă, într-un fel, mi-a luminat ziua.

Îi întoarse mâinile şi se uită la cicatricele de pe pumnii lui. Erau urme vechi, greu de observat la prima vedere.

Hei, ce e asta?

Doar nişte cicatrice. 

Văd şi eu. De unde provin?

Am avut tatuaje. Le-am înlăturat cu mult timp în urmă.

Cum aşa?

Mi-au cerut să renunţ la ele când m-am înrolat în armată.

Ea începu să râdă.

De ce, ce scria, La dracu cu armata sau ceva în genul ăsta?

Nu, nimic în genul ăsta.

Atunci ce? Hai, vreau să ştiu.

Pe o mână scria ŢINE şi pe cealaltă TARE.

Ţine tare? Ce înseamnă ţine tare?

Păi, e o poveste lungă…

Am timp. Soţul meu nu se supără, zise ea zâmbind. Hai, vreau să ştiu.

Nu e mare lucru. Când eram copil, în una din ocaziile în care am fugit de acasă am ajuns în San Pedro. Pe lângă docurile de pescuit. Şi o grămadă de tipi de acolo, pescarii, aveau tatuajul ăsta pe mâini. Ţine tare. L-am întrebat pe unul dintre ei ce însemna, şi el a zis că era un fel de motto, o filosofie de viaţă. Era vorba de momentele când ieşeau în larg şi, pentru a înfrunta valurile mari şi înspăimântătoare, trebuia să se apuce de ceva şi să ţină tare.

Bosch strânse pumnii şi îi ridică.

Să ţii tare de viaţă… de tot ceea ce ai.

Aşa că ţi-ai făcut tatuajul. Câţi ani aveai?

Nu ştiu, în jur de şaisprezece.

El dădu aprobator din cap şi apoi zâmbi.

Ceea ce n-am ştiut era că pescarii ăia preluaseră mottoul de la nişte tipi din marină. Aşa că, un an mai târziu, mă înrolez la marină cu Ţine tare pe mâini şi primul lucru pe care mi-l spune sergentul e să scap de tatuaj. Nu voia să vadă tatuaje pe mâinile vreunuia dintre băieţii lui.

Ea îl apucă de mâini şi-i privi încheieturile degetelor de aproape.

Nu cred că ai folosit laserul.

Bosch clătină din cap.

Nu exista laser pe vremea aia.

Şi ce ai făcut?

Sergentul meu, îl chema Rosser, m-a luat afară din baracă şi m-a dus în spatele clădirii administraţiei. Acolo era un zid de cărămidă. M-a pus să dau cu pumnul în el, până când mi-am rupt fiecare încheietură în parte. Apoi, după ce mi s-au vindecat rănile, cam după o săptămână, m-a pus s-o fac din nou.

Dumnezeule, e o barbarie.

Nu, e armata.

El zâmbi, amintindu-şi de acel episod. Nu fusese chiar atât de rău pe cât părea. Îşi privi mâinile. Muzica se opri, şi el se duse să schimbe discul. Când se întoarse în dormitor, ea recunoscu muzica.

Clifford Brown?

El încuviinţă din cap şi se apropie de pat. Nu credea să fi cunoscut vreodată o femeie care să se priceapă atât de bine la muzica de jazz.

Stai acolo.

Cum?

Lasă-mă să mă uit la tine. Povesteşte-mi despre celelalte cicatrice.

Camera era luminată slab de un bec din baie, dar Bosch îşi dădu seama că umblase gol prin casă. Era într-o formă bună, dar avea cu vreo cincisprezece ani mai mult decât ea. Se întrebă dacă mai avusese vreodată relaţii cu un bărbat atât de vârstnic.

Harry, arăţi minunat şi mă simt excelent în compania ta. Cum rămâne cu celelalte cicatrice?

El atinse linia subţire de piele de deasupra şoldului stâng.

Asta? E de la un cuţit.

Unde s-a întâmplat?

Într-un tunel.

Şi la umăr?

Glonţ.

Unde?

El zâmbi.

Într-un tunel.

Au, fereşte-te de tuneluri.

Încerc.

El se băgă în pat şi se acoperi cu cearşaful. Ea îl atinse pe umăr, trecându-şi degetul mare peste pielea groasă a cicatricei.

Chiar în os.

Da, am avut noroc. Fără sechele permanente. Doare iarna şi când plouă, atâta tot.

Ce senzaţie ai avut? Să fii împuşcat, vreau să spun.

Bosch ridică din umeri.

În primul moment a durut ca dracu, apoi totul a amorţit.

Cât ai stat la pat?

Vreo trei luni.

Nu ai obţinut un ordin de lăsare la vatră?

Ba da, însă am refuzat.

De ce?

Nu ştiu. Cred că îmi place ceea ce fac. Şi m-am gândit că, poate, într-o bună zi o să o întâlnesc pe poliţista asta tânără şi frumoasă care o să fie impresionată de cicatricele mele.

Ea îl împunse în coaste, şi durerea îl făcu să tresară.

O, bietul copilaş, spuse ea tachinându-l.

A durut.

Ea atinse tatuajul de pe umărul lui.

Asta ce vrea să fie, Mickey Mouse drogat cu acid?

Cam aşa ceva. E un şobolan din tuneluri.

De pe faţa ei dispăru orice urmă de zâmbet.

Ce s-a întâmplat?

Ai fost în Vietnam, spuse ea, punând lucrurile cap la cap. Am vizitat tunelurile alea.

Ce vrei să spui?

Pe vremea când călătoream. Am petrecut şase săptămâni în Vietnam. Tunelurile sunt acum un fel de obiectiv turistic, îţi plăteşti taxa şi poţi să cobori. Trebuie să fi fost… ceea ce aveai de făcut trebuie să fi fost înspăimântător.

Mai rău era după aceea, când te lăsai pradă gândurilor.

Le-au împrejmuit cu frânghii, ca să îngrădească accesul vizitatorilor. Dar de fapt, nu le supraveghea nimeni. Aşa că am trecut pe sub frânghie şi am pătruns mai adânc în tunel. Era aşa de întuneric acolo înăuntru, Harry.

Bosch îi privi ochii.

Şi ai văzut-o? întrebă el încet. Lumina pierdută?

Ea îi susţinu un moment privirea apoi încuviinţă.

După ce mi s-au acomodat ochii, am văzut lumina. Aproape ca o şoaptă, dar suficient de puternică pentru a găsi drumul.

Lumina pierdută. Îi spuneam lumina pierdută. N-am ştiut niciodată de unde provine, dar era acolo, jos, ca fumul ce atârnă în întuneric. Unii ziceau că nu e lumină, că sunt stafiile tuturor celor care au murit în tunelurile alea. De ambele părţi.

După aceea nu mai vorbiră. Se ţinură în braţe, şi curând ea adormi.

Bosch îşi dădu seama că nu se gândise la caz de mai bine de trei ore. La început se simţi vinovat, dar curând trecu peste asta şi adormi şi el. Visă că înainta printr-un tunel. Dar nu se târa. Era sub apă şi se mişca asemenea unui spiriduş printr-un labirint. Ajunse la o fundătură, şi în spaţiul de lângă zidul tunelului văzu un băiat. Şedea cuibărit, cu genunchii ridicaţi şi faţa în jos, îngropată în braţele sale strânse în junii corpului.

Hai cu mine, spuse Bosch.

Băiatul îşi ridică privirea pe deasupra unuia dintre braţe şi se uită la el. Din gură i se ridică o singură bulă de aer. Apoi privi peste Bosch, de parcă din spatele acestuia ar fi venit ceva. Bosch se uită în urma sa, dar nu văzu decât întunericul de nepătruns al tunelului.

Când se întoarse către băiat, acesta dispăruse.

Duminică dimineaţa, târziu, Bosch o conduse pe Brasher cu maşina la secţia de poliţie din Hollywood ca să-şi poată recupera automobilul, el urmând să-şi reia lucrul la caz. Ea era liberă în zilele de duminică şi luni. Conveniră ca în acea seară să se întâlnească şi să ia cina la ea acasă, în Venice. Când Bosch o lăsă lângă maşina ei, în parcare se mai aflau şi alţi ofiţeri. Bosch ştia că în curând avea să se răspândească zvonul că petrecuseră noaptea împreună.

 Îmi pare rău, spuse el. Ar fi trebuit să mă gândesc mai bine aseară.

Puţin îmi pasă, Harry. Ne vedem diseară.

Hei, uite ce e, ar trebui să-ţi pese. Poliţiştii sunt uneori brutali.

Oh, brutalitatea poliţiei, da, am auzit de chestia asta.

Vorbesc serios. Şi mai înseamnă şi încălcarea regulamentului. În ce mă priveşte eu sunt D-trei. Nivel de îndrumător.

Ea îl privi un moment.

Păi, atunci e treaba ta. Ne vedem diseară. Sper.

Coborî din maşină şi închise uşa. Bosch parcă pe locul ce-i fusese rezervat, apoi se duse în biroul detectivilor, încercând să nu se gândească la complicaţiile pe care probabil că şi le provoca singur.

După cum se aşteptase, încăperea era pustie. Voia să profite de cele câteva clipe de răgaz ca să lucreze singur la caz. Încă mai avea de făcut destulă muncă birocratică, dar mai voia şi să treacă în revistă toate dovezile şi informaţiile ce se adunaseră de la descoperirea oaselor.

Primul lucru pe care îl avea de făcut era să întocmească o listă cu problemele ce trebuia rezolvate. Printre acestea, figurau întocmirea cărţii crimei  dosarul albastru care conţinea toate rapoartele scrise despre caz. Urmau completarea mandatelor de căutare pentru operaţiile pe creier efectuate la spitalele locale, precum şi verificarea pe calculator a tuturor locuitorilor din vecinătatea locului crimei de pe Wonderland Avenue. În plus, mai trebuia să citească toate rapoartele inspirate de reportajele din presă cu privire la oasele de pe deal şi să înceapă să adune informaţiile despre persoane dispărute şi fugari, care se puteau potrivi cu victima.

Ştia că asta îi lua mai mult de o zi de lucru dacă o făcea singur, dar se hotărî să-şi respecte hotărârea de a-i lăsa lui Edgar o zi liberă. Partenerul său, tatăl unui băiat de treisprezece ani, fusese foarte afectat de raportul lui Golliher din ziua precedentă şi Bosch voia să-l menajeze. Zilele care urmau aveau să fie probabil la fel de lungi şi de stresante.

De îndată ce termină lista, Bosch îşi scoase cana din sertar şi se duse la biroul de gardă să-şi ia cafea. Cea mai mică bancnotă pe care o avea asupra lui era una de cinci dolari, dar o puse în coşul cu fonduri pentru cafea fără să ia rest. Se gândi că avea să bea mai multe cafele pe parcursul zilei.

Ştii ce se spune? zise cineva din spatele lui în timp ce îşi umplea ceaşca.

Bosch se întoarse. Era Mankiewicz, sergentul-şef.

Despre ce?

Despre pescuitul de la docul companiei.

Nu ştiu. Ce se spune?

Nici eu nu ştiu. De aceea te-am întrebat pe tine.

Mankiewicz zâmbi şi se îndreptă către filtru pentru a-şi încălzi ceaşca.

Deci începuse deja să se răspândească vestea, îşi spuse Bosch. Bârfele şi aluziile  în special cele cu tentă sexuală  se propagau într-o secţie de poliţie ca un incendiu de august pe un deal.

Ei bine, anunţă-mă când afli, spuse Bosch în timp ce se îndrepta către uşa biroului de gardă. Ar fi util de ştiut.

Sigur. Oh, şi încă ceva, Harry.

Bosch se întoarse, gata pentru încă o înţepătură din partea lui Mankiewicz.

Ce?

Termină cu prostiile şi închide cazul. M-am săturat ca băieţii mei să preia toate apelurile.

Bosch sesiză tonul insinuant din vocea lui. Dincolo de umorul şi sarcasmul lui răzbătea o plângere legitimă în legătură cu ofiţerii de la birouri care erau asaltaţi de nenumărate telefoane.

Da, ştiu. Aţi primit vreun apel semnificativ azi?

Eu nu ştiu de niciunul, dar va trebui să faci un slalom printre rapoarte şi să recurgi la şmecheriile tale de detectiv pentru a hotărî asta.

Şmecherii?

Da, şmecherii. Ca în desenele animate cu coioţi. Oh, şi se pare că CNN-ul, în criză de ştiri importante, a preluat povestea  bună filmare, cu voi toţi, vitejii, acolo pe dealul acela, cu scările improvizate şi micile voastre cutii cu oase.

Aşa că acum, noi ne ocupăm de telefoanele interurbane. Nu o să se termine până nu faci lumină, Harry. Contăm cu toţii pe tine.

Din nou un zâmbet  şi un mesaj  în spatele cuvintelor rostite.

Bine, o să recurg la şmecheriile de care vorbeai. Promit, Mank.

Pe asta contăm şi noi.

Întors la masă, Bosch sorbi din cafea şi revăzu cu ochii minţii detaliile cazului. Existau anomalii, contradicţii. În primul rând, contradicţia dintre alegerea locului şi metoda de îngropare pe care o remarcase Kohl. Dar concluzia trasă de Golliher adăuga şi mai multe întrebări la lista de necunoscute. Golliher vedea cazul ca pe unul de abuz exercitat asupra unui copil. Dar rucsacul plin de haine sugera faptul că victima, băiatul, putea să fie un fugar.

Bosch vorbise cu Edgar despre aceste posibilităţi în ziua precedentă, când se întorseseră de la laboratorul DIS. Partenerul lui avansa ideea că ar fi putut să fie victima abuzului exercitat nu numai de părinţi, ci şi de un ucigaş fără legătură cu aceştia. Amintise de numeroase exemple de victime ale abuzurilor care fugiseră doar ca să fie apoi atrase într-o relaţie de acelaşi tip. Bosch îi dădea dreptate, deşi o asemenea alternativă i se părea şi mai frustrantă în comparaţie cu scenariul desfăşurat de Golliher.

Fu sunat pe linia directă şi Bosch răspunse, crezând că la celălalt capăt al firului se afla Edgar sau detectivul Billets care se interesa cum stau lucrurile. Era un reporter de la L. A. Times, pe nume Josh Meyer. Bosch abia dacă-l cunoştea, deci în mod sigur nu-i dăduse el numărul direct. Cu toate astea, nu-şi manifestă iritarea. Deşi era tentat să-i spună reporterului că poliţia urmărea fire care duceau până în Topeka şi Providence, îl informă doar că ancheta nu mai avansase de la raportul de vineri făcut de Biroul de Relaţii cu Presa.

După ce termină convorbirea, luă prima ceaşcă de cafea şi se apucă de treabă. Partea care-i plăcea cel mai puţin lui Bosch dintr-o anchetă era lucrul la computer. Ori de câte ori putea, îl lăsa în seama partenerilor săi. Aşa că se hotărî să pună verificările pe computer la capătul listei şi începu cu examinarea foilor cu informaţii telefonice ce se strânseseră de la biroul de gardă.

Erau cam de trei ori mai multe decât fuseseră vineri când se uitase prin teanc. Niciuna dintre ele nu conţinea suficiente date pentru a merita să fie luată în seamă. Fiecare informaţie provenea de la un părinte, o cunoştinţă sau un prieten al cuiva care dispăruse. Cu toţii erau disperaţi şi căutau un deznodământ pentru misterul cel mai apăsător al vieţii lor.

Străfulgerat de o idee, se îndreptă către una dintre maşinile de scris IBM Selectric. Introduse o coală de hârtie şi bătu la maşină patru întrebări.



Ştiţi cumva dacă persoana apropiată dumneavoastră care a dispărut a suferit vreo intervenţie chirurgicală în lunile dinaintea dispariţiei?

Şi, în caz afirmativ, la ce spital a fost tratată?

Ce rană avea?

Care era numele doctorului său?



Rulă pagina, o scoase din maşină şi o duse la biroul de gardă. I-o dădu lui Mankiewicz, pentru a fi folosită drept chestionar pentru toţi cei care sunau în legătură cu oasele.

Ce zici de şmecheria asta? întrebă Bosch.

E un început.

De vreme ce tot era acolo, Bosch luă un pahar de plastic şi îl umplu cu cafea, apoi se întoarse la biroul său şi vărsă conţinutul în ceaşcă. Îşi notă s-o caute pe locotenent Billets luni, ca să-l sprijine în contactarea tuturor acelora care telefonaseră în ultimele câteva zile, pentru a le pune întrebările din chestionar. Apoi se gândi la Julia Brasher. Ştia că era liberă lunea şi că avea să se ofere voluntară dacă va fi solicitată. Dar renunţă repede la idee, ştiind că luni deja toată secţia va fi aflat despre ei şi faptul de a o aduce să lucreze la caz ar fi înrăutăţit situaţia.

Apoi se ocupă de mandatele de căutare. Era o chestie de rutină în munca de la Omucideri să ai nevoie de fişe medicale în cursul unei anchete. Cel mai adesea, aceste fişe proveneau de la medicii generalişti şi dentişti. Dar şi spitalele le furnizau frecvent asemenea date. Bosch avea un dosar cu modele de mandate de căutare pentru spitale, precum şi o listă cu toate cele douăzeci şi nouă de spitale din zona Los Angeles şi cu avocaţii care se ocupau de statutul juridic al fiecărei locaţii, în baza acestei documentaţii, putu să scrie toate cele douăzeci şi nouă de mandate în circa o oră. În mandate se cereau înregistrările cu toţii pacienţii de sex masculin care suferiseră o intervenţie chirurgicală pe creier ce presupunea folosirea unei bormaşini cu trepină în perioada cuprinsă între 1975 şi 1985.

După ce printă cererile, le puse în servietă. Dacă în mod normal n-ar fi fost nicio problemă ca în weekend să îi trimiţi unui judecător prin fax, acasă, o cerere de mandat de căutare pentru a fi aprobată şi semnată, cu siguranţă nu s-ar fi cuvenit să-i trimiţi unui judecător douăzeci şi nouă de mandate într-o duminică după-amiaza. Pe de altă parte, avocaţii spitalelor nu ar fi fost disponibili într-o duminică după-amiaza. Bosch îşi propuse să prezinte mandatele unui judecător la prima oră, luni dimineaţa, şi apoi să le împartă cu Edgar şi să le difuzeze personal la spitale, pentru a-i presa pe avocaţi să rezolve cât mai rapid problema. Chiar dacă lucrurile ar fi mers aşa cum plănuise, Bosch nu se aştepta să primească răspunsuri din partea spitalelor până la jumătatea săptămânii.

Apoi Bosch bătu la maşină un rezumat pe zile al cazului şi o recapitulare a informaţiilor antropologice furnizate de Golliher. Trecu aceste lucruri în cartea crimei şi apoi bătu la maşină un raport asupra dovezilor descoperite de echipa DIS cu privire la rucsac.

Când termină cu acestea, Bosch se lăsă pe spate şi se gândi la scrisoarea indescifrabilă care fusese găsită în rucsac. Nu se aştepta ca secţia de documente să obţină vreun rezultat în această privinţă. Avea să rămână pentru totdeauna misterul învăluit în misterul cazului. Luă ultima înghiţitură de cafea şi deschise cartea crimei la pagina care conţinea schiţa şi harta de la locul crimei. Studie harta şi descoperi că rucsacul fusese descoperit exact lângă locul crimei, potrivit estimărilor lui Kohl.

Bosch nu ştia cu certitudine ce însemna acest lucru, dar intuia că întrebările pe care şi le punea în acel moment cu privire la caz trebuia să-şi păstreze importanţa pe măsură ce continuau să fie adunate noi dovezi şi detalii. Acestea aveau să fie sita prin care avea să fie cernut totul.

Puse raportul în cartea crimei şi apoi actualiză hârţoagele revizuind jurnalul anchetatorului  o grilă temporală marcată pe ore care reprezentau mici rubrici. Apoi puse cartea crimei în servietă.

Bosch se duse cu cana de cafea la chiuveta din toaletă şi o spălă. Apoi o puse la loc în sertar, îşi luă servieta şi ieşi pe uşa din spate, îndreptându-se spre maşină.

Subsolul Centrului Parker, sediul Departamentului de Poliţie din Los Angeles, adăposteşte arhiva tuturor cazurilor raportate departamentului în era modernă. Până la mijlocul anilor nouăzeci, înregistrările au fost arhivate pe hârtie timp de opt ani, ulterior fiind transferate pe microfişe, pentru a fi stocate. Acum, departamentul folosea computere pentru stocarea permanentă şi includea dosarele mai vechi în bănci de date digitale. Dar procesul era lent şi avansase doar până la sfârşitul anilor optzeci.

Bosch ajunse la pupitrul de acces la arhive la ora unu. Avea cu el două ceşti preambalate de cafea şi într-o pungă de hârtie, două sandvişuri cu vită de la Phillipe. Se uită la funcţionar şi zâmbi.

Ştiu că nu-ţi face plăcere, dar trebuie să cercetez fişele cu rapoarte asupra persoanelor dispărute, din şaptezeci şi cinci până în optzeci şi cinci.

Funcţionarul, un tip bătrân cu o paloare de om ce trăieşte în subteran, fluieră şi spuse:

Fii atentă, Christine, uite-i că vin.

Bosch zâmbi şi încuviinţă din cap, neştiind despre ce vorbea bărbatul. În spatele pupitrului nu se vedea nicio altă persoană.

Vestea bună e că sunt în bucăţi, spuse funcţionarul. Adică, cred că e o veste bună. Cauţi înregistrări despre adulţi sau despre minori?

Minori.

Atunci avem un pic de loc liber.

Mulţumesc.

N-ai pentru ce.

Funcţionarul dispăru de la ghişeu şi Bosch aşteptă. În patru minute, bărbatul se întoarse cu zece pliculeţe ce conţineau filme cu microfişe din anii la care se referise Bosch. Teancul avea o grosime de cel puţin zece centimetri.

Bosch se îndreptă spre un dispozitiv de citire şi imprimare a microfişelor şi începu să cerceteze, începând cu anul 1985. Căuta rapoarte despre persoane dispărute sau fugari de sex masculin de vârsta victimei. De îndată ce pricepu cum funcţiona maşinăria, reuşi să se descurce cu uşurinţă prin rapoarte. Scană prima dată în căutarea ştampilei Închis, care indica faptul că persoana dispărută se întorsese acasă sau fusese localizată. Dacă ştampila nu exista, îşi îndrepta imediat atenţia asupra căsuţelor de pe formular care indicau vârsta şi sexul. Dacă se potriveau cu profilul victimei, citea sumarul şi apoi apăsa butonul copiatorului pentru a face o copie pe hârtie şi a o lua cu el. Microfişele mai conţineau, de asemenea, şi înregistrări de persoane dispărute trimise poliţiei din Los Angeles de agenţii din exterior ce căutau oameni despre care se credea că ar fi plecat la Los Angeles.

În ciuda vitezei ca care lucra Bosch avu nevoie de mai mult de trei ore să parcurgă toate rapoartele întocmite în perioada celor zece ani. Când termină, copiase deja pe hârtie peste trei sute de rapoarte. Şi nu ştia în ce măsură eforturile sale vor avea vreo finalitate.

Bosch îşi frecă ochii. După ce stătuse cu privirea în ecran şi citise sute de poveşti despre suferinţa părinţilor şi furia juvenilă, îl durea capul. Se uită în jurul lui şi îşi dădu seama că nu îşi mâncase sandvişul.

Îi înapoie funcţionarului de la ghişeu teancul de plicuri cu microfişe, după care decise că era preferabil să lucreze la computer în Centrul Parker, decât să se întoarcă în Hollywood. De la Centrul Parker putea să iasă repede pe Autostrada 10 şi apoi să se ducă în Venice, să ia cina acasă la Julia Brasher.

În camera detectivilor de la Divizia de Furturi şi Omucideri nu se aflau decât cei doi detectivi de serviciu care stăteau în faţa unui televizor şi priveau un meci de fotbal. Bosch o recunoscu pe fosta sa parteneră, Kizmin Rider. Pe celălalt detectiv nu îl cunoştea. Rider se ridică zâmbind, când îl văzu pe Bosch.

Harry, ce e cu tine aici? întrebă ea.

Lucrez la un caz. Vreau să folosesc un computer, se poate?

Chestia cu oasele?

El încuviinţă din cap.

Am auzit la ştiri. Harry, el e partenerul meu, Rick Thornton.

Bosch îi strânse mâna şi se prezentă.

Sper să te facă să arăţi la fel de bine ca pe vremea când lucram împreună.

Thornton doar încuviinţă din cap, şi Rider arboră o mină jenată.

Hai la biroul meu, spuse ea. Poţi folosi computerul meu.

Îi arătă unde era şi îl invită să se aşeze pe scaun.

Noi doar ne facem de lucru pe aici, nu se întâmplă nimic. Mie nici măcar nu-mi place fotbalul.

Să nu te plângi de zilele în care nu se întâmplă mai nimic. Nu ţi-a spus nimeni asta până acum?

Ba da, fostul meu partener. Singurul lucru logic pe care l-a spus şi el vreodată.

Exact.

Să te ajut cu ceva?

Doar trec în revistă numele, ştii tu, lucrurile obişnuite.

Îşi deschise servieta şi scoase cartea crimei. O deschise la o pagină pe care înşirase numele, adresele şi datele de naştere ale locuitorilor de pe Wonderland Avenue care fuseseră interogate în timpul investigaţiei. Verificarea numelor fiecărei persoane cu care detectivii veneau în contact în timpul unei anchete era o chestie de rutină, dar presupunea şi multă scrupulozitate.

Vrei o cafea sau altceva? întrebă Rider.

Nu. Muţumesc, Kaiz.

Făcu un semn cu capul către Thornton, care stătea cu spatele la ei în cealaltă parte a încăperii.

Cum merge treaba?

Ea ridică din umeri.

Din când în când mă mai lasă şi pe mine să fac muncă de detectiv, spuse ea pe un ton scăzut.

Păi, poţi să te întorci când vrei la Hollywood, îi şopti el, zâmbind.

Începu să tasteze comenzile pentru a intra în computerul naţional de evidenţă a crimelor.

Harry, încă mai tastezi cu doua degete? îl persiflă Rider.

Aşa lucrez de treizeci de ani. Te aştepţi ca din senin să mă deprind să tastez cu zece degete? Şi încă nu vorbesc fluent spaniola şi nici să dansez n-am învăţat. A trecut doar un an de când ai plecat.

Ridică-te, dinozaurule. Lasă-mă pe mine. Dacă nu, o să-ţi petreci toată noaptea aici.

Bosch ridică mâinile în semn că se predă, şi îi cedă locul. Ea se aşeză şi se apucă de lucru. În spatele ei, Bosch zâmbea pe sub mustaţă.

Ca pe vremuri, spuse el.

Nu-mi mai aduce aminte. Mie mi se încredinţează întotdeauna munca cea mai plicticoasă. Şi nu mai zâmbi.

Nu ridicase privirea de pe tastatură, deasupra căreia mâinile ei se mişcau cu rapiditate. Bosch privea uimit.

Ei, nu a fost nimic premeditat. N-aveam de unde să ştiu că vei fi aici.

Mda, exact cum Tom Sawyer nu ştia să vopsească gardul.

Ce?

Lasă. Povesteşte-mi despre cizmă.

Ce? exclamă Bosch surprins.

Ce te miri? Ai auzit foarte bine. Juna cu care te vezi.

Cum mama dracu ştii deja de asta?

Sunt destul de bună la adunat informaţii. Şi încă mai am surse la Hollywood.

Bosch ieşi din spaţiul biroului ei şi clătină din cap.

Ei, e drăguţă? Asta e tot ce vreau să ştiu. N-o lua ca pe o indiscreţie.

Bosch se întoarse.

Da, e drăguţă. Abia dacă o cunosc. Pari să ştii mai multe despre ea decât mine.

Iei cina cu ea în seara asta?

Mda, iau cina cu ea.

Hei, Harry!

Rider deveni brusc serioasă.

Ce e?

Eşti pe calea cea bună.

Bosch se aplecă şi se uită la ecranul monitorului. După ce trecu în revistă informaţiile, spuse:

Cred că nu o să ajung la cină în seara asta.

Bosch opri în faţa casei şi studie ferestrele şi pridvorul întunecat.

Tipu pare s-o fi şters de acasă, spuse Edgar. Probabil că i-am pierdut deja urma.

Edgar era furios fiindcă Bosch îl chemase la serviciu de acasă. După părerea lui, dacă oasele alea stătuseră în pământ douăzeci de ani, ce mai conta dacă aşteptau până luni dimineaţa pentru a vorbi cu tipul acesta? Dar Bosch spusese că se va duce singur dacă Edgar nu voia să vină.

Nu, e acasă, spuse Bosch.

De unde ştii?

Ştiu, pur şi simplu.

Se uită la ceas şi scrise ora şi adresa pe o pagină din carneţel. Îşi dădu seama că se aflau în faţa aceleiaşi locuinţe la care văzuse perdeaua trasă la fereastră în prima seară când fusese acolo.

Să mergem, spuse Bosch. Tu ai vorbit prima oară cu el, aşa că te las pe tine să conduci discuţia. O să intervin şi eu dacă va fi nevoie.

Ieşiră din maşină şi urcară aleea către casă. Omul pe care îl vizitau se numea Nicholas Trent. Locuia singur în casa care se afla peste drum şi la două case mai jos de locul unde fuseseră găsite oasele. Trent avea cincizeci şi şapte de ani. În timpul primelor vizite, de rutină, ale lui Edgar prin împrejurimi, îi spusese că lucrase ca decorator în Burbank. Nu era căsătorit şi nu avea copii. Nu ştia nimic despre oasele de pe deal şi nu putea oferi nicio sugestie care să poată fi de ajutor.

Edgar bătu tare la uşa din faţă, apoi aşteptară.

Domnule Trent, suntem de la poliţie, spuse el ridicând vocea. Sunt detectivul Edgar. Deschideţi uşa, vă rog.

Ridicase pumnul pentru a bate din nou în uşă, când lumina din pridvor se aprinse. Apoi uşa de la intrare se deschise, şi în întunericul dinăuntru se profilă figura unui bărbat alb cu capul ras complet. Lumina din pridvor îi brăzda faţa.

Domnul Trent? Sunt detectivul Edgar. El este partenerul meu, detectivul Bosch. Avem câteva întrebări pentru dumneavoastră. Dacă nu vă supăraţi.

Bosch salută din cap, dar nu-i întinse mâna. Trent nu-i invită să intre, dar Edgar forţă nota, punând o mână pe uşă şi împingând-o până când se deschise.

Putem intra? spuse el, după ce trecuse deja peste prag.

Nu, nu puteţi, spuse Trent repede.

Luat prin surprindere Edgar se opri.

Domnule, nu vrem decât să vă mai punem câteva întrebări.

Mda, şi asta e o porcărie!

Poftim?

Ştim cu toţii ce se petrece aici. Am vorbit deja cu avocatul meu. Prefăcătoria dumneavoastră este evidentă.

Bosch înţelese că nu aveau să ajungă la niciun rezultat cu strategia Ne daţi ori nu ne daţi. Păşi înainte şi îl trase pe Edgar înapoi. De îndată ce partenerul său coborî de pe prag, îi aruncă o privire lui Trent.

Domnule Trent, de vreme ce ştiaţi că o să ne întoarcem, aţi presupus şi faptul că vom afla câte ceva despre trecutul dumneavoastră. De ce nu i-aţi spus nimic detectivului Edgar? Am fi câştigat timp. În schimb, ne-aţi alimentat suspiciunile.

Pentru că trecutul e trecut. Nu dezgropăm morţii. Lăsaţi lucrurile aşa cum sunt.

Nu şi când sunt îngropate oase, spuse Edgar pe un ton acuzator.

Bosch se uită la Edgar, cu o privire care îl invita să fie mai ponderat.

Vedeţi? spuse Trent. De-asta vă cer să plecaţi. Nu am nimic de spus.

Domnule Trent, aţi molestat un băiat de nouă ani, spuse Bosch.

Eram în anul 1966 şi am fost pedepsit pentru asta. Sever. De atunci, am devenit un cetăţean model. N-am nicio legătură cu oasele alea de sus.

Bosch aşteptă o clipă, şi apoi vorbi pe un ton mai calm.

Dacă acesta e adevărul, atunci lăsaţi-ne să intrăm şi să vă punem câteva întrebări. Cu cât ne dăm seama mai repede că nu aveţi nicio legătură, cu atât mai rapid vom examina alte posibilităţi. Dar trebuie să înţelegeţi un lucru. Oasele unui copil au fost găsite la mai puţin de o sută de metri de casa unui om care a molestat un băieţel în 1966. Nu contează ce fel de cetăţean a fost acesta ulterior, eu trebuie să-i pun câteva întrebări. Nu avem de ales. Că o facem acum, la dumneavoastră acasă, sau cu avocatul dumneavoastră, la secţie, cu toate camerele de televiziune care aşteaptă afară, asta depinde de dumneavoastră.

Trent îl privea speriat.

Aşadar, asta e situaţia, domnule Trent. Noi vrem să ne mişcăm repede şi discret, dar nu o putem face fără cooperarea dumneavoastră.

Trent clătină din cap, de parcă ştia deja că, orice ar fi făcut în acel moment, viaţa sa era în pericol şi probabil avea să sufere nişte schimbări majore. În cele din urmă se retrase şi le făcu semn lui Edgar şi lui Bosch să intre.

Trent era desculţ şi purta pantaloni scurţi negri şi largi din care se ivea o pereche de picioare ivorii fără niciun fir de păr pe ele. Pe deasupra, purta o cămaşă largă de mătase, îi conduse într-un living plin de antichităţi şi se aşeză în mijlocul canapelei. Bosch şi Edgar luară loc în cele două fotolii din piele din faţă lui. Bosch, hotărî să conducă în continuare discuţia, fiindcă nu-i plăcuse felul în care Edgar îl abordase mai devreme pe Trent.

Pentru a respecta procedura, am să vă citesc drepturile dumneavoastră constituţionale, spuse el. Apoi am să vă rog să semnaţi o declaraţie. Asta vă protejează şi pe dumneavoastră şi pe noi. De asemenea, voi înregistra pe bandă conversaţia noastră, astfel încât să putem proba autenticitatea declaraţiilor sau întrebărilor. Dacă doriţi o copie a benzii, am să v-o pun la dispoziţie.

Trent ridică din umeri, şi Bosch interpretă gestul ca pe un acord. Când Bosch văzu formularul semnat, îl luă şi îl puse în servietă, apoi scoase un mic casetofon. De îndată ce îl pomi şi îi identifică pe cei prezenţi, ca şi ora şi data, îi făcu semn lui Edgar să preia conducerea. Asta pentru că, după părerea lui Bosch, observaţiile asupra lui Trent şi a lucrurilor care îl înconjurau aveau să fie mai importante decât răspunsurile la întrebări.

Domnule Trent, de când locuiţi în această casă?

Din 1984, zise acesta râzând.

Ce e amuzant în asta? întrebă Edgar.

1984. Nu înţelegeţi? George Orwell. Fratele cel Mare.

Făcu un gest către Bosch şi Edgar, ca şi cum aceştia ar fi fost gărzile de corp ale Fratelui cel Mare. Edgar păru să nu bage în seamă observaţia şi îşi continuă interogatoriul.

Închiriată sau proprietate?

Proprietate. Ăh, mai întâi am stat cu chirie, apoi, în optzeci şi şapte, am cumpărat casa de la proprietar.

Bun, şi sunteţi designer de platou în industria divertismentului?

Decorator de platou. E o diferenţă.

Care este aceasta?

Designerul organizează şi supraveghează construcţia platoului. Apoi intră în scenă decoratorul, adăugând detaliile. Obiectele care aparţin personajului sau uneltele acestuia. Treburi dastea.

De când vă ocupaţi de decoraţiuni?

De douăzeci şi şase de ani.

Dumneavoastră aţi îngropat băiatul acela sus, pe deal?

Indignat, Trent sări ca ars.

În niciun caz. N-am pus nici măcar o dată piciorul pe deal. Şi voi, oameni buni, faceţi o mare greşeală dacă vă pierdeţi timpul cu mine în vreme ce adevăratul ucigaş al acelui biet suflet e încă în libertate.

Luaţi loc, domnule Trent, spuse Bosch.

Vehemenţa cu care Trent negase vreun amestec, îl făcu pe Bosch să creadă că acesta fie era nevinovat, fie era unul dintre cei mai buni actori pe care îi întâlnise în meseria lui. Trent se aşeză din nou pe canapea.

Sunteţi un tip inteligent, continuă Bosch. Ştiţi exact ce facem noi aici. Trebuie să vă prindem sau să vă ştergem de pe listă. E simplu. Aşa că, de ce nu ne ajutaţi? În loc să ne învârtim în jurul cozii, ar fi mai bine să lămurim lucrurile.

Trent îşi desfăcu larg mâinile.

Nu ştiu nimic despre caz! Cum să vă ajut, dacă n-am nici cea mai vagă idee despre asta?

Păi, pentru început, cel mai simplu lucru ar fi să ne lăsaţi să aruncăm o privire primprejur. Dacă am detensiona atmosfera, domnule Trent, poate că aş începe să privesc lucrurile din alt punct de vedere. Dar, în momentul acesta… aşa cum spuneam, vă am pe dumneavoastră, cu cazierul aferent, şi oasele de peste drum.

Bosch ridică mâinile de parcă ar fi ţinut în ele cele două lucruri.

Din punctul meu de vedere, situaţia e destul de delicată.

Trent se ridică şi le indică printr-un gest cu mâna că au toată casa la dispoziţie.

Bine! Sunteţi invitaţii mei. Va avertizez ca nu veţi găsi nimic, pentru că nu am nicio legătură cu treaba asta. Absolut niciuna!

Bosch se uită la Edgar şi încuviinţă din cap, ceea ce însemna că trebuia să-l ţină de vorbă pe Trent în timp ce el arunca o privire înjur.

Vă mulţumesc, domnule Trent, spuse Bosch ridicându-se.

În timp ce se îndrepta către un hol ce ducea către partea din spate a casei, îl auzi pe Edgar întrebându-l pe Trent dacă văzuse ceva neobişnuit pe dealul pe care fuseseră găsite oasele.

 Îmi amintesc doar că majoritatea copiilor obişnuiau să se joace sus…

Se opri, aparent conştient de faptul că orice referire ar fi făcut la copii ar fi dus la intensificarea suspiciunilor. Bosch aruncă o privire înapoi, pentru a se asigura că lumina roşie a casetofonului era încă aprinsă.

Vă plăcea să-i priviţi pe copii jucându-se acolo sus, în pădure, domnule Trent? întrebă Edgar.

Bosch stătea pe coridor, nevăzut, dar trăgând cu urechea la răspunsul lui Trent.

Nu, nu îi puteam vedea dacă se jucau sus, în pădure. Ocazional, urcam cu maşina sau îmi plimbam câinele  când încă mai trăia  şi îi vedeam pe copii escaladând dealul. Fata de peste drum. Copiii Foster de vizavi. E proprietate municipală  singura bucată de teren fără construcţii din zonă. Aşa că se duceau acolo să se joace. Câţiva dintre vecini credeau că cei mai mari mergeau acolo pentru a fuma, şi îşi manifestau temerea că vor aprinde tot dealul.

Cu cât timp în urmă se întâmplă asta?

Atunci când m-am mutat aici. Nu m-am băgat. Vecinii care locuiau aici mai de mult s-au ocupat de asta.

Bosch începu să cerceteze casa. Era mică, doar cu puţin mai mare decât a lui. Holul se termina în punctul în care se întâlneau trei uşi. Pe stânga şi pe dreapta erau dormitoare, iar în faţă o debara pentru lenjerie. Mai întâi verifică în debara, unde nu găsi nimic neobişnuit, apoi intră în dormitorul din dreapta. Era curat, dar pe cele două birouri şi pe noptiere se aflau o mulţime de nimicuri pe care Trent le folosea probabil în meseria lui, pentru a face ca platourile să devină locuri reale în faţa camerelor.

Căută în dulap. Pe raftul de sus erau câteva cutii de pantofi. Bosch le deschise şi descoperi că în ele erau pantofi vechi, jerpeliţi. Se pare că Trent avea obiceiul de a-şi cumpăra pantofi noi şi apoi de a-i pune pe cei vechi în cutii şi a-i depozita pe raft. Bosch bănui că şi aceştia, la rândul lor, deveneau parte din inventarul de la serviciu. Deschise o cutie şi găsi o pereche de cizme de lucru. Observă că în striurile de pe talpă era noroi uscat. Se gândi la solul negru în care fuseseră găsite oasele. Luaseră mostre şi din acela.

Puse cizmele înapoi, propunându-şi să le aibă în vedere când va veni cu mandatul de percheziţie. În acel moment se rezuma să arunce doar o privire prin casă. Dacă treceau la pasul următor, şi Trent devenea un suspect în adevăratul sens al cuvântului, atunci aveau să revină cu un mandat de percheziţie şi să întoarcă pur şi simplu casa pe dos, în căutare de dovezi care să facă legătura dintre el şi oase. Cizmele de lucru puteau fi un bun început. Aveau deja, înregistrată pe bandă, declaraţia lui potrivit căreia nu fusese niciodată pe deal. Dacă noroiul din striuri se potrivea cu mostrele de sol luate în timpul excavaţiilor, atunci l-ar fi prins pe Trent cu minciuna. Jocul de-a şoarecele şi pisica cu suspecţii se rezuma în principal la alcătuirea unei poveşti. Acolo căuta anchetatorul inadvertenţele.

În dulap nu mai era nimic care să-i trezească interesul lui Bosch. Nici în dormitor sau în baia de lângă el. Desigur, Bosch ştia că, dacă Trent era criminalul, avusese la dispoziţie mulţi ani ca să-şi ascundă urmele. La aceasta se adăugau ultimele trei zile  de când Edgar îl intervievase pentru prima dată.

Celălalt dormitor era destinat activităţii profesionale a lui Trent. Pe pereţi atârnau afişe înrămate ale filmelor la care Bosch presupunea că lucrase Trent. Detectivul văzuse câteva dintre ele la televizor, dar arareori se ducea la cinematograf, într-una dintre rame observă afişul unui film numit The Art of the Cape. Cu ani în urmă, Bosch anchetase asasinarea producătorului acelui film. Auzise că, ulterior, afişele filmului deveniseră articole de colecţie în Hollywood.

Când termină de cercetat partea din spate a casei, Bosch pătrunse în garaj prin uşa de la bucătărie. Erau două locuri de parcare, pe unul dintre ele aflându-se dubiţa lui Trent. Celălalt era plin de cutii cu însemne care corespundeau camerelor dintr-o casă. La început, Bosch fu surprins să constate că Trent încă nu terminase de despachetat, deşi se mutase cu aproape douăzeci de ani în urmă. Apoi îşi dădu seama că acele cutii serveau la decorarea platourilor.

Când se întoarse, observă un întreg perete de trofee de vânătoare, care îl fixau cu ochii lor de marmură. Bosch simţi un nerv pulsându-i coloana vertebrală. Detestase toată viaţa asemenea lucruri fără să ştie prea bine de ce.

Mai petrecu cinci minute în garaj, pentru a verifica o cutie din teanc pe care scria camera băiatului 9-12. Conţinea jucării, aeromodele, un skateboard şi o minge de fotbal. Scoase skateboardul câteva momente şi îl studie, gândindu-se la tricoul din rucsac pe care scria Solid Surf După o vreme, puse skateboardul la loc în cutie şi o închise. Garajul avea o uşă laterală ce dădea într-o alee către curtea din spate. Cea mai mare parte a terenului neted era ocupat de o piscină, curtea terminându-se cu un deal abrupt şi împădurit. Deoarece era prea întuneric pentru a putea vedea ceva, Bosch se hotărî să cerceteze exteriorul în timpul zilei.

Douăzeci de minute mai târziu, Bosch se întoarse în living. Trent se uită la el, cu o privire întrebătoare.

Mulţumit?

Pentru moment, sunt mulţumit, domnule Trent. Vă mulţumesc pentru…

Vedeţi? Nu se termină niciodată. Mulţumit pentru moment. N-aveţi de gând să mă lăsaţi în pace? Dacă aş fi fost vreun traficant de droguri sau spărgător de bănci, mi-aş fi plătit datoria şi m-aţi fi lăsat în pace. Dar, fiindcă am atins un băiat cu mai bine de patruzeci de ani în urmă, sunt vinovat pe viaţă.

Cred că nu v-aţi rezumat doar să-l atingeţi, spuse Edgar. Dar vom primi înregistrările, nu vă faceţi griji.

Trent îşi cuprinse faţa în mâini şi mormăi ceva despre greşeala pe care o comisese atunci când acceptase să coopereze. Bosch îl privi pe Edgar, care încuviinţă din cap în semn că terminase şi era gata de plecare. Bosch se apropie şi luă casetofonul. Îl strecură în buzunarul de la piept al jachetei, dar nu îl opri. Trăsese învăţăminte dintr-un caz pe care îl avusese cu un an înainte  câteodată, cele mai importante şi semnificative lucruri sunt spuse după ce un interogatoriu pare să fi luat sfârşit.

Domnule Trent, vă mulţumim pentru cooperare. Acum, o să plecăm. Dar s-ar putea să revenim mâine. Lucraţi mâine?

Doamne, nu mă sunaţi la serviciu! Am nevoie de slujba asta şi n-aş vrea s-o pierd! O să distrugeţi tot.

Îi dădu lui Bosch numărul de pager. Bosch îl notă şi se îndreptă către uşa din faţă. Se uită înapoi, către Edgar.

L-ai întrebat despre călătorii? Nu pleacă nicăieri, nu?

Edgar se uită la Trent.

Domnule Trent, ştiu că lucraţi în industria filmului. Dacă plecaţi din oraş, vă rog să ne sunaţi. Dacă nu o faceţi şi va trebui să dăm de urma dumneavoastră nu o să vă placă prea tare.

Trent vorbi pe un ton monoton, fără nicio intonaţie, privind undeva departe.

N-o să mă duc nicăieri. Acum, vă rog, plecaţi. Lăsaţi-mă în pace.

Ieşiră şi Trent trânti uşa în urma lor. La capătul aleii era un tufiş mare de bougainvillea, în plină floare. Acesta îi blocă lui Bosch vederea părţii stângi a străzii, până când ajunse acolo.

Brusc, faţa lui Bosch fu scăldată într-o lumină puternică. O reporteriţă însoţită de doi cameramani se apropie de cei doi detectivi. Bosch fu orbit câteva momente, până când ochii i se deprinseră cu lumina.

Bună seara, domnilor detectivi. Judy Surtain, de la Canalul 4 de ştiri. Aţi descoperit ceva în cazul oaselor?

Nu avem nimic de declarat, se răsti Edgar. Fără comentarii, şi stinge nenorocita aia de lumină.

Bosch o văzu, în sfârşit, în baia de lumină. O ştia de la televizor şi de la adunarea din capătul străzii de la începutul săptămânii. Şi îşi dădea seama de faptul că un Fără comentarii nu era suficient pentru a ieşi din această situaţie. Trebuia să aplaneze lucrurile şi să ţină presa departe de Trent.

Nu, spuse el. Nu am făcut nicio descoperire. Urmăm doar proceduri de rutină.

Surtain îi băgă lui Bosch microfonul în faţă.

De ce aţi revenit în zonă?

Terminăm pur şi simplu trecerea în revistă a locuitorilor din zonă. Până acum nu am avut ocazia să vorbesc cu locatarul de aici. Cu asta am încheiat interogarea tuturor.

Vorbea pe un ton plictisit. Spera să o păcălească.

Ne pare rău, adăugă. În seara asta nu avem nimic important pentru dumneavoastră.

Şi v-a ajutat acest vecin, sau oricare altul, în anchetarea cazului?

Ei bine, toată lumea de aici s-a dovedit foarte cooperantă, dar în ceea ce priveşte pistele anchetei, am întâmpinat dificultăţi. Cea mai mare parte dintre aceşti oameni nici măcar nu locuiau în zonă la data când au fost îngropate oasele. Asta îngreunează lucrurile.

Bosch arătă înspre casa lui Trent.

Domnul acesta, de exemplu. Tocmai am aflat că şi-a cumpărat casa abia în 1987, şi suntem siguri că oasele erau deja îngropate pe deal în acel moment.

Asta înseamnă că o luaţi de la capăt?

Cam aşa ceva. Şi, ca să fiu sincer, asta e tot ce vă pot spune. Noapte bună.

Îşi făcu loc pe lângă ea, către maşină. Câteva momente mai târziu, Surtain veni după el, la uşa maşinii. Fără cameraman.

Domnule detectiv, avem nevoie de numele dumneavoastră.

Bosch deschise portmoneul şi scoase o carte de vizită. Cea pe care era tipărit numărul de telefon al secţiei. I-o dădu şi îi ură din nou noapte bună.

Ştiţi, dacă puteţi să îmi spuneţi ceva, în afara înregistrării, vă pot proteja, spuse Surtain.

 Îmi pare rău, zise Bosch deschizând uşa. Vă doresc o noapte plăcută.

Edgar înjură în momentul în care se închiseră uşile.

De unde dracu a ştiut că suntem aici?

Probabil un vecin. A fost aici în cele două zile cât au durat săpăturile. E o celebritate. S-a purtat frumos cu locuitorii. Şi-a făcut prieteni. Pe lângă asta, stăm în blestematul ăsta de Shamu. La fel de bine puteam organiza o conferinţă de presă.

Bosch se gândi cât de absurd era să faci muncă de detectiv într-o maşină vopsită în alb şi negru. Conform unui program menit să facă poliţia vizibilă pe străzi, departamentul pusese la dispoziţia detectivilor din divizii maşini alb-negru care nu aveau lumini de semnalizare deasupra, dar erau la fel de uşor de observat.

Îi urmăriră pe reporteriţă şi pe cameramanul ei care se îndreptau spre uşa locuinţei lui Trent.

O să încerce să vorbească cu el, spuse Edgar.

Bosch deschise repede servieta şi scoase telefonul mobil.

Se pregătea să formeze numărul lui Trent şi să-i ceară să nu răspundă la sonerie, când îşi dădu seama că nu putea prinde semnal de celular.

La dracu zise el.

Oricum e prea târziu, spuse Edgar. Să sperăm că o să se descurce.

Bosch îl văzu pe Trent la uşa din faţă, scăldat complet în lumina albă a camerei. Spuse câteva cuvinte, apoi făcu un gest de adio cu mână şi închise uşa.

Bine, spuse Edgar.

Bosch pomi maşina, întoarse, şi o luă în josul canionului pentru a se întoarce la secţie.

Şi acum? întrebă Edgar.

Trebuie să găsim dosarul lui penal, să vedem despre ce e vorba.

O să fac asta la prima oră, mâine.

Nu. La prima oră vreau să ducem mandatele de căutare la spitale. Indiferent de rolul jucat de trecut în toată povestea asta, trebuie să identificăm copilul pentru a face legătura între el şi Trent. Ne întâlnim la Tribunalul Van Nuys la opt. Obţinem semnăturile, şi apoi le împărţim între noi.

Bosch alesese acel tribunal pentru că Edgar locuia în apropiere.

Dar un mandat de percheziţie pentru casa lui Trent? zise Edgar. Ai văzut ceva în timp ce inspectai locuinţa?

Nu mare lucru. Are un skateboard într-o cutie din garaj. Ştii tu, cu chestiile pe care le foloseşte la muncă. Ca să le pună pe platou. Când l-am văzut, m-am gândit la tricoul victimei noastre. Şi mai erau nişte cizme de lucru cu noroi în striuri. S-ar putea potrivi cu mostrele de pe deal. Dar nu mizez pe faptul că o percheziţie ne-ar putea ajuta. Tipul a avut la dispoziţie douăzeci de ani ca să şteargă urmele. Dacă el e tipul.

Nu crezi asta?

Bosch clătină din cap.

Perioada de timp nu corespunde. Optzeci şi patru e la marginea cea mai îndepărtată a intervalului nostru.

Credeam că ne raportăm la perioada cuprinsă între şaptezeci şi cinci şi optzeci şi cinci.

Aşa e. Dar l-ai auzit pe Golliher  cu douăzeci-douăzeci şi cinci de ani în urmă. Asta înseamnă începutul anilor optzeci, cel târziu.

Păi, poate că s-a mutat în casa aia din cauza cadavrului. L-a îngropat acolo pe copil înainte şi se mută în zonă ca să fie aproape. Ştii tu, tipii ăştia sunt nişte psihopaţi nenorociţi.

Bosch încuviinţă.

Şi asta e adevărat. Dar n-am simţit nicio vibraţie din partea tipului. L-am crezut.

Harry, te-au mai înşelat şi înainte presimţirile.

Mda…

Eu cred că el e. Auzi ce zicea, doar pentru că am atins un băiat. Probabil că, pentru el, a sodomiza un copil de nouă ani e ca şi cum ai întinde mâna şi l-ai atinge.

Edgar era pornit, dar Bosch nu-i dădu dreptate. Spre deosebire de el, Edgar era tată.

O să primim dosarul şi o să vedem. Mai trebuie să mergem şi la oficiul pentru evidenţa persoanelor ca să verificăm cine locuia pe stradă pe vremea aia.

La oficiul pentru evidenţa persoanelor exista o colecţie cu cărţile de imobil, arhivate pe ani. Acestea aveau să le permită detectivilor să stabilească cine locuia pe stradă în perioada cuprinsă între anii 1975 şi 1985, pe care o considerau data aproximativă a morţii băiatului.

O să ne distrăm de minune, spuse Edgar.

Daaa, zise Bosch. De-abia aştept.

Tăcură tot restul drumului. Bosch se întristă. Era dezamăgit de felul în care condusese ancheta până în acel moment. Oasele fuseseră descoperite miercuri şi ancheta propriu-zisă începuse joi. Ştia că ar fi trebuit să facă verificarea numelor  o parte esenţială a anchetei  înainte de duminică. Întârziind, îi oferise un avantaj lui Trent. Avusese la dispoziţie trei zile în care să se pregătească pentru întrebările lor. Consultase chiar şi un avocat. Ar fi putut chiar să repete răspunsurile în oglindă. Bosch ştia ce spunea detectorul lui intern de minciuni. Dar mai ştia şi că un actor bun îl putea păcăli.

Bosch bea o bere pe terasa din spate, cu uşa glisantă deschisă, pentru a auzi muzica lui Clifford Brown. Cu aproape cincizeci de ani în urmă, trompetistul făcuse câteva înregistrări şi apoi murise într-un accident de maşină. Bosch se gândea la toată muzica ce se irosise. Se gândea la oase tinere în pământ şi la ceea ce se pierduse. Apoi se gândi la el însuşi şi la frustrările sale. Cumva, jazzul, berea şi tristeţea pe care o resimţea din pricina cazului i se amestecaseră în minte. Se simţea demoralizat, de parcă îi scăpa ceva ce se afla chiar în faţa lui. Pentru un detectiv, nu exista o senzaţie mai neplăcută decât aceasta.

La ora 11 seara intră în casă şi opri muzica, pentru a urmări ştirile de pe Canalul 4. Reportajul lui Judy Surtain fu al treilea, după prima pauză publicitară. În anunţ se spunea: Noi descoperiri în cazul oaselor din canionul Laurel. Judy Surtain se află la locul faptei.

Rahat, zise Bosch, iritat de felul cum suna introducerea.

Programul continuă cu o imagine live a lui Surtain, pe Wonderland, stând pe stradă în faţa unei case pe care Bosch o recunoscu ca fiind a lui Trent.

Mă aflu pe Wonderland Avenue, în canionul Laurel, unde acum patru zile un câine a dezgropat un os despre care autorităţile spun că e uman. Săpăturile efectuate au scos la iveală mai multe oase ce aparţin unui băieţel despre care anchetatorii cred că a fost ucis şi îngropat cu peste de douăzeci de ani în urmă, relata Surtain.

Telefonul lui Bosch începu să sune. Îl ridică de pe braţul fotoliului din faţa televizorului şi răspunse.

Aşteaptă, zise el, şi puse receptorul deoparte în timp ce urmărea reportajul.

Surtain spunea: În această seară, principalii anchetatori în cazul băieţelului s-au întors în zonă pentru a discuta cu un proprietar care locuieşte la mai puţin de o sută de metri de locul unde au fost dezgropate oasele. Locatarul este Nicholas Trent, un decorator de platouri hollywoodiene în vârstă de cincizeci şi şapte de ani.

Urmă interviul luat lui Bosch în acea seară. Dar era folosit drept suport vizual, în timp ce Surtain îşi continua reportajul în voice-over: Anchetatorii refuză să comenteze interogatoriul luat lui Trent, dar Canalul 4 a aflat că Trent este un fost condamnat pentru molestarea unui băiat.

Apoi sunetul fu transferat la interviul de pe stradă exact în momentul în care Bosch declara Asta e tot ce pot să vă spun.

Următoarea secvenţă era cu Trent, în pragul locuinţei sale, care făcea semn să oprească filmarea şi apoi închidea uşa.

Trent a refuzat să comenteze în vreun fel implicarea sa în caz. Dar vecinii din acea zonă, în mod normal liniştită, îşi manifestă stupoarea la aflarea veştii despre trecutul lui, continua Surtain.

În vreme ce reportajul trecea la înregistrarea interviului cu un locuitor care se dovedi a fi Victor Ulrich, Bosch opri sonorul televizorului şi ridică receptorul. Era Edgar.

Te uiţi la rahatul ăsta? întrebă.

O, da.

Arătăm ca dracu! De parcă i-am fi spus noi. Te-au citat în afara contextului, Harry. O să avem probleme din cauza asta.

Păi, nu tu i-ai spus, nu-i aşa?

Harry, tu crezi că i-aş face confidenţe unei…

Nu, nu cred. Întrebam retoric. Nu tu i-ai spus, nu?

Exact.

Şi nici eu. Aşa că, mda, o s-o încasăm un pic, da scăpăm teferi.

Ei, cine altcineva mai ştia? Mă îndoiesc că Trent i-a spus. Acum circa un milion de oameni au aflat că a molestat un copil.

Bosch îşi dădu seama că singurii oameni în cunoştinţă de cauză erau Kiz, care făcuse descoperirea în timp ce lucra pe calculator, şi Julia Brasher, căreia Bosch îi mărturisise motivul pentru care nu-i mai putea onora invitaţia la cină. Dintr-o dată, avu o viziune cu Surtain stând la intersecţia de pe Wonderland Avenue. Brasher se oferise voluntară în timpul ambelor zile de excavări pe deal. Nu excludea posibilitatea să fi luat legătura cu Surtain cumva. Oare ea era sursa reporteriţei?

Nu trebuie neapărat să fi existat o scurgere, îi spuse Bosch lui Edgar. N-avea nevoie decât de numele lui Trent pentru a-i cere unui poliţist cunoscut să îl verifice pe calculator. Sau putea să caute pe CD-ul cu agresori sexuali. Sunt înregistrări publice. Stai puţin!

Auzise în telefon un beep care îl anunţa că are un apel în aşteptare. Comută şi luă legătura cu locotenentul Billets. Îi spuse să aştepte până când va termina de vorbit pe cealaltă linie.

Jerry, e Glonţ. O să te sun eu mai târziu.

Tot eu sunt, spuse Billets.

Ah, îmi pare rău. Aşteaptă.

Încercă din nou, şi de data asta reuşi să ia legătura cu Edgar, căruia îi spuse că îl va suna dacă Billets îi va comunica ceva important.

Dacă nu, rămâne cum am stabilit, spuse el. Ne vedem la Van Nuys, la opt.

Reveni la Billets.

Glonţ? spuse ea. Aşa m-aţi poreclit?

Cum?

Ai zis glonţ. Când credeai că vorbeşti cu Edgar mi-ai spus Glonţ.

Adică adineauri?

Da, adineauri.

Nu ştiu despre ce vorbeşti. Vrei să spui când comutam convorbirea…

Lasă, nu contează. Presupun că te-ai uitat la Canalul 4, nu?

Mda. Şi tot ce pot să-ţi spun e că nu eu am făcut-o, şi nici Edgar. Femeia aia a primit o informaţie că suntem acolo şi noi am plecat din zonă fără comentarii. Cum a descoperit asta…

Harry, nu ai plecat de acolo fără comentarii. Te au pe casetă, dând din gură, după care declari: Asta e tot ce pot să vă spun. Prin urmare, ceva tot i-ai zis.

Bosch clătină din cap, deşi era la telefon.

I-am spus pe dracu! Am luat-o cu abureli. I-am zis că terminam verificarea de rutină a împrejurimilor şi că nu mai vorbisem cu Trent până atunci.

E adevărat?

Nu chiar. Doar nu era să spun că mă aflam acolo fiindcă descoperisem că tipul molestase un copil. Ea nu ştia de Trent când am fost noi acolo. În caz contrar, m-ar fi luat la întrebări. A aflat mai târziu, dar cum, nu ştiu. Exact despre asta vorbeam cu Jerry.

Urmă o tăcere, după care Billets continuă:

Ei bine, ar fi cazul să pui lucrurile cap la cap până mâine, pentru că vreau o explicaţie scrisă pe care să o pot trimite mai departe, pe scara ierarhică. Căpitanul LaValley m-a sunat chiar înainte ca reportajul să se termine şi mi-a spus că deja primise un telefon de la chestorul adjunct Irving.

Da, da, tipic. Mereu în jos pe scara evoluţiei.

Uite ce e, ştii că scurgerea de informaţii cu privire la cazierul unui cetăţean e împotriva politicii departamentului, indiferent dacă cetăţeanul face obiectul unei anchete sau nu. Sper doar să ai o explicaţie plauzibilă. Nu trebuie să-ţi mai spun că sunt oameni în departament care te aşteaptă la cotitură.

Ştii, nu încerc să ascund nicio scurgere de informaţii. Mă străduiesc să rezolv o crimă, locotenente, şi acum trebuie să depăşesc un obstacol cu totul neaşteptat. Şi asta e tipic, întotdeauna se aruncă ceva în drum.

Atunci, ar trebui să fii mai grijuliu data viitoare.

N-am înţeles. Cu ce am greşit? Urmez pistele acolo unde duc ele.

Bosch îşi regretă imediat răbufnirea de furie. În mod sigur, Billets nu figura pe lista oamenilor din departament care aşteptau ca el să se autodistrugă. Ea era doar mesagerul, în acel moment, îşi dădu seama că furia lui se îndrepta şi asupra sa însuşi, pentru că Billets avea dreptate. Ar fi trebuit să adopte altă atitudine faţă de Surtain.

Uite ce e, îmi pare rău, spuse el pe un ton coborât, egal. E doar din pricina cazului. Lasă sechele, ştii?

Cred că da, răspunse Billets la fel de încet. Şi fiindcă veni vorba de caz, ce se întâmplă de fapt? Toată chestia asta cu Trent m-a luat complet pe nepregătite. Credeam că o să mă ţii la curent.

Totul s-a întâmplat azi. Târziu. Voiam să te informez mâine dimineaţă. Nu ştiam că o s-o facă reporterul de la Canalul 4. Şi că o să-i informeze şi pe Lavalley şi pe Irving.

Nu te mai ocupa de ei acum. Vorbeşte-mi despre Trent.

Trecuse bine de miezul nopţii când Bosch ajunse în Venice. Parcarea pe străduţele de lângă canale era imposibilă. Conduse prin zonă, în căutarea unui loc de parcare şi în cele din urmă opri în faţa bibliotecii de pe bulevardul Venice şi se întoarse pe jos.

Nu toţi vizionarii veniţi la Los Angeles voiau să facă film. Venice era visul vechi de un secol al unui om pe nume Abbot Kinney. Înainte ca Hollywood-ul şi industria filmului să existe măcar, Kinney a venit în ţinuturile mlăştinoase de lângă Pacific. Visa la un loc construit pe o reţea de canale cu poduri arcuite şi un centru orăşenesc, creat în stil arhitectural italian. Avea să fie un loc propice culturii şi artelor. Şi urma să se numească Veneţia Americii.

Dar, ca în cazul celor mai mulţi dintre idealiştii care veneau la Los Angeles, viziunea lui nu a fost împărtăşită sau pusă în aplicare. Majoritatea bancherilor erau cinici şi au ratat posibilitatea de a construi Venice, finanţând proiecte de mai mică anvergură. Veneţia Americii a primit porecla de Nebunia lui Kinney.

Dar, un secol mai târziu, multe dintre canalele şi podurile arcuite încă stăteau în picioare, în timp ce bancherii, detractorii şi proiectele lor fuseseră de mult date uitării. Bosch se bucura să constate că Nebunia lui Kinney le supravieţuise tuturor.

Bosch nu mai fusese de mulţi ani pe canale, deşi pentru o scurtă perioadă de timp, după întoarcerea din Vietnam, locuise acolo, într-un apartament, împreună cu alţi trei camarazi de arme. În anii care trecuseră de atunci, multe dintre bungalouri fuseseră demolate şi înlocuite cu clădiri moderne cu două sau trei etaje, care costau un milion de dolari.

Julia Brasher locuia într-o casă aflată la intersecţia canalului Howland cu cel de Est. Bosch se aştepta să fie una dintre clădirile noi. Presupunea că folosise banii de la firma de avocatură pentru a o cumpără, sau chiar pentru a o construi. Dar când ajunse la adresă, îşi dădu seama că se înşelase. Casa ei era un mic bungalou construit din cherestea albă, cu o terasă deschisă în faţă, care dădea spre intersecţia celor două canale.

Bosch văzu lumini aprinse în spatele ferestrelor de la casa ei. Se făcuse târziu. Dar dacă lucra în schimbul de la trei la unsprezece, era puţin probabil să se ducă la culcare înainte de ora două.

Urcă pe terasă, dar ezită înainte de a bate la uşă. Până să se lase pradă îndoielilor din ultima oră, avusese cele mai bune sentimente în privinţa lui Brasher şi a relaţiei ce se înfiripa între ei. Ştia că acum trebuia să fie atent. Nu se putea întâmplă nimic rău şi totuşi risca să strice totul dacă făcea un pas greşit.

În sfârşit, ridică mâna şi bătu. Brasher răspunse imediat.

Mă întrebam dacă ai de gând să baţi sau să stai acolo, afară, toată noaptea.

Ştiai că sunt aici?

Terasa e veche. Scârţâie. Am auzit.

Păi, am ajuns aici şi apoi mi-am dat seama că e prea târziu. Trebuia să sun înainte.

Intră. S-a întâmplat ceva?

Bosch pătrunse în încăpere şi se uită în jurul său. Nu răspunse la întrebare.

Camera te ducea cu gândul la un colţ de pe plajă, începând cu mobila din bambus şi terminând cu planşa de surf sprijinită într-un colţ. Singura inadvertenţă o reprezenta centura de la echipamentul ei şi tocul pistolului, atârnate de un cuier prins în perete lângă uşă. Era o greşeală de boboc să le lase aşa la vedere, dar Bosch bănui că se simţea mândră de noua sa carieră şi voia să le amintească de asta prietenilor din afara lumii poliţieneşti.

Ia loc, spuse ea. Vrei un pahar de vin?

Bosch se gândi un moment dacă vinul amestecat cu berea pe care o băuse cu o oră mai devreme n-o să-i provoace o durere de cap a doua zi, când trebuia să se concentreze.

E roşu.

A, atunci doar un pic.

Trebuie să fii cu mintea limpede mâine, nu-i aşa?

Mda.

Ea se duse în bucătărie şi el se aşeză pe canapea. Se uită prin cameră şi abia în clipa aceea observă un peşte lung cu botul ascuţit atârnat deasupra şemineului din cărămizi albe. Peştele era de un albastru strălucitor umbrit de negru, cu partea de jos galben cu alb. Peştii împăiaţi nu-l deranjau la fel de tare ca trofeele de vânătoare, dar tot nu-i plăcea felul în care îl privea ochiul peştelui.

Tu ai prins chestia asta? strigă el.

Da. În Cabu. Mi-a luat trei ore şi jumătate să mulinez.

Apoi apăru cu două pahare de vin.

Ce peşte e ăsta?

Păstrăv negru.

Închină către peşte, apoi ciocni cu Bosch.

Ţine tare!

Bosch se uită la ea.

Acesta e noul meu toast, spuse ea. Pare să se potrivească în toate situaţiile.

Se aşeză pe scaunul cel mai apropiat de Bosch. În spatele ei se afla planşa de surf. Era albă, cu un desen multicolor pe lângă margini.

Aşadar, faci surfing şi pe valurile mării?

Ea se uită în spatele său, la planşă, apoi la Bosch şi zâmbi.

Încerc. Am cumpărat-o în Hawaii.

Îl ştii pe John Burrows?

Ea clătină din cap.

Sunt o grămadă de surferi în Hawaii. Pe ce plajă îşi face veacul?

Nu, aici. E poliţist. Lucrează la Omucideri, la Divizia Pacific. Locuieşte pe o alee pietonală de lângă plajă. Nu prea departe de aici. E mare amator de surfing. Pe planşa lui scrie: Pentru a proteja şi a face surfing.

Ea râse.

 Îmi place cum sună. Trebuie să mi-o scriu şi eu pe planşă.

Bosch încuviinţă din cap.

John Burrows, nu? O să-l caut neapărat.

Din vocea ei răzbătea dorinţa de a-l tachina.

Bosch zâmbi şi zise:

Sau poate că nu.

Îi plăcea felul în care ea îl tachina. Se simţea bine în compania ei, ceea ce-i sporea nemulţumirea în legătură cu motivul pentru care se afla acolo. Se uită la paharul de vin.

Am pescuit toată ziua şi nu am prins nimic, spuse el. Mai mult prin microfişe.

Te-am văzut la ştiri în seara asta. Încerci să pui mâna pe tipul ăla, agresorul de copii?

Bosch sorbi din vin încercând să câştige timp de gândire. Ea deschisese discuţia. Lui nu-i rămânea altceva de făcut decât să fie foarte grijuliu.

Ce vrei să spui?

Păi, faptul că i-ai dat reporteriţei informaţii despre trecutul lui. M-am gândit că e un fel de joc. Ştii tu, să-l pui pe jar. Să-l faci să vorbească. Pare cam riscant, nu crezi?

De ce?

Păi, în primul rând, e întotdeauna riscant să ai încredere în reporter. Ştiu asta din proprie experienţă, de pe vremea când eram avocată. Şi în al doilea rând… în al doilea rând nu se ştie niciodată cum vor reacţiona oamenii atunci când secretele lor sunt date în vileag.

Bosch o studie un moment, apoi clătină din cap.

Nu i-am spus eu. A fost altcineva.

Îi cercetă privirea, căutând vreun semn, oricât de mic. Nimic.

O să am necazuri din cauza asta, adăugă el.

Ea ridică surprinsă din sprâncene.

De ce? De vreme ce nu tu i-ai dat informaţiile, de ce ar…

Se opri şi Harry îşi dădu seama că înţelesese. Ochii îi exprimau dezamăgirea.

Oh, Harry…

El încercă să pună capăt discuţiei:

Nu-ţi face griji. Mă descurc.

Nu eu am fost, Harry. De-asta te afli aici? Să verifici dacă eu sunt scurgerea, sau sursa, sau cum i-oi zice tu?

Îşi puse brusc paharul pe măsuţa de cafea. Vinul trecu peste marginea paharului şi se vărsă pe masă. Ea nu schiţă gestul de a şterge urmele. Bosch ştia că n-avea rost să evite discuţia. O dăduse în bară.

Uite ce e, doar patru oameni ştiau…

Şi eu eram unul dintre ei. Aşa că te-ai gândit să vii aici sub acoperire şi să afli dacă eu am fost sursa.

Ea aştepta un răspuns. În cele din urmă, Bosch încuviinţă din cap.

Ei bine, nu am fost eu. Şi acum, cred că ar trebui să pleci.

Bosch dădu aprobator din cap şi puse paharul pe masă. Se ridică în picioare.

 Îmi pare rău. Am greşit. Credeam că singura modalitate de a nu afecta relaţia noastră era să…

Făcu un gest neajutorat din mână în timp ce se îndrepta spre uşă.

Era să vin aici sub acoperire, continuă el. Trebuia să ştiu. Cred că în locul meu şi tu ai fi simţit la fel.

Deschise uşa şi privi înapoi către ea.

 Îmi pare rău, Julia. Mulţumesc pentru vin.

Dădu să plece.

Harry!

Se întoarse. Ea se apropie de el şi-l apucă de reverele jachetei. Îl trase spre ea, apoi îl împinse uşor înapoi, ca şi cum ar fi brutalizat un suspect cu încetinitorul. Îşi lăsă privirea să cadă pe pieptul lui, în timp ce chibzuia asupra hotărârii pe care trebuia s-o ia.

Nu îl mai zgâlţâi, dar continuă să îl ţină de jachetă.

Cred că aş putea trece peste asta, spuse ea.

Îl privi în ochi, îl sărută apăsat pe gură şi apoi îi dădu drumul.

Sper. Sună-mă mâine.

Bosch încuviinţă din cap şi ieşi pe uşă. Ea o închise în urma lui.

Bosch coborî de pe terasă pe trotuarul de lângă canal. Se uită la reflexia luminilor pe apă. Un pod pietonal arcuit, luminat doar de lună, traversa canalul la douăzeci de metri mai încolo, reflectându-se perfect în apă. Se întoarse şi urcă treptele terasei. Ezită din nou la uşă, dar Brasher o deschise imediat.

Terasa scârţâie, îţi aminteşti?

El încuviinţă din cap şi ea aşteptă. Nu era sigur ce voia să spună. În cele din urmă, i se destăinui:

Odată, când mă aflam într-unul dintre tunelurile acelea despre care vorbeam seara trecută, am dat nas în nas cu un tip. Era din Vietcong. Pantaloni albi, largi, faţă dată cu unsoare. Ne-am privit o fracţiune de secundă, şi apoi cred că am acţionat instinctiv. Am ridicat amândoi armele şi am tras în acelaşi timp. Apoi am fugit mâncând pământul în direcţii opuse. Amândoi speriaţi ca dracu şi ţipând în întuneric.

Se opri şi se gândi la întâmplare, mai degrabă văzând-o decât amintindu-şi-o.

Oricum, credeam că trebuia să mă fi lovit. Era prea aproape pentru a rata. M-am gândit că arma mea se înfundase sau ceva de genul ăsta. Când am ieşit la suprafaţă, primul lucru pe care l-am făcut a fost să verific dacă eram rănit. Nu tu sânge, nu tu durere. Mi-am scos toate hainele şi m-am uitat cu luare-aminte. Nimic. Ratase. La distanţă zero, şi totuşi tipul ratase.

Ea trecu peste pragul uşii şi se rezemă de peretele din spatele luminii de pe terasă. El continuă:

După aceea mi-am verificat pistolul, să văd dacă nu se blocase, şi am descoperit de ce nu mă lovise. Glonţul tipului era pe ţeava armei mele. Împreună cu al meu. Ne ţintisem unul pe altul şi împuşcătura lui a nimerit exact pe ţeava armei mele. Care erau şansele să se întâmple asta? Una la un milion? La un miliard?

În timp ce vorbea, întinse mâna ca pe o armă care o ţintea pe ea. Ţinea mâna întinsă exact în dreptul pieptului. Glonţul din acea zi, din tunel, îi ţintise inima.

Aş vrea doar să ştii că sunt conştient de norocul pe care l-am avut cu tine în seara asta.

Salută din cap, apoi se întoarse şi coborî scările.

Anchetarea unei crime este o căutare cu nenumărate fundături, obstacole, volum mare de timp şi eforturi irosite. Bosch era conştient de acest lucru în fiecare zi a existenţei sale de poliţist, dar o mai află o dată când ajunse la birou cu puţin timp înaintea prânzului, luni, şi descoperi că eforturile lui din acea dimineaţă fuseseră cel mai probabil irosite, în urma apariţiei unui nou obstacol.

Echipa de la Omucideri era plasată în partea din spate a camerei detectivilor. Întreaga grupare era formată din trei echipe de câte trei, iar fiecare dintre acestea avea câte o masă, alcătuită din birourile celor trei detectivi puse laolaltă, două faţă în faţă şi unul în lateral. Aşezată la masa lui Bosch, într-un loc rămas liber prin plecarea lui Kiz Rider, era o tânără într-un taior sobru. Avea păr negru, şi ochi chiar şi mai negri. Ochi suficient de tăioşi cât să decojească o nucă, care-l fixară pe Bosch în timp ce acesta străbătea încăperea.

Vă pot ajuta cu ceva? spuse el când ajunse la masă.

Harry Bosch?

Eu sunt.

Detectiv Carol Bradley, de la biroul de Afaceri Interne. Trebuie să vă iau o declaraţie.

Bosch se uită în jurul lui. În încăpere erau câteva persoane, care încercau să pară preocupate, în timp ce-l priveau pe ascuns.

O declaraţie cu privire la ce?

Chestorul adjunct Irving ne-a cerut să stabilim dacă nu cumva cazierul lui Nicholas Trent a fost dezvăluit presei într-un moment nepotrivit.

Bosch încă nu se aşezase. Îşi puse mâinile pe spătarul scaunului şi clătină din cap.

Cred că într-adevăr a fost dezvăluit într-un mod nepotrivit.

Trebuie să aflu cine a făcut-o.

Bosch încuviinţă din cap.

Eu încerc să anchetez un caz aici, şi tuturor le pasă doar de…

Uite ce, ştiu că tu crezi că e o porcărie. Şi poate că şi eu gândesc la fel. Dar astea sunt ordinele. Aşa că, hai să mergem într-una din camerele de interogatoriu ca să-ţi înregistrăm povestea. Nu va dura mult. După aceea o să te poţi întoarce la ancheta ta.

Bosch puse servieta pe masă şi o deschise. Îşi amintise de înregistrare în timp ce condusese toată dimineaţa de la un spital la altul pentru a preda mandatele de căutare.

Apropo de bandă, de ce nu te duci mai întâi într-una din camerele de interogatoriu să o asculţi pe asta? Era pornită azi-noapte. Ar trebui să mă scoată basma curată din chestia asta.

Tot va trebui să…

Bine. Ascultă banda, şi după aceea vorbim.

Şi cu partenerul tău.

Trebuie să sosească dintr-o clipă în alta.

Bradley luă casetofonul şi ieşi pe hol. Bosch se aşeză, în sfârşit, fără să arunce vreo privire celorlalţi detectivi.

Nu era nici măcar ora prânzului, dar se simţea epuizat, îşi petrecuse dimineaţa aşteptând ca un judecător de la Van Nuys să semneze mandatele de căutare a fişelor medicale şi apoi traversând oraşul cu maşina şi lăsându-le la diferite spitale. Edgar luase zece mandate şi plecase de unul singur. Deoarece avea mai puţine de predat, urma să se ducă după aceea la sediul central să caute cazierul lui Nicholas Trent şi să verifice înregistrările de proprietăţi de pe Wonderland Avenue.

Bosch observă că îl aştepta un teanc de mesaje telefonice, plus ultima tranşă de indicii telefonice de la biroul din faţă. Mai întâi parcurse mesajele telefonice. Nouă din douăsprezece erau de la reporteri, cu toţii nerăbdători să urmărească reportajul Canalului 4 despre Trent, din seara precedentă şi apoi să-l retransmită în timpul ştirilor de dimineaţă. Celelalte trei erau de la avocatul lui Trent, Edward Morton, care sunase între orele 8 şi 9.30 dimineaţa.

Bosch nu-l cunoştea pe Morton, dar se aştepta ca acesta să le reproşeze faptul că presa primise cazierul lui Trent. În mod normal nu se grăbea să răspundă la mesajele avocaţilor, însă de această dată decise să-l sune imediat pe Morton pentru a-l asigura că scurgerea nu provenise de la detectivii care se ocupau de caz. Deşi se îndoia că Morton va da crezare spuselor sale, ridică receptorul şi-l sună. O secretară îi spuse că avocatul era plecat la o audiere la tribunal dar trebuia să se întoarcă dintr-o clipă în alta. Bosch îi spuse că avea să aştepte telefonul lui Morton.

După ce închise, Bosch aruncă biletele cu numerele reporterilor într-un coş de gunoi de lângă masă. Începu să se uite prin fişele cu apeluri şi constată că acum ofiţerii puneau întrebările pe care le stabilise cu o dimineaţă înainte şi i le dăduse lui Mankiewicz.

La al unsprezecelea apel din teanc, fruntea i se însenină. La ora 8.41 în acea dimineaţă, sunase o femeie, pe nume Sheila Delacroix, care spusese că văzuse reportajul de la ştirile de dimineaţă. Declarase că fratele ei, Arthur Delacroix, dispăruse în Los Angeles, în 1980. Avea doisprezece ani în momentul dispariţiei şi de atunci nu mai auzise nimic de el.

Ca răspuns la întrebările medicale, spusese că fratele ei se rănise în urma unei căzături cu skateboardul cu câteva luni înainte de dispariţie. Suferise o leziune pe creier pentru care fusese necesară spitalizarea şi o intervenţie neuro-chirurgicală. Nu îşi amintea mai multe detalii, dar n-avea nicio îndoială că spitalul era Queen of Angels. Nu reţinuse numele nici unuia dintre doctorii care-l trataseră pe fratele ei. În afara unei adrese şi a unui număr de telefon, la care Sheila Delacroix putea fi sunată, raportul nu mai cuprindea nicio informaţie.

Bosch încercui cuvântul skateboard de pe fişă. Deschise servieta şi scoase o carte de vizită pe care i-o dăduse Bill Golliher. La primul număr îi răspunse robotul telefonic de la biroul antropologului de la Universitatea din Los Angeles. Sună la al doilea şi vorbi cu Golliher, care lua prânzul în Westwood Village.

Am o întrebare. Rana pentru care a fost operat pe creier…

Hematomul.

Exact. Putea fi cauzat de o cădere cu skateboardul?

Golliher rămase câteva clipe pe gânduri. Funcţionarul care prelua apelurile la biroul din faţă se apropie de biroul lui Bosch şi îi făcu un semn cu mâna. Bosch acoperi receptorul.

Cine e?

Kiz Rider.

Spune-i să nu închidă.

Luă mâna de pe receptor.

Doctore, mai eşti pe fir?

Da, mă gândesc. Ar fi posibil, în funcţie de obiectul de care s-a lovit. Dar în cazul unei simple căderi la sol, aş spune că nu se putea. Modelul fracturii era unul strâns, ceea ce indică o arie mică de contact. În plus, e amplasată în partea superioară a craniului. Nu în spatele capului, care ar fi în mod normal asociat cu o rană provocată de o cădere.

Bosch era uşor dezamăgit. Întrevăzuse o posibilă identificare a victimei.

Te referi la o anumită persoană? întrebă Golliher.

Da, tocmai am primit un indiciu.

Există radiografii, fişe medicale?

Mă ocup de asta.

Păi, aş vrea să le văd pentru a face o comparaţie.

De îndată ce le primesc. Dar celelalte răni? Ar putea fi de la skateboarding?

Bineînţeles că unele dintre ele ar putea fi provocate de căzături, spuse Golliher. Dar aş zice că nu toate. Coastele, fracturile de încheietură datau de când era foarte mic, domnule detectiv. Nu prea cred să existe mulţi copii de trei ani care să se dea cu skateboardul. Ar trebui să existe o poveste. Copilul ar confirma-o.

Accident de skateboarding.

E posibil.

Bine, doctore, trebuie să-nchid. Vă aduc radiografiile de îndată ce le primesc. Mulţumesc.

Apăsă pe linia doi a telefonului.

Kiz?

Harry, salut, ce faci?

Ocupat. Ce e?

Mă simt îngrozitor, Harry. Cred c-am dat-o în bară.

Bosch se lăsă pe spate în scaun. Nu i-ar fi trecut niciodată prin minte că el putea fi sursa.

Canalul 4?

Da. Eu, în… ieri, după ce ai plecat de la Parker şi partenerul meu a terminat de vizionat meciul de fotbal, m-a întrebat de ce ai venit acolo. Şi i-am spus. Încă încerc să consolidez relaţia, Harry, ştii? I-am zis că am verificat numele pentru tine şi am găsit ceva. Unul dintre vecini avea cazier pentru molestare. Asta e tot ce i-am spus, Harry, jur.

Bosch expiră cu putere. De fapt, se simţea mai bine. Instinctele nu-l înşelaseră în privinţa lui Rider. Nu ea era răspunzătoare pentru scurgerea de informaţii. Pur şi simplu, avusese încredere în cine nu trebuia.

Kiz, ăia de la Afaceri Interne stau pe-aici şi aşteaptă să vorbească cu mine. De unde ştii că Thornton i-a informat pe cei de la Canalul 4?

Am văzut reportajul de la televizor în dimineaţa asta. Ştiu că Thornton o cunoaşte pe reporteriţa aia, Surtain. Am lucrat cu Thornton la un caz, cu câteva luni în urmă  o crimă pentru o poliţă de asigurare în Westside. S-a bucurat de o mare audienţă în presă şi el îi dădea informaţii pe sub mână. Apoi, ieri, după ce i-am spus ce-am găsit, a zis că trebuie să se ducă la toaletă. A luat pagina sportivă şi a ieşit pe coridor. Am primit un apel să ieşim şi m-am dus să bat la uşă ca să-i spun că trebuie să plecăm. N-a răspuns. Nu m-am gândit deloc la asta, înainte de a vedea ştirile de astăzi. Cred că nu s-a dus la toaletă, ci în alt birou sau jos, în hol, să o sune.

Ei, asta explică multe.

Chiar îmi pare rău, Harry. Reportajul acela de la televizor te-a pus într-o lumină foarte proastă. O să vorbesc cu cei de la Afaceri Interne.

Aşteaptă puţin, Kiz. O să te anunţ dacă trebuie să vorbeşti cu ei. Dar tu ce-o să faci?

O să schimb partenerul. Nu pot lucra cu tipul ăsta.

Ai grijă. Dacă începi să schimbi partenerii ca pe mănuşi, curând vei rămâne singură de tot.

Mai degrabă lucrez singură decât cu vreun bou în care nu pot să am încredere.

E şi asta o treabă.

Dar tu? Oferta mai e valabilă?

Ce, eu sunt un bou în care nu poţi să ai încredere?

Harry, ştii ce vreau să spun.

Oferta e valabilă. Tot ce trebuie să faci e să…

Bine, pa.

Bosch închise şi îşi frecă gura cu mâna, gândindu-se cum să procedeze în cazul lui Thornton. Putea să-i spună lui Carol Bradley povestea lui Kiz. Dar tot risca să greşească. S-ar fi adresat celor de la AI numai dacă ar fi fost sigur. Perspectiva de a se duce cu ceva la AI îi provoca silă, dar în cazul de faţă cineva îl împiedica să-şi deruleze în bune condiţii ancheta. Şi lucrul acesta nu putea fi trecut cu vederea.

După câteva minute, îi veni o idee; se uită la ceas. Era douăsprezece fără zece. O sună din nou pe Kiz Rider.

Sunt Harry. El e acolo?

Da, de ce?

Repetă după mine, cu o voce surescitată: Da, Harry? Grozav! Cine era?

Da, Harry? Grozav! Cine era?

Bine, acum asculţi, asculţi, asculţi. În clipa asta spune: Cum a ajuns un băiat de zece ani aici de la New Orleans?

Cum a ajuns un băiat de zece ani aici de la New Orleans?

Perfect. Acum închide şi nu scoate un cuvânt. Dacă te întreabă Thornton, spune-i că am identificat copilul după fişele medicale. Era un fugar de zece ani din New Orleans, care a fost văzut ultima dată în 1975. Părinţii lui sunt în avion şi se îndreaptă încoace chiar acum. Şi chestorul a convocat o conferinţă de presă azi la patru.

Bine, Harry. Noroc.

Şi ţie.

Bosch închise şi privi în sus. Edgar stătea în picioare pe partea cealaltă a mesei. Auzise ultima parte a conversaţiei şi ridicase sprâncenele.

Nu, e doar abureală, spuse Bosch. Îi înscenez ceva autorului scurgerii. Şi reporteriţei.

Scurgerea? Cine e autorul?

După toate probabilităţile, noul partener al lui Kiz.

Edgar se lăsă să alunece în scaun şi doar încuviinţa din cap.

Dar chiar se întrevede o posibilă identificare a oaselor, spuse Bosch…

Îl informă pe Edgar cu privire la fişa de apel despre Arthur Delacroix şi la conversaţia pe care o purtase cu Bill Golliher.

1980? Asta n-o să ţină cu Trent. Am verificat înregistrările de proprietate. S-a mutat pe stradă abia în 1984, aşa cum ne-a declarat aseară.

Ceva îmi spune că nu el e tipul nostru.

Bosch se gândi din nou la skateboard. Proba nu era însă suficientă pentru a-i schimba presimţirea.

Spune-le asta celor de la Canalul 4.

Telefonul lui Bosch începu să sune. Era Rider.

Tocmai s-a dus la toaletă.

I-ai zis de conferinţa de presă?

Da. Punea încontinuu întrebări, javra.

Ei bine, dacă-i spune că toată lumea va afla la patru, va face anunţul în exclusivitate la ştirile de la prânz. O să mă uit neapărat.

Ţine-mă la curent.

Închise şi se uită la ceas. Mai avea câteva minute. Îi aruncă o privire lui Edgar.

Apropo, agentul de la AI e într-unul din birourile de-acolo. Suntem anchetaţi.

Edgar amuţi. La fel ca majoritatea poliţiştilor, nu-i suporta pe cei de la Afaceri Interne pentru că, chiar dacă făceai o treabă bună şi cinstită, riscai să fii urmărit pentru anumite lucruri.

Linişteşte-te. E în legătură cu reportajul de pe Canalul 4. Ar trebui să ieşim basma curată în câteva minute. Hai cu mine.

Se duseră în biroul locotenentului Billets, unde era un mic televizor aşezat pe un suport.

Te superi dacă ne uităm la ştirile de pe Canalul patru? întrebă Bosch.

Sunteţi invitaţii mei. Sunt sigură că nici LeValley şi nici Irving n-o să le scape.

Programul de ştiri începu cu un ambuteiaj de şaisprezece maşini pe autostrada din Santa Monica. Nu era un reportaj de senzaţie  nu murise nimeni dar aveau o înregistrare video bună, aşa că au pus-o în deschidere. Însă cazul osul câinelui trecuse pe locul doi. În anunţ se spunea că îi vor da legătura lui Judy Surtain, care avea un alt reportaj în exclusivitate.

Apăru Judy Surtain, care şedea la un birou din studioul de ştiri al Canalului 4.

Canalul 4 a aflat că oasele găsite în canionul Laurel au fost identificate ca aparţinând unui puşti de zece ani din New Orleans.

Bosch îi privi pe Edgar şi apoi pe Billets, care sări ca arsă de pe scaun. Bosch ridică mâna, cerându-le să aştepte un moment.

Părinţii copilului, care l-au dat dispărut cu mai bine de douăzeci de ani în urmă, se îndreaptă către Los Angeles pentru a lua legătura cu poliţia. Rămăşiţele au fost identificate cu ajutorul fişelor medicale. Mai târziu, pe parcursul zilei de azi, şeful poliţiei este aşteptat la o conferinţă de presă unde va dezvălui identitatea băiatului. După cum am anunţat aseară, poliţia se concentrează asupra…

Bosch opri televizorul.

Harry, Jerry, ce se întâmplă? întrebă Billets.

Ştirea a fost falsă. Reparam scurgerea.

Cine e autorul?

Noul partener al lui Kiz. Un tip pe nume Thornton.

Bosch îi relată convorbirea pe care o avusese cu Rider mai devreme.

Unde e detectiva de la AI? întrebă Billets.

Într-una din camerele de interogatoriu. Ascultă o bandă pe care am înregistrat discuţia mea cu reporteriţa de la Canalul 4.

O bandă? De ce nu mi-ai spus despre asta aseară?

Am uitat.

Bun, mai departe mă descurc singură. Crezi că Kiz nu are niciun amestec?

Bosch clătină din cap.

Trebuie să aibă încredere în partenerul ei suficient cât să-i spună orice. El a profitat de încrederea ei şi a transmis informaţia celor de la Canalul 4. Nu ştiu ce i se oferă în schimb, dar nu contează. Îmi periclitează cazul.

Bine, Harry, am zis că o să mă ocup eu. Tu vezi-ţi de caz. A intervenit ceva nou?

Avem o posibilă identificare  de data asta autentică  pe care o s-o verificăm azi.

Şi Trent?

O să-l lăsăm în pace până când aflăm dacă acesta e copilul. În caz afirmativ, perioada nu se potriveşte. Puştiul a dispărut în 1980, iar Trent s-a mutat în zonă patru ani mai târziu.

Grozav. Între timp, noi am aflat secretul lui cel mai de preţ şi l-am divulgat presei. Din câte am aflat de la ofiţerii de patrulare, reporterii se înghesuie pe aleea lui.

Bosch încuviinţă.

Vorbeşte cu Thornton despre asta, spuse el.

Oho, o să vorbim.

Se aşeză la birou şi ridică receptorul, dându-le de înţeles că trebuie să plece. În timp ce se îndreptau către masa lor de lucru, Bosch îl întrebă pe Edgar dacă scosese dosarul cu condamnarea lui Trent.

Da, l-am scos. A fost un caz insignifiant. Acum, procuratura probabil nici nu l-ar fi înregistrat.

Se duse fiecare la locul său şi Bosch constată că ratase un nou apel de la avocatul lui Trent. Întinse mâna după telefon, dar se răzgândi şi aşteptă ca Edgar să-şi termine raportul.

Tipul lucra ca profesor la o şcoală primară din Santa Monica. Un alt profesor l-a surprins la toaletă, în timp ce ţinea penisul unui copil de opt ani, ajutându-l să urineze. El a zis că îl învăţa pe copil să nu mai împrăştie urina pe jos. S-a ajuns ca povestea copilului să fie difuzată peste tot, dar ea nu se potrivea cu a lui. Şi părinţii au zis că băiatul ştia să urineze de la patru ani. Trent a fost condamnat şi a primit doi ani plus unu. A executat cincisprezece luni din pedeapsă la Wayside.

Bosch se gândea la toate astea, continuând să ţină mâna pe telefon.

E cale lungă de aici până la uciderea în bătaie a unui copil, cu o bâtă de base-ball.

Da, Harry. Instinctul tău e infailibil.

Mi-ar plăcea să pot spune acelaşi lucru.

Ridică receptorul şi formă numărul avocatului lui Trent, Edward Morton. I se făcu legătura pe celular, pentru că acesta se ducea la masă.

Alo?

Detectivul Bosch.

Bosch, da, vreau să ştiu unde e.

Cine?

Lasă jocurile, detectiv Bosch. Am sunat la fiecare închisoare din comitat. Vreau să vorbesc cu clientul meu. Acum.

Bănuiesc că vă referiţi la Nicholas Trent. Aţi încercat la serviciu?

Acasă şi la serviciu, fără niciun rezultat. Nu l-am găsit nici pe pager. Dacă-l reţineţi, are dreptul la un avocat. Şi eu trebuie să ştiu acest lucru. Vă spun de-acum, dacă îmi faceţi vreo figură, mă duc direct la un judecător. Şi la presă.

Omul dumneavoastră nu e la noi, domnule avocat. Nu l-am văzut de aseară.

Da, m-a sunat după plecarea voastră. Şi din nou după ce s-a uitat la ştiri. L-aţi terminat  ar trebui să vă fie ruşine!

Bosch se abţinu cu greu să nu riposteze. N-o merita personal, dar departamentul se făcuse vinovat pentru cele întâmplate. Pe moment, avea să plătească oalele sparte.

Credeţi că a fugit, domnule Morton?

De ce să fugi când eşti nevinovat?

Nu ştiu. Întrebaţi-l pe O.J.

Dintr-o dată, Bosch avu o revelaţie. Se ridică, cu receptorul încă la ureche.

Ne vedem la Trent acasă.

Sunt la masă. Nu o să…

Ne vedem la Trent acasă. Plec acum.

Puse receptorul în furcă şi îi zise lui Edgar că era timpul să plece. Îi va explica pe drum.

Pe stradă, în faţa casei lui Nicholas Trent, era adunat un mic grup de reporteri de televiziune. Bosch parcă în spatele dubiţei de la Canalul 2 şi coborî din maşină împreună cu Edgar. Bosch nu ştia cum arăta Edward Morton, dar în grup nu văzu pe nimeni care să aibă alura unui avocat. După o experienţă de peste douăzeci şi cinci de ani reuşea să identifice fără greş avocaţi sau reporteri. Peste capota maşinii, vorbi cu Edgar, înainte ca reporterii să-i poată auzi.

Dacă trebuie să intrăm, o s-o facem prin spate, fără să fim văzuţi.

Nţeles.

Urcară către alee şi fură imediat acostaţi de echipele de reporteri, care porniră camerele şi-i bombardară cu întrebări rămase fără răspuns. Bosch observă că Judy Surtain, de la Canalul 4, nu se afla printre reporteri.

Sunteţi aici pentru a-l aresta pe Trent?

Ne puteţi spune ceva despre băiatul din New Orleans?

Dar despre conferinţa de presă? Cei de la Relaţii cu Presa nu ştiu nimic de vreo conferinţă de presă.

Trent este sau nu suspect?

De îndată ce trecu prin mulţime şi ajunse pe aleea lui Trent, Bosch se întoarse brusc cu faţa spre camerele de luat vederi. Ezită un moment, de parcă şi-ar fi pus gândurile în ordine. În realitate, le dădea timp să se concentreze şi să se pregătească. Nu voia ca vreun reporter să rateze momentul.

Nu este programată nicio conferinţă de presă, spuse el. Încă nu au fost identificate oasele. Bărbatul care locuieşte în această casă a fost interogat azi-noapte, la fel ca toţi ceilalţi localnici. Anchetatorii cazului nu l-au considerat nicio clipă suspect. Informaţiile care au fost date presei de către o persoană neimplicată în anchetă şi difuzate fără a fi confirmate de anchetatorii reali ai cazului s-au dovedit complet eronate şi au adus mari prejudicii anchetei aflate în desfăşurare. Asta e tot. Când vom fi în măsură să vă furnizăm informaţii reale şi corecte, le veţi afla prin Biroul de Relaţii cu Presa.

Se întoarse şi se îndreptă către casă împreună cu Edgar. Reporterii le mai adresară câteva întrebări, dar Bosch nu dădu niciun semn că le-ar fi auzit.

La uşa din faţă, Edgar bătu tare şi-l strigă pe Trent, spunându-i că era căutat de poliţie. Aşteptară câteva clipe, dar nu se întâmplă nimic.

Uşa din spate? întrebă Edgar.

Da, sau, dacă e închisă, putem intra prin garaj.

Traversară aleea şi se îndreptară către partea laterală a casei. Reporterii le mai adresară câteva întrebări. Bosch bănuia că se deprinseseră să pună întrebări care rămâneau fără răspuns. Ca un câine care continuă să latre în curtea din spate încă multă vreme după ce stăpânul a plecat la serviciu.

Trecură de uşa laterală a garajului şi Bosch îşi aminti că exista o singură încuietoare, pe clanţă. Îşi continuară drumul prin curtea din spate. Bucătăria avea o uşă cu un zăvor şi o încuietoare pe clanţă. Mai era o uşă glisantă, care avea să fie uşor de deschis. Edgar păşi către ea, dar privi în interior şi constată că avea ivărul tras.

N-o să meargă, Harry, spuse el.

Bosch avea o punguţă cu un set de şperacluri în buzunar. N-ar fi vrut să forţeze uşa glisantă a bucătăriei.

Să ne ocupăm de garaj, dacă nu cumva.

Se duse la uşa bucătăriei şi o încercă în acel moment, ştiu că aveau să-l găsească pe Trent mort, înăuntru. Trent urma să fie sinucigaşul îndatoritor. Tipul care iasă uşa deschisă, astfel încât oamenii să nu trebuiască să o spargă.

La naiba!

Edgar se apropie, scoţându-şi arma din toc.

N-o să ai nevoie de ea, spuse Bosch.

Intrară în casă şi traversară bucătăria.

Domnule Trent? strigă Edgar. Poliţia! Sunteţi aici, domnule Trent?

Du-te în faţă, spuse Bosch.

Se despărţiră, şi Bosch o luă pe hol către dormitorul din faţă. Îl găsi pe Trent în cabina de duş a băii principale. Luase două umeraşe de sârmă şi meşterise un laţ pe care îl ataşase la ţeava principală a duşului. Apoi se sprijinise cu spatele de peretele faianţat şi se lăsase cu toată greutatea pentru a se asfixia. Era încă îmbrăcat în hainele pe care le purtase cu o seară înainte. Nu exista niciun indiciu că Trent s-ar fi răzgândit în legătură cu sinuciderea. Având în vedere că nu era o spânzurare prin suspendare, ar fi putut să se oprească în orice moment. N-a făcut-o.

Bosch trebuia să lase medicul legist să hotărască, dar, după gradul de cianozare a limbii ieşite din gură, aprecie că Trent era mort de cel puţin douăsprezece ore. Asta îi plasa moartea în primele ore ale dimineţii, la scurt timp după ce Canalul 4 anunţase, pentru prima dată în public, trecutul lui ascuns şi-l catalogase drept suspect în cazul oaselor.

Harry?

Bosch sări ca ars. Se întoarse şi-l privi pe Edgar.

Nu-mi face una ca asta, omule. Ce e?

Edgar se holba la cadavru în timp ce vorbea.

A lăsat un bilet de trei pagini pe măsuţa de cafea.

Bosch ieşi din baie şi-l împinse pe Edgar deoparte. Se îndreptă spre living, scoţând din buzunar o pereche de mănuşi din latex şi suflă în ele pentru a desface cauciucul înainte de a şi le pune.

Ai citit tot?

Da, zice că nu el l-a ucis pe copil. Declară că se sinucide pentru că poliţia şi reporterii i-au terfelit reputaţia. Ceva în genul ăsta. Mai sunt şi nişte chestii ciudate.

Bosch intră în living. Edgar era la câţiva paşi în spatele lui. Bosch văzu trei pagini scrise de mână, întinse una lângă alta pe măsuţa de cafea. Se aşeză pe canapea în faţa lor.

Aşa erau?

Mda. Nu le-am atins.

Bosch începu să citească paginile. Ceea ce presupunea că erau ultimele cuvinte ale lui Trent reprezenta o negare absolută a implicării sale în uciderea băiatului de pe deal şi o explozie de mânie provocată de înscenarea ce i se făcuse.



Acum TOATĂ LUMEA va şti! Voi m-aţi distrus, m-aţi OMORÂT! Voi v-aţi mânjit mâinile cu sânge, nu eu! Nu eu am făcut-o, n-am făcut-o, nu, nu, nu! N-am făcut niciodată rău nimănui. Niciodată, niciodată, niciodată. Nici unui suflet de pe acest pământ. Iubesc copiii. ÎI IUBESC!!!!! Voi mi-aţi făcut rău. Voi. Dar eu nu mai pot trăi cu suferinţa pe care mi-aţi provocat-o fără milă.



Textul era repetitiv şi suna de parcă cineva ar fi adresat o diatribă nepregătită, mai degrabă decât să se fi aşezat şi să fi luat un stilou pentru a-şi aşterne gândurile pe hârtie. În mijlocul celei de a doua pagini se afla un chenar, în interiorul căruia figurau câteva nume, sub titlul Cei Găsiţi Responsabili. Lista începea cu Judy Surtain şi continua cu prezentatorul de la ştirile de noapte ale Canalului 4, şi apoi cu Bosch, Edgar şi alte trei nume pe care Bosch nu le recunoscu. Calvin Stumbo, Max Rebner şi Alicia Felzer.

Stumbo a fost poliţistul şi Rebner procurorul în primul caz, spuse Edgar. În anii şaizeci.

Bosch încuviinţă din cap.

Şi Felzer?

Pe acela nu-l ştiu.

Stiloul cu care se părea că fusese scris textul se afla pe masă, lângă ultima pagină. Bosch nu-l atinse, pentru că avea de gând să verifice dacă erau amprentele lui Trent.

Continuând să citească, Bosch observă că fiecare pagină avea la bază semnătura lui Trent. La sfârşitul ultimei pagini, Trent îşi cerea nişte scuze ciudate, pe care Bosch nu le înţelese în primul moment.



Singurul meu regret e legat de copiii mei. Cui o să-i pese de copiii mei? Au nevoie de mâncare şi de haine. Am nişte bani. Banii li-i las lor. Aceasta este ultima mea dorinţă şi testamentul semnat de mine. Daţi banii copiilor. Puneţi-l pe Morton să le dea banii şi să nu perceapă onorariu. Să o facă de dragul copiilor.



Copiii lui? întrebă Bosch.

Da, ştiu, spuse Edgar. Ciudat.

Ce faceţi aici? Unde e Nicholas?

Se uitară la uşa care ducea din bucătărie în living. În prag văzură un bărbat scund, îmbrăcat în costum, care, după toate probabilităţile, era Morton. Bosch se ridică.

E mort. Pare a fi o sinucidere.

Unde?

În baia principală, dar eu nu aş…

Morton plecase deja, îndreptându-se către baie. Bosch strigă după el:

Nu atinge nimic.

Îi făcu semn lui Edgar să îl urmărească îndeaproape. Bosch se aşeză la loc pe canapea şi se uită din nou la textul din faţa sa. Se întreba cât timp îi luase lui Trent să decidă că sinuciderea era singura soluţie şi apoi să scrie acel bilet de trei pagini.

Morton se întoarse în living, urmat îndeaproape de Edgar. Avea faţa pământie şi ochii pironiţi în podea.

Te-am avertizat să nu te duci acolo, zise Bosch.

Avocatul ridică privirea şi îl fixă pe Bosch cu un aer furios, ceea ce îi mai readuse culoarea în obraji.

Acum sunteţi mulţumiţi? L-aţi distrus complet, încredinţaţi secretul unui om vulturilor, aceştia îl ridică în aer şi uite ce iese.

Făcu un gest cu mâna în direcţia băii.

Domnule Morton, înţelegeţi greşit situaţia, dar în linii mari asta s-a întâmplat. De fapt, aţi fi surprins să constataţi că gândim la fel.

Acum, că a murit, probabil că vă vine foarte uşor să spuneţi asta. Acela e un bilet? A lăsat un bilet?

Bosch se ridică şi îi făcu semn să se aşeze în locul lui pe canapea, în faţa celor trei pagini.

Te rog, însă, să nu le atingi.

Morton se aşeză, îşi scoase ochelarii şi începu să citească.

Bosch se duse lângă Edgar şi spuse pe un ton coborât:

O să sun de la telefonul din bucătărie.

Edgar încuviinţă.

Mai bine vorbeşte cu Biroul de Relaţii cu Presa despre asta. Mulţimea de afară va afla porcăria.

Da.

Bosch ridică receptorul telefonului de perete din bucătărie şi văzu că avea un buton de repetare a ultimului apel. Îl apăsă şi aşteptă. Recunoscu vocea care răspundea la domiciliul lui Morton. Era un robot telefonic. Morton spunea că nu e acasă şi cerea să i se lase un mesaj.

Bosch sună pe linia directă a locotenentului Billets. Aceasta răspunse imediat şi Bosch îşi dădu seama că mânca.

 Îmi pare rău că trebuie să-ţi dau vestea în timp ce mănânci, dar suntem la Trent acasă. Se pare că s-a sinucis.

Urmă o tăcere lungă, şi apoi ea îl întrebă pe BOSch dacă era sigur.

Sunt sigur că e mort şi după toate probabilităţile el a făcut-o. S-a spânzurat cu două umeraşe de sârmă, ataşate de duş. E un bilet de trei pagini aici. Neagă orice legătură cu oasele. Vina morţii sale o atribuie, în mare, parte în special mie şi lui Edgar, poliţiei şi Canalului 4. Eşti prima pe care am sunat-o.

Păi, ştim toţi că nu tu…

E în regulă, locotenente. Nu am nevoie de iertarea păcatelor. Ce vrei să fac aici?

Dă telefoanele de rutină. Eu o să sun la biroul chestorului Irving să-i spun ce s-a întâmplat. Lucrurile se precipită.

Da. Şi Biroul de Relaţii cu Presa? Deja sunt o mulţime de reporteri pe stradă.

Îi sun eu.

Aţi făcut ceva în privinţa lui Thornton până acum?

E în vizorul nostru. Detectivul de la AI, Bradley, se ocupă de asta. Cu ultima chestie, pariez nu numai că Thornton va fi pus pe liber, dar va trebui să răspundă şi la acuzaţiile ce i se vor aduce.

Bosch încuviinţă. Thornton îşi merita soarta. N-avea niciun fel de remuşcări în legătură cu şmecheria pe care o pusese la cale.

În regulă. Noi o să fim aici. Pentru o vreme, cel puţin.

Anunţă-mă dacă găseşti ceva pe acolo care să facă legătura între el şi oase.

Bosch se gândi la cizmele cu noroi în striuri şi la skateboard.

Sigur, zise el.

Bosch închise şi sună imediat la oficiul de medicină legală şi la DIS.

În living, Morton terminase de citit biletul.

Domnule Morton, când aţi vorbit ultima dată cu domnul Trent? întrebă el.

Aseară. M-a sunat acasă, după ştirile difuzate pe Canalul 4. Le văzuse şefa lui şi îi telefonase.

Bosch încuviinţă. Asta explica ultimul telefon.

Cunoaşteţi numele şefei?

Morton arătă către pagina din mijloc de pe masă.

E pe listă. Alicia Felzer. I-a spus că urma să-l pună pe liber. Studioul face filme pentru copii. Nu putea să mai lucreze pe un platou unde erau şi copii. Înţelegeţi? Scurgerea de informaţii cu privire la cazierul său l-a distrus pe acest om. L-aţi împins către un act necugetat şi…

Lăsaţi-mă pe mine să pun întrebările, domnule Morton. Vă puteţi revărsa mânia asupra reporterilor de afară, ceea ce sunt sigur că veţi face. Dar ultima pagină? Vorbeşte de copii. Copiii lui. Ce înseamnă asta?

Nu am nicio idee. Evident, era distrus emoţional când a scris astea. Poate să nu însemne nimic.

Bosch rămase în picioare, studiindu-l pe avocat.

De ce v-a sunat aseară?

De ce credeţi? Să-mi spună că aţi fost aici, că presa vuia, că şefa lui văzuse ştirile şi voia să-l concedieze…

V-a spus dacă el l-a îngropat pe băiat, pe deal?

Morton îl privi.

A spus că nu avea nicio legătură cu asta. Credea că e persecutat pentru o greşeală din trecutul îndepărtat, şi aş zice că avea dreptate în privinţa asta.

Bosch încuviinţă din cap.

Bine, domnule Morton, acum puteţi pleca.

Ce vreţi să spuneţi? Nu o să…

Acum, această casă e scena unei crime. Investigăm moartea clientului dumneavoastră, pentru a confirma sau a nega ipoteza sinuciderii. Nu mai sunteţi bine venit aici. Jerry?

Edgar se apropie de canapea şi îi făcu semn cu mâna lui Morton să se ridice.

Haide! E vremea să ieşi afară şi să te pregăteşti pentru o apariţie la televizor. Dă bine pentru afaceri, nu?

Morton se ridică şi plecă pufnind. Bosch se apropie de fereastra din faţă şi trase puţin perdeaua. Când Morton ieşi prin partea laterală a casei, pe alee, fu imediat înconjurat de reporteri şi li se adresă pe un ton furios. Bosch nu auzea ce spune. Nici nu era nevoie.

Când Edgar se întoarse în cameră, Bosch îi ceru să sune la dispecerat şi să cheme o maşină de patrulare pe Wonderland pentru a controla mulţimea. Presimţea că grupul de reporteri, ca un virus autoreplicant, avea să devină tot mai numeros şi mai furibund o dată cu scurgerea timpului.

Au dezlegat misterul copiilor lui Nicholas Trent când cercetau prin casă, după ce cadavrul acestuia fusese ridicat. Un birou din living, în care Bosch nu căutase în seara precedentă, avea ambele sertare îndesate cu dosare, fotografii şi chitanţe, inclusiv câteva plicuri bancare groase pline cu cecuri anulate. În fiecare lună, Trent trimitea mici sume de bani la un număr de organizaţii de caritate care hrăneau şi îmbrăcau copii. Din Appalachia, până în pădurea tropicală braziliană şi Kosovo, Trent trimisese cecuri pe parcursul mai multor ani. Bosch nu găsi niciun cec care să reprezinte o sumă mai mare de doisprezece dolari. Găsi zeci de fotografii ale copiilor pe care se presupunea că îi ajuta, şi bileţele scrise de mâna acestora.

Bosch văzuse la televizor nenumărate anunţuri publicitare cu privire la acte de caritate. Întotdeauna fusese suspicios. Nu se punea problema dacă cei câţiva dolari puteau contribui la hrănirea şi îmbrăcarea unui copil, ci dacă ajungeau în realitate la ei. Se întrebă dacă fotografiile pe care Trent le păstra în sertarele biroului făceau parte dintr-un stoc din care se trimiteau fiecărui contribuabil. Nu ştia în ce măsură scrisorile de mulţumire scrise de mâna copiilor erau sau nu autentice.

Doamne, zise Edgar în timp ce trecea în revistă conţinutul sertarelor. Tipul acesta parcă făcea penitenţă trimiţând toate cecurile astea.

Penitenţă? Pentru ce?

S-ar putea să nu aflăm niciodată.

Edgar reluă căutările în al doilea dormitor. Bosch studie câteva dintre fotografiile pe care le întinsese pe birou. Erau fetiţe şi băieţei, niciunul peste zece ani, deşi vârsta era greu de estimat pentru că toţi aveau ochii goi ai copiilor care trecuseră prin război şi cunoscuseră foamea şi indiferenţa. Ridică fotografia unui băieţel alb şi o întoarse. Informaţiile spuneau că băiatul rămăsese orfan în timpul luptelor din Kosovo. Fusese rănit în explozia de mortier care îi ucisese părinţii. Se numea Milos Fidor şi avea zece ani.

Bosch rămăsese orfan la unsprezece ani. Se uită în ochii băiatului şi se revăzu pe sine.


La patru după-amiaza încuiară casa lui Trent şi duseră în maşină trei cutii cu obiectele pe care le luaseră. Un mic grup de reporteri rămăsese pe alee întreaga după-amiază, în ciuda informaţiilor de la Biroul de Relaţii cu Presa potrivit cărora evenimentele zilei aveau să fie anunţate de la Centrul Parker.

Reporterii îi asaltară cu întrebări, dar Bosch le spuse că nu avea permisiunea de a face comentarii în legătură cu mersul anchetei. Puseră cutiile în portbagaj şi plecară cu maşina spre centru, unde era convocată o şedinţă la adjunctul Irving.

Bosch nu se simţea la largul său pentru că sinuciderea lui Trent  şi n-avea nicio îndoială că fusese o sinucidere  îi abătuse de la cursul normal al anchetei cu privire la moartea băiatului. Bosch petrecuse jumătate din zi căutând prin bunurile lui Trent, când de fapt dorea să afle identitatea băiatului, urmând firul pe care îl prinsese din apelurile telefonice.

Ce se întâmplă, Harry? întrebă Edgar la un moment dat, pe drum.

Ce?

Nu ştiu. Eşti morocănos. Ştiu că probabil acesta e felul tău de a fi, dar de obicei nu se vede aşa de tare.

Edgar zâmbi, dar Bosch rămase încruntat.

Mă gândesc la ce s-a întâmplat. Poate că tipul acesta ar fi în viaţă azi dacă am fi procedat altfel.

Hai să fim serioşi! Adică să nu-l fi anchetat? Nu era altă soluţie. Ne-am făcut meseria şi lucrurile s-au întâmplat pur şi simplu. Dacă cineva e răspunzător, acela e Thornton, şi el o să plătească. Dar, dacă mă întrebi pe mine, oricum trăim într-o lume mai bună fără Trent în ea. Am conştiinţa curată, omule. Ca lacrima.

Mă bucur pentru tine.

Bosch se gândi la hotărârea de a-l lăsa liber pe Edgar duminică. Dacă n-ar fi făcut asta, poate că Edgar ar fi făcut verificările pe calculator. În felul acesta, Kiz Rider nu ar fi fost implicată şi Thornton nu ar fi avut niciodată acces la informaţii.

Oftă. Întotdeauna, totul părea să funcţioneze potrivit principiului dominoului. Dacă, atunci, dacă, atunci, dacă, atunci.

Ţie ce-ţi spune intuiţia în legătură cu tipul acesta? îl întrebă pe Edgar.

Adică, dacă el l-a omorât pe copilul de pe deal?

Bosch încuviinţă.

Nu ştiu, spuse Edgar. Mai întâi trebuie să aflu ce zice laboratorul despre noroi şi ce-o să declare sora despre skateboard. Asta în cazul în care e sora lui şi îl identificăm.

Bosch nu spuse nimic. Dar niciodată nu se simţea la largul său când trebuia să se bazeze pe rapoarte de laborator pentru a hotărî ce curs să imprime unei anchete.

Dar tu, Har?

Bosch se gândi la toate fotografiile cu copii de care Trent credea că are grijă. Şansa lui de iertare a păcatelor.

Cred că ne învârtim în gol. Nu el e făptaşul.

Adjunctul Irving era aşezat la biroul său din încăperea spaţioasă de la etajul şase al Centrului Parker. În cameră se mai aflau locotenentul Billets, Bosch, Edgar şi un ofiţer de la Biroul de Relaţii cu Presa, pe nume Sergio Medina. Adjuncta lui Irving, un locotenent pe nume Simonton, stătea în uşa deschisă a încăperii, în caz că ar fi fost nevoie de ea.

Irving avea un birou acoperit cu o placă de sticlă pe care nu se afla nimic, cu excepţia a două foi de hârtie, pe care Bosch nu putea să vadă ce scrie, din locul în care se afla.

Aşadar, începu Irving, ce ştim, de fapt, despre domnul Trent? Ştim că era un pedofil şi că avea cazier pentru abuzul exercitat asupra unui copil. Mai ştim că locuia la o aruncătură de băţ de locul în care a fost îngropat un copil ucis. Şi ştim că s-a sinucis în seara când a fost interogat de detectivi cu privire la punctele de mai sus.

Irving ridică una din paginile de pe birou şi o studie fără să facă niciun comentariu. În cele din urmă, vorbi:

Am aici un comunicat de presă care se referă la aceleaşi trei fapte şi continuă cu afirmaţia: Domnul Trent face obiectul unei anchete în curs de desfăşurare. Determinarea vinovăţiei lui în cazul copilului îngropat pe deal lângă casa lui depinde de analizele de laborator şi de ancheta ce se va desfăşura ulterior.

Se uită din nou la pagină, în tăcere, apoi o puse pe masă.

Scurt şi cuprinzător. Dar nu va face mare lucru pentru a potoli setea de ştiri a presei. Sau a ne ajuta să evităm o altă situaţie neplăcută pentru departament.

Bosch îşi drese vocea. La început, Irving păru să-l ignore, dar apoi vorbi fără să-l privească pe detectiv:

Da, domnule detectiv Bosch?

Păi, nu păreţi prea mulţumit de actuala stare de lucruri. Problema e că acel comunicat de presă reflectă situaţia noastră exactă. Mi-ar plăcea să vă spun că după părerea mea tipul l-a omorât pe copilul de pe deal. Mi-ar plăcea să vă spun că ştiu că el a făcut-o. Dar suntem departe de acest lucru şi, dacă vom ajunge ta vreo concluzie, aceasta va fi contrară.

Pe ce te bazezi? izbucni Irving.

Bosch nu mai avea nicio îndoială în privinţa scopului şedinţei. Bănui că a doua pagină de pe biroul adjunctului era comunicatul pe care voia să-l facă public. Probabil că punea totul în cârca lui Trent şi explica sinuciderea lui prin faptul că ştia că avea să fie descoperit. Acest lucru îi va permite departamentului să se ocupe discret de Thornton, cel care divulgase informaţiile, în afara lupei presei. Departamentul va fi scutit de umilinţa de a recunoaşte că scurgerea de informaţii confidenţiale printr-unul dintre ofiţeri dusese la moartea unui om prezumtiv nevinovat. De asemenea, avea să fie închis cazul băieţelului ale cărui oase fuseseră descoperite pe deal.

Bosch ştia că toată lumea din cameră era conştientă de faptul că închiderea unui caz de o asemenea natură reprezenta soluţia ideală. Cazul atrăsese în cel mai înalt grad atenţia presei şi Trent, cu sinuciderea lui, le oferea acum o cale de ieşire. Suspiciunile aveau să fie transferate asupra pedofilului mort, iar departamentul va trece la cazul următor  poate unul cu şanse mai mari de rezolvare.

Bosch înţelegea acest lucru, dar nu îl putea accepta. Văzuse oasele. Îl auzise pe Golliher trecând în revistă traumatismele suferite de copil. În acea sală de autopsie.

Bosch se hotărâse să-l găsească pe ucigaş şi să rezolve cazul. Problema politicii şi a imaginii departamentului era una secundară.

Băgă mâna în buzunarul de la haină şi-şi scoase carneţelul. Îl deschise la o pagină cu colţul îndoit şi arboră mina unui om care îşi consulta notiţele. Dar era un singur lucru notat pe pagină, sâmbătă, în sala de autopsie:



44 de indicii distincte de rănire



Ţinu ochii pironiţi asupra numărului pe care îl scrisese până când Irving vorbi din nou.

Detectiv Bosch? Am întrebat Pe ce te bazezi?

Bosch ridică privirea şi închise carneţelul.

Ne bazăm pe factorul timp  Trent s-a mutat în zonă abia după ce băiatul a fost îngropat  şi pe analiza oaselor. Copilul a fost abuzat fizic o perioadă lungă de timp  încă din copilărie. Nu are nicio legătură cu Trent.

Analiza celor două elemente nu va fi concludentă, zise Irving. Orice ni s-ar spune, există încă o posibilitate ca Nicholas Trent să fi fost autorul acestei crime.

O posibilitate foarte mică.

Dar percheziţia de azi, de la Nicholas Trent de acasă?

Am luat nişte cizme vechi de lucru, cu noroi uscat pe ele. Vor fi comparate cu probele de sol din zona unde au fost găsite oasele. Dar se vor dovedi la fel de neconcludente. Chiar dacă se potrivesc, e posibil ca noroiul să fie luat din spatele casei lui. Totul face parte din acelaşi strat geologic.

Altceva?

Nu mare lucru. Avem un skateboard.

Un skateboard?

Bosch le vorbi despre apelul cu indiciul pe care nu avusese timp să îl urmărească din cauza sinuciderii. În timp ce povestea, îşi dădea seama că Irving devenea tot mai surescitat la gândul că un skateboard aflat în posesia lui Trent putea avea vreo legătură cu oasele de pe deal.

Vreau ca asta să devină o prioritate, spuse el. Aştept să rezolvaţi problema şi să mă anunţaţi în momentul în care o veţi face.

Bosch se mulţumi să dea aprobator din cap.

Dă, domnule, interveni Billets.

Irving tăcu şi studie cele două pagini de pe birou. În cele din urmă, o luă pe cea pe care nu o citise  pagina despre care Bosch bănuia că era declaraţia de presă completă  şi se întoarse în scaun. O băgă într-o maşină de tăiat hârtie, care făcu un zgomot puternic în timp ce distrugea documentul. Apoi se întoarse cu faţa la ei şi ridică documentul care rămăsese:

Ofiţer Medina, poţi să dai asta presei. 

Îi înmână documentul lui Medina, care se ridică pentru a-l lua. Irving se uită la ceas.

La ţanc pentru ştirile de la şase, spuse el.

Domnule? spuse Medina.

Da?

Au fost o grămadă de întrebări despre reportajul eronat de pe Canalul 4. Ar trebui să…

Spuneţi-le că este contrar regulamentului să comentăm anchetele interne. Mai poţi să adaugi şi că departamentul nu va tolera sau accepta nicio scurgere de informaţii confidenţiale în presă. Mulţumesc, ofiţer Medina.

Medina lăsa impresia că ar mai fi vrut să pună o întrebare, dar nu avea rost. Salută şi ieşi din birou.

Irving îi făcu un semn cu capul adjunctei sale şi aceasta părăsi biroul, rămânând în anticameră. Apoi adjunctul îşi roti capul, privind de la Billets la Edgar şi apoi la Bosch.

Ne confruntăm cu o situaţie delicată, spuse el. E clar cum procedăm?

Da, spuseră Billets şi Edgar la unison.

Bosch nu scoase niciun cuvânt. Irving îl privi.

Domnule detectiv, aveţi ceva de spus?

Bosch se gândi un moment, înainte de a răspunde.

Vreau doar să spun că o să aflu cine l-a ucis pe băiatul acela şi o să-l înfund. Dacă e Trent, bine. Dar dacă nu e el, eu o să continuu.

Irving văzu ceva pe birou. Ceva mic, ca un fir de păr sau altă particulă minusculă. Irving ridică lucrul acela cu două degete şi îl lăsă să cadă în coşul de gunoi din spatele lui, apoi îşi curăţă degetele de aparatul de distrus hârtia. Bosch se uita la el şi se întreba dacă nu cumva toată demonstraţia era o ameninţare la adresa lui.

Nu fiecare caz poate fi rezolvat, domnule detectiv, spuse Irving. La un moment dat, datoria ne poate cere să trecem la lucruri mai presante.

 Îmi daţi un termen?

Nu. Spun doar că te înţeleg. Şi sper ca şi tu să mă înţelegi pe mine.

Ce o să se întâmple cu Thornton?

E în anchetă internă. Acum nu pot discuta acest lucru cu tine.

Bosch clătină din cap, fără să-şi poată ascunde frustrarea.

Ai grijă, detectiv Bosch, spuse Irving sec. Am fost foarte răbdător cu tine. În acest caz şi în altele asemănătoare.

Thornton a blocat cazul. Ar trebui…

Dacă el e răspunzător, va suferi consecinţele. Dar ţine minte că nu opera în gol. Avea nevoie să obţină informaţia, pentru a o da mai departe. Ancheta e în desfăşurare.

Bosch îl fixă pe Irving. Mesajul era clar. Dacă Bosch nu îi făcea jocul lui Irving, Kiz Rider putea să cadă o dată cu Thornton.

Mă înţelegi?

Da. Lucrurile sunt clare.

Înainte de a-l duce înapoi pe Edgar cu maşina la Divizia Hollywood şi a pleca spre Venice, Bosch luă cutia de probe cu skateboardul din portbagaj şi o depuse în Centrul Parker, la laboratorul DIS. La ghişeu întrebă de Antoine Jesper. În timp ce aştepta, studie skateboardul. Părea a fi fabricat din pal melaminat. Era lăcuit, şi pe el fuseseră aplicate câteva decoraţiuni, dintre care se remarcau un craniu şi două oase încrucişate în centrul plăcii.

Când Jesper apăru la ghişeu, Bosch îi arătă cutia de probe.

Vreau să ştiu cine şi când a făcut skateboardul acesta, şi unde a fost vândut, spuse el. E prioritate maximă. Mă presează etajul şase în legătură cu cazul ăsta.

Nicio problemă. Pot să-ţi spun chiar acum cine l-a făcut. E o placă Boney. Nu se mai fabrică. Cred că tipul şi-a lichidat afacerea şi s-a mutat în Hawaii.

De unde ştii toate astea?

Pentru că eram fan skateboarding în copilărie şi mi-am dorit întotdeauna unul ca ăsta, dar n-am avut niciodată bani să-l cumpăr. Ironic, ha?

Ce?

O placă Boney şi cazul oaselor.

Bosch încuviinţă din cap.

Vezi ce poţi afla până mâine.

Mm, o să-ncerc. Nu pot să-ţi pro…

Mâine, Antoine. Etajul şase, nu uita! Vorbim mâine.

Jesper încuviinţă.

Cel puţin lasă-mi dimineaţa.

Bine. S-a rezolvat ceva cu documentele?

Jesper clătină din cap.

Nu. A încercat cu vopselele, şi nu a ieşit nimic. Nu cred că ar trebui să te bazezi pe asta, Harry.

Bine, Antoine.

Bosch îl lăsă acolo cu cutia în braţe.

Pe drumul de întoarcere la Hollywood, îl lăsă pe Edgar să conducă în timp ce el scoase o fişă cu indicii din servietă şi o sună pe Sheila Delacroix de pe telefonul celular. Aceasta răspunse prompt şi Bosch se prezentă înainte de a-i spune că numărul ei de telefon îi fusese transmis lui.

Arthur era? întrebă ea cu sufletul la gură.

Nu ştim, doamnă. De-asta vă sun.

Oh.

Ar fi posibil să vin pe la dumneavoastră mâine dimineaţă împreună cu partenerul meu ca să vorbim despre Arthur şi să ne furnizaţi nişte informaţii? Ne va ajuta să ne dăm seama dacă rămăşiţele sunt ale fratelui dumneavoastră.

Înţeleg. Sigur să da. Puteţi veni aici, dacă nu vă deranjează.

Unde, doamnă?

La mine acasă. Lângă Wilshire, pe Miracle Mile.

Bosch se uită la adresa de pe fişă.

Pe Orange Grove.

Corect.

La opt şi jumătate e prea devreme pentru dumneavoastră?

E bine, domnule poliţist. Dacă vă pot ajuta, aş fi fericită să o fac. Mă deranjează însă ideea că omul acela a trăit acolo atâţia ani după ce a comis o asemenea crimă. Chiar dacă victima nu ar fi fost fratele meu.

Bosch hotărî că nu avea rost să îi spună că, după toate probabilităţile, Trent nu era implicat în cazul oaselor. Prea multă lume credea tot ceea ce vedea la televizor.

În final, Bosch îi dădu numărul lui de mobil şi-i spuse să-l sune dacă intervenea ceva şi nu mai era disponibilă în dimineaţa următoare.

Sunt la dispoziţia dumneavoastră, spuse ea. Dacă e Arthur, vreau să ştiu. O parte din mine ar prefera să fie el, ca să ştiu că s-a terminat. Dar cealaltă parte ar vrea să fie altcineva. În felul acesta pot să continuu să cred că e undeva, în lume. Poate că are acum o familie proprie.

Înţeleg, spuse Bosch. Ne vedem mâine dimineaţă.

Drumul spre Venice a fost foarte aglomerat, astfel că Bosch ajunse cu o întârziere de peste o jumătate de oră. Apoi pierdu timp cu căutarea unui loc de parcare, după care se întoarse înfrânt la parcarea din faţa bibliotecii. Julia Brasher nu fu deranjată de întârzierea lui, profitând de ocazie pentru a-şi termina treburile din bucătărie. Îi dădu instrucţiuni să se ducă la instalaţia de sunet şi să pună muzică şi apoi să-şi toarne un pahar de vin din sticla care era deja deschisă. Nu schiţă gestul de a-l atinge sau a-l săruta, dar felul în care se purta era încurajator. El se gândi că lucrurile mergeau bine şi că poate trecuse peste gafa din seara precedentă.

Alese un CD cu înregistrări live ale trioului lui Bill Evans, la Village Vangguard în New York. Avea CD-ul acasă şi ştia că se potrivea cu atmosfera liniştită de cină. Îşi turnă un pahar de vin roşu şi se plimbă nonşalant prin living, uitându-se la lucrurile pe care ea le avea expuse la vedere.

Poliţa şemineului din cărămidă albă era ticsită cu mici fotografii înrămate la care nu apucase să se uite cu o seară înainte. Câteva dintre ele înfăţişau locuri pe care el presupuse că le vizitase în călătoriile ei. Era o fotografie de la nivelul solului a unui vulcan activ care scuipa fum şi cenuşă şi deşeuri vulcanice în aer; o poză subacvatică reda fălcile înspăimântătoare şi dinţii ascuţiţi ai unui rechin. Peştele ucigaş părea să se năpustească direct către cameră  şi asupra oricui s-ar fi aflat în spatele ei. La marginea pozei, Bosch văzu una din barele de fier ale cuştii ce-l proteja pe fotograf, acesta fiind probabil chiar Brasher.

Mai era o fotografie cu Brasher şi doi aborigeni, câte unul de fiecare parte, stând în picioare într-un loc despre care Bosch presupuse că trebuia să fie Australia. Alături se aflau alte câteva fotografii cu ea împreună cu posibili colegi de excursie, în locuri exotice sau greu accesibile pe care Bosch nu le putu identifica. Julia nu se uita la aparat în niciuna din fotografiile în care apărea. Întotdeauna, privirea ei era pierdută în depărtări sau aţintită asupra vreunuia dintre colegi.

Ultima din şir, ca şi cum ar fi fost ascunsă după toate celelalte poze, era o mică fotografie cu ramă de aur a unei Julia Brasher mult mai tinere, împreună cu un bărbat ceva mai în vârstă decât ea. Bosch îşi strecură mâna prin spatele fotografiilor şi o luă pentru a o privi mai bine. Cuplul era surprins într-un restaurant, sau poate la recepţia de după o nuntă. Julia purta o rochie bej cu decolteu adânc. Bărbatul era în smoching.

Ştii, omul acesta e un zeu în Japonia, strigă Julia din bucătărie.

Bosch puse fotografia înrămată la loc şi se duse în bucătărie. Ea avea părul desfăcut şi el nu putea spune cu certitudine cum îi plăcea mai mult.

Bill Evans?

Da. Se pare că au posturi de radio care difuzează numai muzica lui.

Ai fost şi în Japonia?

Vreo două luni. E un loc fascinant.

Lui Bosch i se păru că gătea risotto cu pui şi sparanghel.

Miroase bine.

Sper să fie şi bun.

Aşadar, de ce credeai că fugi?

Ea îl privi, continuând să se învârtă pe lângă aragaz. Cu o mână ţinea nemişcată o lingură pentru amestecat.

Cum?

Cu toate călătoriile alea. Ai lăsat firma de avocatură a lui tăticu ca să te duci să înoţi cu rechinii şi să te scufunzi în lava vulcanilor. Cine a fost de vină? Bătrânul sau firma pe care o conducea?

Unii ar crede că fugeam către ceva.

Tipul în smoching?

Harry, lasă insigna sau arma la uşă. Eu aşa fac întotdeauna.

Scuze.

Ea îşi văzu în continuare de treabă şi Bosch veni în spatele ei. Îşi puse mâinile pe umerii ei şi îi masă ultimele vertebre. Ea nu schiţă vreun gest de împotrivire. Curând, îi simţi muşchii relaxându-se. Observă paharul ei de vin, gol, pe blatul de lucru.

Mă duc să aduc vinul.

Se întoarse cu propriul pahar şi cu sticla. Îi umplu paharul, pe care ea îl ridică şi îl ciocni de al lui.

Indiferent dacă e de sau către ceva, pentru fugă! toastă ea. Doar pentru alergare!

Ce s-a-ntâmplat cu ţine tare?

Şi asta.

Pentru iertare şi împăcare.

Ciocniră din nou paharele. El veni în spatele ei şi începu din nou să-i maseze gâtul.

Ştii, m-am gândit la povestea ta toată seara, după ce ai plecat, spuse ea.

Povestea mea?

Cu glonţul şi tunelul.

Şi?

Ea ridică din umeri.

Nimic. Doar că e uimitor, atât.

Ştii, după ziua aia, nu mi-a mai fost frică niciodată acolo jos, în întuneric. Pur şi simplu ştiam că o să treacă. Nu pot explica de ce, dar ştiam. Ceea ce, desigur, era un lucru stupid, deoarece nu există nicio garanţie în această privinţă  nici acolo, nici aici, şi nicăieri altundeva. Am devenit cam nesăbuit.

Pe moment, încetă s-o mai maseze.

Nu e bine să fii prea nesăbuit, spuse el. Dacă treci de prea multe ori prin ţeavă, până la urmă te arzi.

Hm. Îmi ţii lecţii, Harry? Acum te crezi ofiţerul meu supraveghetor?

Nu. Mi-am lăsat arma şi insigna la uşă, ţi-aminteşti?

Bine, atunci.

Ea se întoarse, cu mâinile lui încă pe gât, şi îl sărută. Apoi se trase înapoi.

Ştii, lucrul bun cu orezul ăsta e că poate sta în cuptor atâta timp cât vrem noi.

Bosch zâmbi.

Mai târziu, după ce făcuseră dragoste, Bosch se ridică din pat şi se duse în living.

Unde te duci? strigă ea.

Deşi el nu răspunse, ea îi strigă să dea focul de la cuptor mai mare. El se întoarse în cameră cu fotografia în ramă de aur. Se urcă în pat şi aprinse veioza de pe noptieră. Camera continua să fie cufundată în penumbră.

Harry, ce faci? Ai dat cuptorul mai tare?

Da, la trei sute cincizeci. Povesteşte-mi despre tipul ăsta.

De ce?

Fiindcă vreau să ştiu.

E o chestie personală.

Ştiu. Dar mie poţi să-mi spui.

Ea încercă să-i ia fotografia, dar el o ţinu departe.

El ţi-a frânt inima aşa de tare că ai început să fugi?

Harry. Am crezut că ţi-ai scos insigna.

Da. Şi hainele, tot.

Ea zâmbi.

Ei bine, nu-ţi spun nimic.

Stătea culcată pe spate, cu capul sprijinit pe pernă. Bosch puse fotografia pe noptieră, apoi se întoarse spre ea. Pe sub cearşaf, o luă în braţe şi o trase către el.

Vrei să facem din nou schimb de cicatrice? Mie mi-a frânt inima aceeaşi femeie de două ori. Şi ştii ceva? I-am păstrat fotografia pe un raft din living mult timp. Apoi, într-o zi de Anul Nou, am decis că era momentul s-o dau jos. După aceea, am fost chemat la serviciu şi te-am întâlnit pe tine.

Ea îl privi atent, părând să caute ceva pe faţa lui, poate un vag semn de nesinceritate.

Da, spuse ea în cele din urmă. Mi-a frânt inima, bine?

Nu, nu e bine. Cine e ticălosul?

Ea începu să râdă.

Harry, tu eşti cavalerul meu în armură ghintuită, nu?

Ea se ridică în şezând şi cearşaful îi alunecă de pe sâni.

Îşi încrucişa braţele peste ei.

Lucra la firmă. Am căzut rău după el  până în puţul liftului. Şi apoi… apoi el a hotărât că s-a terminat. Şi i-a dezvăluit tatălui meu secretele pe care i le-am încredinţat.

Ce secrete?

Ea clătină din cap.

Lucruri pe care nu le voi mai spune niciodată unui bărbat.

Când a fost făcută fotografia?

Oh, la o petrecere a firmei, probabil un banchet de Anul Nou  nu-mi amintesc. Dau o grămadă de petreceri.

Bosch se aplecă şi o sărută pe spate, chiar deasupra tatuajului.

Nu mai puteam să rămân la firmă cât timp era şi el acolo. Am spus că vreau să călătoresc. Tatăl meu a crezut că era o criză de vârsta a doua, pentru că tocmai împlinisem treizeci de ani. Nu l-am contrazis. Dar după aceea a trebuit să fac ceea ce spusesem că voiam să fac  să călătoresc. Mai întâi m-am dus în Australia. Era cel mai îndepărtat loc la care mă puteam gândi.

Bosch se aşeză în capul oaselor şi îşi puse două perne în dreptul spatelui. Apoi o trase la pieptul lui. O sărută pe creştet şi îşi afundă nasul în părul ei.

Aveam o grămadă de bani de la firmă, spuse ea. Nu trebuia să-mi fac griji. Am continuat să călătoresc, ducându-mă oriunde aveam chef şi luându-mi slujbe ciudate ori de câte ori voiam. Nu m-am întors acasă aproape patru ani. Şi când am făcut-o, m-am înscris la Academie. Mă plimbam pe trotuar şi am văzut micul birou de prestări servicii comunitare din Venice. Am intrat şi am luat un pliant. După aceea, totul s-a petrecut foarte rapid.

Povestea ta ilustrează impulsivitate şi poate chiar nesăbuinţă în luarea deciziilor. Cum ai reuşit să treci testele?

Ea îl lovi uşor cu cotul în coaste, şi el se încordă din cauza durerii.

Oh, Harry, îmi pare rău. Am uitat.

Da, sigur.

Ea râse.

Cred că voi toţi, tipii mai în vârstă, ştiţi că în ultimii ani departamentul a făcut mari presiuni pentru promovarea a ceea ce ei numesc cadeţi femei mature. Şi asta pentru a netezi muchiile dure de testosteron din interior.

Ea se lovi cu şoldurile de organele genitale ale lui Bosch pentru a sublinia ideea.

Şi fiindcă veni vorba despre testosteron, nu mi-ai spus care a fost rezultatul întrevederii cu domnul vârf de glonţ însuşi.

Bosch mârâi, dar nu răspunse.

Ştii, zise ea, într-o zi, Irving a venit să ţină un discurs la anul meu despre responsabilităţile morale pe care le presupune purtarea insignei. Şi toţi cei de acolo ştiau că tipul face probabil mai multe aranjamente de culise acolo, la etajul şase, decât are anul zile. El poate rezolva absolut orice. Probabil, ai putea tăia cu cuţitul ironia auditoriului.

Felul în care ea folosi cuvântul ironie îi aduse aminte lui Bosch de afirmaţia lui Antoine Jesper cu privire la încercarea de a face o legătură între oasele de pe skateboard şi cele de pe deal. Îşi simţi corpul încordat, în timp ce gândurile despre caz începeau să prindă contur, smulgându-l din oaza de linişte în care se cufundase până atunci.

Ea îi simţi încordarea.

Ce e?

Nimic.

Te-ai enervat brusc.

Din pricina cazului.

Cred că într-un fel e uimitor, spuse ea într-un târziu. Oasele alea au zăcut acolo ani de zile, şi apoi au ieşit brusc din pământ. Ca o stafie, sau ceva în genul ăsta.

E un oraş al oaselor. Şi toate aşteaptă să iasă la lumină. Dar acum nu vreau să vorbesc nici despre Irving, nici despre oase, nici despre caz şi nici despre altceva.

Atunci ce vrei?

El nu răspunse. Ea se întoarse cu faţa la el şi începu să îl împingă de pe perne până când fu complet întins pe spate.

Ce-ai zice de o femeie matură, capabilă să netezească toate asperităţile?

Bosch nu se putu stăpâni să nu zâmbească.

Bosch plecă înainte de revărsatul zorilor. O lăsă pe Julia Brasher dormind în patul ei şi se îndreptă spre casă, după ce se opri la Abbots Habit să ia o cafea la pachet. Venice părea un oraş al fantomelor, învăluit în ceţurile dimineţii. Dar, pe măsură ce se apropia de Hollywood, luminile maşinilor de pe stradă se înmulţiră şi Bosch îşi aminti că în oraşul oaselor activitatea era neîntreruptă.

Acasă îşi făcu duş şi se îmbrăcă în haine curate. Apoi se urcă din nou în maşină şi coborî dealul către Divizia Hollywood. Ajunse la 7.30. În mod surprinzător, câţiva detectivi erau deja acolo şi-şi vedeau de treburile lor curente. Edgar nu se afla printre ei. Bosch îşi puse servieta jos şi se duse la biroul de gardă să-şi ia cafea şi să vadă dacă nu li se aduseseră gogoşi. Aproape în fiecare zi, se găsea câte un cetăţean inimos care venea cu gogoşi pentru divizie. Un fel de a spune că încă mai erau oameni care cunoşteau sau cel puţin înţelegeau dificultăţile slujbei. Zilnic, în fiecare divizie, poliţiştii îşi puneau insignele şi încercau să-şi facă datoria, într-un loc în care populaţia nu îi înţelegea, nu îi simpatiza în mod deosebit şi, în unele cazuri, îi dispreţuia făţiş. Bosch se gândise întotdeauna că era uimitor cât de tare putea să influenţeze lucrurile în bine o cutie cu gogoşi.

Îşi turnă o ceaşcă de cafea şi puse un dolar în coş. Luă o gogoaşă cu zahăr dintr-o cutie de pe pupitru care aproape că fusese golită de ofiţerii de patrulare. Îl văzu pe Mankiewicz stând la birou, cu sprâncenele întunecate formând un V adânc în timp ce studia ceea ce părea un grafic.

Salut, Mank, cred că am pus mâna pe un fir de nota 10 din fişele cu apeluri. M-am gândit că poate vrei să ştii despre ce e vorba.

Mankiewicz răspunse fără să ridice privirea.

Bun. Să-mi spui şi mie când pot să-i las pe băieţii mei să-şi vadă de treburile lor. În următoarele câteva zile o să ducem lipsă de oameni la dispecerat.

Asta însemna că în momentul acela rotea personalul. Când nu erau suficienţi ofiţeri în uniformă care să meargă cu maşinile  datorită concediilor, convocărilor la tribunal sau îmbolnăvirilor  sergentul-şef lua întotdeauna oameni de la birouri şi îi repartiza pe maşini.

Sigur.

Când Bosch se întoarse în camera detectivilor, Edgar tot nu venise. Bosch îşi puse cafeaua şi gogoaşa lângă una dintre maşinile de scris electrice şi se duse să ia un formular de mandat de percheziţie, dintr-un sertar cu dosare comunitare, în următoarele cincisprezece minute, bătu la maşină o anexă la mandatul de percheziţie, pe care i-l predase deja custodelui de la Queen of Angels. Cerea toate fişele lui Arthur Delacroix, dintre anii 1975 şi 1985.

Când termină, trimise documentul prin fax judecătorului John A. Houghton, care semnase toate mandatele pentru spitale cu o zi înainte. Adăugă o notă, în care insista ca judecătorul să-i pună la dispoziţie fişele lui Arthur Delacroix, deoarece aceasta putea duce la identificarea oaselor şi implicit la relansarea anchetei.

Bosch se întoarse la masa de lucru şi scoase dintr-un sertar teancul de rapoarte cu privire la persoanele dispărute pe care le obţinuse de la arhivă. Le parcurse rapid, uitându-se doar la spaţiul rezervat numelui. În zece minute terminase, în teanc nu exista niciun raport despre Arthur Delacroix. Avea de gând s-o chestioneze în această privinţă pe sora băiatului.

Era opt fix şi Bosch se pregătea de plecare. Dar nici urmă de Edgar. Bosch mâncă ce mai rămăsese din gogoaşă şi hotărî să-i dea lui Edgar un răgaz de zece minute ca să apară înainte de a pleca de unul singur la întâlnirea cu sora băiatului. Lucra cu Edgar de mai bine de zece ani şi încă îl mai deranja lipsa lui de punctualitate. Una era să întârzii la o cină, şi cu totul altceva să nu fi punctual atunci când aveai de rezolvat un caz. Întotdeauna considerase atitudinea lui Edgar ca pe o lipsă de interes faţă de meseria lor de anchetatori de crime.

Sună telefonul şi Bosch înhăţă nervos receptorul, aşteptându-se să fie Edgar, care-l anunţa că întârzie. Dar nu era Edgar, ci Julia Brasher.

Aşa deci, laşi o femeie să se usuce în pat de dorul tău?

Bosch zâmbi şi frustrarea provocată de întârzierea lui Edgar dispăru ca prin farmec.

Am o zi aglomerată, spuse el. A trebuit să plec.

Ştiu, dar puteai să-ţi iei la revedere.

Bosch îl văzu pe Edgar străbătând încăperea. Voia să plece înainte ca partenerul său să-şi înceapă ritualul de dimineaţă.

Cafeaua, gogoaşa şi pagina de sport.

Păi, zic pa-pa acum, bine? Sunt în toiul unei acţiuni şi trebuie să fug.

Harry…

Ce?

Am crezut că voiai să-mi închizi telefonul în nas.

Nu ţi-l închid, dar trebuie să plec. Uite, treci pe aici înainte de a pleca în patrulă, bine? Probabil o să mă întorc până atunci.

Bine. Ne vedem mai târziu.

Bosch se ridică exact în momentul în care Edgar ajunse la masă şi aruncă ziarul de sport, împăturit, la locul lui.

Eşti gata?

Da, mă duceam să-mi iau…

Să mergem. Nu vreau s-o las pe doamna să aştepte. Şi probabil are şi ea cafea.

Pe drumul spre ieşire, Bosch verifică faxurile primite. Anexa la mandatul de căutare fusese semnată şi returnată.

Vezi? Dacă vii devreme, rezolvi lucrurile, zise Bosch arătându-i mandatul lui Edgar, în timp ce se îndreptau spre maşină.

Ce vrei să spui cu asta? Îmi cauţi nod în papură?

Înseamnă exact ce ţi-am spus.

Eu nu vreau decât nişte cafea.

Sheila Delacroix locuia într-o zonă a oraşului cunoscută sub numele Miracle Mile. Era un cartier situat la sud de Wilshire care nu se ridica la nivelul standardelor impuse de cartierul Hancock Park din vecinătate, dar avea case şi duplexuri drăguţe, cu mici ajustări stilistice menite să ilustreze originalitatea locatarilor.

Casa lui Delacroix ocupa etajul întâi al unui duplex decorat în pseudostilul Beaux-Arts. Femeia îi invită cu amabilitate în casă pe cei doi detectivi, dar când Edgar o întrebă dacă le poate oferi o cafea, spuse că era împotriva religiei pe care o practica. Le propuse în schimb o ceaşcă de ceai, şi Edgar acceptă fără tragere de inimă. Bosch refuză. Se întreba ce religie interzicea cafeaua.

Se aşezară în living în timp ce femeia îi pregătea ceai lui Edgar în bucătărie. Le strigă că avea la dispoziţie numai o oră şi după aceea trebuia să plece la lucru.

Cu ce vă ocupaţi? întrebă Bosch când ea veni cu o ceaşcă aburindă din care atârna eticheta plicului de ceai. O puse pe tava de pe o masă laterală de lângă Edgar. Era o femeie înaltă, uşor supraponderală şi tunsă scurt. Bosch îşi spuse că după gustul său era machiată prea puternic.

Sunt agent de casting, spuse ea aşezându-se pe canapea, în mare parte pentru filme independente şi mai rar pentru televiziune. Chiar săptămâna asta am audiţii pentru o peliculă poliţistă.

Bosch îl privi pe Edgar sorbind un pic de ceai şi strâmbându-se. Ridică apoi ceaşca pentru că să poată citi eticheta.

E amestecat, spuse Delacroix. Căpşune cu Darjeeling. Vă place?

Edgar puse cana la loc pe tavă.

E bun.

Doamnă Delacroix, de vreme ce lucraţi în industria divertismentului, poate că l-aţi cunoscut pe domnul Trent.

Vă rog, spuneţi-mi Sheila. Acum, numele acesta, Nicholas Trent, îmi sună cunoscut, dar nu prea ştiu de unde să îl iau. E actor sau se ocupă de casting?

Niciuna, nici alta. E bărbatul care locuia pe Wonderland. A fost designer de platou  adică, decorator.

Oh, cel de la televizor, bărbatul care s-a sinucis. De aceea numele lui îmi suna cunoscut.

Deci, nu-l cunoşteaţi din industrie?

Nu.

Să revenim la fratele dumneavoastră. Povestiţi-ne despre Arthur. Ne puteţi arăta o fotografie de-a lui?

Da, spuse ea, ridicându-se şi mergând în spatele scaunului lui.

Se îndreptă spre un dulap de înălţime medie, pe care Bosch nu îl observase în spatele său. Pe el erau aşezate fotografii înrămate, după modelul celor pe care le văzuse în casa Juliei Brasher. Delacroix alese una, se întoarse şi i-o dădu lui Bosch.

În ramă era o fotografie cu o fată şi un băiat aşezaţi pe aceleaşi scări pe care Bosch şi Edgar le urcaseră înainte de a bate la uşă. Băiatul era mult mai mic decât fata. Amândoi zâmbeau forţat către aparat, dând la iveală o grămadă de dinţi, dar fără să-şi arcuiască buzele.

Bosch îi dădu fotografia lui Edgar şi se uită la Delacroix, care se întorsese pe canapea.

Scările acelea… a fost făcută aici?

Da, asta e casa în care am crescut.

Când a dispărut, de aici a plecat?

Da.

Mai există în casă vreun lucru de-al lui?

Delacroix zâmbi cu tristeţe şi clătină din cap.

Nu mai e nimic. Am dat totul pentru o vânzare organizată de biserică în scopuri caritabile. Asta s-a întâmplat cu mult timp în urmă.

Ce biserică?

Biserica Naturii din Wilshire.

Bosch încuviinţă din cap.

Ei vă interzic să beţi cafea? întrebă Edgar.

Da.

Edgar puse poza înrămată lângă ceaşca de ceai.

Mai aveţi şi alte fotografii cu el? întrebă.

Desigur, am o cutie de fotografii vechi.

Ne putem uita la ele? Ştiţi, în timp ce vorbim.

Delacroix îşi împreună sprâncenele, încurcată.

Sheila, spuse Bosch. Am găsit nişte haine printre resturile de obiecte. Am vrea să ne uităm la fotografii să vedem dacă nu se potrivesc cumva. Ne-ar putea ajuta la desfăşurarea anchetei.

Ea încuviinţă din cap.

Mă întorc imediat. Trebuie doar să mă duc până la cămara de pe hol.

Aveţi nevoie de ajutor?

Nu, mă descurc.

După ce plecă, Edgar se aplecă spre Bosch şi şopti:

Ceaiul acesta de la Biserica Naturii are gust de pişat.

De unde ştii ce gust are?

Înainte să-i dea un răspuns pe măsură, Sheila Delacroix se întoarse în cameră cu o cutie veche de pantofi. O puse jos pe măsuţa de cafea şi scoase capacul. Cutia era ticsită cu fotografii.

Din păcate, nu sunt aşezate în ordine.

Bosch îi făcu un semn lui Edgar, care luă primul teanc de fotografii din cutie.

În timp ce partenerul meu se uită prin fotografii, ce-ar fi să-mi povestiţi despre fratele dumneavoastră şi despre dispariţia lui?

Sheila încuviinţă şi îşi adună gândurile înainte de a răspunde.

4 mai, 1980. Nu s-a întors acasă de la şcoală. Asta e tot. Am crezut că fugise. Spuneaţi că aţi găsit resturi de haine. Păi, tata s-a uitat prin sertare şi a zis că Arthur luase cu el câteva haine. Asta ne-a făcut să credem că fugise.

Bosch făcu câteva însemnări într-un carneţel pe care îl scosese din buzunar.

Aţi menţionat că se rănise cu câteva luni înainte, într-un accident de skateboarding.

Da, s-a lovit la cap şi a trebuit să-l opereze.

Când a dispărut, şi-a luat şi skateboardul?

Se gândi îndelung înainte de a răspunde.

S-a întâmplat cu mult timp în urmă. Tot ce ştiu e că ţinea enorm la placa aia. Aşa că probabil a luat-o. Dar nu-mi amintesc decât de haine.

I-aţi raportat dispariţia?

Eu aveam şaisprezece ani atunci, aşa că nu am făcut nimic. Însă tata a vorbit cu poliţia. Sunt sigură de asta.

N-am găsit niciun raport din care să reiasă că Arthur a fost dat dispărut.

Ne-am dus amândoi cu maşina la secţia de poliţie.

La Divizia Wilshire?

Aşa cred, dar nu-mi amintesc.

Unde e tatăl dumneavoastră? Mai trăieşte?

Da. Locuieşte în Valley. Dar nu se simte prea bine.

Unde în Valley?

Van Nuys. În parcul de rulote Manchester.

Bosch îşi notă informaţiile. Mai fusese la parcul de rulote Manchester, cu ocazia altor anchete. Nu era un loc prea plăcut.

Bea…

Bosch o privi.

De când Arthur…

Bosch încuviinţă din cap, în semn că înţelegea. Edgar se aplecă şi îi dădu o fotografie. Era o poză îngălbenită, cu un băieţel cu mâinile ridicate pentru a-şi menţine echilibrul, dându-se cu skateboardul pe un trotuar. Din unghiul din care era făcută fotografia nu se vedea mare lucru din skateboard, cu excepţia muchiei laterale. Bosch nu-şi dădu seama dacă avea sau nu desenate oase pe el.

Nu văd mare lucru aici, spuse el în timp ce se întindea să înapoieze fotografia.

Uită-te la tricou.

Bosch privi din nou fotografia. Edgar avea dreptate. Băiatul din fotografie purta un tricou gri, cu inscripţia Solid Surf pe piept.

Bosch îi arătă fotografia Sheilei.

E fratele dumneavoastră, nu?

Ea se aplecă pentru a se uita la fotografie.

Da.

În privinţa tricoului cu care e îmbrăcat, vă amintiţi cumva dacă figura printre hainele găsite lipsă de tatăl dumneavoastră?

Delacroix clătină din cap.

Nu-mi amintesc. A trecut atâta vreme. Îmi amintesc doar că îi plăcea foarte mult tricoul acela.

Bosch încuviinţă din cap şi îi înapoie fotografia lui Edgar. Nu era genul de informaţie solidă pe care ar fi obţinut-o cu ajutorul radiografiilor şi prin compararea oaselor, dar reprezenta totuşi ceva. Bosch presimţea că erau pe cale să identifice oasele. Îl privi pe Edgar cum punea fotografia alături de altele pe care intenţiona să i le ceară cu împrumut Sheilei.

Bosch se uită la ceas, apoi se întoarse spre Sheila.

Şi mama dumneavoastră? 

Sheila clătină din cap.

Nu mai era de mult când s-au întâmplat toate acestea.

Vreţi să spuneţi că a murit? 

Vreau să spun că ne-a părăsit în momentul în care lucrurile s-au înrăutăţit. Vedeţi, Arthur a fost un copil dificil, încă de la început. Avea nevoie de foarte multă atenţie şi mama trebuia să fie tot timpul cu ochii pe el. După o vreme, n-a mai putut să suporte. Într-o seară s-a dus la farmacie să-şi cumpere medicamente şi nu s-a mai întors niciodată. Am găsit bileţele de la ea sub perne.

Bosch îşi plecă privirea asupra carneţelului. Era greu să asculţi povestea şi să te uiţi în ochii Sheilei Delacroix.

Câţi ani aveaţi? Dar fratele dumneavoastră?

Eu aveam şase, deci Artie avea doi.

Bosch încuviinţă din cap.

Aţi păstrat biletul de la ea?

Nu. Nu aveam nevoie de ceva care să-mi amintească de presupusa ei dragoste ce nu se dovedise suficientă pentru a rămâne cu noi.

Dar Arthur? El l-a păstrat pe-al lui?

El avea numai doi ani, aşa că i l-a păstrat tata. I l-a dat când a mai crescut, poate că l-a păstrat, nu ştiu. Fiindcă nu a cunoscut-o niciodată, era foarte interesat de persoana ei. Îmi punea o grămadă de întrebări despre ea şi nu aveam nicio fotografie, pentru că tata le aruncase pe toate.

Ştiţi ce s-a întâmplat cu ea? Sau dacă mai trăieşte?

N-am nici cea mai vagă idee. Şi, ca să spun drept, nici nu mă interesează dacă trăieşte sau nu.

Cum o cheamă?

Christine Dorsett Delacroix. Dorsett era numele ei de fată.

Îi cunoaşteţi data naşterii sau numărul certificatului de asigurări sociale?

Sheila clătină din cap.

Aveţi cumva la îndemână propriul certificat de naştere?

E pe undeva prin acte. Mă duc să-l caut.

Nu, o să-l căutaţi mai târziu. Aş vrea să ne continuăm conversaţia.

Bine.

După ce mama voastră v-a părăsit, tatăl vostru s-a recăsătorit?

Nu. Acum trăieşte singur.

A avut vreodată o prietenă, pe cineva care să locuiască în casă?

Îl privi pe Bosch cu ochi inexpresivi.

Nu, spuse ea. Niciodată.

Bosch decise să schimbe subiectul discuţiei.

La ce şcoală mergea fratele dumneavoastră?

În ultima perioadă, mergea la Brethren.

Bosch nu spuse nimic. Notă numele şcolii în carneţel, apoi scrise un B mare dedesubt. Încercui litera, cu gândul la rucsac. Sheila continuă netulburată.

Era o şcoală particulară, pentru băieţi cu probleme. Tata plătea o taxă ca să meargă acolo. E pe Crescent Heights, lângă Pico.

De ce mergea acolo? Adică, de ce se considera că are probleme?

Pentru că fusese exmatriculat din celelalte şcoli, de cele mai multe ori fiindcă se bătea.

Edgar ridică fotografia de deasupra din teancul pe care voia să-l ia şi o studie un moment.

Băiatul acesta pare foarte slăbuţ. El sărea la bătaie?

De cele mai multe ori. Avea probleme de integrare. Nu voia decât să se dea cu skateboardul. Cred că, după standardele de azi, ar fi diagnosticat cu atenţie deficitară sau ceva în genul acesta. Îi plăcea să stea singur.

Se alegea cu răni de pe urma bătăilor? întrebă Bosch.

Câteodată. Mai mult cu vânătăi.

Oase rupte?

Nu-mi amintesc. Erau încăierări între copii.

Bosch se simţea cuprins de agitaţie. Informaţiile furnizate îi puteau trimite în foarte multe direcţii. Sperase ea interviul să fie ceva mai edificativ.

Spuneţi că tatăl dumneavoastră a căutat prin sertarele din camera fratelui şi a constatat că lipseau hainele.

Doar câteva.

Aveţi vreo idee ce anume lipsea?

Ea clătină din cap.

Nu-mi amintesc.

În ce şi-a luat hainele? Într-o valiză?

Cred că şi-a luat ghiozdanul. A scos cărţile şi a pus înăuntru nişte haine.

Vă amintiţi cum arăta rucsacul?

Nu. La Brethren, toată lumea foloseşte aceleaşi lucruri. Mai văd şi astăzi copiii mergând cu ele pe Pico; rucsacuri cu litera B imprimată pe spate.

Bosch îi aruncă o privire lui Edgar, apoi se uită din nou la Delacroix.

Să revenim la skateboard. Sunteţi sigură că l-a luat cu el?

Ea se gândi puţin, apoi dădu aprobator din cap.

Da, sunt aproape sigură că l-a luat cu el.

Bosch se hotărî să întrerupă interviul şi să se concentreze asupra identificării. De îndată ce ar fi avut confirmarea că oasele erau ale lui Arthur Delacroix, se puteau întoarce la sora lui.

Se gândea la spusele lui Golliher despre traumatismele suferite de copil. Abuz cronic. Era posibil să fie toate răni provenite de la bătăi din curtea şcolii şi căzături cu skateboardul? Ştia că trebuia să abordeze subiectul maltratării copilului, dar simţea că nu e momentul. De asemenea, nu voia să rişte ca Sheila să se întoarcă împotriva lor şi să se ducă să-i spună tatălui. Bosch prefera să se retragă şi să revină mai târziu, când va avea un plan solid de anchetă.

Bine, ne apropiem de finalul întrevederii, Sheila. Ar mai fi doar câteva întrebări. Arthur avea prieteni? Poate un prieten bun, o persoană de încredere?

Ea clătină din cap.

Nu chiar. Stătea mai mult singur.

Bosch era pe punctul să-şi închidă carneţelul, când ea continuă.

Era un băiat cu care mergea să se dea cu skateboardul. Îl chema Johnny Stokes. Locuia undeva pe lângă Pico. Avea un an-doi mai mult decât Arthur, dar erau colegi de clasă la Brethren. Tata bănuia că fuma iarbă. Aşa că nu ne plăcea că Arthur se împrietenise cu el.

Aţi vorbit vreunul dintre voi cu Johnny Stokes după dispariţia lui Arthur?

Da, în seara când Arthur nu s-a mai întors acasă tata l-a sunat pe Johnny, dar acesta i-a zis că nu-l văzuse pe Artie. A doua zi, când tata s-a dus la şcoală să întrebe de Artie, mi-a spus că a vorbit din nou cu Johnny.

Şi ce a zis?

Că nu-l văzuse.

Bosch scrise numele prietenului în carneţel şi îl sublinie.

Mai avea şi alţi prieteni?

Nu.

Cum îl cheamă pe tatăl dumneavoastră?

Samuel. Veţi vorbi cu el?

Aşa cred.

Îşi coborî privirea peste mâinile pe care le ţinea în poală.

E vreo problemă dacă vorbim cu el?

Nu chiar. Doar că nu se simte bine. Dacă se dovedeşte că oasele alea sunt ale lui Arthur… mă gândeam că ar fi mai bine să nu afle niciodată.

O să ţinem seama de asta când o să vorbim cu el. Dar n-o vom face înainte de a identifica oasele.

Dar, dacă vorbiţi cu el, o să-şi dea seama.

Poate deveni inevitabil, Sheila.

Edgar îi dădu lui Bosch exaltă fotografie, în care era Arthur în picioare, lângă un bărbat înalt şi blond, care i se părea vag familiar lui Bosch. Îi arătă fotografia Sheilei.

E tatăl dumneavoastră?

Da, el e.

 Îmi pare cunoscut. A fost vreodată…

E actor. Mai bine zis, a fost. A apărut în câteva show-uri de televiziune în anii şaizeci şi după aceea a jucat în filme.

Nu destul cât să-şi asigure existenţa?

Nu. Întotdeauna trebuia să-şi mai ia un alt serviciu. Ca să avem din ce trăi.

Bosch încuviinţă şi îi dădu fotografia înapoi lui Edgar, dar Sheila i-o luă din mână.

Pe asta vă rog să n-o luaţi. Nu am prea multe fotografii cu tatăl meu.

Bine, spuse Bosch. Acum, putem merge să căutăm certificatul de naştere?

Mă duc eu să caut. Voi rămâneţi aici.

Se ridică şi părăsi camera iar Edgar profită de ocazie pentru a-i arăta lui Bosch şi alte fotografii pe care le luase spre a le folosi în timpul anchetei.

El e, Harry, şopti. Nu am nicio îndoială.

Îi arătă o fotografie cu Arthur Delacroix, aparent făcută la şcoală. Avea părul pieptănat frumos şi purta un pulover albastru şi cravată. Bosch privi cu atenţie ochii băiatului. Îi aminteau de fotografia băiatului din Kosovo, pe care o găsise în sertarul lui Nicholas Trent. Amândoi aveau privirile pierdute în depărtări.

L-am găsit.

Sheila intră în cameră cu un plic şi despături o hârtie îngălbenită. Bosch se uită un moment la document, apoi copie numele, datele de naştere şi numerele certificatelor de asigurare socială ale părinţilor ei.

Mulţumesc, spuse el. Dumneavoastră şi Arthur aveţi aceiaşi părinţi, nu?

Desigur.

Bine, Sheila, mulţumesc. Acum o să plecăm. O să vă sunăm de îndată ce aflăm ceva sigur.

Putem să împrumutăm fotografiile astea? întrebă Edgar. O să mă asigur personal că le veţi primi înapoi.

Bine, dacă aveţi nevoie de ele.

Se îndreptară către uşă şi ea le deschise. Când se afla încă pe prag, Bosch îi puse o ultimă întrebare.

Aţi locuit aici toată viaţa?

Ea încuviinţă din cap.

Toată viaţa. Am rămas aici în caz că se întoarce, ştiţi? Zâmbi, dar fără nicio urmă de veselie. Bosch salută din cap şi ieşi după Edgar.

Bosch se duse până la ghişeul casei de bilete a muzeului, se prezentă şi îi spuse femeii din spatele acestuia că era aşteptat de doctorul William Golliher, în laboratorul de antropologie. Ea dădu un telefon. Câteva minute mai târziu, bătu în geam cu verigheta până când atrase atenţia unui paznic. Acesta se apropie şi femeia îi dădu instrucţiuni să-l conducă pe Bosch la laborator. Nu trebuia să plătească biletul de intrare.

Paznicul nu scoase un cuvânt în timp ce străbăteau muzeul slab luminat, trecând pe lângă expoziţia de mamuţi şi zidul cu cranii de lup. Bosch nu fusese niciodată în interiorul muzeului, deşi vizitase de mai multe ori Gropile de Smoală la Brea în anii copilăriei. Muzeul fusese construit ulterior, pentru a găzdui şi expune ceea ce ieşea la suprafaţă în gropile cu smoală.

Când Bosch îl sunase pe mobil pe Golliher, după ce primise fişele medicale ale lui Arthur Delacroix, acesta îi spusese că lucra la un alt caz şi nu putea ajunge la oficiul de medicină legală până a doua zi. Deoarece Bosch era presat de timp, Golliher îl anunţase că avea cu el copiile radiografiilor şi fotografiilor oaselor de pe Wonderland. În cazul în care Bosch putea sa vina la el, urma să le compare şi să-i dea un răspuns neoficial.

Bosch acceptase acea soluţie de compromis şi plecase către Gropile de Smoală, în vreme ce Edgar rămăsese la Divizia Hollywood, în faţa calculatorului, pentru a încerca s-o găsească pe mama fraţilor Delacroix, precum şi pe prietenul lui Arthur, Johnny Stokes.

Bosch era curios să afle la ce caz nou lucra Golliher. Gropile de Smoală erau nişte mlaştini vechi, în care animalele mureau de secole. Într-o amară reacţie în lanţ, animalele răpuse de miasmă deveneau prada altor animale, care la rândul lor se împotmoleau în smoală şi erau înghiţite lent. Printr-o formă de echilibru natural, oasele ieşeau la lumină şi erau colectate pentru studiu de către omul modern. Toate acestea se petreceau chiar lângă una dintre cele mai aglomerate străzi din Los Angeles, ca o reamintire constantă a trecerii inexorabile a timpului.

Bosch fu condus prin două uşi în laboratorul aglomerat în care oasele erau identificate, clasificate, datate şi curăţate. Fiecare suprafaţă plană părea să fie acoperită cu cutii. Şase oameni în halate albe de laborator lucrau la mese, curăţând şi examinând oasele.

Golliher era singurul care nu purta halat. Avea o altă cămaşă hawaiiană, de astă dată cu papagali pe ea, şi lucra la o masă din colţul opus. Când se apropie, Bosch văzu că avea în faţa lui două cutii din lemn cu oase. Într-una din ele era un craniu.

Domnule detectiv Bosch, ce mai faci?

Bine. Ce e asta?

Acesta, după cum cred că îţi dai seama, e un craniu uman. Împreună cu alte câteva oase, a fost scos din asfaltul ce a fost excavat acum treizeci de ani pentru a face loc acestui muzeu. M-au rugat să arunc o privire înainte de a face anunţul.

Nu înţeleg. E… vechi sau… de acum treizeci de ani?

Oh, e destul de vechi. Datarea cu carbon îl situează de fapt în urmă cu nouă mii de ani.

Bosch încuviinţă din cap. Craniul şi oasele din cealaltă cutie aveau culoarea mahonului.

Aruncă o privire, spuse Golliher, ridicând craniul din cutie.

Îl întoarse astfel încât Bosch să vadă partea din spate a craniului. Încercui cu degetul o fractură în formă de stea de la baza craniului.

Ţi se pare familiară?

Fractură provocată de forţă brută?

Exact. Cam ca în cazul tău. Hai să-ţi arăt.

Puse uşor craniul la loc, în cutia de lemn.

Ce să-mi arăţi?

Bosch ridică privirea către Golliher.

În 1914 oasele  de fapt, un schelet mai complet  unei alte femei au fost găsite în smoală. Avea aceeaşi fractură în formă de stea, în acelaşi loc al craniului. După datarea oaselor cu carbon, s-a stabilit că au o vechime de nouă mii de ani. Acelaşi interval de timp.

Făcu semn cu capul către craniul din cutie.

Nu cumva vrei să spui că acum nouă mii de ani a existat un criminal în serie?

Asta e imposibil de aflat. Tot ce avem sunt oasele.

Bosch privi din nou în jos, către craniu. Brusc îşi aminti de remarca Juliei Brasher despre meseria lui, despre felul cum scotea el răul din lume. Ceea ce ea nu ştia era un adevăr pe care el îl aflase deja de multă vreme. Adevăratul rău nu putea fi niciodată înlăturat. În cel mai bun caz, el încerca să golească apele adânci ale abisului având în mâini doar două găleţi găurite.

Dar ai alte lucruri pe cap, nu? spuse Golliher, întrerupând şirul gândurilor lui Bosch. Ai adus fişele de la spital?

Bosch scoase din servietă un dosar şi i-l dădu lui Golliher. Apoi îi întinse teancul de fotografii pe care le împrumutaseră de la Sheila Delacroix.

Nu ştiu dacă asta te ajută, zise el. Dar acesta e copilul.

Golliher luă fotografiile. Le parcurse rapid, oprindu-se la fotografia care îl înfăţişa pe Arthur în picioare, de aproape, în geacă şi cravată. Se îndreptă spre un scaun de spătarul căruia era rezemat un rucsac. Scoase propriul lui dosar şi se întoarse la masă. Deschise dosarul şi extrase o fotografie de 25X25 a craniului de pe Wonderland Avenue. Ţinu îndelung fotografia lui Arthur Delacroix şi pe aceea a craniului una lângă alta şi le studie.

În cele din urmă, spuse:

Formaţiunile malară şi superciliară par identice.

Eu nu sunt antropolog, doctore.

Golliher puse fotografiile la loc pe masă. Apoi explică, trecându-şi degetul peste sprânceana stângă a băiatului şi apoi în jos, în jurul ochiului.

Puntea sprâncenei şi orbita exterioară, la specimenul recuperat sunt mai largi decât în mod normal. Dacă privim la fotografia băiatului, constatăm că structura facială se potriveşte cu ceea ce vedem aici.

Bosch încuviinţă din cap.

Să ne uităm la radiografii, spuse Golliher. E un proiector aici, în spate.

Golliher adună dosarele şi îl conduse pe Bosch la o altă masă, care avea un proiector încorporat în suprafaţă. Deschise dosarul de spital, luă radiografiile şi începu să citească raportul asupra tratamentului aplicat pacientului.

Bosch cunoştea conţinutul documentului. Spitalul raporta că băiatul fusese adus la Urgenţă la 17.40 pe 11 februarie, 1980, de către tatăl lui, care spusese că fusese găsit în stare de inconştienţă, după o căzătură cu skateboardul în urma căreia se lovise la cap. Se făcuse o intervenţie chirurgicală pentru eliberarea presiunii intracraniene, cauzate de umflarea creierului. Băiatul a rămas sub observaţie în spital timp de zece zile şi apoi a fost externat. Două săptămâni mai târziu, a fost reinternat post-operatoriu pentru a i se scoate clamele ce fuseseră folosite pentru a-i ţine craniul unit în urma intervenţiei neurochirurgicale.

Nicăieri în dosar nu se făcea vreo referire la o eventuală plângere a băiatului cum că e prost tratat de tatăl său sau de oricine altcineva. În timpul recuperării după prima operaţie, i-a fost luat un interviu de rutină de către un asistent social de la faţa locului. Raportul, care se întindea pe mai puţin de o jumătate de pagină, cuprindea declaraţia băiatului potrivit căreia se rănise în timp ce se dădea cu skateboardul. Nu au mai fost alte întrebări sau vreun referat către autorităţile pentru minori sau către poliţie.

Golliher clătină din cap, în timp ce termina de citit documentul.

Ce e? întrebă Bosch.

Nimic. Şi asta e problema. Nicio anchetă. L-au crezut pe băiat pe cuvânt. Probabil că, atunci când i s-a luat interviul, tatăl lui era chiar lângă el, în cameră. Îţi dai seama cât de greu i-ar fi fost să spună adevărul? Aşa că l-au împachetat şi l-au trimis înapoi la persoana care-l maltrata.

Hei, doctore, nu devansa lucrurile. Hai să-l identificăm, să vedem dacă el e, şi după aceea o să aflăm cine-l molesta pe băiat.

Bine. E cazul tău. Îţi spun doar că am văzut chestia asta de o sută de ori.

Golliher lăsă să cadă pe masă rapoartele şi ridică radiografiile. Bosch îl privea cu un zâmbet amuzat pe faţă.

Golliher părea supărat fiindcă Bosch nu se grăbise să-i împărtăşească concluziile.

Asta e o radiografie pe care am făcut-o pentru a examina oasele din interiorul craniului. Dar o putem utiliza şi aici, pentru comparaţie. Mâine, când mă întorc la oficiul de medicină legală, voi folosi chiar craniul.

Golliher se aplecă peste proiector şi luă o mică lupă de pe un raft alăturat. Ţinu un capăt la ochi, iar pe celălalt îl apăsă pe radiografie. După câteva clipe, se mută la radiografia de la spital şi apăsă lupa exact în acelaşi loc. Analiză şi alte locuri, comparând radiografiile.

Când termină, Golliher se rezemă de cealaltă masă de lucru şi îşi încrucişă braţele.

Queen of Angels era un spital finanţat de guvern. Dispuneau de fonduri insuficiente. Ar fi trebuit să facă mai mult de două radiografii ale capului acestui băiat. În cazul în acesta, poate ar fi văzut câteva din celelalte răni.

Bun. Dar n-au făcut-o.

Aşa e, dar, bazându-ne pe radiografiile lor şi pe ce avem aici am putut să fac câteva comparaţii pe calotă, pe marginea fracturii şi pe sutura scuamată. Nu există nicio îndoială.

Arătă cu mâna către radiografiile care încă erau luminate de proiector.

Ţi-l prezint pe Arthur Delacroix.

Bosch încuviinţă din cap.

Bine.

Golliher se apropie de proiector şi începu să adune radiografiile.

Cât de sigur eşti?

După cum îţi spuneam, nu există nicio îndoială. O să mă uit la craniu mâine, dar îţi pot spune de pe acum că el e. Se potriveşte.

Aşadar, dacă prindem pe cineva şi ajungem la tribunal, nu o să avem nicio surpriză, nu?

Golliher îl privi pe Bosch.

Nicio surpriză. Ceea ce am descoperit nu poate fi pus la îndoială. Aşa cum ştii, îndoiala derivă din interpretarea rănilor. Când mă uit la băiatul acesta văd ceva teribil, teribil de greşit. Şi voi depune mărturie în acest sens. Dar, pe de altă parte, ai aceste înregistrări oficiale.

Făcu un gest către dosarul cu actele din spital de parcă ar fi vrut să-i anuleze valabilitatea.

Ei pun rănile exclusiv pe seama skateboardului.

Bosch încuviinţă din cap. Golliher introduse radiografiile în dosar şi îl închise. Bosch îl puse înapoi în servietă.

Ei bine, doctore, îţi mulţumesc că ţi-ai făcut timp pentru mine. Cred…

Detectiv Bosch?

Da?

Ieri păreai foarte încurcat când m-ai auzit vorbind de necesitatea credinţei în ceea ce facem noi. În linii mari, ai schimbat subiectul.

Nu mă pasionează acest subiect.

Aş crede că în domeniul dumitale de activitate o spiritualitate sănătoasă este esenţială.

Nu ştiu. Partenerul meu obişnuieşte să dea vina pe extratereştri pentru toate lucrurile rele. Cred că şi asta e o atitudine sănătoasă.

Eviţi întrebarea.

Bosch se simţea tot mai iritat.

Care e întrebarea, doctore? De ce îţi pasă aşa de tare de mine şi de credinţele mele?

Fiindcă e important pentru mine. Eu studiez oasele. Cadrul vieţii. Şi am ajuns să cred că există ceva mai mult decât sânge şi ţesut şi os. E altceva, care ne ţine laolaltă. Sălăşluieşte ceva înlăuntrul fiinţei mele, ceva ce nu se poate vedea pe radiografia mea, dar care mă face să exist în continuare. Şi, de aceea, când întâlnesc pe cineva care are un vid acolo unde eu am credinţa, îmi fac probleme pentru el.

Bosch îl privi îndelung.

Te înşeli în privinţa mea. Am o misiune pe care o slujesc cu credinţă. Numeşte-o religie neagră, sau cum vrei. E credinţa că lucrurile astea nu or să dispară pur şi simplu. Că oasele acestea au ieşit din pământ cu un motiv anume. Că au fost scoase la iveală ca să le găsesc eu şi să fac ceva în privinţa asta. Şi lucrul acesta e raţiunea mea de a fi. Şi nici asta nu se vede la radiografie. E clar?

Îl fixă pe Golliher, aşteptând un răspuns. Dar antropologul nu zise nimic.

Acum trebuie să plec, doctore, spuse Bosch într-un târziu. Mulţumesc pentru ajutor. M-ai făcut să văd lucrurile cât se poate de clar.

Îl lăsă acolo, înconjurat de oasele întunecate pe care fusese construit oraşul.

Când Bosch se întoarse în camera detectivilor, Edgar nu se afla la locul lui de la masa de lucru.

Harry?

Bosch ridică privirea şi o văzu pe Billets stând în picioare în uşa biroului ei. Prin fereastra de sticlă, Bosch îl zări pe Edgar, aşezat la biroul ei. Bosch puse servieta pe masă şi se îndreptă într-acolo.

Ce s-a întâmplat? spuse el intrând în birou.

Asta e întrebarea mea, spuse Billets închizând uşa. Avem o identificare?

Ocoli biroul şi se aşeză, în timp ce Bosch lua loc pe scaunul de lângă Edgar.

Da, avem o identitate. Arthur Delacroix, dispărut pe 4 mai, 1980.

Legistul e sigur de asta?

Antropologul, care se ocupă cu studiul oaselor, zice că nu încape nicio îndoială.

Cât de aproape suntem cu data morţii?

Destul de aproape. Înainte să ştim ceva, antropologul a zis că impactul fatal asupra craniului s-a produs cu circa trei luni după ce copilul şi-l fracturase şi suferise o intervenţie neurochirurgicală. Azi am primit înregistrările acelei operaţii. 11 februarie, 1980, la Queen of Angels. Adaugă trei luni şi ne încadrăm în termen  Arthur Delacroix a dispărut pe 4 mai, potrivit declaraţiei surorii lui. Problema e că Arthur Delacroix era mort de patru ani când Nicholas Trent s-a mutat în zonă. Cred că asta înlătură orice suspiciune în ceea ce-l priveşte.

Billets încuviinţă din cap cu îndărătnicie.

Toată ziua m-au bătut la cap cei de la biroul lui Irving şi ăia de la Relaţii cu Presa în legătură cu asta, spuse ea. N-o să le placă ce-o să afle când o să-i sun.

Îmi pare rău, zise Bosch. Asta e turnura pe care a luat-o cazul.

Bun, deci Trent nu era în zonă în optzeci. Avem vreo informaţie în legătură cu locul unde se afla?

Bosch expiră zgomotos şi clătină din cap.

Nu vă daţi bătuţi, aşa-i? Trebuie să ne concentrăm asupra copilului.

Nu mă dau bătută fiindcă ei nu vor să o facă. Irving m-a sunat personal în dimineaţa asta. S-a exprimat cât se poate de clar. Dacă iese la iveală că un om nevinovat s-a sinucis fiindcă un poliţist a divulgat presei informaţii care l-au ridiculizat în public, atunci departamentul a mai primit o palmă. N-am îndurat destule umilinţe în ultimii zece ani?

Bosch zâmbi forţat.

Vorbeşti exact ca el, doamnă locotenent. Asta e foarte bine.

Nu era cel mai potrivit lucrul pe care-l putea spune. În ochi i se citea suferinţa.

Da, poate că vorbesc ca el pentru că îi împărtăşesc punctul de vedere. În departamentul acesta scandalurile s-au ţinut lanţ. Ca majoritatea poliţiştilor cu bun-simţ de pe aici, eu una m-am săturat de asta.

Bun. Şi eu. Dar a potrivi lucrurile astfel încât să se adapteze nevoilor noastre nu e o soluţie. Acesta e un caz de crimă.

Ştiu asta, Harry. Eu nu zic să potrivim nimic, ci doar că trebuie să fim siguri.

Suntem siguri. Eu unul n-am nici o îndoială.

Tăcură multă vreme, evitând să se privească unul pe celălalt.

Şi Kiz? întrebă Edgar într-un târziu.

Bosch rânji.

Irving n-o să se atingă de Kiz, spuse el. Ştie că în caz contrar, lucrurile se vor înrăutăţi şi mai tare. Pe lângă asta, probabil că e cel mai bun poliţist pe care-l au acolo, la etajul trei.

Eşti întotdeauna atât de sigur pe tine, Harry, spuse Billets. Trebuie să fie o senzaţie plăcută.

Ei bine, de asta sunt sigur.

Se ridică.

Şi aş vrea să-mi văd de treabă. Am o anchetă în desfăşurare.

Ştiu. Jerry m-a ţinut la curent. Dar stai jos şi acordă-mi un minut, bine?

Bosch se aşeză.

Eu nu pot să vorbesc cu Irving în felul în care îţi permit ţie să mi te adresezi, spuse Billets. Uite ce o să fac. O să-l informez în legătură cu identitatea şi cu tot restul. Am să spun că tu te ocupi în continuare de caz. Şi apoi am să-i sugerez să le ceară celor de la AI să cerceteze trecutul lui Trent. Cu alte cuvinte, dacă are dubii în privinţa circumstanţelor identificării, atunci poate să-i pună pe cei de la AI sau alte persoane autorizate să verifice trecutul lui Trent şi să afle unde se afla acesta în 1980.

Bosch o privea pur şi simplu, fără să-şi exprime acordul sau dezacordul cu planul ei.

Acum putem pleca?

Da, puteţi pleca.

Când ajunseră înapoi la masa detectivilor şi se aşezară, Edgar îl întrebă pe Bosch de ce nu avansase supoziţia că poate Trent se mutase în zonă fiindcă ştia că oasele se aflau pe deal.

Pentru că teoria ta cu Dementul e prea trasă de păr pentru a trece de masa asta. Dacă ajunge la Irving, în faza următoare va face obiectul unui comunicat de presă şi va deveni versiunea oficială. Deci, ai aflat ceva?

Da. În primul rând, adresa lui Samuel Delacroix la parcul de rulote Manchester se confirmă. Aşadar, dacă vrem să vorbim cu el îl găsim acolo. În ultimii doi ani a condus de două ori sub influenţa alcoolului. În clipa de faţă, are permis temporar. De asemenea, i-am verificat numărul de asigurare socială şi am găsit ceva  lucrează pentru municipalitate.

Pe faţa lui Bosch se citi surpriza.

Ce face?

Lucrează cu jumătate de normă ca şofer la terenul de golf al municipalităţii, chiar lângă parcul de rulote. Am dat un telefon discret. Delacroix conduce cartul care colectează mingile de golf. E tipul pe care încearcă toţi să-l lovească cu mingea când iese din teren. Cred că se duce de vreo două ori pe zi până acolo şi face munca asta.

Bine.

Apoi, Christine Dorsett Delacroix, numele mamei de pe certificatul de naştere al Sheilei Delacroix. I-am verificat numărul certificatului de asigurare social şi am descoperit că acum e înregistrată sub numele de Christine Dorsett Waters. Locuieşte în Palm Springs. Trebuie să se fi dus acolo ca să-şi creeze o nouă identitate. Un nume nou, o viaţă nouă, mă rog.

Bosch încuviinţă din cap.

Ce-ai aflat în legătură cu divorţul?

I-a intentat divorţ lui Samuel Delacroix în şaptezeci şi trei. Băiatul trebuie să fi avut cam cinci ani la momentul respectiv. A făcut referiri la abuzul psihic şi fizic comis asupra copilului. Nu au fost specificate detaliile abuzului. Deoarece nu s-a ajuns la proces, detaliile n-au ieşit la iveală.

El nu a făcut contestaţie?

Se pare că s-a ajuns la o înţelegere. El a primit custodia ambilor copii şi nu a făcut contestaţie. Frumos, şi curat. Dosarul are vreo douăsprezece pagini. Am văzut altele de treizeci de centimetri. De exemplu, al meu.

Dacă Arthur avea cinci ani… unele răni datează dinainte, după spusele antropologului.

Edgar clătină din cap.

Mariajul se încheiase cu trei ani înainte şi de atunci trăiau separaţi. Deci se pare că ea a plecat când băiatul avea circa doi ani  aşa cum a zis Sheila. Harry, tu de obicei nu spui victimelor pe nume.

Da, şi?

Am făcut o remarcă.

Altceva, în dosar?

Cam asta e. Am copii, dacă le vrei.

Bun, şi camaradul de skateboarding?

L-am găsit şi pe el. E încă în viaţă şi n-a părăsit localitatea. Dar e o problemă. Am căutat prin bazele de date obişnuite şi am găsit trei John Stokes în Los Angeles a căror vârstă se potriveşte. Doi sunt în Valley, amândoi fără cazier. Al treilea e un infractor. A suferit mai multe arestări pentru găinării, furturi auto şi spargeri şi încă de când era minor. Acum cinci ani a fost închis la Corcoran. A executat doi ani şi jumătate şi e eliberat pe cauţiune.

Ai vorbit cu agentul lui? Are probleme?

Da, am vorbit cu agentul lui. Stokes a terminat perioada de probaţiune acum două luni. Agentul nu ştie unde se află în clipa de faţă.

La dracu!

Da, dar l-am convins să arunce o privire peste biografia clientului. Se pare că Stokes a crescut mai mult în MidWilshire. Prin case de copii şi pe lângă ele. În necazuri, şi la adăpost de ele. Cred că el e tipul pe care-l căutăm.

Agentul crede că se află încă în Los Angeles?

El aşa zice, numai că trebuie să-l găsim. Le-am cerut deja celor de la patrulare să treacă pe la ultima lui adresă cunoscută  s-a mutat de acolo imediat ce şi-a terminat perioada de probaţiune.

Deci e în aer. Minunat.

Edgar încuviinţă din cap.

Trebuie să-l băgăm la cutie, zise Bosch. Începem cu…

Am făcut-o, zise Edgar. Am bătut la maşină un anunţ pentru patrule şi i l-am dat lui Mankiewicz ceva mai devreme. A promis să-l citească fiecărui schimb. Am făcut şi câteva poze pentru vizor.

Bun.

Bosch era impresionat. Realizarea unor fotografii care să fie prinse de parasolarul fiecărei maşini de patrulare era genul de acţiune suplimentară pe care Edgar, de obicei, n-o presta.

O să-l găsim, Harry. Nu ştiu cu ce o să ne ajute asta, dar o să-l găsim.

Ar putea fi un martor-cheie. Dacă Arthur  adică, victima  i-a spus vreodată că taică-său îl bătea, atunci avem un indiciu.

Bosch se uită la ceas. Era aproape două. Voia să imprime un ritm susţinut anchetei, să n-o întârzie. Pentru el, cel mai dificil lucru îl reprezenta aşteptarea, indiferent dacă era vorba de rezultate de laborator sau de mişcările altor poliţişti.

Ce faci diseară? îl întrebă pe Edgar.

Nimic deosebit.

Iei copilul la tine diseară?

Nu, joia. De ce?

Mă gândeam să mergem în Springs.

Acum?

Da, să vorbim cu fosta soţie.

Îl văzu pe Edgar uitându-se la ceas. Chiar dacă ar fi plecat în acel moment, tot nu s-ar fi întors până noaptea.

E în regulă, pot să mă duc singur. Dă-mi adresa.

Nu, merg cu tine.

Eşti sigur? Nu eşti obligat. Atâta doar că nu-mi place să stau şi să aştept să se întâmple ceva; ştii?

Da, Harry, ştiu.

Edgar se ridică şi îşi luă haina de pe spătarul scaunului.

Atunci, mă duc să-i spun lui Glonţ, zise Bosch.

Traversaseră mai mult de jumătate din deşert către Palm Springs înainte ca vreunul dintre ei să scoată o vorbă.

Harry, spuse Edgar, nu vorbeşti.

Ştiu, spuse Bosch.

O particularitate a parteneriatului lor o reprezenta capacitatea fiecăruia de a tăcea mult timp atunci când se aflau împreună. Ori de câte ori Edgar simţea nevoia să rupă tăcerea, Bosch ştia că îl preocupă un lucru despre care trebuie să vorbească.

Ce e, J. Edgar?

Nimic.

Cazul?

Nu, omule. N-am nimic.

Bine.

Treceau pe lângă un câmp cu mori de vânt.

Părinţii tăi au locuit împreună? întrebă Bosch.

Da, până la capăt, zise Edgar, şi apoi râse. Cred că uneori îşi doreau să nu fie aşa, dar au rezistat. Aşa merg treburile. Cei puternici supravieţuiesc.

Bosch încuviinţă din cap. Amândoi erau divorţaţi, dar arareori vorbeau despre căsătoriile lor nereuşite.

Harry, am auzit de tine şi de cizmă. Vorbeşte lumea.

Bosch încuviinţă din cap. Despre asta voia să aducă vorba Edgar. Nou-veniţilor în departament li se spunea adesea cizme. Originea termenului nu era foarte bine cunoscută. După unii autori, se referea la taberele de antrenament, după alţii reprezenta o referire sarcastică la nou-veniţi care erau noile cizme ale imperiului fascist.

Eu zic să fii atent cu treaba asta. Eşti mai mare în grad ca ea, nu-i aşa?

Da, ştiu. Văd eu cum o scot la capăt.

Din câte aud şi din ce am văzut, merită riscul. Dar tot trebuie să fii atent.

Bosch nu spuse nimic. După câteva minute trecură pe lângă un indicator rutier pe care scria că mai erau nouă mile până la Palm Springs. Începea să se lase amurgul. Bosch spera să bată la uşa locuinţei lui Christine Waters înainte de căderea întunericului.

Harry, iei tu conducerea, când ajungem acolo?

Da. Tu poţi să faci pe indignatul.

Asta o să fie uşor.

De îndată ce intrară în Palm Springs cumpărară o hartă de la o benzinărie şi se orientară prin oraş până când găsiră bulevardul Frank Sinatra, apoi o luară în sus către munţi. Bosch trase maşina în faţa porţii casei amplasate în Mountaingate Estates. Pe hartă scria că strada pe care locuia Christine Waters era în interiorul Mountaingate.

Un poliţist în uniformă ieşi din ghereta de la poartă, uitându-se la maşina alb-negru în care se aflau cei doi.

Sunteţi cam departe de casă, băieţi, zise el surâzător.

Bosch încuviinţă şi încercă să-şi compună un zâmbet agreabil, dar efortul lui fu zadarnic.

Ceva în genul ăsta, spuse el.

Care e problema?

Vrem să stăm de vorbă cu Christine Waters, pe Deep Waters Drive 312.

Doamna Waters vă aşteaptă?

Numai dacă e medium sau îi spui tu.

Asta e meseria mea. Aşteptaţi un pic.

Se întoarse în gheretă şi Bosch îl văzu ridicând un receptor.

Se pare că Christine Delacroix a făcut o afacere pe cinste, zise Edgar.

Se uita prin parbriz la câteva dintre casele care se vedeau din poziţia în care se aflau ei. Toate erau imense, cu gazoane îngrijite şi suficient de mari să joci o miuţă pe ele.

Paznicul ieşi din gheretă, puse mâinile pe marginea geamului de la maşină şi se aplecă să-l privească pe Bosch.

Vrea să ştie despre ce e vorba.

O vom lămuri când ne va invita în casă. Spune-i că avem mandat.

Paznicul ridică din umeri şi se întoarse înăuntru. Bosch îl privi vorbind la telefon încă câteva secunde. După ce puse receptorul în furcă, poarta începu să se deschidă încet. Paznicul, din pragul uşii deschise, le făcu semn să intre. Dar nu scăpă ocazia să le adreseze un ultim cuvânt.

Ştiţi, chestia aia cu tipii duri poate că funcţionează la voi acolo, în Los Angeles. Aici, în deşert, e doar…

Bosch nu mai auzi restul. Trecu cu maşina de poartă şi închise geamul.

Găsiră Deep Waters Drive la capătul proprietăţii. Casele de aici păreau a fi cu câteva milioane de dolari mai scumpe decât cele de lângă poartă.

Cine ar pune numele Deep Waters Drive unei străzi din deşert? se minună Edgar.

Poate un om pe nume Waters.

Atunci se lumină şi Edgar.

La naiba. Crezi?

Adresa pe care o găsise Edgar corespundea unui conac în stil spaniol contemporan care era aşezat la capătul unei fundături din marginea Mountaingate Estates. Părea să fie cel mai important lot de pe proprietate. Casa era amplasată pe un dâmb care-i oferea o perspectivă asupra tuturor celorlalte case. De jur împrejurul său se afla un teren de golf.

Proprietatea avea propria alee cu poartă, dar aceasta era deschisă.

Începe să devină interesant, zise Edgar în timp ce parcau pe un rond pavat cu pietre.

Aminteşte-ţi, spuse Bosch, că oamenii îşi pot schimba adresele, nu însă şi identitatea.

Exact. Omucideri unu-zero-unu.

Coborâră din maşină şi intrară sub porticul care ducea către uşa dublă de la intrare. Aceasta fu deschisă înainte să ajungă ei la ea de o femeie într-o uniformă de menajeră în alb şi negru. Cu un puternic accent spaniol, femeia le spuse că doamna Waters îi aştepta în living.

Livingul dădea senzaţia unei mici catedrale, având o înălţime de opt metri până la tavanul cu grinzi. Sus, pe peretele dinspre est, se aflau trei vitralii, un triptic pe care erau înfăţişate un răsărit de soare, o grădină şi un răsărit de lună. Pe celălalt perete se aflau şase uşi glisante alăturate, cu vedere spre un teren de golf de un verde intens. Camera avea două categorii distincte de mobilier, ca şi cum ar fi trebuit să găzduiască două adunări de oameni în acelaşi timp.

În mijlocul unei canapele crem din prima categorie stătea o femeie cu păr blond şi o faţă lipsită de expresie. Ochii ei de un albastru şters îi urmăriră pe cei doi bărbaţi în timp ce intrau şi cercetau camera.

Doamna Waters? spuse Bosch. Eu sunt detectivul Bosch, iar el este detectivul Edgar. Suntem de la Departamentul de Poliţie din Los Angeles.

El întinse mâna şi ea i-o luă fără să o scuture. O ţinu doar un moment şi apoi trecu la mâna întinsă a lui Edgar. Din certificatul de naştere, Bosch ştia că are cincizeci şi şase de ani. Dar arăta cu circa zece ani mai tânără, faţa ei netedă şi bronzată fiind o mărturie a minunilor pe care le poate face medicina modernă.

Vă rog, luaţi loc, zise ea. Nici nu vă închipuiţi cât de tare mă jenează prezenţa acelei maşini în faţa casei mele. Cred că discreţia nu e punctul forte al poliţiei din Los Angeles.

Bosch zâmbi.

Vedeţi, doamnă Waters, şi noi ne simţim jenaţi, dar asta ne cer şefii noştri să conducem. Aşa că ne conformăm ordinelor.

Despre ce e vorba? Paznicul de la poartă spunea că aveţi un mandat. Pot să-l văd?

Bosch se aşeză pe o canapea care se afla exact în faţa ei, despărţită de o măsuţă de cafea cu incrustaţii de aur.

Oh, trebuie să fi înţeles greşit, spuse el. Am zis că putem face rost de un mandat, dacă refuzaţi să ne primiţi.

Sunt sigură că asta trebuie să fi fost, răspunse ea, pe un ton neîncrezător. De ce doriţi să vorbiţi cu mine?

Trebuie să vă punem câteva întrebări despre soţul dumneavoastră.

Soţul meu a murit acum cinci ani. Pe lângă asta, arareori se ducea la Los Angeles. Ce ar fi putut să…

Primul dumneavoastră soţ, doamnă Waters. Samuel Delacroix. Şi trebuie să vorbim şi despre copiii dumneavoastră.

Bosch sesiză imediat reticenţele femeii.

Eu… nu i-am văzut şi nu am vorbit cu ei de ani de zile. Aproape treizeci.

Adică de când aţi plecat să cumpăraţi medicamente pentru băiat şi aţi uitat să vă mai întoarceţi acasă? întrebă Edgar.

Femeia îl privi de parcă i-ar fi tras o palmă. Bosch sperase ca Edgar să fie ceva mai manierat în jocul lui de-a indignatul.

Cine v-a spus asta?

Doamnă Waters, interveni Bosch. Aş dori să pun eu întrebări primul, şi apoi o să putem trece la ale dumneavoastră.

Nu înţeleg. Cum m-aţi găsit? De ce vă aflaţi aici?

Sub imperiul emoţiei, vocea îi creştea de la o întrebare la alta. O viaţă pe care o lăsase deoparte cu treizeci de ani în urmă îi invada existenţa ordonată din acel moment.

Suntem detectivi de la Omucideri, doamnă. Lucrăm la un caz în care e implicat soţul dumneavoastră. Încercăm să…

Nu e soţul meu. Am divorţat de el acum douăzeci şi cinci de ani. E o nebunie, veniţi aici să-mi puneţi întrebări în legătură cu un om despre care nici nu mai ştiam că e în viaţă. Cred că ar trebui să plecaţi. Vă rog să plecaţi.

Se ridică şi întinse mâna în direcţia din care veniseră.

Bosch îi aruncă o privire lui Edgar şi apoi femeii. Furia făcuse ca bronzul de pe faţa ei sculptată să devină inegal.

Doamnă Waters, luaţi loc, spuse Bosch, sever. Vă rog, încercaţi să vă relaxaţi.

Să mă relaxez? Aveţi vreo idee cine sunt? Soţul meu a construit locul acesta. Casele, terenul de golf, totul. Nu puteţi pur şi simplu să daţi năvală aici. Aş putea să iau telefonul şi să primesc legătura cu şeful poliţiei în două…

Fiul dumneavoastră a murit, o întrerupse Edgar. Cel pe care l-aţi părăsit acum treizeci de ani. Aşa că aşezaţi-vă şi lăsaţi-ne să vă punem întrebările pe care le avem de pus.

Căzu pe canapea de parcă ar fi primit o lovitură în genunchi. Gura i se deschise şi apoi se închise. Nu mai avea ochii aţintiţi asupra lor, ci asupra unei amintiri îndepărtate.

Arthur…

Exact, zise Edgar. Arthur. Mă bucur că măcar vă amintiţi numele.

O priviră în tăcere câteva momente. Ştirea o făcea să sufere. Enorm. Bosch mai văzuse lucrul acesta. Trecutul avea un fel de a se întoarce din locul în care era îngropat, întotdeauna, exact de sub picioare.

Bosch scoase carneţelul din buzunar şi îl deschise la o pagină nouă. Scrise las-o mai moale pe ea şi i-l dădu lui Edgar.

Jerry, de ce nu iei nişte notiţe? Cred că doamna Waters vrea să coopereze cu noi.

Vorbele lui o scoaseră pe Christine Waters din reveria tristă în care căzuse. Îl privi pe Bosch.

Ce s-a întâmplat? Sam a făcut-o?

Nu ştim. De asta ne aflăm aici. Arthur a murit de multă vreme. Rămăşiţele lui au fost găsite abia săptămâna trecută.

Strânse pumn una dintre mâini şi o duse încet la gură.

De când?

A fost îngropat cu douăzeci de ani în urmă. Un telefon primit de la fiica dumneavoastră ne-a ajutat să-l identificăm.

Sheila.

Doamnă Waters, Arthur a dispărut în 1980. Ştiaţi asta?

Ea clătină din cap.

Eram plecată. I-am părăsit cu aproape zece ani înainte.

Şi nu aţi avut niciun fel de contact cu familia dumneavoastră?

Am crezut că…

Nu termină. Bosch aştepta.

Doamnă Waters?

N-am putut să-i iau cu mine. Eram tânără şi nu puteam face faţă… responsabilităţii. Am fugit. Recunosc. Am fugit. Am crezut că era mai bine pentru ei să nu mai audă de mine, nici să nu mai ştie că exist.

Bosch încuviinţă din cap, dându-i de înţeles că pentru moment era de acord cu ea. Nu avea nicio importanţă că, de fapt, nu gândea aşa. Nu conta că mama lui se confruntase cu aceeaşi dificultate de a avea un copil prea curând şi în împrejurări dificile. Dar aceasta se agăţase cu disperare de, viaţă şi îl protejase cu o îndârjire care i-a marcat întreaga existenţă.

Le-aţi scris scrisori înainte de a pleca? Copiilor dumneavoastră, vreau să spun.

De unde ştiţi?

Ne-a spus Sheila. Ce aţi scris în scrisoarea către Arthur?

I-am spus că… I-am spus că-l iubesc şi că mă voi gândi întotdeauna la el, dar nu puteam fi cu el. Nu-mi amintesc chiar tot ce am scris. E important?

Bosch ridică din umeri.

Nu ştiu. Fiul dumneavoastră avea o scrisoare asupra lui. S-ar putea să fi fost cea de la dumneavoastră. E deteriorată. Probabil nu vom şti niciodată. În acţiunea de divorţ pe care aţi intentat-o la câţiva ani după ce aţi plecat de acasă, aţi invocat drept motiv abuzul fizic. În ce consta acel abuz?

Clătină din nou din cap, ca şi cum întrebarea ar fi fost enervantă ori prostească.

Dumneavoastră ce credeţi? Sam obişnuia să mă smotocească. Se îmbăta şi în momentele acelea era ca şi cum aş fi mers pe coji de ouă. Orice putea să-i stârnească furia, plânsul bebeluşului, Sheila care vorbea prea tare… Şi eu eram întotdeauna ţinta.

Vă lovea?

Da, mă lovea. Devenise un monstru. A fost unul dintre motivele pentru care a trebuit să plec.

Dar aţi lăsat copiii cu monstrul, spuse Edgar.

De data asta nu mai reacţionă ca şi cum ar fi fost lovită, îl fixă îndelung pe Edgar cu ochii ei şterşi, făcându-l să-şi întoarcă într-o parte privirea indignată. Îi vorbi foarte calm.

Cine sunteţi dumneavoastră, ca să judecaţi? Trebuia să supravieţuiesc şi nu am putut să-i iau cu mine. Dac-aş fi încercat, n-ar fi supravieţuit niciunul dintre noi.

Sunt sigur că au înţeles lucrul ăsta, spuse Edgar.

Femeia se ridică din nou.

Refuz să mai discut cu dumneavoastră. Sunt convinsă că o să găsiţi singuri ieşirea.

Se îndreptă către uşa cu arcadă din celălalt capăt al camerei.

Doamnă Waters, dacă nu vorbiţi acum cu noi, chiar o să obţinem acel mandat, spuse Bosch.

Bine, zise ea fără să privească înapoi. Obţineţi-l. Unul dintre avocaţii mei se va ocupa de asta.

Şi se va face public la tribunalul din oraş.

Bosch îşi asuma un anume risc. Bănuia că viaţa ei din Palm Springs era construită peste secretele ei. Şi că nu voia să fie dezvăluite. Poate că oamenilor din lumea în care trăia, ca şi lui Edgar, le-ar fi fost greu să interpreteze acţiunile şi motivele ei din acelaşi punct de vedere cu al ei. În adâncul sufletului, până şi ea întâmpina asemenea dificultăţi, chiar şi după atâţia ani.

Se opri sub arcadă, se linişti şi se îndreptă spre canapea. Privindu-l pe Bosch, spuse:

O să vorbesc numai cu dumneavoastră. Vreau ca dumnealui să plece.

Bosch clătină din cap.

E partenerul meu. Rămâne aici, doamnă Waters.

Oricum, voi răspunde numai la întrebările dumneavoastră.

Bine. Vă rog să vă aşezaţi.

Se aşeză pe canapea, de data asta cât mai departe de Edgar şi aproape de Bosch.

Ştiu că vreţi să ne ajutaţi să-l găsim pe ucigaşul fiului dumneavoastră. Vom încerca să încheiem cât mai repede întrevederea.

Dădu aprobator din cap.

Povestiţi-ne despre fostul dumneavoastră soţ.

Toată povestea aceea sordidă? întrebă ea retoric. O să vă spun versiunea scurtă. L-am întâlnit la un curs de actorie. Aveam optsprezece ani. El era cu şapte ani mai mare ca mine, lucrase deja la câteva filme şi, ca să pună capac la toate, era foarte chipeş. S-ar putea spune că am căzut repede sub vraja lui. Şi am rămas însărcinată înainte de a împlini nouăsprezece ani.

Bosch se uită la Edgar, pentru a vedea dacă notează ceva. Edgar îi prinse privirea şi începu să scrie.

Ne-am căsătorit şi s-a născut Sheila. Nu am încercat să-mi fac o carieră. Trebuie să recunosc că nu m-a preocupat prea mult acest lucru. Actoria mi s-a părut o îndeletnicire de moment. Arătam bine, dar curând aveam să aflu că toate fetele din Hollywood arătau bine. Am preferat să rămân acasă.

Soţul dumneavoastră cum se descurca?

La început, foarte bine. A primit un rol cu mai multe apariţii în First Infantry. V-aţi uitat vreodată la el?

Bosch încuviinţă. Era un serial de televiziune despre al doilea război mondial, care a rulat de la jumătatea până către sfârşitul anilor şaizeci, când atitudinea publicului faţă de războiul din Vietnam şi faţă de război, în general a determinat reducerea treptată a audienţei, astfel că în cele din urmă nu a mai fost produs. Serialul urmărea un pluton militar şi peripeţiile lui din spatele liniilor germane şi era difuzat în fiecare săptămână. Copil fiind, Bosch urmărise cu interes serialul, indiferent dacă era membru al unei familii adoptive sau locuia la casa de copii.

Sam era unul dintre nemţi. Din cauza părului blond şi a înfăţişării ariene. A jucat în ultimii doi ani. Atunci am rămas însărcinată cu Arthur. Apoi serialul nu s-a mai reluat din cauza războiului ăluia stupid din Vietnam. Sam nu reuşea să-şi găsească de lucru. Atunci a început cu adevărat să bea. Şi să mă bată. Îşi petrecea zilele ducându-se la audiţii fără să obţină niciun angajament. Noaptea bea şi îşi vărsa furia pe mine.

De ce pe dumneavoastră?

Pentru că rămăsesem însărcinată. Mai întâi cu Sheila şi apoi cu Arthur. Niciunul dintre ei nu a fost planificat, şi asta a sporit tensiunea în care trăia. Îşi vărsa nervii pe oricine se afla prin preajmă.

L-aţi văzut vreodată lovind copiii?

Era întrebarea-cheie, pe care o punea în cele din urmă. Restul era doar o perdea de fum.

Nu în mod special, spuse ea. M-a lovit o dată când eram gravidă cu Arthur. În stomac. Mi-a rupt apa. Am intrat în travaliu cu aproximativ şase săptămâni înainte de termen. Arthur nu cântărea nici măcar două kilograme şi jumătate când s-a născut.

Bosch aştepta. Vorbea într-un fel care dădea de înţeles că avea să spună mai multe dacă era lăsată în voia ei. Se uită prin uşa glisantă din spatele ei la terenul de golf. O capcană mare de nisip bara terenul de ţintă. Un bărbat în cămaşă roşie şi pantaloni scurţi în carouri stătea în capcană, lovind cu crosa o minge nevăzută. Din capcană, zburau valuri de nisip, dar nu se vedea nicio minge.

La distanţă, trei alţi jucători de golf coborau din două carturi parcate pe partea cealaltă a terenului de ţintă. Buza capcanei de nisip îi ascundea privirea bărbatului în cămaşă roşie. Acesta se uită în susul şi în josul pistei de lovire, apoi se aplecă şi luă mingea în mână. O aruncă pe terenul de ţintă, imprimându-i bolta frumoasă a unei mingi perfect lovite. Apoi ieşi din capcană, ţinând crosa cu ambele mâini, într-o postură ce sugera că tocmai lovise mingea.

Într-un târziu, Christine Waters începu din nou să vorbească, şi Bosch îşi aţinti privirea asupra ei.

Arthur cântărea doar două kilograme şi jumătate când s-a născut. Era mic încă din acel prim an, şi foarte bolnăvicios. Nu am vorbit niciodată despre asta, dar cred că amândoi ştiam că maltratarea mea s-a repercutat nefavorabil asupra băiatului. Pur şi simplu nu era un copil normal.

În afară de acel incident când v-a agresat, nu l-aţi văzut niciodată lovindu-i pe Arthur sau pe Sheila?

Poate că îi mai dădea câte o palmă peste fund Sheilei. Nu-mi amintesc prea bine. Nu-i bătea niciodată pe copii. Adică, eram eu acolo şi avea în cine să dea.

Concluzia nerostită era că, după plecarea ei, nu se ştie cine devenise ţinta. Bosch se gândea la oasele întinse pe masa de autopsie şi la toate rănile pe care le trecuse în revistă doctorul Golliher.

Sam a fost arestat?

Nu. Ne aflăm încă în faza colectării de date. Rămăşiţele fiului dumneavoastră indică semne de abuz fizic sistematic, încercăm doar să ne dăm seama ce s-a întâmplat.

Ea clătină din cap.

Nu m-a lovit niciodată atât de tare încât să mă determine să plec de acasă. Cu excepţia momentului când eram însărcinată cu Arthur, şi atunci am minţit. Am spus că am căzut şi mi s-a rupt apa. Vedeţi, domnule detectiv, nu era un lucru pe care mi-aş fi dorit să-l afle toată lumea.

Bosch încuviinţă din cap.

Când i-aţi părăsit, a fost un act deliberat? Sau aţi plecat, pur şi simplu?

Nu răspunse mult timp, încercând să-şi împrospăteze amintirile.

Am scris scrisorile către copiii mei cu mult timp înainte de a pleca. Le-am purtat în poşetă, aşteptând momentul potrivit. În noaptea în care i-am părăsit, le-am pus sub pernele lor şi am plecat doar cu poşeta şi cu hainele de pe mine. Şi cu maşina mea, pe care ne-o dăduse tatăl meu când ne-am căsătorit. Asta a fost. Ajunsesem la capătul puterilor. I-am spus că aveam nevoie de medicamente pentru Arthur. Era beat. Mi-a zis să mă duc la farmacie şi să le cumpăr.

Şi nu v-aţi mai întors niciodată.

Niciodată. Un an mai târziu, înainte de a veni în Springs, am trecut noaptea cu maşina pe lângă casă. Am văzut luminile aprinse, dar nu am oprit.

Bosch epuizase lista întrebărilor. Amintirile femeii despre acea perioadă timpurie din viaţa ei nu-l ajutau să construiască un caz împotriva fostului ei soţ pentru o crimă comisă la zece ani după ce îl văzuse pentru ultima dată. Poate că Bosch fusese tot timpul conştient de faptul că ea nu avea să fie o piesă importantă a cazului. Poate că venise doar să cunoască o femeie ce-şi abandonase copiii, lăsându-i cu un bărbat pe care îl considera un monstru.

Ea cum arată?

Pentru moment, Bosch rămase fără replică.

Fiica mea.

Hm, e blondă, ca şi dumneavoastră. Un pic mai înaltă, mai corpolentă. Fără copii, necăsătorită.

Când va fi înmormântat Arthur?

Nu ştiu. Va trebui să sunaţi la oficiul de medicină legală. Sau aţi putea să vorbiţi cu Sheila ca să vedeţi dacă…

Se opri. Nu se putea implica în refacerea unei legături întrerupte de treizeci de ani.

Cam asta ar fi tot, doamnă Waters. Vă mulţumim pentru cooperare.

Desigur, spuse Edgar, pe un ton sarcastic.

Ați făcut atâta drum ca să puneți așa de puține întrebări.

Asta fiindcă dumneavoastră aveţi atât de puţine răspunsuri, spuse Edgar.

Se îndreptară către ieşire, şi ea îi conduse până la uşă. Afară, sub portic, Bosch privi înapoi către femeia care stătea în prag. Se priviră în ochi pentru un moment, şi el se gândi să-i adreseze un ultim cuvânt. Dar nu avea nimic să-i spună. Ea închise uşa.

Ajunseră în parcarea secţiei cu puţin înainte de ora unsprezece. După şaisprezece ore de muncă adunaseră prea puţine probe pe care să se poată întemeia acuzarea. Cu toate acestea, Bosch era mulţumit. Obţinuseră identificarea, şi acesta era punctul de plecare.

Edgar îi ură noapte bună şi se duse direct la maşina lui fără să mai intre în secţie. Bosch voia să-l întrebe pe sergentul de gardă dacă avea vreo informaţie despre Johnny Stokes. În plus, dacă rămânea acolo până la unsprezece era posibil să se întâlnească cu Julia Brasher când ieşea din tură. Voia să stea de vorbă cu ea.

În secţie domnea liniştea. Poliţiştii din schimbul de noapte erau la apel. Sergentul de gardă care pleca şi cel care venea trebuia să fie şi ei acolo. Bosch străbătu jumătate din coridorul ce ducea către biroul detectivilor. Luminile erau stinse, o încălcare a unui ordin emis de Biroul Şefului Poliţiei. Acesta ordonase ca luminile din Centrul Parker şi din fiecare secţie a diviziei să nu se stingă niciodată. În felul acesta voia să dea de înţeles cetăţenilor că lupta împotriva criminalităţii nu înceta niciodată. Rezultatul era că, în fiecare seară, luminile străluceau în birourile goale din întreg oraşul.

Bosch aprinse şirul de lumini de deasupra mesei de la Omucideri şi se duse la locul lui. Parcurse teancul cu mesaje telefonice, dar toate erau de la reporteri ori se refereau la alte cazuri la care mai lucra. Pe cele de la reporteri le aruncă în coşul de gunoi, iar pe celelalte le puse în sertarul de sus, urmând să se ocupe de ele a doua zi.

Pe birou îl aşteptau două plicuri cu antetul departamentului. Primul conţinea raportul lui Golliher; îl puse deoparte pentru a-l citi mai târziu. Ridică al doilea plic şi văzu că era de la DIS. În clipa aceea îşi dădu seama că uitase să îl sune pe Antoine Jesper în legătură cu skateboardul.

Era gata să deschidă plicul, când observă că fusese pus peste o bucată împăturită de hârtie care era pe calendarul lui. O despături şi citi mesajul. Ştia că era de la Julia, deşi ea nu îl semnase.

Unde eşti, durule?

Uitase că îi spusese să treacă prin biroul detectivilor înainte de a intra în tură. Zâmbi la vederea biletului, dar se simţi prost pentru că memoria îi juca feste. Se gândi din nou la avertismentul lui Edgar de a fi atent.

Împături hârtia la loc şi o puse în sertar. Se întrebă cum avea să reacţioneze Julia la spusele lui. Era mort de oboseală după programul prelungit de lucru, dar nu voia să aştepte până a doua zi.

Plicul de la DIS conţinea un raport de analiză pe o pagină de la Jesper. Acesta confirma că skateboardul fusese fabricat de Boneyard Boards Inc., un manufacturier din Huntington Beach. Modelul se numea Boney. Cel despre care era vorba în ancheta lui fusese fabricat din februarie 1978 până în iunie 1986, când survenise o mică schimbare a părţii din faţă a planşei.

Înainte să poată întrevedea implicaţiile unei concordanţe între placă şi timpul în care fusese comisă crima, Bosch citi ultima pagină a raportului, care punea sub semnul îndoielii orice potrivire.



Şasiurile (ansamblurile roţilor} au un design care a fost pentru prima dată introdus în fabricaţie de Boneyard, în mai 1984. Roţile din grafit indică şi ele o dată de fabricaţie ulterioară. Acestea au început să fie folosite pe scara largă abia la jumătatea anilor optzeci. Deoarece şasiurile şi plăcile pot fi înlocuite şi adeseori se fac schimburi între practicanţii de skateboarding, e imposibil să determinăm data exactă de fabricaţie a skateboardului respectiv. Cea mai plauzibilă estimare, care se bazează şi pe alte dovezi, este între februarie 1978 şi iunie 1986.



Bosch puse raportul înapoi în plic şi îl aşeză pe birou. În finalul raportului nu se formula nicio concluzie, dar aspectele pe care le subliniase Jesper îndreptăţeau presupunerea că skateboardul nu-i aparţinuse lui Arthur Delacroix. După părerea lui, raportul mai degrabă excludea implicarea lui Nicholas Trent în moartea băiatului. Dimineaţa, o să bată la maşină un raport cu propriile concluzii şi o să i-l dea locotenentului Billets pentru a fi trimis mai departe pe scară ierarhică, către biroul adjunctului Irving.

Parcă pentru a marca sfârşitul acestei etape în derularea anchetei, pe hol se auzi ecoul uşii trântite de la intrarea în secţie. Desluşi câteva voci masculine, care se îndepărtau în noapte. Apelul se terminase, şi trupe noi luau perimetrul în primire.

Încălcând ordinele şefului poliţiei, Bosch stinse lumina şi se îndreptă către biroul de gardă. În micul birou erau doi sergenţi. Lenkov îşi termina tura şi Renshaw abia şi-o începea. Amândoi păreau surprinşi de prezenţa lui Bosch în secţie la o oră atât de târzie din noapte, dar nu-l întrebară ce căuta acolo.

Aveţi vreo informaţie în legătură cu omul meu, Johnny Stokes?

Nimic până acum, spuse Lenkov. Dar căutăm. Amintim la fiecare apel şi acum avem fotografii în toate maşinile. Aşa că…

O să-mi spuneţi.

O să-ţi spunem.

Renshaw dădu aprobator din cap.

Bosch ar fi vrut să întrebe dacă Julia Brasher se întorsese din tură, dar se abţinu. Le mulţimii şi se întoarse pe hol. Conversaţia îi dăduse un sentiment ciudat, de parcă cei doi abia ar fi aşteptat ca el să plece de acolo. Probabil că asta se datora zvonurilor care circulau despre el şi Julia. Ştiau poate că ieşea din tură şi nu voiau să-i vadă împreună. În felul acesta ar fi fost martori la ceea ce reprezenta o încălcare a politicii departamentului. Oricât de neînsemnată şi arareori aplicată ar fi fost regula, ar fi preferat să nu vadă infracţiunea.

Bosch ieşi în parcare prin uşa din spate. Nu avea nicio idee dacă Julia era în vestiarul secţiei, îşi continua patrularea sau deja venise şi plecase. Schimbările de ture se făceau din mers. Nu venea nimeni de pe teren înainte ca sergentul de garda să trimită un înlocuitor.

Îi văzu maşina în parcare şi se hotărî să o aştepte. Se îndreptă către secţie pentru a se aşeza pe banca Cod 7, dar când ajunse la ea, Julia era deja acolo. Avea părul umed de la duşul din vestiar. Purta o pereche de blugi decoloraţi şi un pulover pe gât cu mâneci lungi.

Am auzit că eşti înăuntru, zise ea. Am verificat şi când am văzut luminile stinse m-am gândit că poate ai plecat.

Să nu-i spui şefului de lumini.

Ea zâmbi şi Bosch se aşeză lângă ea. Vru să o atingă, dar se abţinu.

Sau despre noi, adăugă el.

Ea încuviinţă din cap.

Da. Ştiu o grămadă de oameni, nu?

Da. Voiam să vorbim despre asta. Mergem să bem ceva?

Sigur.

Hai să facem câţiva paşi pe jos până la Cat and Fiddle. M-am plictisit de condus.

În loc să traverseze staţia împreună şi să iasă pe uşa principală, ocoliră prin parcare şi pe lângă secţie. Merseră două cvartale până la Sunset, şi apoi încă două până la bar. Pe drum, Bosch se scuză pentru absenţa sa din camera detectivilor, unde ea ar fi trebuit să-l întâlnească înainte de a intra în tură, şi îi povesti despre drumul cu maşina până în Springs. Ea nu scoase niciun cuvânt în timpul plimbării, mai mult încuviinţând din cap la auzul explicaţiilor lui. Nu vorbiră despre problema care îi frământa până când nu ajunseră la bar şi se instalară într-unul din separeurile de lângă şemineu.

Comandară amândoi halbe de Guinness şi apoi Julia îşi încrucişă mâinile peste piept şi îl fixă pe Bosch cu o privire dură.

Bine, Harry. Mi-am comandat băutura. Poţi să tragi. Dar, te avertizez, dacă ai de gând să spui că ar trebui să fim doar prieteni, din ăia am deja destui.

Bosch nu se putu abţine să nu zâmbească. Îi plăceau curajul şi francheţea ei. Clatină din cap.

Nu vreau să fiu prietenul tău, Julia.

Întinse mâna peste masă şi o strânse de antebraţ. Instinctiv, aruncă o privire prin bar să se asigure că niciun poliţist nu venise acolo să bea un pahar după ieşirea din tură. Nu recunoscu pe nimeni şi privi înapoi la Julia.

Nu vreau decât să fiu cu tine. Cum am fost şi până acum.

Bun. Şi eu.

Dar trebuie să fim grijulii. Nu ai venit de prea multă vreme în departament. Eu sunt mai vechi, şi ştiu cum merg lucrurile, aşa că e vina mea. Nu ar fi trebuit să lăsăm maşina ta în parcarea secţiei în acea primă noapte.

Oh, o să le arăt eu dacă nu vor să ia lucrurile în glumă.

Nu, e…

Aşteptă, în timp ce ospătăriţa punea halbele de bere pe mici suporturi cu sigla Guinness pe ele.

Nu e aşa, Julia, spuse el când rămaseră din nou singuri. Dacă vrem să continuăm, trebuie să fim mai atenţi. Fără întâlniri pe bancă, fără bileţele pe birou, nimic din toate astea. Nici măcar aici nu mai putem veni, fiindcă localul e frecventat de poliţişti. Trebuie să ne ascundem. O să ne întâlnim în afara diviziei.

Parcă am fi doi spioni.

Bosch îşi ridică halba, o ciocni de a ei şi bău cu sete. Avea un gust extraordinar după o zi aşa de lungă. Încercă să-şi ascundă un căscat, care o contamină şi pe Julia.

Spioni? Nu exagerezi prea mult. Uiţi că sunt în departament de mai bine de douăzeci şi cinci de ani. Tu eşti doar o cizmă, un copilaş. Am mai mulţi duşmani pe-aici decât ai tu mandate de arestare prinse la centură. Sunt câţiva care ar profita de orice ocazie să dea cu mine de pământ, dacă ar putea. Să nu crezi că îmi fac griji numai pentru mine, dar dacă va trebui să distrugă un boboc ca să pună gheara pe mine n-or să ezite nicio clipă. Vorbesc cât se poate de serios.

Ea îşi lăsă capul în jos şi privi în jurul ei.

Bine, Harry  adică, agent secret 0045.

Bosch zâmbi şi clătină din cap.

Da, tu crezi că totul e o glumă. Aşteaptă să te întâlneşti prima dată cu băieţii de la AI. Apoi o să vezi lumina.

Nu o iau în glumă. Mă distrez doar.

Sorbiră amândoi din bere şi Bosch se lăsă pe spate, încercând să se relaxeze. Căldura şemineului era plăcută. Se uită la Julia, care zâmbea de parcă ar fi ştiut un secret despre el.

Ce?

Nimic. Doar că te agiţi prea mult.

Încerc să te protejez, asta e tot. Eu sunt douăzeci şi cinci plus, aşa că pentru mine nu mai contează aşa de tare.

Ce înseamnă asta? Am tot auzit oamenii spunând douăzeci şi cinci plus, de parcă ar fi intangibili sau ceva de genul ăsta.

Bosch clătină din cap.

Nimeni nu e intangibil. Dar, după ce treci de douăzeci şi cinci de ani în serviciu, depăşeşti baremul maxim al pensiei. Aşa că, indiferent dacă te retragi la douăzeci şi cinci sau la treizeci şi cinci de ani, primeşti aceeaşi pensie. Prin urmare douăzeci şi cinci plus înseamnă ca ai un pic de spaţiu să-i dai dracului. Dacă nu-ţi place cum te tratează, poţi oricând să scoţi acul de siguranţă şi să spui adio. Pentru că nu te mai interesează cecul şi stimulentele.

Ospătăriţa se întoarse la masă şi aduse un coşuleţ cu floricele de porumb. După câteva clipe de tăcere, Julia se aplecă peste masă, cu bărbia aproape sprijinită de halbă.

Şi atunci de ce mai rămâi?

Bosch ridică din umeri şi privi în jos, către pahar.

Meseria, cred… fără acte de bravadă. Poate doar şansa de a îndrepta lucrurile din când în când într-o lume întoarsă pe dos.

Desenă cu degetul nişte forme pe paharul aburit şi continuă să vorbească fără să ridice privirea.

Cazul acesta, de exemplu…

Ce e cu el?

Dacă reuşim să punem lucrurile cap la cap… poate că o să răzbunăm o mică parte din suferinţele îndurate de copilul acela. Nu ştiu, cred că ar putea însemna ceva, ceva minuscul, în această lume.

Îi veni în minte craniul pe care i-l arătase Golliher în acea dimineaţă. Victima unui omor, îngropată în smoală timp de nouă mii de ani. Un oraş al oaselor, al oaselor care aşteptau să iasă din pământ Şi pentru ce? Poate că nimănui nu-i mai pasă.

Nu ştiu, zise el. Poate că pe termen lung nu înseamnă nimic. Să luăm, bunăoară, teroriştii ăia sinucigaşi în New York şi cei trei mii de oameni morţi înainte să-şi poată termina prima ceaşcă de cafea. Ce contează un mic schelet îngropat în trecut?

Ea zâmbi dulce şi clătină din cap.

Nu mă lua cu existenţialisme, Harry. Important e că înseamnă ceva pentru tine. Şi dacă înseamnă ceva pentru tine, trebuie să faci tot ce poţi. Orice s-ar întâmpla în lume, întotdeauna va fi nevoie de eroi. Sper să mi se ofere şi mie ocazia asta într-o zi.

Poate.

El încuviinţă, ferindu-şi privirea de a ei. Continua să fixeze halba de bere.

Îţi aminteşti reclama aia de la televizor de care făcea haz toată lumea, cu o bătrână care e la pământ şi spune Am căzut şi nu pot să mă ridic?

Da. Se vând tricouri cu asta pe plaja din Venice.

Da, mă rog… câteodată mă simt chiar aşa. Adică, douăzeci şi cinci plus. Nu poţi să străbaţi un drum lung fără să o dai în bară din când în când. Cazi, Julia, şi câteodată simţi că nu te mai poţi ridica. Dar la un moment dat, îţi surâde norocul şi apare un caz şi îţi spui: ăsta e. O simţi. Cu asta pot să-mi plătesc datoriile.

Se numeşte iertarea păcatelor, Harry. Cum e cântecul acela, Toată lumea vrea o şansă?

Ceva în genul acesta.

Şi poate că acest caz e şansa ta?

Da, cred că da. Sper.

Atunci, pentru iertarea păcatelor, toastă ea.

Ţine tare, zise el.

Julia îşi ciocni paharul de al lui. Un strop din berea ei căzu în paharul lui, care era aproape gol.

Îmi pare rău. Trebuie să mă antrenez.

E-n regulă. Aveam nevoie de puţină bere în plus. Deci, vii acasă cu mine în seara asta? întrebă el.

Ea clătină din cap.

Nu, nu cu tine.

El pufni şi începu să se întrebe dacă nu cumva francheţea lui o jignise.

Te urmăresc acasă în seara asta, zise ea, îţi aduci aminte? Nu pot lăsa maşina la divizie. De acum încolo totul trebuie să fie strict secret, nani-nani, ochi şi urechi.

El zâmbi. Berea şi zâmbetul ei aveau un efect magic asupra lui.

Bosch ajunse cu întârziere la şedinţa din biroul locotenentului Billets.

Edgar era deja acolo, un lucru neobişnuit pentru el, ca şi Medina de la Relaţii cu Presa. Billets îi făcu semn să se aşeze pe un scaun, apoi ridică receptorul şi tastă un număr.

Sunt locotenentul Billets, spuse ea când i se răspunse la telefon. Poţi să-i transmiţi chestorului Irving că ne-am adunat cu toţii aici şi suntem gata să începem.

Bosch se uită la Edgar şi ridică din sprâncene. Adjunctul continua să se intereseze îndeaproape de caz.

O să sune şi atunci o să-l pun pe speaker, spuse Billets după ce închise.

Ca să asculte sau ca să vorbească? întrebă Bosch.

Cine ştie?

Vă informez că am început să primesc telefoane în legătură cu un AC pe care l-aţi lansat, spuse Medina. Un bărbat pe nume Johnny Stokes. E un nou suspect?

Bosch se enervă. Ştia că fluturaşul cu Aflat în Căutare pe care îl distribuise pentru apeluri avea să ajungă într-un târziu la presă. Dar nu anticipase că o să se întâmple aşa de curând.

Nu, nu e suspect, îi spuse lui Medina. Şi dacă reporterii o dau în bară şi cu asta cum au făcut cu Trent, nu o să-l găsim niciodată. E doar un om cu care vrem să stăm de vorbă. A cunoscut victima. Cu mulţi ani în urmă.

Asta înseamnă că aţi identificat victima?

Telefonul sună înainte ca Bosch să poată răspunde. Billets ridică receptorul şi îl puse pe chestorul adjunct Irving pe speaker.

Şefu, sunt aici detectivii Edgar şi Bosch, împreună cu ofiţerul Medina de la Relaţii cu Presa.

Foarte bine, bubui vocea lui Irving din difuzorul telefonului. Cum stăm?

Billets apăsă un buton de pe telefon pentru a reduce volumul.

Îh, Harry, de ce nu preiei legătura? spuse ea.

Bosch băgă mâna în buzunarul interior al hainei şi scoase carneţelul. Nu se grăbea. Îi plăcea să se gândească la Irving care şedea în spatele biroului său imaculat de sticlă de la Centrul Parker şi aştepta să audă nişte voci la telefon. Deschise carneţelul la o pagină plină de înseninări pe care le făcuse dimineaţa, în timpul micului dejun cu Julia.

Detectiv Bosch, eşti acolo? întrebă Irving.

Da, domnule, sunt aici. Îmi revedeam notiţele. Mm, esenţial e că am făcut o identificare sigură a victimei. Se numeşte Arthur Delacroix. A dispărut de la locuinţa sa din zona Miracle Mile pe 4 mai 1980. Avea doisprezece ani.

Se opri, aşteptând întrebări. Observă că Medina nota numele.

Nu cred că e momentul să facem acum anunţul, spuse Bosch.

De ce? întrebă Irving. Identificarea nu e sigură?

Nu, în privinţa asta suntem siguri, şefu. Dar dacă facem cunoscut numele, s-ar putea să dăm de ştire în ce direcţie ne mişcăm.

Care direcţie e?…

Ei bine, avem toate motivele să credem că Nicholas Trent nu a fost implicat în acest caz, deci căutăm în altă parte. Autopsia  rănile de pe oase  indică abuz cronic asupra copilului, încă din fragedă pruncie. Mama a părăsit între timp domiciliul, aşa că acum îl cercetăm pe tată. Încă nu l-am abordat. Adunăm informaţii. Dacă am anunţa că avem o identificare şi tatăl ar afla numele victimei, l-am pune în gardă mai devreme decât e nevoie.

Dacă el a îngropat copilul, atunci e deja în gardă.

Până la un punct. Dar ştie că, dacă nu reuşim să facem o identificare corectă, nu-i vom da de urmă. În absenţa unei identificări el se menţine în afara oricărui pericol. Şi ne oferă nouă timpul necesar pentru a-l urmări.

Înţeleg, spuse Irving.

Bosch se aştepta ca Irving să mai pună şi alte întrebări. Dar acesta tăcea. Bosch o privi pe Billets şi îşi răsfiră degetele, într-un gest de nedumerire. Ea ridică din umeri.

Bine, atunci nu-i dezvăluim identitatea, da? întrebă Bosch.

Cred că asta e calea cea mai prudentă de urmat, spuse într-un târziu Irving.

Medina rupse din carneţel pagina pe care scrisese numele, o mototoli şi o aruncă într-un coş de gunoi.

Vreun anunţ pe care îl putem face? întrebă el.

Da, zise Bosch repede. Putem să-l scoatem pe Trent de sub acuzare.

Nu, spuse şi Irving la fel de repede. Facem asta la sfârşit. Când o să pui cap la cap lucrurile, atunci vom putea lămuri şi restul.

Bosch îl privi pe Edgar şi apoi pe Billets.

Şefule, zise el, dacă procedăm aşa, riscăm să aducem prejudicii cazului.

Cum aşa?

E un caz vechi. Cu cât cazul e mai vechi, cu atât suntem mai departe de ţintă. Nu putem să ne asumăm riscuri. Dacă nu ieşim la rampă şi nu declarăm că Trent e nevinovat, o să-i oferim o apărare tipului pe care eventual îl vom prinde. Va putea să arate cu degetul către Trent şi să spună că era un agresor de copii, pe când el nu e.

Dar va putea face asta oricum, indiferent dacă îl dezvinovăţim pe Trent acum sau mai târziu.

Bosch încuviinţă din cap.

E adevărat. Dar eu privesc lucrurile din perspectiva unei depoziţii la proces. Vreau să pot spune că l-am verificat pe Trent şi am exclus rapid posibilitatea ca el să fie vinovat. Nu vreau să mă întrebe vreun avocat de ce, dacă am renunţat aşa de repede la idee, am aşteptat o săptămână sau două pentru a face public acest lucru. Şefule, vom lăsa impresia că am ascuns ceva. Va fi o chestie subtilă, dar va avea un impact considerabil. Membrii juriilor se agaţă de orice motiv ca să-i discrediteze pe poliţişti, în general şi poliţia din Los Angeles în parti…

Bine, detectiv Bosch, am priceput. Decizia mea rămâne în picioare. Vom face un anunţ despre Trent, dar nu înainte de a avea un suspect solid cu care să ieşim în faţă.

Bosch clătină din cap şi se foi un pic în scaun.

Altceva? întrebă Irving. Am o şedinţă informativă cu superiorul meu în două minute.

Bosch o privi pe Billets şi clătină din nou din cap. Nu mai avea nimic de spus. Billets preluă legătura.

Şefule, cred că pentru moment nu mai e nimic de adăugat.

Când plănuiţi să-l abordaţi pe tată, domnilor detectivi?

Bosch îi făcu un semn cu bărbia lui Edgar.

Şefu, sunt detectivul Edgar. Încă mai căutăm un martor cu care trebuie să vorbim înainte de a lua legătura cu tatăl. E un prieten din copilărie al victimei. Credem că s-ar putea să ştie ceva de abuzul la care a fost supus băiatul. Intenţionăm să ne ocupăm de asta chiar azi. Presupunem că se află aici, în Hollywood, şi sunt o grămadă de ochi…

Da, e bine, detectiv Edgar. O să reluăm conversaţia mâine dimineaţă.

Da, şefu, zise Billets. La nouă jumătate?

Nu mai primi niciun răspuns. Irving închisese.

Bosch şi Edgar îşi petrecură restul dimineţii actualizând rapoartele şi sunând la spitalele din oraş pentru a anula cererile de fişe pe care le înaintaseră luni dimineaţa.

Unde vrei să mergem? întrebă Edgar.

M-am săturat să stau aici şi să aştept, spuse Bosch. Hai să aruncăm o privire.

Luară maşina lui Edgar, fiindcă nu avea însemne şi în garaj nu mai exista nicio maşină pentru misiuni sub acoperire. O luară pe Autostrada 101 până în Valley şi apoi pe 405, către nord, apoi ieşiră în Van Nuys. Parcul de rulote Manchester se afla pe Sepulveda, lângă Victory. Mai întâi trecură cu maşina pe lângă el, apoi se întoarseră şi intrară.

Nu era nicio gheretă, doar un mic dâmb galben menit să micşoreze viteza de deplasare a maşinilor. Rulota lui Sam Delacroix era la capătul parcului, sprijinită de un zid de şase metri înălţime proiectat pentru protecţie fonică, lângă autostradă. Zidul avea menirea să reducă zgomotul neîntrerupt al autostrăzii. În realitate nu făcea decât să redirecţioneze sunetul, căci zgomotul persista.

Rulota era simplă, cu exteriorul din aluminiu, plin de pete de rugină la mai toate niturile. Avea un umbrar, sub care se afla o masă de picnic şi un grătar cu cărbuni. Dintr-unul din colţurile umbrarului se întindea o frânghie de rufe până la colţul unei rulote învecinate. Spre capătul micii curţi se afla un minuscul depozit din aluminiu de dimensiunile unei latrine, proptit de peretele fonic.

Uşa şi ferestrele rulotei erau închise. În unicul loc de parcare nu se afla niciun vehicul. Edgar conducea cu opt kilometri pe oră, fără să se oprească.

Se pare că nu e nimeni acasă.

Să încercăm la terenul de golf, zise Bosch. Dacă e acolo, poate dai şi tu câteva mingi.

Întotdeauna mi-a plăcut să mă antrenez.

Când ajunseră acolo, nu era prea multă lume, dar se părea că dimineaţa fusese aglomerată. Mingile de golf erau presărate pe tot terenul, care se întindea pe o suprafaţă de trei sute de metri până la acelaşi zid fonic ce mărginea şi parcul de rulote. La capătul terenului, fusese ridicată pe stâlpi o plasă menită să-i apere pe şoferii de pe autostradă de mingile prea înalte. Un mic tractor la care era ataşat un dispozitiv de colectare a mingilor traversa capătul opus al terenului, şoferul fiind protejat de o cabină de siguranţă.

Bosch privi de unul singur vreme de câteva minute, până când Edgar veni cu o jumătate de găleată de mingi de golf şi cu geanta cu crose, pe care le avea în portbagajul maşinii.

Cred că el e, spuse Edgar.

Da.

Bosch se aşeză pe o bancă pentru a-l privi pe partenerul lui lovind câteva mingi de pe un mic pătrat de iarbă. Edgar îşi scosese sacoul şi cravata. Nu părea chiar străin de locul în care se afla. La câteva pătrate mai departe de el loveau mingi doi bărbaţi în pantaloni de stradă şi cămăşi descheiate la gât, evident folosindu-se de pauza de prânz de la birou pentru a se antrena.

Edgar îşi lăsă geanta pe un suport de lemn şi alese una dintre crose. Îşi puse apoi o mănuşă pe care o scosese din geantă, execută câteva întinderi pentru a se încălzi şi începu să lovească mingi. După câteva încercări nereuşite, ridică un pic mingile, părând mulţumit de el însuşi.

Bosch se amuza. Nu jucase golf niciodată în viaţa lui şi nu înţelegea atracţia pe care o exercita acest joc asupra multor bărbaţi; de fapt majoritatea detectivilor din birou erau jucători înveteraţi şi participau la numeroasele turnee poliţieneşti organizate în tot statul. Îi făcea plăcere să-l privească pe Edgar exersând.

Încearcă să-l loveşti, îi spuse partenerului său văzând că acesta era complet încălzit şi părea pus pe fapte mari.

Harry, zise Edgar, ştiu că tu nu joci, dar te informez că la golf loveşti mingea încercând să atingi ţinta  steagul. Nu există ţinte în mişcare.

Atunci cum îţi explici că foştii preşedinţi lovesc întotdeauna oameni?

Pentru că ei au voie să o facă.

Ai zis că toată lumea încearcă să-l lovească pe tipul din tractor. Încearcă şi tu.

Toată lumea, cu excepţia jucătorilor serioşi.

Dar se postă într-un unghi din care urma să lovească tractorul când acesta termina o traversare şi făcea o întoarcere completă pentru a se îndrepta în direcţia opusă. Judecând după marcajele trenului, tractorul se afla la o distanţă de o sută patruzeci de metri.

Edgar lovi mingea, dar nimeri din nou în pământ.

La dracu! Vezi, Harry? Asta ar putea să-mi strice jocul.

Bosch începu să râdă.

De ce râzi?

E doar un joc, omule. Mai încearcă o dată.

Lasă. E o copilărie.

Încearcă.

Edgar nu spuse nimic. Îşi undui din nou corpul, ţintind tractorul care se afla acum pe mijlocul terenului. Se răsuci şi lovi mingea, care se ridică şuierând peste mijlocul terenului, însă ateriză la vreo douăzeci de metri de tractor.

Frumoasă lovitură, zise Bosch. Cu condiţia să fi ţintit tractorul.

Edgar îl fulgeră cu privirea, dar nu spuse nimic. În următoarele cinci minute, trimise minge după minge către tractor, dar nu se apropie nici măcar o dată la mai puţin de zece metri. Bosch nu spuse nimic, dar Edgar se simţi atât de frustrat, încât se întoarse spre partenerul său şi-i spuse furios:

Vrei să-ncerci şi tu?

Bosch se prefăcu încurcat.

Ah, încă mai încerci să-l loveşti? Nu mi-am dat seama.

Hai să mergem.

Încă mai ai jumătate din mingi.

Nu-mi pasă. Asta o să mă dea înapoi cu o lună.

Gata?

Edgar îndesă furios în geantă crosa cu care se antrenase şi-i aruncă lui Bosch o privire asasină. Numai asta îl putea opri pe Bosch să nu izbucnească în râs.

Hai, Jerry. Vreau să văd cum arată tipul. Nu poţi să mai loveşti câteva mingi? Se pare că va termina curând.

Edgar privi pe teren. Acum, tractorul se afla lângă semnele de la cincizeci de metri. Presupunând că începuse de la zidul fonic, avea să termine repede. Nu erau suficient de multe mingi noi pe teren  doar ale lui Edgar şi ale celor doi oameni de afaceri  astfel că nu trebuia să parcurgă tot terenul.

Edgar se dădu bătut. Scoase una dintre crose şi se întoarse la pătratul de iarbă falsă. Execută o lovitură frumoasă, şi mingea ajunse aproape până la zidul fonic.

Tiger Woods, să mă pupi în fund, spuse el.

La următoarea lovitură, mingea nimeri în iarba reală, la zece metri de el.

La dracu.

Când joci de-adevăratelea, loveşti de pe pătratul de iarbă falsă?

Nu, Harry. Aici suntem la antrenament.

Aha, deci la antrenament nu recreezi situaţiile concrete de joc.

Cam aşa ceva.

Tractorul ieşi de pe teren şi se îndreptă către un şopron de lângă standul de închirieri de unde Edgar luase găleata de mingi. Uşa cabinei se deschise, şi din tractor coborî un bărbat puţin trecut de şaizeci de ani. Începu să scoată găleţile din tractor şi să le care în şopron. Bosch îi spuse lui Edgar să-şi continue jocul, pentru a nu atrage atenţia asupra sa. Se duse apoi până la standul de închirieri şi cumpără o altă jumătate de găleată de mingi. În felul acesta ajunse la mai puţin de şase metri de bărbatul care condusese tractorul.

Era Samuel Delacroix. Bosch îl recunoscu după o fotografie de pe un permis de conducere pe care i-o arătase Edgar. Bărbatul care jucase cândva rolul unui soldat neamţ înalt şi blond şi care vrăjise o fată de optsprezece ani avea acum o înfăţişare cât se poate comună. Era încă blond, dar chelise în vârful capului. Avea nasul umflat de alcool şi purta nişte ochelari care nu-i veneau bine. Cu alura să de băutor înrăit ar fi fost lăsat la vatră de armata oricărei ţări din lume.

Doi cincizeci.

Bosch se uită la femeia din spatele ghişeului.

Pentru mingi.

A, da.

Plăti şi apucă găleata de mâner. Se mai uită la Delacroix pentru ultima dată, şi acesta se întoarse brusc spre el. Ochii li se întâlniră vreme de câteva clipe. Bosch îşi mută privirea ca şi cum nu s-ar fi întâmplat nimic şi se îndreptă spre Edgar. Atunci începu să sune telefonul mobil. Îi dădu în tăcere găleata lui Edgar şi scoase telefonul din buzunarul de la spate. Era Mankiewicz, sergentul-şef din schimbul de zi.

Salut, Bosch, ce faci?

Loveam nişte mingi.

Bravo! Voi ardeţi gazul şi noi facem toată munca.

L-aţi găsit pe omul meu?

Aşa credem.

Unde?

Lucrează la Washateria. Îi mai pică şi lui câte un bacşiş, nişte mărunţiş de prisos.

Washateria era o spălătorie de maşini pe La Brea. Angaja lucrători cu ziua pentru a curăţa şi spăla maşini. Oamenii lucrau mai mult pentru bacşişuri şi pentru obiectele pe care le puteau fura din maşini fără să fie prinşi.

Cine l-a găsit?

Doi tipi de la Moravuri. Sunt siguri în proporţie de optzeci la sută. Am întrebat dacă vrei să-l salte ei sau preferi să te duci tu acolo.

Spune-le să stea acolo până venim. Şi, ştii ceva, Mank? Cred că tipu e un iepure. Ai vreo unitate pe care s-o putem folosi ca întărire suplimentară, în caz că fuge?

Hm…

Urmă o tăcere, şi Bosch îşi dădu seama că Mankiewicz verifica graficul cu deplasările.

Ei, aveţi noroc. Am două trei-unsprezece care au început devreme. Ar trebui să iasă de la apel într-un sfert de oră. E bine?

Perfect. Spune-le că ne întâlnim în parcarea de la Checkers, la intersecţia dintre La Brea şi Sunset. Zi-le şi tipilor de la Moravuri să vină acolo.

Bosch îi făcu semn lui Edgar că erau gata să plece.

Ar mai fi ceva, zise Mankiewicz.

Ce?

În maşina care asigură întărirea, unul dintre ofiţeri e Brasher. E vreo problemă?

Bosch tăcu un moment. Ar fi preferat ca Mankiewicz să pună pe altcineva, dar ştia că nu trebuie să intervină. Dacă ar fi încercat să influenţeze deplasările din cauza lui Brasher, atunci s-ar fi expus criticilor şi poate că ar fi riscat să fie anchetat de cei de la AI.

Nu, nicio problemă.

Uite ce e, nu aş fi făcut chestia asta, dar e nouă în meserie. A comis câteva greşeli şi are nevoie de o experienţă de genul acesta.

Am zis că nu e nicio problemă.

Plănuiră prinderea lui Johnny Stokes pe capota maşinii lui Edgar. Tipii de la Moravuri, Eyman şi Leiby, desenară schema Washeteriei pe un carneţel şi încercuiră locul în care îl văzuseră pe Stokes lucrând, sub şopronul pentru cernit. Pe trei dintre laturi, spălătoria de maşini era înconjurată de ziduri de beton şi alte structuri. Zona care dădea în La Brea avea aproape cincizeci de metri; în afara unui zid de un metru şi jumătate care delimita perimetrul, mai existau două alei pentru intrare şi ieşire în fiecare colţ. Dacă Stokes se hotăra s-o ia la fugă, se putea duce la zid şi să îl sară, dar era mult mai probabil că ar fi ales una dintre aleile deschise.

Planul era simplu. Eyman şi Leiby aveau să acopere intrarea de la spălătorie, iar Brasher şi partenerul ei Edgewood, ieşirea. Bosch şi Edgar urmau să intre cu maşina, dându-se drept clienţi şi aveau să îl abordeze pe Stokes. Îşi mutară radiourile pe una din unităţile tactice şi puseră la punct un cod; roşu însemna că Stokes reuşise să fugă, iar verde semnifica prinderea acestuia fără probleme.

Amintiţi-vă ceva, spuse Bosch. Aproape fiecare lucrător care limpezeşte, spală cu detergent sau dă cu aspiratorul de acolo, dinăuntru, fuge de ceva  fie şi de serviciul de imigranţi. Aşa că, şi dacă îl ridicăm pe Stokes fără nicio problemă, s-ar putea ca ceilalţi să intre în panică. Apariţia unor poliţişti la o spălătorie de maşini echivalează cu a striga Foc într-un cinematograf. Toţi se împrăştie, înainte de a-şi da seama cine era vizat.

Toată lumea încuviinţă din cap, iar Bosch o privi fix pe Brasher, bobocul. În concordanţă cu planul asupra căruia conveniseră cu o seară înainte, nu dădeau niciun semn că s-ar fi cunoscut în afara serviciului. Dar acum el voia să se asigure că ea înţelegea cât de înşelătoare putea deveni o misiune de acest gen.

Ai înţeles, cizmă? i se adresă el.

Ea zâmbi.

Da, am priceput.

Bun, atunci hai să ne concentrăm. Să-i dăm drumul.

I se păru că Brasher continua să zâmbească în timp ce se îndrepta împreună cu partenerul ei, Edgewood, către maşina de patrulare.

Se duse împreună cu Edgar către Lexus-ul acestuia. Când ajunse la maşină, Bosch se opri şi îşi dădu seama că arăta de parcă tocmai fusese spălată şi lustruită.

La naiba!

Ce pot să zic, Harry? Am grijă de maşina mea.

Bosch privi în jur. În spatele fast-food-ului se afla o benă, într-un intrând de beton care fusese spălat recent. Pe pavaj se scurgea apă neagră.

Treci prin balta aia de câteva ori, zise el.

Harry, nu pun porcăria aia pe maşina mea.

Maşina ta trebuia să arate ca şi cum ar avea nevoie să fie spălată, altfel ne-ar putea da de gol. Chiar tu ai zis, tipul e iepuraş. Hai să nu-i stârnim bănuielile.

Dar nu o să spălăm maşina de-adevăratelea. Dacă pun mizeria aia pe ea, acolo rămâne.

Dacă-l prindem pe tipul acesta, îi pun pe Eyman şi pe Leiby să-l ducă cu maşina la secţie cât timp îţi speli tu maşina. O să acopăr eu cheltuielile.

Rahat.

Haide, treci odată cu maşina prin baltă. Pierdem timp. După ce murdăriră maşina lui Edgar, merseră în tăcere până la spălătoria de maşini. În timp ce se apropiau, Bosch văzu maşina de la Moravuri parcată la câţiva metri de intrare. Puţin mai încolo în cvartal, dincolo de spălătorie, maşina de patrulare oprise într-un şir de maşini parcate. Bosch vorbi în staţie:

Bun, toată lumea gata?

Tipii de la Moravuri îi trimiseră două clickuri.

Gata, răspunse Brasher.

Bun. Intrăm.

Edgar intră în spălătoria de maşini şi trase pe aleea de serviciu, unde clienţii îşi încredinţau maşinile staţiei de aspirare şi comandau tipul de spălare sau ceruire pe care îl doreau. Bosch începu să-i studieze pe muncitori, care erau cu toţii îmbrăcaţi în aceleaşi salopete portocalii şi purtau şepci de base-ball. Acest lucru încetinea procesul de identificare, dar curând Bosch găsi şopronul, de ceruire şi îl localiză pe Johnny Stokes.

E acolo, îi spuse el lui Edgar. La Beemer-ul negru.

Bosch ştia că, de îndată ce vor ieşi din maşină, cea mai mare parte dintre foştii condamnaţi aveau să-şi dea seama că erau poliţişti. În acelaşi mod în care Bosch defecta un fost deţinut în nouăzeci şi opt la sută dintre cazuri, aceştia la rândul lor puteau să îi identifice pe poliţişti. Trebuia să-l ia prin surprindere pe Stokes.

Îl privi pe Edgar.

Gata?

Dă-i drumul!

Deschiseră uşile în acelaşi timp. Bosch ieşi din maşină şi se întoarse către Stokes, care stătea întors cu spatele la vreo douăzeci de metri de ei. Era aşezat pe vine şi aplica ceva cu un spray pe roţile unui BMW negru.

Bosch şi Edgar acoperiseră jumătate din distanţa către ţinta lor când au fost detectaţi de către ceilalţi lucrători. De undeva din spatele lui, Bosch auzi o voce strigând Cinci-zero, cinci-zero, cinci-zero.

Alertat de ceilalţi, Stokes se ridică în picioare şi începu să alerge.

Se aflau la cinci metri de Stokes când acesta îşi dădu seama că el era ţinta. Nu-i rămânea decât s-o ia la stânga, şi apoi să iasă pe uşa spălătoriei, dar BMW-ul îi bloca drumul. Făcu o mişcare către dreapta, dar se opri, dându-şi seama că era o fundătură.

Nu, nu! strigă Bosch. Vrem doar să stăm de vorbă!

Stokes se împiedică vizibil. Bosch se îndreptă direct către el, în vreme ce Edgar o luă la dreapta, în eventualitatea în care fostul deţinut s-ar fi hotărât s-o ia la fugă.

Bosch se opri şi deschise larg mâinile pe măsură ce se apropia. Într-o mână avea staţia radio.

Poliţia din Los Angeles. Vrem doar să-ţi punem nişte întrebări, nimic altceva.

La dracu, despre ce e vorba?

Despre…

Stokes ridică braţul şi îl stropi pe Bosch cu soluţia de curăţat cauciucuri. Apoi sări în dreapta, aparent către fundătură, unde zidul înalt din spatele spălătoriei era lipit de peretele lateral al unei clădiri de apartamente cu trei niveluri.

Bosch îşi duse instinctiv mâinile la ochi. Îl auzi pe Edgar urlând la Stokes şi apoi târşâitul pantofilor acestuia pe beton în timp ce începea să fugă. Duse staţia de emisie-recepţie la gură şi strigă:

Roşu, roşu, roşu! Se îndreaptă către colţul din spate.

Apoi lăsă staţia să cadă pe beton, amortizându-i căderea cu pantoful. Îşi şterse cu mânecile de la haină ochii care-i ardeau. În sfârşit, reuşi să îi deschidă cu intermitenţe. Văzu un furtun încolăcit pe un bazin de apă din spatele BMW-ului. Se îndreptă către el, îl porni şi îşi spălă faţa şi ochii, fără să-i pese în ce stare ajungeau hainele de pe el.

După câteva secunde, apa atenua întrucâtva senzaţia de arsură şi el lăsă furtunul să cadă, apoi se întoarse să ia staţia radio. Avea câmpul vizual înceţoşat la periferie, dar vedea destul de bine pentru a se mişca. În timp ce se apleca pentru a lua staţia radio, îi auzi râzând pe ceilalţi bărbaţi în salopete portocalii.

Bosch nu îi luă în seamă. Mută staţia pe frecvenţa radio a maşinilor de patrulare din Hollywood şi vorbi.

Către unităţile din Hollywood! Mai mulţi ofiţeri urmărim un suspect de ultraj, la intersecţia dintre La Brea şi Santa Monica. Suspectul este un bărbat alb, în vârstă de treizeci şi cinci de ani, păr negru, salopetă portocalie. Suspectul se află în vecinătatea spălătoriei auto Washateria, în Hollywood.

Nu îşi amintea adresa exactă a spălătoriei, dar nu îşi făcea griji din pricina asta. Orice poliţist de pe maşinile de patrulare ar fi trebuit să o ştie. Mută radioul pe frecvenţa principală a secţiei de poliţie şi ceru să mai vină şi un echipaj de salvare, pentru a acorda îngrijiri unui ofiţer rănit. Nu avea nicio idee cu ce substanţă îi intraseră ochii în contact. Se simţea ceva mai bine, dar nu voia să-şi asume niciun risc.

În final, mută radioul înapoi pe canalul tactic şi îi întrebă pe ceilalţi unde se aflau. Îi răspunse doar Edgar.

Era o gaură în colţul din spate. A trecut prin ea, şi acum e pe aleea din spate. Se află într-unul dintre complexele alea de locuinţe din partea de nord a spălătoriei.

Unde sunt ceilalţi?

Răspunsul lui Edgar fu întrerupt. Intra într-o zonă fără acoperire radio.

Sunt în spatele meu… răspândiţi. Cred… garaj. Tu… ine, Harry?

E în ordine. Întăririle sunt pe drum.

Nu ştia dacă Edgar recepţionase mesajul. Puse staţia radio în buzunar şi se îndreptă în grabă către partea din spate a spălătoriei, unde găsi gaura prin care se strecurase Stokes. Sub un paiet cu două niveluri de butoaie cu săpun lichid de două sute de litri, zidul de beton era spart. Se părea că gaura fusese făcută de o maşină de pe aleea din spate care intrase în zidul de beton. Spărtura, realizată cu sau fără intenţie, reprezenta o cale de scăpare bine cunoscută fiecărei persoane căutate de poliţie care lucra în spălătorie.

Bosch se ghemui şi se strecură prin gaură, agăţându-şi haina într-o bară de fier ruginită ce ieşea din zidul de beton. Pe partea cealaltă, se afla o alee mărginită de clădiri de apartamente pe toată lungimea cvartalului.

Maşina de patrulare era oprită într-o curbă, la patruzeci de metri în josul aleii. Nu se afla nimeni în ea şi ambele uşi erau deschise. Bosch auzea radioul de pe bord. Mai jos, la capătul cvartalului, maşina de la Moravuri era parcată de-a curmezişul aleii.

Înaintă repede pe alee către maşina de patrulare, atent la orice sunet şi la orice mişcare. Când ajunse la maşină, scoase din nou staţia radio şi încercă să ia legătura cu cei din unitatea tactică. Nu-i răspunse nimeni.

Văzu că maşina de patrulare era parcată în faţa unei rampe care cobora către un garaj subteran de sub cea mai mare clădire de apartamente din complex. Amintindu-şi că în cazierul lui Stokes erau trecute şi furturi de maşini, Bosch presupuse că Stokes se îndreptase către garaj. Singura lui scăpare era să facă rost de o maşină.

Se strecură în garajul întunecat.

Garajul era imens şi părea a fi construit sub toată suprafaţa clădirii de deasupra. Existau trei alei de parcare şi o rampă care ducea la un nivel inferior. Bosch nu văzu pe nimeni. Singurul sunet pe care îl auzea era apa ce picura dintr-una din ţevile de deasupra capului. Înaintă cu grijă pe aleea din mijloc, scoţând pentru prima dată arma. Stokes deja folosise un spray pe post de armă. Nu se ştia ce unealtă ar mai fi putut găsi în garaj pentru a-şi ataca urmăritorii.

În timp ce înainta, Bosch verifică puţinele vehicule din garaj  se părea că toată lumea era la muncă  în căutarea unor urme de spargere. Nu văzu nimic. Duse staţia radio la gură, şi în clipa aceea auzi ecoul unor paşi ce alergau în sus, pe rampa ce urca dinspre nivelul inferior al garajului. Înaintă repede către rampă şi coborî, atent să facă cât mai puţin zgomot.

Garajul de dedesubt era şi mai întunecat, căci de sus pătrundea mai puţină lumină naturală. Treptat ochii i se obişnuiră cu întunericul. Nu văzu pe nimeni, dar rampa îi bloca parţial vederea. În timp ce se pregătea să ocolească rampa, auzi brusc o voce subţire şi gâtuită dinspre capătul acesteia. Era a lui Brasher.

Acolo! Acolo! Nu mişcă!

Bosch urmări sunetul, lipindu-se de partea laterală a rampei cu arma pregătită. Instinctul îi spunea să strige, să-l avertizeze pe celălalt ofiţer de prezenţa lui. Dar ştia că strigătul lui i-ar fi distras atenţia lui Brasher şi i-ar fi oferit lui Stokes şansa de a fugi sau de a o ataca.

În timp ce se strecura pe sub rampa, Bosch îi văzu la zidul din spate, la circa cincisprezece metri de el. Brasher îl ţintuise pe Stokes la perete, cu mâinile şi picioarele depărtate. Avea lanterna la pământ, lângă piciorul drept, luminând zidul în dreptul căruia îl imobilizase pe Stokes.

Era perfect. Bosch respiră uşurat la gândul că ea nu păţise nimic. Se ridică din poziţia semighemuită în care se afla şi se îndreptă către ei, lăsând arma în jos.

Se afla exact în spatele lor. După ce făcuse câţiva paşi către ei, o văzu pe Brasher luând mâna de pe Stokes şi uitându-se de jur împrejur. Imediat, Bosch îşi dădu seama că era o acţiune greşită. Dacă ar fi vrut, Stokes ar fi putut fugi din nou.

Atunci, lucrurile părură să încetinească. Bosch strigă la ea, dar brusc garajul fu inundat de zgomotul asurzitor al unui foc de armă. Brasher căzu, iar Stokes rămase în picioare. Ecoul împuşcăturii se propagă printre pereţii de beton, făcând imposibilă stabilirea direcţiei de unde se trăsese.

Bosch ridică arma şi se lăsă pe vine, în poziţie de luptă, întoarse încet capul, căutând arma, apoi îl văzu pe Stokes alergând de la perete. În clipa următoare, braţul lui Brasher se ridică şi îşi îndreptă arma asupra lui Stokes.

La rândul său, Bosch îşi aţinti Glock-ul asupra lui Stokes.

Nu mişca! strigă. Nu mişca! Nu mişca!

Într-o secundă, era asupra lor.

Nu trage, omule! urlă Stokes.

Bosch nu îl slăbea pe Stokes din priviri. Ochii încă îi ardeau şi aveau nevoie de îngrijiri, dar ştia că până şi a clipi ar fi fost o greşeală fatală în acel moment.

Jos! La pământ! Acum!

Stokes se aruncă pe burtă şi îşi întinse braţele sub un unghi de nouăzeci de grade.

Bosch păşi deasupra lui şi, cu o mişcare pe care o mai făcuse de o mie de ori până atunci, îi legă mâinile în cătuşe la spate.

Apoi puse arma în toc şi se îndreptă spre Brasher. Avea sânge pe gât şi partea din faţă a uniformei i se udase deja. Îngenunche deasupra ei şi îi sfâşie bluza. Îi curgea atât de mult sânge, că avu nevoie de ceva timp să găsească rana. Glonţul îi intrase în umăr, la doar doi centimetri de bareta din Velchro a vestei de Kevlar.

Sângele se scurgea din rană, şi Bosch putea vedea cum faţa lui Brasher îşi pierdea rapid culoarea. Mişca din buze, dar nu scotea niciun sunet. Se uită în jos şi văzu o lavetă de spălat maşini care ieşea din buzunarul de la spate al lui Stokes. O smulse afară şi o apăsă pe rană. Brasher gemu de durere.

Julia, o să te doară, dar trebuie să opresc sângerarea.

Cu o mână, îşi smulse cravata de la gât şi o înfăşură în jurul umărului lui Brasher. Făcu un nod, suficient de strâns ca să ţină la locul ei compresa improvizată din lavetă.

Ţine-te tare, Julia!

Înşfacă staţia radio şi schimbă frecvenţa pe canalul principal.

Apel de urgenţă, ofiţer rănit, nivelul de jos al garajului de la apartamentele din parcul La Brea, la intersecţia dintre La Brea şi Santa Monica. Avem nevoie de asistenţă medicală ACUM! Suspectul a fost prins. Confirmaţi apelul de urgenţă.

Aşteptă un timp ce i se păru interminabil, până când un dispecer de la centrul de urgenţă îi răspunse, spunându-i că apelul lui se auzea cu intermitenţe şi că trebuia să repete mesajul. Bosch apăsă pe butonul de emisie şi strigă:

Unde sunt medicii de care am nevoie? Ofiţer RĂNIT!

Mută pe canalul tactic.

Edgar, Edgewood, suntem la nivelul inferior al garajului. Brasher e rănită. L-am imobilizat pe Stokes. Repet, Brasher e rănită.

Lăsă să cadă staţia radio şi strigă cât putu de tare numele lui Edgar. Îşi scoase haina şi o împături.

Omule, n-am făcut-o eu, strigă Stokes. Nu ştiu ce s-a…

Taci! Taci dracului din gură!

Bosch puse haina sub capul lui Brasher. Avea dinţii încleştaţi de durere şi bărbia împinsă înainte. Buzele aproape că i se albiseră.

Medicii sunt pe drum, Julia. I-am chemat chiar înainte să fii rănită. Cred că sunt un fel de medium. Trebuie doar să rezişti, Julia. Rezistă.

Ea deschise gura cu un efort inimaginabil. Dar, înainte ca Julia să rostească vreun cuvânt, Stokes ţipă din nou în pragul unei crize de isterie.

N-am făcut eu asta, omule. Nu-i lăsa să mă omoare. N-am FĂCUT-O eu!

Bosch se aplecă, lăsându-se cu toată greutatea pe spatele lui Stokes şi-i şuieră în ureche.

Taci dracului din gură sau te omor cu mâna mea!

Îşi concentră din nou atenţia asupra lui Brasher. Avea ochii deschişi. Pe obraji îi curgeau lacrimi.

Julia, doar câteva minute. Trebuie să rezişti.

Îi trase arma din mâna dreaptă şi o puse pe pământ, departe de Stokes. Apoi îi strânse mâna.

Ce s-a întâmplat? Ce dracu s-a întâmplat?

Ea deschise gura şi o închise la loc. Bosch auzi paşi alergând pe rampă. Edgar îi strigă numele.

Aici!

Într-o secundă, Edgar şi Edgewood erau acolo.

Julia! strigă Edgewood. Oh, la dracu!

Fără să ezite nicio clipă, Edgewood păşi înainte şi îl lovi pe Stokes în coaste.

Javră!

Se pregăti să-l lovească din nou, când Bosch strigă:

Înapoi! Pleacă de lângă el!

Edgar îl înşfăcă pe Edgewood şi îl trase de lângă Stokes, care începuse să urle animalic din cauza durerii.

Du-l pe Edgewood sus şi cheamă medicii, îi spuse Bosch lui Edgar. Staţiile nu funcţionează aici jos. Du-te! Acum!

Ca la un semnal, în depărtare se auziră urletele sirenelor.

Vrei s-o ajuţi? Du-te şi adu-i încoace!

Edgar şi Edgewood alergară către rampă.

Bosch se întoarse la Brasher. Faţa ei devenise pământie. Intra în şoc. Bosch nu înţelegea. Avea o rană la umăr. Deodată, se întrebă dacă nu cumva auzise două împuşcături. Oare explozia şi ecoul mascaseră o a doua împuşcătură? O pipăi din nou, dar nu descoperi nimic. Nu voia să o întoarcă pentru a-i verifica spatele, de teamă să nu-i facă mai mult rău. Dar de sub ea nu se scurgea sânge.

Rezistă, Julia. Poţi să o faci. Auzi? Medicii aproape că au ajuns. Mai rezistă puţin.

Ea deschise din nou gura, îşi împinse bărbia în faţă şi începu să vorbească.

El… el a înşfăcat… a încercat să…

Scrâşni din dinţi şi îşi clătină capul înainte şi înapoi, încercă să vorbească din nou.

Nu a fost… nu sunt…

Bosch îşi apropie faţa de a ei şi şopti:

Şşt, şşt. Nu vorbi. Concentrează-te, Julia. Ţine tare. Rămâi în viaţă. Te rog, rămâi în viaţă.

Simţea cum garajul se umple de zgomote şi vibraţii. În clipa următoare, o dubiţă a Serviciului de ambulanţă trase lângă ei. În spatele acesteia se afla o maşină de patrulare şi alţi ofiţeri în uniformă, care alergau în josul rampei.

Oh, Doamne, te rog, mormăia Stokes. N-o lăsa să…

Unul dintre medici ajunse la ei, şi primul lucru pe care îl făcu fu să pună cu blândeţe o mână pe umărul lui Bosch şi să-l împingă într-o parte. Bosch se supuse, înţelegând că acum nu făcea decât să încurce lucrurile. În clipa în care se depărtă de Brasher cu spatele, mâna ei îl pucă brusc de antebraţ şi îl trase lângă ea. Vocea ei era nefiresc de subţire.

Harry, să nu-i laşi să…

Medicul îi puse pe faţă o mască de oxigen şi cuvintele se pierdură.

Domnule ofiţer, vă rog, îndepărtaţi-vă, spuse medicul cu fermitate.

În timp ce Bosch se târa pe coate şi genunchi, cu spatele, întinse mâna şi o strânse pe Brasher de gleznă.

Julia, o să fie bine.

Julia? spuse al doilea medic, în timp ce se lăsa pe vine lângă ea. Eu sunt Eddie şi cel de colo e Charlie. O să te reparăm. Aşa cum a spus prietenul tău adineauri, o să fie bine. Dar trebuie să te ţii tare. Trebuie să lupţi, Julia.

Ea spuse ceva, dar nu se putea înţelege nimic din cauza măştii. Lui Bosch i se păru că desluşeşte un singur cuvânt. Ameţită.

Medicii începură procedurile de stabilizare, pe parcursul cărora cel care îşi spusese Eddie vorbea tot timpul cu ea. Bosch se ridică şi se îndreptă spre Stokes. Îl trase în picioare şi îl împinse departe de locul în care se afla ambulanţa.

Am coastele rupte, se plânse Stokes. Am nevoie de asistenţă medicală.

Nu pot face nimic în privinţa asta, Stokes. Aşa că taci dracului din gură.

Doi ofiţeri în uniformă se apropiară de ei. Bosch îi mai văzuse într-una din serile trecute, când o invitaseră pe Julia la Boardner. Prietenii ei.

Îl ducem noi la secţie în locul tău.

Bosch îl împinse pe Stokes pe lângă ei.

Nu, am să-l duc eu.

Trebuie să rămâneţi aici pentru echipa SFOI, detectiv Bosch.

Aveau dreptate. Curând la faţa locului avea să sosească echipa de la Schimburi de Focuri cu Ofiţeri Implicaţi, iar Bosch urma să fie interogat ca martor principal. Dar nu intenţiona să-l lase pe Stokes pe mâinile unor oameni în care nu avea o încredere absolută.

Îl conduse pe Stokes pe rampă, către lumină.

Ascultă, Stokes, vrei să trăieşti?

Bărbatul mai tânăr nu răspunse. Mergea cocoşat, din cauza rănii de la coaste. Bosch îl bătu uşor peste locul în care îl lovise Edgewood. Stokes gemu tare.

Mă asculţi? întrebă Bosch. Vrei să rămâi în viaţă?

Sigur că da.

Atunci, ascultă-mă cu atenţie. O să te izolez într-o cameră. Nu vorbeşti decât cu mine. Ai înţeles?

Da. Nu-i lăsa să-mi facă rău. N-am nicio vină. Nu ştiu ce s-a întâmplat, omule. A zis să trec la perete şi am făcut ce mi-a spus. Jur pe Dumnezeul meu că…

Taci! ordonă Bosch.

Pe rampă veneau din ce în ce mai mulţi poliţişti. Trebuia să-l scoată neapărat pe Stokes de acolo.

Când ieşiră la lumina zilei, Bosch îl văzu pe Edgar vorbind la telefonul mobil şi făcând semn unei ambulanţe de transport să se îndrepte către garaj. Bosch îl împinse pe Stokes către el. În timp ce se apropiau, Edgar închise telefonul.

Tocmai am vorbit cu doamna locotenent. Se îndreaptă către noi.

Minunat. Unde ţi-e maşina?

E încă la spălătorie.

Du-te şi ad-o. O să-l ducem pe Stokes la secţie.

Harry, nu putem să plecăm pur şi simplu…

Ai văzut ce a făcut Edgewood. Trebuie să-l ducem pe rahatul ăsta într-un loc sigur. Du-te şi adu-ţi maşina. Dacă păţim ceva, îmi asum eu responsabilitatea.

Bine.

Edgar începu să alerge în direcţia spălătoriei de maşini.

Bosch văzu un stâlp de curent electric lângă colţul complexului de apartamente. Îl duse pe Stokes până acolo şi-l imobiliză cu mâinile în jurul stâlpului.

Aşteaptă aici, zise.

Apoi se îndepărtă şi îşi trecu o mână prin păr.

Ce dracu s-a întâmplat acolo?

Nu-şi dădu seama că gândise cu voce tare decât în momentul în care Stokes îi răspunse la întrebare, insistând că nu făcuse nimic.

Taci, spuse Bosch. Nu vorbeam cu tine.

Bosch şi Edgar îl conduseră pe Stokes prin camera detectivilor şi apoi pe holul ce ducea către camerele de interogatoriu. Îl duseră în camera trei şi îl încătuşară de inelul de oţel prins în mijlocul mesei.

Ne întoarcem, spuse Bosch.

Hei, nu mă lăsa aici, protestă Stokes. O să vină înăuntru, omule.

Nu intră nimeni în afară de mine, spuse Bosch. Stai liniştit.

Ieşiră din încăpere şi o încuiară. Bosch se îndreptă spre camera detectivilor, care era complet goală. Când un poliţist era împuşcat, toată lumea se prezenta la locul faptei. Făcea parte din credinţa lor, în religia ordinii. Dacă ar fi fost vorba de propria persoană, ţi-ai fi dorit ca toată lumea să fie alături de tine. Aşa că răspundeai cu aceeaşi monedă.

Bosch avea nevoie de o ţigară, de timp de gândire şi de nişte răspunsuri. Nu se gândea decât la Julia şi la starea în care se afla. Dar ştia că nu putea influenţa acest lucru, şi singurul mod în care-şi putea controla gândurile era să se concentreze asupra lucrurilor pe care le avea de făcut.

Ştia că îi rămăsese puţin timp la dispoziţie, înainte ca echipa de la SFOI să le ia urma şi să vină după el şi după Stokes. Ridică receptorul şi sună la biroul ofiţerului de gardă. Răspunse Mankiewicz. Probabil că era singurul poliţist rămas în secţie.

Ce veşti mai ai? întrebă Bosch. În ce stare e?

Nu ştiu. Am auzit că e în stare gravă. Tu unde eşti?

În secţie. Îl am pe tip aici.

Harry, ce faci? Cei de la SFOI sunt foarte porniţi. Ar trebui să fiţi la locul faptei. Amândoi.

Să presupunem că n-am făcut decât să evit o situaţie care se putea înrăutăţi. Ascultă, anunţă-mă imediat ce afli ceva despre Julia, bine?

S-a făcut.

Bosch era gata să închidă, când îşi aminti ceva.

Şi, Mank, ascultă-mă. Tipul tău, Edgewood, a încercat să-l rupă în bătaie pe suspect. La momentul respectiv era imobilizat cu cătuşe şi întins la pământ. Probabil că s-a ales cu trei-patru coaste rupte.

Bosch aşteptă. Mankiewicz nu spuse nimic.

E alegerea ta. Pot să acţionez conform regulamentului, sau poţi să te ocupi tu de treaba asta, în felul tău.

Mă ocup eu.

Bun. Nu uita să mă anunţi dacă afli ceva.

Închise telefonul şi privi către Edgar, care aprobă felul în care trata situaţia lui Edgewood.

Şi Stokes? întrebă Edgar. Harry, ce dracu s-a întâmplat în garajul ăla?

Nu sunt sigur. Ascultă, eu o să intru în camera aia şi o să discut cu el despre Arthur Delacroix, să văd ce pot să aflu înainte să dea buzna cei de la SFOI şi să-l ia. Când or să ajungă aici, vezi dacă poţi să-i reţii.

Bosch se duse pe holul din spate şi era gata să intre în camera trei, când îşi dădu seama că uitase să-şi ia reportofonul rămas la detectiva Bradley de la AI. Voia să înregistreze interviul cu Stokes. Trecu de uşă camerei trei şi intră în încăperea alăturată, unde se făceau înregistrările. Pomi camera de luat vederi din camera trei şi casetofonul auxiliar, apoi se întoarse în încăpere.

Bosch se aşeză în faţa lui Stokes. De pe chipul tânărului părea că se scursese orice urmă de viaţă. Cu mai puţin de o oră în urmă, lustruia un BMW ca să câştige câţiva dolari. Acum perspectiva era de a se întoarce în închisoare  dacă avea noroc. Ştia că sângele de poliţist în apă atrăgea rechinii albaştri. Foarte mulţi suspecţi erau împuşcaţi în timp ce încercau să evadeze sau se spânzurau în mod inexplicabil, în camere asemănătoare cu cea în care se afla el. Oricum, astea erau explicaţiile pe care le dădeau reporterii.

Ascultă-mă cu atenţie, spuse Bosch. Calmează-te dracului şi ai grijă cum te comporţi. Nu face de faţă cu oamenii ăştia nimic care  i-ar putea determina să te omoare. Mă înţelegi?

Stokes încuviinţă din cap.

Bosch văzu pachetul de Marlboro din buzunarul de la piept al salopetei lui Stokes. Se întinse peste masă, făcându-l pe Stokes să se tragă înapoi.

Relaxează-te.

Luă pachetul de ţigări şi aprinse una cu un băţ de chibrit dintr-o cutie care era strecurată sub celofan. Trase un coş de gunoi din colţul camerei lângă scaunul lui şi aruncă chibritul.

Dacă aş fi vrut să-ţi fac rău, puteam să te aranjez în garaj. Mulţumesc pentru ţigară.

Bosch savură fumul. Trecuseră mai bine de două luni de când nu mai fumase o ţigară.

Îmi dai şi mie una? întrebă Stokes.

Nu, nu meriţi nicio ţigară. Nu meriţi absolut nimic. Dar o să închei o înţelegere cu tine.

Stokes îşi ridică privirea către Bosch.

E vorba de lovitura aia în coaste pe care ai căpătat-o în garaj. Hai să facem un schimb. Uiţi de asta şi tratezi lucrurile ca un bărbat, iar eu o să trec cu vederea faptul că mi-ai aruncat în ochi cu rahatul ăla.

Am coastele rupte, omule.

Iar mie îmi ard ochii şi acum. Ăla era un produs de curăţat chimic. Procuratura te va învinovăţi de ultraj asupra unui ofiţer de poliţie şi te va trimite la Corcoran cât ai clipi din ochi. Îţi aminteşti cum era la Cork, nu?

Bosch lăsă replica în aer un lung moment.

Deci, am încheiat un târg?

Stokes încuviinţă, dar spuse:

Ce mai contează? Or să spună că eu am împuşcat-o…

Dar eu ştiu că nu tu ai făcut-o.

Bosch văzu cum lui Stokes îi revenea un licăr de speranţă în ochi.

Şi o să le spun exact ce am văzut.

Bine, şopti Stokes.

Aşadar, să începem cu începutul. De ce-ai fugit?

Stokes clătină din cap.

Pentru că asta fac eu, omule. Eu sunt un fost deţinut şi tu eşti Omu. Fug.

Bosch îşi dădu seama că, în graba aceea, nimeni nu îl percheziţionase pe Stokes. Îi spuse să se ridice, ceea ce era posibil numai dacă Stokes se apleca înainte, fiindcă avea mâinile legate în cătuşe. Bosch trecu în spatele lui şi începu să-i verifice buzunarele.

Ai vreun ac?

Nu, omule, niciun ac.

Bine, pentru că nu vreau să mă blochez. Dacă mă blochez, toate înţelegerile noastre cad.

În vreme ce căuta, ţinea ţigară între buze. Fumul îl înţepa în ochi, care deja îi ardeau. Bosch scoase un portmoneu, un set de chei şi un teanc de bancnote de un dolar, în total 27. Bacşişurile lui Stokes din acea zi. Nu mai era nimic altceva. Dacă Stokes avusese droguri, de vânzare sau pentru uz personal, le aruncase în timp ce încerca să scape.

O să iasă cu câinii acolo, spuse Bosch. Dacă ai aruncat vreo doză o s-o găsească, şi atunci nu mai pot face inimic pentru tine.

N-am aruncat nimic. Dacă găsesc ceva, e plantat de ei.

Da… Exact ca în cazul lui O. J.

Bosch se aşeză la loc.

Care a fost primul lucru pe care ţi l-am spus? Am zis Vreau doar să vorbesc cu tine. Era purul adevăr.

Poliţiştii nu vor niciodată doar să vorbească, întotdeauna urmăresc şi altceva.

Bosch încuviinţă din cap. Foştii deţinuţi cunoşteau foarte bine regulile străzii.

Vorbeşte-mi despre Arthur Delacroix.

Stokes îl privi nedumerit.

Cum? Cine?

Arthur Delacroix. Prietenul tău cu care făceai skateboarding. Din zilele de la Miracle Mile. Îţi aminteşti?

Dumnezeule, asta a fost…

Acum mult timp. Ştiu. De asta te întreb.

Ce e cu el? A dispărut de mult, omule.

Vorbeşte-mi despre el. Povesteşte-mi despre momentul când a dispărut.

Stokes privi în jos, către mâinile încătuşate, şi clătină din cap.

A trecut mult timp de atunci. Nu-mi aduc aminte.

Încearcă. De ce a dispărut?

Nu ştiu. N-a mai suportat porcăria şi a fugit.

Ţi-a spus că fuge?

Nu, omule, a plecat pur şi simplu. Într-o zi a dispărut. Şi nu l-am mai văzut niciodată.

Ce porcărie?

N-am înţeles?

Ai zis că n-a mai putut suporta porcăria şi a fugit. La ce te referi?

Ah, ştii tu, toată porcăria din viaţa lui.

Avea necazuri acasă?

Stokes îl îngână pe Bosch.

Avea necazuri acasă? În fond, cine nu are, omule?

Era molestat acasă? Asta vreau să spun.

Cine nu a fost? râse Stokes. Bătrânul meu, mai degrabă m-ar fi împuşcat decât să stea de vorbă despre ceva cu mine. Când aveam doisprezece ani a aruncat cu o cutie de bere în mine de-a curmezişul camerei. Doar fiindcă mâncam un fruct pe care îl voia el. Pentru asta a decăzut din drepturile de părinte.

Ştii, îmi pare extrem de rău pentru tine, dar noi stăm de vorbă despre Arthur Delacroix aici. Ţi-a zis vreodată că tatăl lui îl lovea?

Nu trebuia să o facă, omule. Vedeam vânătăile. Ce-mi amintesc eu e că tipu avea mereu un ochi vânăt.

Era de la skateboard. Cădea des.

Stokes clătină din cap.

Pe dracu, omule. Artie era prea bun ca să se rănească.

Bosch stătea cu tălpile sprijinite de podea. După vibraţiile pe care le simţi brusc în tălpi îşi dădu seama că oamenii intraseră în sala principală. Întinse mâna şi apăsă butonul de pe clanţa uşii pentru a o încuia.

Îţi aminteşti de perioada când a fost internat în spital? Se lovise la cap. Ţi-a zis că s-a accidentat la skateboarding?

Stokes strânse din ochi şi privi în jos. Bosch îşi dădu seama că evocase o amintire dureroasă.

Îmi aduc aminte că era ras în cap şi avea copci de parcă îi puseseră un nenorocit de fermoar. Nu ştiu ce…

Cineva încercă uşa pe dinafară şi apoi bătu tare în ea. Înăuntru răzbătu o voce înfundată.

Detectiv Bosch, sunt locotenentul Gilmore, de la SFOI. Deschide uşa.

Stokes se trase brusc în spate, cuprins de panică.

Nu! Nu-i lăsa…

Taci!

Bosch se aplecă peste masă, îl apucă pe Stokes de guler şi îl trase înainte.

Ascultă-mă, e important.

Se mai auzi o bătaie în uşă.

Arthur nu ţi-a zis niciodată că tatăl lui îl lovea?

Uite ce e, omule, ai grijă de mine aici şi o să spun ce mama dracului vrei tu să spun. Bun? Taică-său era un nenorocit. Dacă vrei să zic că îl bătea pe Artie cu coada de la mătură, aşa zic. Vrei să fie o bâtă de base-ball? S-a făcut.

Nu vreau să spui nimic în afară de adevăr, la naiba. Ţi-a mărturisit vreodată că îl bătea?

Uşa se deschise. Luaseră o cheie din sertarul de la biroul din faţă. Intrară doi bărbaţi în costume  locotenentul Gilmore, pe care Bosch îl cunoştea, şi un alt detectiv de la SFOI pe care nu-l mai văzuse până atunci.

Gata, s-a terminat, spuse ferm Gilmore. Bosch, ce dracu faci?

Ţi-a spus ceva? i se adresă Bosch lui Stokes.

Celălalt detectiv SFOI scoase nişte chei din buzunar şi începu să descuie cătuşele lui Stokes.

N-am făcut nimic, începu Stokes să vocifereze. N-am…

Ţi-a zis vreodată? ţipă Bosch.

Scoate-l de aici, lătră Gilmore către celălalt detectiv. Închide-l într-o altă cameră.

Detectivul îl ridică pe Stokes cu forţa din scaun şi îl împinse afară din cameră. Cătuşele rămaseră pe masă. Bosch se holba la ei cu o figură inexpresivă, gândindu-se la răspunsurile pe care i le dăduse Stokes şi simţind o greutate teribilă în piept fiindcă îşi dăduse seama că ajunsese într-o fundătură. Stokes nu lămurea cu nimic lucrurile. Julia fusese împuşcată de pomană. Într-un târziu, ridică privirea către Gilmore, care închise uşa şi apoi se întoarse către el.

Te mai întreb o dată, Bosch, ce dracu făceai aici?

Gilmore se juca cu creionul din mână, bătând cu radiera în masă. Bosch nu avea niciun pic de încredere într-un anchetator care lua notiţe cu creionul. Dar cu asta se ocupa echipa SFOI, cu crearea de scenarii care să se potrivească cu imaginea pe care departamentul voia să o prezinte publicului. Era o echipă a creionului. Ca s-o scoţi la capăt cu ei trebuia să foloseşti creionul, niciodată cerneala sau reportofonul.

Mai zi-mi o dată, ce a făcut Brasher?

Bosch privea peste el. În camera de interogatoriu, îl mutaseră în scaunul suspectului. Stătea cu faţa către oglindă fereastra prin care se putea privi dintr-un singur sens, în spatele căreia era sigur că se aflau cel puţin o jumătate de duzină de oameni, printre care probabil şi chestorul adjunct Irving. Se întrebă dacă observase cineva că pornise înregistrarea video. Dacă ar fi remarcat, ar fi oprit-o imediat.

S-a împuşcat singură.

Şi tu ai văzut asta.

Nu foarte clar. Era cu spatele la mine.

Atunci de unde ştii că s-a împuşcat singură?

Pentru că nu mai era nimeni acolo în afară de ea, mine şi de Stokes. Eu n-am împuşcat-o, şi nici Stokes. S-a împuşcat singură.

În timpul luptei cu Stokes.

Bosch clătină din cap.

Nu, nu era nicio luptă în momentul împuşcăturii. Nu ştiu ce  s-a întâmplat înainte să ajung eu acolo, dar în clipa când s-a descărcat arma, Stokes avea ambele mâini pe perete şi stătea cu spatele la ea. Ofiţerul Brasher era cu mâna pe spatele lui, ţinându-l nemişcat. Am văzut-o îndepărtându-se de el şi lăsând mâna jos.  N-am văzut arma, dar am auzit împuşcătura şi fulgerul de lumină din faţa ei. Apoi a căzut.

Gilmore bătea tare cu creionul în masă.

Probabil că asta vă strică înregistrarea, spuse Bosch. Dar, de fapt, voi nu faceţi niciodată înregistrări pe bandă.

Lasă asta. Şi apoi ce s-a întâmplat?

M-am apropiat de ei. Stokes a schiţat gestul de a se întoarce, pentru a vedea ce s-a întâmplat. De la pământ, ofiţerul Brasher a ridicat arma şi a ţintit-o asupra lui.

Dar n-a tras, nu?

Nu. Eu i-am strigat lui Stokes Nu mişca, şi el s-a conformat. Apoi am înaintat până la locul faptei, l-am imobilizat pe Stokes la pământ şi i-am pus cătuşele. După aceea am chemat ajutoare prin radio şi am încercat să mă ocup de rana lui Brasher cât de bine m-am priceput.

Gilmore mai mesteca şi gumă, enervându-l pe Bosch cu plescăitul său. Într-un târziu spuse:

Ceea ce nu pricep eu din chestia asta e de ce s-ar fi împuşcat.

Asta va trebui s-o întrebi pe ea. Eu îţi spun doar ce am văzut.

Da, dar eu te întreb pe tine. Tu ai fost acolo. Ce părere ai?

Bosch aşteptă un timp. Lucrurile se întâmplaseră foarte repede. Nu se mai gândise la garaj, concentrându-se asupra lui Stokes. Acum imaginile i se succedau cu repeziciune. În cele din urmă, ridică din umeri.

Nu ştiu.

Hai să mergem pe mâna ta. Să presupunem că îşi băga arma înapoi în toc  ceea ce ar fi fost împotriva procedurii  dar să presupunem asta de dragul logicii. Bagă arma înapoi în toc ca să-i poată pune cătuşele tipului. Tocul ei e pe şoldul drept şi rana e în umărul stâng. Cum se explică asta?

Bosch se gândi la întrebările pe care i le pusese Brasher cu câteva seri înainte despre cicatricea de pe umărul stâng. Despre senzaţia pe care o aveai atunci când erai împuşcat. Simţi cum camera se micşorează, strângându-se în jurul lui. Începu să transpire.

Nu ştiu, spuse el.

Nu ştii cam multe, Bosch.

Ţi-am spus ce am văzut.

Bosch îşi dorea să mai aibă pachetul de ţigări al lui Stokes.

Ce relaţie era între tine şi Brasher?

Bosch îşi plecă privirea.

Ce vrei să spui?

Din câte am auzit, i-o trăgeai. Asta voiam să spun.

Ce legătură are cu cele întâmplate?

Nu ştiu. Poate îmi spui tu.

Bosch nu răspunse. Se străduia din răsputeri să nu-şi manifeste furia care îl cuprinsese.

Ei bine, în primul rând, relaţia asta a voastră reprezenta o încălcare a politicii departamentului, spuse Gilmore. Ştii asta, nu?

Ea lucrează în patrulare. Eu lucrez la serviciul de anchetare.

Şi crezi că asta contează? Câtuşi de puţin. Tu eşti un D-trei. Asta înseamnă nivel de îndrumător. Ea e boboc. Dacă am fi în armată, într-o primă fază te-ai alege cu o lăsare la vatră disciplinară. Urmată poate şi de o perioadă de detenţie.

Dar suntem la poliţia din Los Angeles. Deci ce obţin, o promovare?

Asta era prima mişcare ofensivă pe care o făcea Bosch. Reprezenta un avertisment pentru Gilmore de a schimba cursul discuţiei. Era o referire mascată la câteva povestioare bine cunoscute între ofiţeri cu grad superior şi membri normali ai forţelor de poliţie. Se ştia că sindicatul poliţienesc, care reprezenta forţele până la gradul de sergent, abia aştepta să conteste măsurile disciplinare luate conform aşa-numitei politici împotriva hărţuirii sexuale din cadrul departamentului.

Nu mă interesează remarcele tale inteligente, spuse Gilmore. Încerc doar să conduc o anchetă.

Însoţi această replică de o bătaie prelungită cu creionul în masă, în timp ce studia cele câteva însemnări pe care le făcuse în carneţel. Bosch îşi dădea seama de faptul că desfăşura o anchetă inversă. Începea cu o concluzie şi apoi aduna numai faptele care o susţineau.

Ce-ţi fac ochii? întrebă Gilmore în sfârşit, fără a privi în sus.

Unul dintre ei mă înţeapă foarte tare. Am senzaţia că sunt ouă prăjite în apă.

Aşadar, Stokes ţi-a aruncat în faţă spray-ul lui de curăţat.

Corect.

Şi te-a orbit pentru moment.

Aşa e.

Gilmore se ridică şi începu să se plimbe prin micul spaţiu din spatele scaunului pe care stătuse aşezat.

Cât timp a trecut din momentul când ai fost orbit până ai ajuns jos, în acel garaj, unde, după cum spui, ai văzut-o împuşcându-se singură?

Bosch se gândi câteva clipe.

Păi, mi-am spălat ochii cu un furtun, apoi am continuat urmărirea. Aş zice că în jur de cinci minute.

Deci ai devenit din orb vultur  capabil de a vedea totul  în mai puţin de cinci minute.

Nu aş caracteriza situaţia în termenii aceştia, dar timpul l-ai nimerit.

Ei bine, măcar am nimerit ceva. Mulţumesc.

Cu plăcere, locotenente.

Aşadar, susţii că nu ai văzut lupta pentru preluarea controlului armei lui Brasher înainte de a se produce împuşcătura. E corect?

Ţinea mâinile împreunate la spate, cu creionul între două degete, asemeni unei ţigări. Bosch se aplecă peste masă. Înţelegea jocul semantic pe care îl făcea Gilmore.

Nu te juca cu cuvintele, locotenente. Nu a existat nicio luptă. Nu am văzut nicio luptă pentru că nu a avut loc niciuna. E destul de clar pentru tine?

Gilmore nu răspunse. Continua să se plimbe.

Uite ce e, spuse Bosch, de ce nu îi faci lui Stokes un test pentru detectarea pulberii? Pe mâini, pe salopetă. Nu vei găsi nimic, şi totul se va termina destul de repede.

Gilmore se întoarse la scaunul său şi se aplecă peste el. Îl privi pe Bosch şi clătină din cap.

Ştii ceva, mi-ar plăcea tare mult să fac asta. În mod normal, într-o asemenea situaţie primul lucru pe care l-am face ar fi să căutăm reziduuri de pulbere. Problema e că tu ai spart cutia. L-ai luat de capul tău pe Stokes de la locul faptei şi l-ai adus aici. S-a rupt lanţul dovezilor, înţelegi? Putea să se spele sau să-şi schimbe hainele, din pricină că tu l-ai luat de la locul faptei de capul tău.

Bosch anticipase replica locotenentului.

Am simţit că era o problemă de siguranţă. Partenerul meu poate depune mărturie în acest sens. La fel şi Stokes. Şi a fost tot timpul sub controlul meu până când ai dat tu buzna încoace.

Asta nu schimbă faptul că ai considerat ancheta ta mai importantă decât împuşcarea unui ofiţer din departament, nu?

Bosch nu avea niciun răspuns la întrebarea locotenentului. Dar acum înţelegea pe deplin ce urmărea Gilmore. Era important pentru el şi pentru departament să anunţe că Brasher fusese împuşcată în timpul unei lupte pentru preluarea controlului asupra armei ei. Reprezenta un mod eroic de a fi împuşcat. Şi era un lucru de care maşinăria relaţiilor publice putea profita împuşcarea unui poliţist bun şi mai ales a unei femei începătoare  la datorie reprezenta un prilej ideal pentru a aminti publicului tot ce era bun şi nobil în departamentul lor şi toate pericolele cu care se confrunta un poliţist în munca sa.

Alternativa de a anunţa că Brasher se împuşcase de una singură, accidental ar fi fost jenantă pentru departament. Încă un fiasco, din lunga listă de neîmpliniţi întocmită de cei de la relaţii publice.

Împotriva concluziei pe care Gilmore şi  evident  Irving şi mai-marii departamentului o doreau se ridicau Stokes, desigur, şi Bosch. Stokes nu era o problemă. Orice declaraţie făcută de un fost deţinut care se confrunta cu o nouă pedeapsă pentru împuşcarea unui ofiţer de poliţie ar fi fost nerelevantă. Dar Bosch era un martor ocular cu insignă. Gilmore trebuia să-i schimbe depoziţia sau, dacă nu reuşea acest lucru, cel puţin s-o pună sub semnul îndoielii. Primul punct slab îl reprezenta starea fizică a lui Bosch; dat fiind că i se aruncase cu un spray în ochi, ar fi putut să vadă ce pretindea că a văzut. A doua mişcare era atacarea lui Bosch, detectivul. Pentru a-l păstra pe Stokes ca martor, ar merge atât de departe încât să mintă în privinţa faptului că îl văzuse împuşcând un poliţist?

Lui Bosch situaţia i se părea pe cât de anormală, pe atât de bizară. Dar, de-a lungul anilor văzuse lucruri şi mai rele care li se întâmplaseră poliţiştilor ce îndrăzniseră să se ridice împotriva maşinăriei răspunzătoare de imaginea departamentului în ochii publicului.

Ia aşteaptă un pic mă… spuse Bosch, abţinându-se să i se adreseze unui ofiţer superior într-un mod obscen. Dacă insinuezi că aş încerca să mint în privinţa faptului că Stokes a împuşcat-o pe Julia  ăh, detectivul Brasher  spre a-l ţine disponibil pentru cazul meu, atunci tu  cu tot respectul  ţi-ai ieşit din nenorocitele alea de minţi ale tale.

Detectiv Bosch, eu explorez toate posibilităţile. Asta mi-e meseria.

Atunci, explorează-le fără mine.

Bosch se ridică şi se duse la uşă.

Unde te duci?

Am încheiat discuţia.

Aruncă o privire spre oglindă, deschise uşa şi apoi se uită la Gilmore.

Să te anunţ ceva, locotenente. Teoria ta nu face doi bani. Stokes nu înseamnă nimic pentru cazul meu. E un zero. Julia a fost împuşcată degeaba.

Dar nu ai ştiut asta înainte de a ajunge cu el aici, nu-i aşa?

Bosch îl privi şi apoi clătină încetişor din cap.

O zi bună, locotenente.

Se întoarse pentru a ieşi pe uşă şi aproape că dădu peste Irving. Chestorul adjunct stătea neclintit, chiar pe holul de la intrarea în cameră.

Intră înapoi un moment, detectiv Bosch, spuse el calm. Te rog.

Bosch reveni în cameră, urmat de Irving.

Locotenente, lasă-ne un pic singuri, spuse chestorul adjunct. Şi vreau ca toată lumea să iasă din camera de vizionare.

Spunând asta, arătă cu mâna spre oglindă.

Da, domnule, zise Gilmore, ieşind din cameră şi închizând uşa după el.

Ia loc, spuse Irving.

Bosch se aşeză pe scaunul din faţa oglinzii, în vreme ce Irving rămase în picioare. După câteva clipe începu şi el să se plimbe, mişcându-se înainte şi înapoi prin faţa oglinzii.

O să considerăm împuşcarea accidentală, spuse el, fără să-l privească pe Bosch. Ofiţerul Brasher l-a prins pe suspect şi, în timp ce îşi punea arma înapoi în toc, aceasta s-a descărcat din greşeală.

Asta a zis ea? întrebă Bosch.

Irving păru încurcat pentru un moment, apoi clătină din cap.

Din câte ştiu, singură persoană cu care a vorbit ai fost tu, iar tu spui că nu a făcut nicio referire la împuşcătură.

Bosch încuviinţă.

Deci aşa se va termina?

Nu văd niciun motiv pentru care lucrurile ar trebui să continue.

Bosch îşi aminti de fotografia rechinului de pe şemineul Juliei. Revăzu cu încetinitorul cele petrecute în garaj. Şi lucrurile pur şi simplu nu se legau.

Dacă nu putem fi sinceri cu noi înşine, cum o să le spunem adevărul oamenilor din afară?

Irving îşi drese vocea.

Nu am de gând să fac niciun fel de comentarii, detectiv Bosch. Decizia e luată.

De dumneavoastră.

Da, de mine.

Şi Stokes?

Asta va depinde de procuratură. Conform legii federale ar putea fi acuzat pentru ucidere. Dacă n-ar fi fugit, nimeni nu ar fi fost împuşcat. Lucrurile vor lua o întorsătură tehnică. Dacă se stabileşte că era deja imobilizat în momentul când s-a produs împuşcătura fatală, atunci ar putea să…

Staţi un pic, staţi un pic, zise Bosch, ridicându-se din scaun. Lege federală pentru ucidere? Aţi zis împuşcătură fatală?

Irving se întoarse cu faţa la el.

Locotenentul Gilmore nu ţi-a spus?

Bosch se lăsă să cadă înapoi în scaun şi îşi puse coatele pe masă. Îşi acoperi faţa cu mâinile.

Glonţul i-a lovit umărul şi se pare că a ricoşat în interiorul corpului. I-a străbătut pieptul, penetrându-i inima. Când a ajuns la spital era moartă.

Bosch avea senzaţia că o să cadă din scaun. Încercă să respire adânc, până când îşi reveni. După câteva momente, vocea lui Irving străpunse întunericul din mintea lui.

Detectiv Bosch, există câţiva ofiţeri în departamentul ăsta care sunt numiţi magneţi de rahat. Sunt convins că ai auzit termenul. Personal, găsesc expresia deplasată. Dar înţelesul ei e că lucrurile acestea par să se întâmple întotdeauna numai anumitor ofiţeri. Lucruri rele. În mod repetat. Întotdeauna.

Bosch bănuia ce va urma.

Din păcate, detectiv Bosch, tu eşti unul dintre acei ofiţeri.

Bosch încuviinţă cu un aer absent. Se gândea la momentul în care medicul pusese masca de oxigen pe faţa Juliei, în timp ce ea vorbea.

Nu-i lăsa…

Ce voise să spună? începea să pună lucrurile cap la cap şi să se dumirească.

Detectiv Bosch, spuse Irving, şi acesta simţi că vocea lui puternică îi sfârtecă gândurile. De-a lungul anilor am manifestat o răbdare enormă cu tine. Dar toate au o limită. Te-aş sfătui să te gândeşti la retragere. Curând, detectiv Bosch. Curând.

Bosch rămase cu capul plecat. După un moment, auzi uşa deschizându-se şi închizându-se în urma lui Irving.

Deoarece familia Juliei Brasher îşi exprimase dorința ca ea să fie înmormântată conform credinţei ei, funeraliile a avut loc la sfârşitul dimineţii următoare în Parcul Memorial Hollywood. Întrucât fusese ucisă accidental în timp ce se afla la datorie, a beneficiat de ceremonia completă de înmormântare poliţienească, inclusiv procesiunea de motociclete, gardă de onoare, onor cu douăzeci şi una de arme şi, la cimitir, o amplă desfăşurare de forţe poliţieneşti cu grad înalt. De asemenea, escadronul aviatic al departamentului a zburat peste cimitir, cu cinci elicoptere în formaţie om căzut.

Dar fiindcă înmormântarea avea loc la nici douăzeci şi patru de ore de la deces, asistenţa a fost redusă. Cu prilejul morţii la datorie sosesc delegaţii de la departamentele din tot statul. Nu acelaşi lucru s-a întâmplat în cazul Juliei Brasher. Având în vedere circumstanţele morţii ei, ceremonia s-a dovedit destul de modestă  după standardele poliţieneşti. Dacă moartea ar fi survenit într-un schimb de focuri micul cimitir ar fi fost înţesat de emisari ai religiei albastre. O poliţistă care se omorâse în timp ce îşi punea arma înapoi în toc, nu era tocmai imaginea ideală a pericolului cu care se confrunta un poliţist în munca sa. Înmormântarea nu era spectaculoasă.

Bosch privea de la marginea grupului care asista la ceremonie. Îi vâjâia capul, în urma unei nopţi înecate în băutură, în încercarea de a atenua durerea şi responsabilitatea pe care le resimţea. Nişte oase ieşiseră din pământ, şi acum doi oameni muriseră din motive care erau prea puţin logice, după părerea lui. Avea ochii injectaţi şi umflaţi, dar ştia că, la nevoie, ar fi putut pune acest lucru pe seama soluţiei de curăţat cauciucuri cu care îl împroşcase Stokes în ziua precedentă.

O văzu pe Teresa Corazon, de data asta fără cameramanul ei, aşezată în primul rând al puţinilor demnitari care asistau la ceremonie. Purta ochelari de soare, dar Bosch îşi dădu seama că îl observase. Buzele ei schiţară un zâmbet subţire şi dur. Un zâmbet perfect de înmormântare.

Bosch fu primul care îşi mută privirea.

Era o zi frumoasă pentru o înmormântare. Vânturile puternice dinspre Pacific îndepărtaseră pentru moment smogul de pe cer. Până şi priveliştea asupra Văii fusese clară în acea dimineaţă. În înaltul cerului se vedeau dârele avioanelor cu reacţie ce zburau la mare altitudine. Aerul din cimitir avea un miros dulceag de la florile din jurul gropii.

Şeful poliţiei nu-şi ţinu discursul obişnuit în cazurile de moarte la datorie. A vorbit în schimb comandantul Academiei de Poliţie, care a profitat de ocazie pentru a aminti că pericolul în munca poliţienească venea întotdeauna din direcţii neaşteptate şi că nu trebuia niciodată să se renunţe la precauţie. În timpul discursului său de zece minute, a numit-o pe Julia ofiţer Brasher, creând o impresie generală stânjenitoare.

Pe parcursul întregului discurs, Bosch nu s-a gândit decât la fotografii cu rechini cu gurile deschise şi vulcani ce-şi scuipau lava incandescentă. Se întrebă dacă în cele din urmă Julia îşi dovedise sieşi că era persoana care voise să fie.

Printre uniformele albastre care înconjurau sicriul argintiu se remarca o pată de culoare gri. Avocaţii. Tatăl ei, împreună cu un contingent masiv de la firmă. În al doilea rând din spatele tatălui lui Brasher, Bosch îl văzu pe bărbatul din fotografia de pe şemineul din bungaloul din Venice. Bosch fu tentat să se ducă la el şi să-i tragă o palmă sau un genunchi în organele genitale. S-o facă în mijlocul ceremoniei, în văzul tuturor, şi apoi să-l arate cu degetul şi să-i spună că el o trimisese pe drumul acesta.

Dar renunţă la idee. Ştia că explicaţiile şi atribuirea vinei n-aveau niciun rost. Mai ştia că, în cele din urmă, oamenii îşi aleg propriul drum. Pot fi îndrumaţi şi împinşi de la spate, dar întotdeauna opţiunea finală le aparţine. Fiecare are o cuşcă în care rechinii nu pot intra. Cei care deschid uşa şi se aventurează afară fac asta pe propriul risc.

Pentru onor fuseseră aleşi, şapte membri ai clasei de recruţi a lui Brasher. Îndreptară carabinele către cer şi traseră fiecare câte trei rafale de gloanţe oarbe, şi cartuşele de alamă căzură pe iarbă asemeni lacrimilor. În timp ce ecourile rafalelor încă mai reverberau în pietre, elicopterele defilară pe deasupra şi înmormântarea se sfârşi.

Bosch se îndreptă încet către groapă, trecând pe lângă oamenii care plecau. Brusc, simţi cum îl trage o mână de cot şi se întoarse. Era partenerul lui Brasher, Edgewood.

Voiam să-mi cer scuze pentru ieri, pentru ceea ce am făcut, spuse el. Nu se va mai întâmpla.

Bosch aşteptă să îl privească în ochi şi apoi se mulţumi să dea aprobator din cap. Nu avea nimic să-i spună lui Edgewood.

Bănuiesc că nu le-ai zis celor de la SFOI şi voiam să… voiam doar să-ţi mulţumesc.

Bosch nu-şi dezlipea privirea de pe chipul lui. Edgewood începu să se simtă stânjenit. Salută o dată din cap şi plecă.

În clipa următoare, Bosch se pomeni în faţa unei femei care stătuse exact în spatele poliţistului. O sud-americană cu păr argintiu.

Dr. Hinojos, o recunoscu el după un moment de ezitare.

Detectiv Bosch, ce mai faci?

Părul era de vină. Cu şapte ani în urmă, când Bosch fusese un vizitator regulat al biroului lui Hinojos, avea părul şaten fără să dea semne de încărunţire. Era încă o femeie atrăgătoare, indiferent de culoarea părului. Dar schimbarea i se părea uluitoare.

Bine. Cum merg lucrurile în magazinul psiho?

Ea zâmbi.

Foarte bine.

Aud că acum eşti şefa peste tot circul.

Ea încuviinţă. Bosch simţea că devine nervos. Când o cunoscuse, era în concediu din cauza stresului. În cadrul şedinţelor ce se desfăşurau de două ori pe săptămână, îi spusese lucruri pe care nu le mai împărtăşise nimănui nici înainte, nici după aceea. Şi, o dată întors la datorie, nu mai vorbise niciodată cu ea. Până în acel moment.

Ai cunoscut-o pe Julia Brasher? întrebă el.

Nu era un lucru neobişnuit ca un psihiatru al departamentului să participe la înmormântarea unui membru al forţelor de ordine căzut la datorie; acesta putea oferi consiliere la faţa locului celor apropiaţi persoanei decedate.

Nu personal. Ca şef de departament, eu am analizat şi aprobat cererea ei pentru Academie şi testele preliminare.

Aşteptă un moment reacţia lui Bosch.

Înţeleg că îi erai apropiat. Şi că ai fost martor la cele întâmplate.

Bosch încuviinţă. Oamenii care plecau de la înmormântare treceau pe lângă ei. Hinojos făcu un pas către el pentru a nu fi auzită.

Nu e nici locul şi nici momentul potrivit, dar, Harry, aş vrea să vorbesc cu tine despre ea.

Ce mai e de vorbit?

Vreau să ştiu ce s-a întâmplat. Şi de ce.

A fost un accident. Vorbeşte cu chestorul Irving.

Am vorbit şi nu sunt mulţumită de rezultat. Mă îndoiesc că tu eşti.

Ascultă, doctore, e moartă. Nu o să…

Eu i-am dat aprobarea. Pe baza semnăturii mele a primit insigna aia. Dacă ne-a scăpat ceva  dacă mi-a scăpat ceva  vreau să ştiu. Dacă au existat semne, ar fi trebuit să le vedem.

Bosch încuviinţă din cap şi privi în pământ.

Nu-ţi face griji, erau semne pe care ar fi trebuit să le văd. Dar nici eu nu am pus lucrurile cap la cap.

Se mai apropie cu un pas. Acum Bosch nu se mai putea uita decât la ea.

Atunci am dreptate. Mai e ceva.

El încuviinţă.

Nimic evident. Îşi asumă riscuri  a traversat ţeava, încerca să dovedească ceva. Nici măcar nu cred că era sigură că voia să fie poliţist.

Cui voia să dovedească ceva?

Nu ştiu. Poate sieşi, poate altcuiva.

Harry, te ştiam un om cu instincte grozave. Altceva?

Bosch ridică din umeri.

Lucrurile pe care le făcea şi spunea… Eu am o cicatrice pe umăr de la o rană de glonţ. M-a întrebat despre ea. Cu o noapte înainte. M-a întrebat cum am fost împuşcat şi eu i-am spus că am avut noroc că m-a lovit exact în locul ăla, fiindcă era numai os. Apoi… locul unde s-a împuşcat, e acelaşi. Doar că la ea… a ricoşat. Nu se aştepta la asta.

Hinojos încuviinţă din cap şi aşteptă.

Nu vreau să mă gândesc la toate astea, înţelegi?

Spune-mi, Harry.

Revăd mereu faptele în minte. A îndreptat arma către el. Şi cred că, dacă nu aş fi fost acolo şi nu aş fi strigat acel lucru, poate că l-ar fi împuşcat. De îndată ce ar fi căzut, i-ar fi pus mâinile pe armă şi ar fi tras un foc către tavan sau poate într-o maşină. Sau poate în el. Nu ar fi contat, atâta vreme cât el sfârşea mort cu parafină pe mâini şi ea putea pretinde că a vrut să îi ia arma.

Ce sugerezi, că s-a împuşcat pentru a-l omorî pe el şi a-şi crea sieşi o imagine de erou?

Nu ştiu. Vorbea despre nevoia de eroi pe care o resimt oamenii. Mai ales acum. Spera să aibă şansa de a deveni erou într-o zi. Dar cred că era altceva în toate astea. A fost ca şi cum ar fi vrut cicatricea, experienţa de viaţă.

Şi era dispusă să ucidă pentru asta?

Nu ştiu. Nu ştiu nici măcar dacă nu cumva mă înşel. Ştiu că poate era boboc, dar ajunsese deja în punctul unde există o diferenţă între noi şi ei, unde toţi cei care nu poartă insignă sunt nişte ticăloşi. Poate căuta doar o cale de ieşire…

Bosch clătină din cap şi privi într-o parte. Acum cimitirul era aproape pustiu.

Nu ştiu. Când o spun cu voce tare sună… nu ştiu. E o lume nebună.

Făcu un pas înapoi.

Cred că nu ne cunoaştem niciodată cu adevărat unii pe alţii, nu? Ni se poate părea. Putem fi suficient de apropiaţi pentru a ne culca cu cineva, dar nu ştim niciodată cu adevărat ce se întâmplă înăuntru.

Nu, nu ştim. Toţi avem secrete.

Bosch încuviinţă din cap şi era gata să plece.

Aşteaptă puţin, Harry.

Ridică poşeta şi începu să scotocească prin ea.

Aş mai vrea să vorbim despre asta, spuse ea, scoţând o carte de vizită şi dându-i-o. Te rog să mă suni. Complet neoficial şi confidenţial. Pentru binele departamentului.

Bosch aproape că izbucni în râs.

Departamentului nu-i pasă de asta. Departamentul e preocupat de imagine, nu de aflarea adevărului. Şi dacă adevărul pune în pericol imaginea, atunci la dracu cu el.

Ei bine, mie îmi pasă, Harry. Şi ţie.

Bosch privi în jos către cartea de vizită, încuviinţă din cap şi o puse în buzunar.

Bine, o să te sun.

Ai numărul de mobil acolo. Îl port tot timpul cu mine.

Bosch dădu aprobator din cap. Ea făcu un pas înainte şi-i întinse mâna.

Dar tu, Harry? Tu eşti bine?

Păi, în afara faptului că am pierdut-o pe ea şi că chestorul Irving mi-a cerut să mă retrag, totul e în regulă.

Hinojos pufni.

Ţine-te tare, Harry.

Bosch încuviinţă, gândindu-se că şi el folosise aceleaşi cuvinte cu Julia, la sfârşit.

După plecarea lui Hinojos, Bosch îşi continuă drumul către groapă. Credea că e singur. Luă o mână de țărână din mormanul pentru umplerea gropii, se apropie şi privi în jos. Pe capacul sicriului fuseseră aruncate buchete de flori. Bosch îşi aminti cum o ţinuse în braţe pe Julia în patul lui, cu două seri înainte. Îşi dorea să fi putut prevedea ce avea să se întâmple. Îşi dorea să fi putut îngloba indiciile într-o imagine clară a ceea ce făcea ea şi încotro se îndrepta.

Încet, ridică mâna şi lăsă ţărâna să i se răsfire printre degete.

Oraşul oaselor, murmură el.

Privea pământul căzând în groapă, asemeni viselor ce dispar.

Presupun că o cunoşteai.

Bosch se întoarse repede. Era tatăl ei. Zâmbea cu tristeţe. Erau singurii rămaşi în cimitir. Bosch încuviinţă din cap.

Doar de curând. Îmi pare rău pentru pierderea pe care aţi suferit-o.

Frederick Brasher.

Îi dădu mâna. Bosch o întinse pe a lui, dar apoi şi-o retrase.

Am mâna murdară.

Nu-ţi face griji. La fel e şi a mea.

Îşi strânseră mâinile.

Harry Bosch.

Mâna lui Brasher se opri din scuturat, în timp ce înregistra numele.

Detectivul, spuse el. Ai fost acolo ieri.

Da. Am făcut tot posibilul ca să o ajut, dar… Eu…

Se opri. Nu ştia ce să spună.

Sunt convins de asta. Trebuie să fi fost o experienţă teribilă.

Bosch încuviinţă din cap. Îl străbătu un val de vinovăţie, ca o rază X ce traversa oase. O lăsase acolo, gândindu-se că va fi bine. Cumva, lucrul acesta îl durea aproape la fel de tare ca faptul că murise.

Dar nu înţeleg cum s-a întâmplat, spuse Brasher. Cum putea să o ucidă o greşeală ca asta? Şi apoi procuratura, azi, a declarat că omul ăsta, Stokes, nu va fi acuzat de crimă. Sunt avocat, dar pur şi simplu nu înţeleg. Îl lasă să scape.

Bosch îl studie pe bărbatul mai în vârstă şi îi văzu suferinţa din ochi.

Îmi pare rău, domnule. Aş vrea să vă pot lămuri. Şi eu îmi pun aceleaşi întrebări.

Brasher încuviinţă din cap şi privi în groapă.

Acum o să plec, spuse într-un târziu. Vă mulţumesc că aţi venit, domnule detectiv Bosch.

Bosch făcu un semn din cap. Îşi strânseră din nou mâinile şi Brasher începu să se îndepărteze.

Domnule? întrebă Bosch.

Brasher se întoarse.

Ştiţi cumva când se va duce cineva din familie la ea acasă?

De fapt, azi am primit cheile de la casa ei. Voiam să mă duc acum. Să arunc o privire. Cred că vreau să o simt. În ultimii ani nu prea am…

Nu termină. Bosch păşi mai aproape de el.

E vorba de un lucru de-al ei. O fotografie înrămată. Dacă nu aveţi nimic împotrivă, aş vrea să o păstrez eu.

Brasher încuviinţă din cap.

De ce nu veniţi acum?

Bosch se uită la ceas. Billets programase o şedinţă la ora unu şi jumătate pentru a discuta despre evoluţia cazului. Probabil că nu avea decât timpul necesar să ajungă până în Venice şi să se întoarcă apoi la secţie. N-o să aibă timp pentru prânz, dar oricum nu se simţea în stare să mănânce ceva.

Bine, vin.

Se despărţiră şi se îndreptară fiecare către maşina sa. Pe drum, Bosch se opri pe iarbă în locul unde fuseseră traseră salvele. Trecându-şi piciorul prin iarbă, căută până când văzu o licărire de alamă şi se aplecă pentru a ridica unul dintre cartuşe. Îl ţinu în palmă câteva momente, apoi îl puse în buzunarul de la sacou. Luase un cartuş de la fiecare înmormântare de poliţist la care asistase. Avea un borcan plin.

Se întoarse şi ieşi din cimitir.

Jerry Edgar avea un fel aparte de a bate la uşă atunci când prezenta un mandat. Asemeni unui sportiv talentat, care-şi mobiliza forţele în răsucirea unei bâte sau într-o săritură cu mingea de baschet, Edgar îşi putea folosi greutatea şi înălţimea de un metru nouăzeci atunci când bătea în uşă. Era ca şi cum ar fi fost în stare să invoce şi să concentreze toate puterile celor drepţi în pumnul de la uriaşa mână stângă. Îşi înfipse ferm picioarele în pământ şi se aşeză lângă uşă. Ridică braţul stâng, îndoi cotul la mai puţin de treizeci de grade şi lovi uşa cu partea cărnoasă a pumnului. Era o bătaie cu dosul palmei, dar el putea să-şi mişte aşa de repede pistoanele ansamblului muscular încât suna ca lătratul staccato al unei mitraliere. Anunţa Ziua Judecăţii.

Rulota cu înveliş din aluminiu a lui Samuel Delacroix păru să se clatine dintr-un capăt în celălalt când Edgar îi lovi uşa cu pumnul la ora 3.30, joi după-amiaza. Edgar aşteptă câteva secunde şi apoi lovi din nou, de această dată strigând POLIŢIA şi apoi retrăgându-se de pe mica terasă, care era construită dintr-un teanc de blocuri de beton netencuite.

Aşteptară. Niciunul dintre ei nu-şi scosese arma, dar Bosch avea mâna sub haină şi ţinea arma în toc. Era procedura lui standard când prezenta un mandat unei persoane care nu era considerată periculoasă.

Bosch încerca să desluşească eventualele sunete dinăuntru, dar şuieratul autostrăzii era prea puternic. Verifică ferestrele; nu se mişca niciuna dintre jaluzelele trase.

Ştii, şopti Bosch, cred că e un fel de uşurare când strigi că e doar poliţia după bătaia aia. Cel puţin îşi dau seama că nu e un cutremur.

Edgar nu răspunse. Ştia probabil că Bosch doar pălăvrăgea, din nervozitate. Nu era neliniştit din cauza bătăii în uşă  Bosch se aştepta ca Delacroix să fie o pradă uşoară, îl tulbura faptul că întreg cazul se reducea la următoarele câteva ore împreună cu Delacroix. Aveau să percheziţioneze rulota şi apoi urmau să ia o decizie, în mare parte comunicată prin codul partenerilor, cu privire la arestarea lui Samuel Delacroix pentru uciderea fiului său. Undeva pe parcursul acestui proces, trebuia să găsească dovada sau să smulgă mărturisirea care să transforme un caz în mare parte construit din teorii într-unul bazat pe fapte care să reziste în faţa avocaţilor.

Aşadar se apropiau cu paşi repezi de momentul adevărului, şi asta îl făcea pe Bosch să se simtă nervos.

Mai devreme, în timpul şedinţei cu Billets privind evoluţia cazului, deciseseră că sosise timpul să vorbească cu Sam Delacroix. El era tatăl victimei, şi suspectul principal. Puţinele dovezi pe care le aveau îl indicau tot pe el. Petrecuseră următoarea oră bătând la maşină un mandat de percheziţie pentru rulota lui Samuel Delacroix şi ducându-l la tribunalul districtual, la un judecător care în mod normal era foarte cooperant.

Dar până şi acest judecător ezitase înainte de a se lăsa convins. Problema o constituia vechimea cazului, plus că dovezile care-l indicau direct pe suspect nu erau foarte concludente, iar locul pe care voiau să-l percheziţioneze Bosch şi Edgar nu era cel în care, după toate probabilităţile, avusese loc crima şi nici măcar nu reprezentase proprietatea suspectului în momentul decesului.

În favoarea detectivilor pleda impactul emoţional provocat de lista rănirilor pe care pasele băiatului indicau că le suferise acesta în scurta sa viață. În final, datorită acelei liste, judecătorul trecuse de partea lor şi semnase mandatul.

Se duseseră mai întâi la terenul de golf, dar fuseseră informaţi că Delacroix terminase de condus tractorul pentru ziua respectivă.

Mai bate o dată, îi spuse Bosch lui Edgar, în faţa rulotei.

Cred că-l aud venind.

Nu-mi pasă. Vreau să-l speriem puţin.

Edgar urcă din nou pe terasă şi bătu la uşă. Blocurile de beton se mişcau şi nu putu să-şi planteze picioarele prea ferm. Bătaia care rezultă nu avea impactul celorlalte două asalturi asupra uşii.

Edgar coborî din nou.

Asta nu a fost poliţia, şopti Bosch, ci mai degrabă un vecin care se plânge din cauza zgomotului câinelui, sau ceva în genul ăsta.

Îmi pare rău, am…

Uşa se deschise şi Edgar tăcu. Bosch intră în alertă maximă. Rulotele erau înşelătoare. Spre deosebire de majoritatea construcţiilor, uşile lor se deschideau către exterior. Bosch stătea pe partea invizibilă dinăuntru, astfel încât, oricine ar fi deschis uşa l-ar fi văzut pe Edgar, dar nu şi pe el. Din păcate nici Bosch nu putea să zărească persoana care deschidea uşa. Dacă existau probleme, treaba lui Edgar era să-l avertizeze pe Bosch şi să se adăpostească. Fără nicio ezitare, Bosch şi-ar fi golit arma în uşa rulotei, iar gloanţele ar fi trecut prin aluminiu şi prin oricine s-ar fi aflat de cealaltă parte ca prin hârtie.

Ce e? spuse o voce de bărbat.

Edgar scoase insigna. Bosch era atent la partenerul său, urmărind orice semn de avertisment.

Domnule Delacroix, suntem de la poliţie.

Nevăzând niciun semn de alertă, Bosch făcu un pas înainte şi apucă clanţa uşii, deschizând-o la maximum. Avea haina dată la o parte şi îşi ţinea mâna pe mânerul armei.

În uşă era bărbatul pe care-l văzuse pe terenul de golf cu o zi înainte. Purta o pereche de pantaloni scurţi dintr-un material reiat şi un tricou vechi maroniu cu pete de transpiraţie la subţiori.

Avem un mandat care ne permite să percheziţionăm aceste împrejurimi, spuse Bosch. Putem intra?

Voi aţi fost ieri la terenul de golf, spuse Delacroix.

Domnule, se răsti Bosch. Am zis că avem un mandat de percheziţie pentru această rulotă. Putem intra?

Bosch scoase mandatul împăturit din buzunar şi îl ţinu la vedere, dar nu la îndemâna lui Delacroix. Asta era şmecheria. Pentru a obţine mandatul trebuise să-i arate unui judecător toate atuurile lor. Dar nu voiau să-şi descopere cărţile şi în faţa lui Delacroix. Nu încă. Aşa că, deşi Delacroix avea dreptul de a citi ce scria în mandat înainte de a le permite detectivilor să intre, Bosch spera să pătrundă în rulotă fără ca acest lucru să se întâmple. Delacroix avea să afle curând faptele pentru care era învinuit, dar Bosch voia să controleze transmiterea informaţiilor către el, astfel încât să-i poată urmări reacţiile şi să-şi formeze o părere bazându-se pe acestea.

Bosch dădu să pună mandatul înapoi în buzunarul interior al hainei.

Despre ce e vorba? întrebă Delacroix, protestând liniştit. Pot măcar să văd şi eu chestia aia?

Sunteţi Samuel Delacroix? replică Bosch.

Da.

Asta e rulota dumneavoastră?

E rulota mea. Am primit locul în leasing. Vreau să citesc…

Domnule Delacroix, îl întrerupse Edgar. Am prefera să nu stăm afară şi să discutăm sub privirile vecinilor. Sunt convins că nici dumneavoastră nu doriţi asta. Ne veţi permite să executăm mandatul conform legii, sau nu?

Delacroix privi de la Bosch la Edgar şi înapoi la Bosch. Încuviinţă din cap.

Cred că da.

Bosch urcă primul pe mica verandă. Intră strecurându-se pe lângă Delacroix şi sesizând mirosul de coniac şi urină de pisică.

Aţi început devreme, domnule Delacroix?

Da, am băut ceva, spuse Delacroix cu un amestec de nepăsare şi silă de sine în voce. Mi-am terminat treaba. Am tot dreptul.

Apoi intră şi Edgar, trecând cu greu pe lângă Delacroix, şi cercetă cu privirea rulota slab luminată. La dreapta intrării se afla camera de zi. Avea lambriuri din lemn, o canapea din marochin şi o măsuţă de cafea cu fâşii de lac desprinse sub care se vedea placajul. Mai era o masă pentru veioză asortată fără veioză pe ea şi o măsuţă cu un televizor cocoţat deasupra unui videocasetofon. Deasupra televizorului se afla un teanc de casete video. Vizavi de măsuţa de cafea era un fotoliu vechi cu braţele zdrenţuite  probabil de o pisică  din care ieşeau câlţii. Sub măsuţa de cafea se afla un teanc de jurnale, cele mai multe dintre ele ziare de scandal cu titluri care-ţi luau ochii.

La stânga era o bucătărie marinărească cu o chiuvetă, dulapuri suspendate, aragaz, cuptor şi frigider pe o parte şi un colţar de patru persoane pe dreapta. Pe masă se afla o sticlă de bourbon Ancient Age. Pe podea, sub masă, era o farfurie cu câteva granule pentru pisici şi o cutie de margarină pe jumătate plină cu apă. În afară de mirosul de urină, nu se vedea nici urmă de pisică.

În spatele bucătăriei era un intrând care ducea către unul sau două dormitoare şi o baie.

Hai să lăsăm uşa deschisă şi să deschidem şi câteva ferestre, spuse Bosch. Domnule Delacroix, de ce nu vă aşezaţi pe canapea?

Delacroix se îndreptă spre canapea şi spuse:

Uite ce e, nu trebuie să faceţi percheziţie. Ştiu de ce sunteţi aici.

Bosch îi aruncă o privire lui Edgar şi apoi lui Delacroix.

Da? zise Edgar. De ce suntem aici?

Delacroix se lăsă să cadă greu în mijlocul canapelei. Curelele erau rupte. El se adânci în mijlocul canapelei, iar capetele pernei se ridicară în aer asemeni provelor a două Titanicuri gemene ce se scufundau.

Benzina, spuse Delacroix. Dar nu am apucat să folosesc prea mult din ea. Nu merg nicăieri în afară de drumul până la terenul de golf şi înapoi. Am permisul restricţionat din cauza şofatului sub influenţa alcoolului.

Benzina? întrebă Edgar. Ce vreţi să…

Domnule Delacroix, noi nu suntem aici ca să vă acuzăm de furt de benzină, spuse Bosch.

Ridică una dintre casetele din teancul de pe televizor. Pe carcasă era un autocolant pe care scria First Infantry, episodul 46. O puse la loc şi aruncă o privire la ce scria pe celelalte casete. Toate erau episoade ale serialului de televiziune în care Delacroix jucase cu mai bine de treizeci de ani în urmă.

Nu asta e povestea noastră, adăugă el, fără să-l privească pe Delacroix.

Atunci, care e? Ce vreţi?

Acum Bosch îl privi.

Suntem aici în legătură cu fiul dumneavoastră.

Delacroix se holbă la el o vreme, cu gura deschisă din care i se vedeau dinţii îngălbeniţi.

Arthur, spuse el într-un târziu.

Da. L-am găsit.

Privirea lui Delacroix se desprinse de pe chipul lui Bosch şi păru că pluteşte undeva în afara rulotei. În ochii lui era cunoaştere. Bosch o văzu. Instinctele îi spunea că Delacroix ştia ce aveau să-i spună în continuare. Îi aruncă o privire lui Edgar, să vadă dacă şi el înţelesese. Edgar încuviinţă o singură dată din cap, scurt.

Bosch privi înapoi la bărbatul de pe canapea.

Nu păreţi prea entuziasmat, pentru un tată care nu şi-a văzut fiul de mai bine de douăzeci de ani, spuse el.

Delacroix îl privi.

Asta fiindcă ştiu că e mort.

Bosch îl studie câteva momente, ţinându-şi respiraţia.

Ce vă face să credeţi asta?

Pentru că ştiu. Am ştiut tot timpul.

Ce aţi ştiut?

Că nu se mai întoarce.

Lucrurile nu se desfăşurau în conformitate cu niciunul dintre scenariile pe care şi le imaginase Bosch. Avea senzaţia că Delacroix se aşteptase ca ei să vină, şi asta poate de ani de zile. Examină posibilitatea de a schimba strategia, arestându-l pe Delacroix şi citindu-i drepturile.

Sunt arestat? întrebă Delacroix, de parcă ar fi gândit la unison cu Bosch.

Bosch îi aruncă o altă privire lui Edgar, întrebându-se dacă partenerul lui îşi dăduse seama că planul lor se ducea de râpă.

Ne-am gândit că ar fi preferabil să discutăm mai întâi. Ştiţi, neoficial.

Aţi putea la fel de bine să mă arestaţi, spuse Delacroix încet.

Credeţi? Asta înseamnă că nu vreţi să discutaţi cu noi?

Delacroix clătină încet din cap şi îşi aţinti din nou privirea în depărtări.

Nu, o să vorbesc cu voi, decise el. O să vă povestesc.

Ce să ne povestiţi?

Ce s-a întâmplat.

Ce s-a întâmplat cu ce?

Cu fiul meu.

Ştiţi cum s-au petrecut lucrurile?

Sigur că ştiu. Eu am făcut-o.

Bosch aproape că înjură cu voce tare. Suspectul lor tocmai mărturisise înainte de a-i citi măcar drepturile, inclusiv dreptul de a evita să dea declaraţii menite să-l autoincrimineze.

Domnule Delacroix, în acest punct o să întrerupem discuţia. În continuare o să vă citesc drepturile…

Vreau doar să…

Nu, vă rog, domnule, nu mai spuneţi nimic altceva. Nu încă. Hai să ne ocupăm de chestia asta cu drepturile şi apoi vom fi mai mult decât încântaţi să ascultăm tot ce vreţi să ne spuneţi.

Delacroix flutură din mână ca şi cum nu avea nicio importanţă pentru el, ca şi cum totul ar fi fost lipsit de însemnătate.

Jerry, unde e reportofonul tău? Eu nu l-am mai recuperat pe al meu de la AI.

În, în maşină. Deşi, nu prea ştiu cum stau cu bateriile.

Du-te şi vezi.

Edgar părăsi rulota şi Bosch aşteptă în tăcere. Delacroix stătea cu coatele pe genunchi şi faţa sprijinită în palme. Bosch îi studie poziţia. Nu se întâmpla prea des, dar mai obţinuse şi altădată o mărturisire în timpul primei întrevederi cu un suspect.

Edgar se întoarse cu reportofonul, dar clătină din cap.

Bateriile s-au dus. Am crezut că îl ai pe al tău.

La dracu. Atunci ia notiţe.

Bosch scoase suportul insignei şi extrase din el una din cărţile sale de vizită. Comandase să i se tipărească pe spate lista de drepturi, plus o linie pentru semnătură. Citi declaraţia de drepturi şi îl întrebă pe Delacroix dacă lucrurile sunt clare. Delacroix încuviinţă din cap:

Asta înseamnă că da?

Da, înseamnă da.

Atunci semnaţi pe linia de sub rândurile pe care tocmai vi le-am citit.

Îi dădu cartea de vizită lui Delacroix, împreună cu un stilou. După ce obţinu semnătura, Bosch puse cartea de vizită înapoi în suportul pentru insignă. Se apropie şi se aşeză pe marginea fotoliului.

Acum, domnule Delacroix, vreţi să repetaţi ceea ce tocmai ne-aţi spus cu câteva minute în urmă?

Delacroix ridică din umeri, de parcă nu ar fi fost mare lucru.

L-am omorât pe fiul meu, Arthur. Eu l-am omorât. Ştiam că o să apăreţi şi voi într-o bună zi. V-a luat mult timp.

Bosch îl privi pe Edgar. Acesta scria într-un carneţel, pentru a avea un fel de înregistrare a mărturisirii lui Delacroix. Privi înapoi către suspect şi aşteptă, sperând ca tăcerea să fie o invitaţie adresată acestuia de a spune mai multe. Dar el îşi îngropă din nou faţa în mâini. Apoi începu să plângă în hohote.

Să mă ierte Dumnezeu… eu am făcut-o.

Bosch privi înapoi la Edgar şi îşi înălţă sprâncenele. Partenerul lui îi făcu un semn rapid, ridicând degetele mari în sus. Aveau mai mult decât le trebuia pentru a trece la etapa următoare  cadrul controlat al unei camere de interogatoriu de la secţia de poliţie.

Domnule Delacroix, aveţi o pisică? întrebă Bosch. Unde este?

Delacroix privi cu ochii înlăcrimaţi printre degete.

E pe-aici pe undeva. Probabil doarme în pat. De ce?

Păi o să sunăm la Protecţia Animalelor şi o să-i rugăm să aibă grijă de ea. Dumneavoastră va trebui să veniţi cu noi. Acum o să vă arestăm. Şi o să discutăm mai mult la secţia de poliţie.

Delacroix părea supărat.

Nu. Cei de la Protecţia Animalelor nu o vor îngriji. O vor eutanasia în secunda în care vor afla că eu nu mă mai întorc.

Păi, nu putem s-o lăsăm aşa, aici.

O va îngriji doamna Kreski. Locuieşte alături. Poate veni ea s-o hrănească.

Bosch clătină din cap. Totul se tărăgăna din cauza unei pisici.

Nu putem face asta. Trebuie să sigilăm locul până când îl percheziţionăm.

Ce rost are să faceţi percheziţie? Delacroix se înfuriase de-a binelea. Vă spun eu ce trebuie să ştiţi. Mi-am ucis fiul. A fost un accident. L-am lovit prea tare, cred. Am…

Delacroix îşi cufundă faţa în palme şi murmură printre lacrimi:

Doamne… ce am făcut?

Bosch se uită la Edgar, care scria, şi apoi se ridică. Voia să-l ducă pe Delacroix la secţie şi să-l bage într-una din camerele de interogatoriu. Neliniştea îi dispăruse acum, fiind înlocuită de un sentiment de nerăbdare. Mustrările de conştiinţă erau trecătoare. Voia să-l înregistreze pe Delacroix pe bandă  video şi audio  înainte ca acesta să discute cu un avocat şi înainte să-şi dea seama că în urma mărturisirii sale avea să fie închis într-o celulă de doi metri şi jumătate pe doi pentru tot restul vieţii.

Bine, o să vedem mai târziu ce facem cu pisica, spuse el. Pe moment, o să-i lăsăm suficientă mâncare. Ridicaţi-vă, domnule Delacroix, plecăm.

Pot să-mi schimb hainele? Astea sunt doar nişte zdrenţe pe care le port pe acasă.

Nu vă faceţi griji pentru asta, spuse Bosch. Vă aducem noi mai târziu haine de schimb.

Nu se deranjă să-i mai spună că acele haine nu aveau să fie ale lui. Urma să i se dea o salopetă de închisoare districtuală, cu un număr pe spate. Salopeta avea să fie galbenă, culoarea rezervată deţinuţilor de pe etajul de maximă securitate  criminalii.

O să-mi puneţi cătuşe? întrebă Delacroix.

Sunt regulile departamentului, spuse Bosch. N-avem încotro.

Ocoli măsuţa de cafea şi îl întoarse astfel încât să-i poată prinde mâinile la spate în cătuşe.

Am fost actor, ştiţi. Am jucat o dată rolul unui prizonier în Evadatul. Prima serie, cu Davis Janssen. Era un rol mic. Stăteam pe o bancă lângă Janssen. Asta e tot ce făceam. Cred că trebuia să fiu drogat.

Bosch nu spuse nimic. Îl împinse cu blândeţe pe Delacroix către uşa îngustă a rulotei.

Nu ştiu de ce mi-am amintit episodul ăsta, zise Delacroix.

E în regulă, spuse Edgar. În momente ca acesta oamenii îşi amintesc cele mai ciudate lucruri.

Aveţi grijă să nu vă împiedicați pe treptele astea, spuse Bosch.

Îl conduseră afară, Edgar mergând înainte şi Bosch în spatele lui.

Aveţi o cheie? întrebă Bosch.

E pe masa din bucătărie.

Bosch se întoarse în rulotă şi găsi cheile. Apoi începu să deschidă dulapurile suspendate din bucătărie până când găsi cutia cu mâncare pentru pisici. O deschise şi o goli pe farfuria de carton de sub masă. Nu erau prea multe granule, Bosch ştia că va trebui să se ocupe de animal mai târziu.

Când Bosch ieşi din rulotă, Edgar îl instalase deja pe Delacroix pe bancheta din spate a maşinii de poliţie. Un vecin privea din uşa deschisă a unei rulote învecinate. Bosch se întoarse şi încuie uşa locuinţei lui Delacroix.

Bosch îşi băgă capul în biroul locotenentului Billets, care lucra la computer. Îşi golise masa de lucru şi se pregătea să plece acasă.

Da? zise ea, fără să se uite cine era.

Se pare că ne-a pălit norocul, spuse Bosch.

Se întoarse de la computer şi dădu cu ochii de Bosch.

Lasă-mă să ghicesc. Delacroix vă invită înăuntru şi mărturiseşte.

Bosch încuviinţă.

Zice că el a făcut-o. L-am cerut să nu spună mai mult pentru a-l putea înregistra pe bandă aici. Am avut senzaţia că se aşteptase să ne facem apariţia.

Billets mai puse câteva întrebări, şi Bosch sfârşi prin a relata întreaga vizită la rulotă, inclusiv problema reportofonului care nu funcţionase pentru a înregistra mărturisirea lui Delacroix. Billets îşi făcea griji, atât din cauza lui Bosch şi Edgar, care nu fuseseră pregătiţi, cât şi din cauza lui Bradley de la AI, care nu-i înapoiase reportofonul lui Bosch.

Nu-mi rămâne decât să sper că asta nu va însemna apariţia unui fir de păr pe prăjitură, Harry, spuse ea, referindu-se la posibilitatea unei contestări legale a oricărei mărturisiri în condiţiile în care primele cuvinte ale lui Delacroix nu erau înregistrate. Dacă pierdem cazul ăsta fiindcă am dat-o în bară…

Nu termină ce avea de spus, dar nici nu era nevoie.

Uite ce e, eu cred că nu vom avea probleme. Edgar a notat tot ce a spus cuvânt cu cuvânt. L-am oprit imediat ce am avut destule date ca să-l arestăm şi acum o să înregistrăm totul pe bandă audio şi video.

Billets se mai îmbună puţin.

Şi Miranda? Eşti convins că nu o să avem o situaţie Miranda, spuse ea, ultima parte nefiind o întrebare, ci un ordin.

Nu cred. A început să turuie înainte ca noi să apucăm să-i citim drepturile, şi a continuat să vorbească şi după aceea. Câteodată aşa se întâmplă. Te pregăteşti să intri cu berbecul şi ei îţi deschid uşa. Pe oricine şi-ar lua ca avocat, ăla poate să facă un infarct şi să înceapă să ţipe în privinţa asta, dar nu va obţine nimic. Suntem în regulă, locotenente.

Billets încuviinţă din cap, în semn că Bosch devenise convingător.

Aş vrea să fie la fel de simplu cu toţi, spuse ea. Şi procuratura?

Îi sun acum.

Bine, dacă vreau să arunc o privire, în ce cameră îl găsesc?

Trei.

E în ordine, Harry. Du-te şi pune lucrurile la punct cu el.

Se întoarse la computer. Bosch îi adresă un salut şi era gata să se strecoare afară pe uşă, când se opri. Ea simţi că nu plecase şi se întoarse către el.

Ce e?

Bosch ridică din umeri.

Nu ştiu, pe tot drumul până aici m-am gândit ce am fi putut evita dacă l-am fi abordat direct, în loc să-l luăm prin surprindere.

Harry, ştiu la ce te gândeşti, dar n-ai fi avut cum să anticipezi că tipul ăsta  după douăzeci şi ceva de ani  abia aştepta să-i baţi la uşă. Ai procedat cum trebuia, şi dacă ai lua-o de la capăt ai face acelaşi lucru. Trebuie să încolţeşti prada. Ceea ce s-a întâmplat cu ofiţerul Brasher nu are nimic de a face cu modul în care ai anchetat cazul.

Bosch o privi un moment şi apoi încuviinţă. Spusele ei îl vor ajuta să-şi descarce conştiinţa.

Billets se întoarse la computer.

Cum spuneam, du-te şi termină cu el.

Bosch reveni în camera detectivilor pentru a suna la procuratură şi a anunţa că fusese făcută o arestare într-un caz de crimă şi că urma să fie înregistrată o mărturisire. Vorbi cu o îndrumătoare pe nume OBrien şi o informă că el sau partenerul său avea să vină şi să depună acuzaţiile la sfârşitul zilei. OBrien, care cunoştea cazul numai din presă, spuse că voia să trimită un procuror la secţie pentru a supraveghea felul în care era făcută mărturisirea.

Bosch ştia că, datorită traficului aglomerat din centru, vor mai trece patruzeci şi cinci de minute până avea să ajungă procurorul la secţie. Îi spuse lui OBrien că acesta era bine venit, dar nu avea de gând să aştepte pe nimeni înainte de a lua mărturisirea suspectului. OBrien îi sugeră că ar trebui să o facă.

Uite ce e, tipul ăsta vrea să vorbească, zise Bosch. În patruzeci şi cinci de minute sau o oră lucrurile s-ar putea schimba. Nu putem aştepta. Spune-i omului tău să bată la uşa de la camera trei când ajunge aici. O să-l punem la curent cât de repede putem.

Într-o lume perfectă, procurorul ar fi asistat la interogatoriu, dar Bosch ştia din îndelungata sa experienţă că o conştiinţă vinovată cunoaşte fluctuaţii. Când cineva îţi spune că vrea să mărturisească o crimă, nu stai mult pe gânduri. Dai drumul la casetă şi îl îndemni să facă mărturisiri complete. OBrien îi dădu întrucâtva dreptate, invocând propriile experienţe, şi cu asta se încheie convorbirea. Bosch ridică din nou receptorul şi sună la Afaceri Interne, unde ceru să vorbească cu Carol Bradley. I se făcu legătura.

Sunt Bosch, de la Divizia Hollywood. Unde e nenorocitul ăla de reportofon al meu?

La celălalt capăt al firului, răspunsul întârzia…

Bradley? Alo? Mai eşti…

Sunt pe fir. Am reportofonul tău aici.

De ce l-ai luat? Ţi-am spus să asculţi caseta. Nu ţi-am cerut să iei aparatul meu, fiindcă nu-mi mai trebuie.

Am vrut să ascult din nou şi să verific şi banda.

Atunci ia caseta. Nu lua aparatul.

Detectiv Bosch, uneori e nevoie de recorderul original pentru autentificarea casetei.

Bosch clătină frustrat din cap.

Doamne, de ce faci asta? Ştii cine e autorul scurgerii de informaţii. De ce mai pierzi timp?

Urmă din nou o pauză înainte ca ea să răspundă.

Trebuia să acopăr toate bazele. Detectiv Bosch, lasă-mă să-mi desfăşor ancheta aşa cum mi se pare mie potrivit.

Bosch amuţi câteva clipe, întrebându-se dacă nu cumva îi scăpase ceva, dacă se întâmpla altceva. În cele din urmă, hotărî să nu se mai frământe din pricina asta. Trebuia să-şi facă griji din pricina trofeului său, a cazului.

Să acoperi bazele, grozav, spuse el. Ei bine, eu azi aproape că am ratat o mărturisire fiindcă nu aveam aparatul. Ţi-aş fi recunoscător dacă mi l-ai înapoia.

Am terminat cu el şi ţi-l trimit chiar acum prin poşta internă.

Mulţumesc. La revedere.

Închise exact în momentul în care Edgar îşi făcea apariţia la masă cu trei ceşti de cafea fierbinte.

Cine e de gardă jos? întrebă.

Era Mankiewicz. Şi Young.

Bosch turnă cafeaua din recipientul din polistiren în ceaşca pe care o scoase din sertar. Apoi ridică telefonul şi formă numărul de la dispecerat. Răspunse Mankiewicz.

Ai pe cineva în peştera cu lilieci?

Bosch? Am crezut că o să-ţi iei liber o vreme.

Te-ai înşelat. Peştera?

Nu, nimeni până pe la opt. La ce-ţi trebuie?

Vreau să iau o mărturisire şi sper ca niciun avocat să nu deschidă cutia după ce o închid. Tipul meu miroase a Ancient Age, dar cred că e treaz. Oricum, aş vrea să înregistrez asta.

E cazul cu oasele?

Da.

Adu-l jos şi o fac eu. Am autorizaţie.

Mulţumesc, Mank.

Închise şi se uită la Edgar.

Hai să-l ducem jos în peşteră şi să vedem ce ciripeşte. Ca să ne asigurăm.

Bună idee.

Îşi luară cafelele şi plecară în camera de interogatoriu numărul trei, unde mai devreme îl încătuşaseră pe Delacroix de inelul din centrul mesei. Îi scoaseră cătuşele şi-l lăsară să ia câteva înghiţituri de cafea înainte de a-l conduce prin holul din spate către mica închisoare a secţiei. Aceasta se compunea în principal din două celule mari, pentru beţivi şi prostituate. Arestaţii cu delicte mai grave erau de obicei transportaţi la închisoarea municipală sau districtuală. Mai exista şi o a treia celulă mai mică, cunoscută sub numele de celula cu lilieci, unde se testa alcoolemia în sânge.

Se întâlniră cu Mankiewicz pe hol şi îl urmară în peşteră. Acesta porni aparatul Breathalyzer şi îl instrui pe Delacroix să sufle într-un tub curat de plastic ataşat la maşinărie. Bosch observă că Mankiewicz purta o panglică de doliu peste insignă, pentru Brasher.

În câteva minute aveau rezultatul. Delacroix avea o alcoolemie de trei la mie, nici măcar pe aproape de limita legală pentru conducere auto. Pentru mărturisirea unei crime nu exista un standard.

În timp ce îl scoteau pe Delacroix din cameră, Bosch simţi cum Mankiewicz îl bate peste braţ din spate. Se întoarse cu faţa la el, lăsându-l pe Edgar s-o ia înainte pe coridor împreună eu Delacroix.

Mankiewicz dădu din cap.

Harry, voiam doar să-ţi spun că-mi pare rău. Ştii tu, pentru ce s-a întâmplat acolo.

Bosch ştia că se referă la Brasher.

Da, mulţumesc. E greu.

A trebuit s-o trimit acolo. Ştiu că era începătoare, dar…

Hei, Mank, ai făcut ce trebuia. Nu te mai frământa.

Mankiewicz încuviinţă din cap.

Acum trebuie să plec, spuse Bosch.

În timp ce Edgar îl ducea pe Delacroix înapoi în camera de interogatoriu, Bosch intră în încăperea de vizionare, ajustă camera de luat vederi prin oglinda falsă şi puse o casetă nouă în aparat, pe care o luă din dulapul cu consumabile. Apoi porni camera, ca şi casetofonul pentru dublură. Totul era pregătit. Se duse înapoi în camera de interogatoriu pentru a-l lua în primire pe Delacroix.

Bosch identifică cele trei persoane din camera de interogatoriu şi notă data şi ora, deşi acestea aveau să fie afişate în caseta din josul înregistrării video. Puse un formular alb pe masă şi îi spuse lui Delacroix că voia să-i citească din nou drepturile. Când termină, îi ceru lui Delacroix să semneze formularul pe care îl împinse în partea laterală a mesei. Luă o înghiţitură de cafea şi începu.

Domnule Delacroix, mai devreme în cursul zilei de azi, v-aţi exprimat dorinţa de a ne relata ce s-a întâmplat cu fiul dumneavoastră, Arthur Delacroix, în 1980. Mai vreţi să vorbiţi cu noi despre asta?

Da.

Să începem cu întrebările de bază, şi apoi o să revenim pentru a umple golurile. Dumneavoastră aţi cauzat moartea fiului dumneavoastră, Arthur Delacroix?

Da, eu.

O spuse fără nicio urmă de ezitare sau de emoţie.

Dumneavoastră l-aţi ucis?

Da, eu. E adevărat, fără intenţie, dar am făcut-o.

Când s-a întâmplat asta?

Era în mai cred, în 1980. Probabil că voi ştiţi mai bine decât mine.

Vă rog, să nu faceţi niciun fel de presupuneri. Răspundeţi la fiecare întrebare în măsura în care vă amintiţi cum s-au petrecut lucrurile.

Voi încerca.

Unde a fost ucis fiul dumneavoastră?

În casa în care locuiam la acea dată. În camera lui.

Cum a fost ucis? L-aţi lovit?

Îh, da. Am…

Brusc, detaşarea afişată de Delacroix dispăru, muşchii feţei îi căzură. Cu podul palmelor îşi şterse lacrimile din colţurile ochilor.

L-aţi lovit?

Da.

Unde?

Peste tot, cred.

Inclusiv la cap?

Da.

Asta s-a petrecut în camera lui?

Da, în camera lui.

Cu ce l-aţi lovit?

Ce vreţi să spuneţi?

Aţi dat cu pumnii, sau aţi folosit un obiect?

Şi cu pumnii şi cu un obiect.

Cu ce obiect l-aţi lovit pe fiul dumneavoastră?

Chiar nu-mi amintesc. Va trebui să… era unul din lucrurile lui. Trebuie să mă gândesc.

O să revenim mai târziu asupra acestui aspect, domnule Delacroix. De ce în ziua aceea aţi… în primul rând, în ce zi s-a întâmplat? La ce oră din zi?

A fost dimineaţa. După ce Sheila  fiica mea  a plecat la şcoală. Asta e tot ce-mi amintesc, că Sheila nu era acasă.

Şi soţia dumneavoastră, mama băiatului?

Oh, ea ne-a părăsit demult. Din cauza ei m-am apucat de…


Se opri. Bosch presupunea că avea să dea vina pe soţia lui pentru că începuse să bea, transferându-i responsabilitatea pentru toate actele rezultate din beţie, inclusiv crima.

Când aţi vorbit ultima dată cu soţia dumneavoastră?

Fosta soţie. Nu am mai vorbit cu ea din ziua când a plecat de acasă. Asta a fost…

Se opri. Nu-şi mai amintea când.

Acum mult timp, spuse el.

Cât de mult?

Nu-mi amintesc. Nu vorbim. Ea m-a ajutat să cumpăr rulota acum cinci sau şase ani.

N-aţi vorbit cu ea săptămâna asta?

Delacroix ridică nedumerit privirea către el, cu o mină curioasă pe faţă.

Săptămâna asta? Nu. De ce…

Lăsaţi-mă pe mine să pun întrebările. Dar ştirile le-aţi urmărit? În ultimele două săptămâni aţi citit vreun ziar sau v-aţi uitat la televizor?

Delacroix clătină din cap.

Nu mă dau în vânt după programele de la televizor. Mie-mi place să mă uit la casete.

Conştient de faptul că deviase de la subiect, Bosch hotărî să pună capăt divagaţiilor. Pentru el, era important să obţină o mărturisire clară şi simplă a uciderii lui Arthur Delacroix.

Aceasta trebuia să fie solidă şi suficient de detaliată pentru a sta în picioare. Bosch nu se îndoia de faptul că, la un moment dat, după ce Delacroix avea să-şi ia un avocat, mărturisirea o să fie retrasă. Întotdeauna se întâmpla aşa. Avea să fie contestată pe toate planurile  de la proceduri până la starea mentală a suspectului  şi datoria lui Bosch nu era numai să obţină mărturisirea, ci şi să se asigure că e viabilă şi că în final poate fi prezentată în faţa a doisprezece juraţi.

Să ne întoarcem la fiul dumneavoastră, Arthur. Vă amintiţi cu ce obiect l-aţi lovit în ziua când a murit?

Cred că a fost mica lui bâtă de base-ball. O bâtă de base-ball în miniatură care era suvenir de la un meci al echipei Dodgers.

Bosch încuviinţă din cap. Ştia despre ce era vorba. La standurile de suveniruri se vindeau bâte asemănătoare celor pe care le purtau poliţiştii înainte de a fi introduse bastoanele din metal. Puteau provoca lovituri mortale.

De ce l-aţi lovit?

Delacroix privi în jos, către mâini. Bosch observă că nu mai avea unghii. Trebuie să fi fost dureros.

Îm, nu-mi amintesc. Probabil eram beat. Am…

Din nou, izbucni în plâns şi-şi ascunse faţa în mâini. Bosch aşteptă până când îşi reveni şi continuă.

El… ar fi trebuit să fie la şcoală. Şi nu era. Am intrat în cameră şi am dat cu ochii de el. M-am supărat. Plăteam bani mulţi  bani pe care nu-i aveam  pentru şcoala aia. Am început să dau în el şi apoi… apoi am luat mica bâtă şi l-am lovit cu ea. L-am lovit prea tare, cred. N-am vrut.

Bosch aşteptă din nou, dar Delacroix nu continuă.

Apoi a murit?

Delacroix încuviinţă din cap.

Asta înseamnă da?

Da. Da.

Se auzi o bătaie uşoară în uşă. Bosch îi făcu un semn cu capul lui Edgar, care se ridică şi ieşi afară. Bosch bănuia că era procurorul, dar nu avea de gând să întrerupă discuţia în acel moment pentru a face prezentările. Continuă.

Ce aţi făcut după aceea? După ce a murit Arthur.

L-am scos pe uşa din spate şi am coborât scările în garaj. Nu m-a văzut nimeni. L-am pus în portbagajul maşinii. Apoi m-am dus la el în cameră, am făcut curat şi am pus câteva din lucrurile lui într-o geantă.

Ce fel de geantă?

Era un ghiozdan. Rucsacul lui.

Ce haine aţi pus în el?

Nu-mi amintesc. Ce-am nimerit.

În regulă. Ne puteţi descrie rucsacul?

Delacroix ridică din umeri.

Nu-mi amintesc. Era un rucsac obişnuit.

Bun, după ce aţi pus hainele în el, ce aţi făcut?

L-am băgat în portbagaj.

Ce maşină era?

Era Impala mea din şaptezeci şi doi.

O mai aveţi?

Aş vrea eu; ar fi fost o piesă clasică. Dar am făcut-o praf. Atunci am fost prins pentru prima oară conducând sub influenţa alcoolului.

Ce vreţi să spuneţi cu am făcut-o praf?

Am intrat cu ea într-un palmier în Beverly Hills. Au dus-o la un cimitir de maşini, undeva.

Bosch ştia că era greu să dai de urma unei maşini vechi de treizeci de ani, dar vestea că vehiculul fusese făcut praf îi curmă orice speranţă de a-l găsi şi a verifica portbagajul în căutarea de probe fizice.

Să revenim la povestea dumneavoastră. Aveaţi cadavrul în portbagaj. Când aţi scăpat de el?

În noaptea aceea. Târziu. Când nu s-a mai întors de la şcoală în acea zi, am început să-l căutăm.

Noi?

Eu şi Sheila. Am mers cu maşina prin cartier şi l-am căutat. Ne-am dus în toate locurile unde se practica skateboardingul.

Şi în tot acest timp Arthur se afla în portbagajul maşinii pe care o conduceaţi?

Exact. Vedeţi, nu voiam ca ea să ştie ce făcusem. O protejam.

Înţeleg. Aţi raportat la poliţie dispariţia băiatului?

Delacroix clătină din cap.

Nu. M-am dus la secţia Wilshire şi am vorbit cu un poliţist. Era chiar acolo, în biroul de la intrare. Mi-a spus că probabil Arthur doar fugise de acasă şi că se va întoarce. Să las să treacă câteva zile. Aşa că nu am dat nicio declaraţie.

Bosch încerca să elucideze cât mai multe aspecte, trecând peste fapte din povestire care puteau fi verificate şi eventual folosite în momentul când ar fi fost nevoie să susţină mărturia lui Delacroix, dacă acesta şi-ar fi retras-o şi ar fi contestat-o. Acest lucru se putea face în principal cu ajutorul dovezilor concrete sau al celor ştiinţifice. Dar prezenta importantă şi verificarea poveştii. Sheila Delacroix le spusese deja lui Bosch şi lui Edgar că ea şi tatăl ei fuseseră cu maşina la secţia de poliţie în noaptea când Arthur nu se mai întorsese acasă. Tatăl ei intrase în secţie, iar ea aşteptase în maşină. Dar Bosch nu descoperise nicio înregistrare a unei declaraţii cu privire la o persoană dispărută. Acum, lucrurile păreau să se potrivească. Avea un indiciu clar care-l putea ajuta să valideze mărturisirea.

Domnule Delacroix, vă simţiţi la largul dumneavoastră când discutaţi cu mine?

Da, sigur.

Nu vă simţiţi manipulat sau ameninţat în vreun fel?

Nu, e în regulă.

Vorbiţi liber cu mine, nu?

Exact.

Bun, când aţi luat trupul fiului dumneavoastră din portbagaj?

Asta am făcut-o mai târziu. După ce Sheila s-a culcat, m-am întors la maşină şi m-am dus acolo unde puteam ascunde trupul.

Şi unde s-a petrecut asta?

Sus, pe dealuri. În canionul Laurel.

Vă puteţi aminti cu precizie locul?

Nu prea. Am urcat pe muntele Lookout, trecând de şcoală.  Pe-acolo pe undeva. Era întuneric şi eu… ştiţi, băusem fiindcă mă simţeam foarte rău din cauza accidentului.

Accident?

Mă refer la lovirea lui Arthur.

Oh. Aşadar, sus, după ce aţi trecut de şcoală, vă amintiţi pe ce stradă eraţi?

Wonderland.

Wonderland? Sunteţi sigur?

Nu, dar asta cred că era. Am petrecut toţi aceşti ani… încercând să uit lucrurile astea.

Spuneţi deci că eraţi ameţit atunci când aţi ascuns cadavrul?

Eram beat. Nu credeţi că aşa ar fi trebuit să fiu?

Nu contează ce cred eu.

Bosch intui pericolul care îl pândea. În timp ce Delacroix oferea o mărturie completă, Bosch obţinuse informaţii care ar fi putut dăuna cazului. Faptul că Delacroix fusese beat putea explica de ce lăsase cadavrul la repezeală pe dealuri şi nu-l acoperise decât cu ţărână şi ace de pin. Dar Bosch îşi amintea că el însuşi escaladase cu greu dealul şi nu-şi putea imagina cum un om beat ar fi fost în stare să-l urce în timp ce căra sau târa după el cadavrul propriului fiu.

Ca să nu mai vorbim despre rucsac. Fusese cărat o dată cu cadavrul, sau Delacroix urcase a doua oară dealul, cu rucsacul, şi găsise pe întuneric locul unde lăsase cadavrul?

În vreme ce îl studia pe Delacroix, Bosch se gândea la direcţia pe care trebuia să o urmeze. Îşi impuse să fie foarte atent. Risca să distrugă cazul, dacă provoca un răspuns pe care un avocat al apărării ar fi putut să-l exploateze la tribunal.

Tot ce-mi amintesc, spuse brusc Delacroix, e că mi-a luat mult timp. Am lipsit aproape toată noaptea de acasă. Şi îmi amintesc că  l-am îmbrăţişat cât am putut de tare înainte de a-l pune în groapă. A fost ca şi cum aş fi oficiat o înmormântare.

Delacroix privi în ochii lui Bosch, de parcă ar fi aşteptat confirmarea că făcuse lucrul potrivit. Bosch rămase impasibil.

Spuneţi-mi, groapa în care l-aţi pus, cât de adâncă era?

Nu era prea adâncă, maximum o jumătate de metru.

Cum aţi săpat? Aţi avut unelte cu dumneavoastră?

Nu, nu m-am gândit la asta. A trebuit să sap cu mâinile.

Dar rucsacul?

În, cred că l-am pus în groapă. Nu sunt sigur.

Bosch încuviinţă din cap.

Bine. Vă mai amintiţi ceva despre loc? Era abrupt, sau plat şi noroios?

Delacroix clătină din cap.

Nu-mi amintesc.

Erau case acolo?

Existau câteva în apropiere, dar nu m-a văzut nimeni, dacă asta era întrebarea.

Bosch trase în sfârşit concluzia că mergea prea departe pe un drum periculos din punct de vedere legal. Trebuia să se oprească, şi să clarifice câteva detalii.

Dar skateboardul fiului dumneavoastră?

Nu înţeleg?

Ce aţi făcut cu el?

Delacroix se aplecă înainte pentru a cumpăni lucrurile.

Ştii, nu prea îmi amintesc.

L-aţi îngropat cu el?

Nu pot… nu-mi amintesc.

Bosch aşteptă câteva clipe în speranţa că îşi va aminti ceva. Delacroix continua să tacă.

Bine, domnule Delacroix, vom lua o mică pauză, cât timp mă duc să vorbesc cu partenerul meu. Aş vrea să vă gândiţi la locul unde l-aţi dus pe fiul dumneavoastră. Poate vă amintiţi mai multe despre asta. Şi despre skateboard.

Bine, o să încerc.

Când mă întorc, vă mai aduc nişte cafea.

Mulţumesc.

Bosch se ridică şi luă ceştile goale din cameră. Se duse imediat la camera de vizionare şi deschise uşa. Edgar era acolo, împreună cu un alt bărbat. Acesta se uita la Delacroix prin geamul-oglindă. Edgar se întinse spre video, pentru a-l opri.

Nu-l închide, spuse Bosch repede.

Edgar îşi retrase mâna.

Lasă-l să meargă. Dacă-şi mai aminteşte vreun lucru, nu vreau să spună cineva că i le-am sugerat noi.

Edgar încuviinţă. Celălalt bărbat se întoarse de la oglindă şi întinse mâna. Nu părea să aibă mai mult de treizeci de ani. Avea păr negru dat cu gel, şi o piele foarte albă. Pe faţa lui era întipărit un zâmbet larg.

Salut, George Portugal, procuror adjunct.

Bosch puse ceştile goale pe masă şi îi strânse mâna.

Se pare că aveţi un caz interesant aici, remarcă Portugal.

Şi devine din ce în ce mai interesant, spuse Bosch.

Oricum, din ce am văzut în ultimele zece minute, se pare că lucrurile sunt clare.

Bosch încuviinţă din cap dar nu-i întoarse zâmbetul. Mai degrabă îi venea să râdă de replica puerilă a lui Portugal. Îşi cunoştea prea bine meseria ca să se încreadă în instinctele unui procuror tânăr.

La ora şapte seara, Edgar şi Bosch l-au dus cu maşina pe Samuel Delacroix la Centrul Parker, în oraş, pentru a fi preluat sub acuzaţia de a-şi fi ucis fiul. În prezenţa lui Portugal, care participase la interogatoriu, îl mai chestionaseră pe Delacroix aproape încă o oră, dar n-au mai obţinut decât câteva detalii în plus cu privire la omor. Amintirile tatălui cu privire la uciderea fiului său fuseseră erodate de aproape douăzeci de ani de vinovăţie şi băutură.

Portugal părăsise camera crezând în continuare că lucrurile erau cât se poate de clare. Bosch, pe de altă parte, avea serioase îndoieli. Niciodată nu crezuse în mărturisirile voluntare, spre deosebire de alţi detectivi şi procurori. După părerea lui remuşcările sincere erau o raritate. Trata o mărturisire neaşteptată cu o precauţie extremă, încercând să descopere adevărul care se ascundea în spatele cuvintelor. Pentru el, fiecare caz semăna cu o casă în construcţie. Când în scenă apărea o mărturisire, aceasta devenea fundaţia de beton a casei. Dacă era prost turnată, casa risca să se prăbuşească la prima zgâlţâială provocată de un cutremur. În timp ce-l conducea pe Delacroix către Centrul Parker, Bosch nu se putea abţine să se gândească la fisurile nevăzute existente în fundaţia casei. Şi la apropierea iminentă a cutremurului.

Gândurile lui Bosch fură întrerupte de sunetul telefonului mobil. Era Billets.

Băieţi, aţi şters-o de aici înainte de a apuca să stăm de vorbă.

Îl ducem la Centru pentru a fi preluat.

Pari mulţumit de felul cum au decurs lucrurile.

Ei bine… nu prea pot vorbi acum.

E cu tine în maşină?

Da.

E ceva serios sau doar te joci de-a bunicuţa?

Nu ştiu, încă.

Mă sună Irving şi cei de la Relaţii cu Presa. Cred că s-a anunţat deja de la biroul de presă al procuraturii că s-au formulat acuzaţii. Cum vrei să abordez problema?

Bosch se uită la ceas. Se gândea că, după predarea lui Delacroix, ar fi putut ajunge la Sheila Delacroix acasă în jurul orei opt. Dar în cazul unui anunţ către presă exista riscul ca reporterii să-şi facă apariţia acolo înaintea lor.

Ştii ce, am vrea să vorbim mai întâi cu fiica. Poţi să ajungi la procuratură şi să vezi dacă e posibilă amânarea anunţului până la nouă? La fel şi la Relaţii cu Presa.

Nicio problemă. Şi, după ce scapi de tip, sună-mă când poţi vorbi. Acasă. Dacă e vreo problemă, vreau să ştiu şi eu despre ce e vorba.

S-a făcut.

Închise telefonul şi îl privi pe Edgar.

Primul lucru pe care trebuie să-l fi făcut Portugal a fost să sune la biroul lui de presă.

Aşa cred şi eu. Probabil e primul lui caz important. O să stoarcă tot ce poate din el.

Da.

Merseră în tăcere câteva minute. Bosch se gândea la discuţia cu Billets. Nu putea să-şi dea prea bine seama de unde provenea lipsa lui de încredere. Acum, cazul se muta de pe tărâmul anchetei poliţieneşti în acela al sistemului judecătoresc. Investigaţia încă nu se încheiase, dar toate cazurile se schimbau de îndată ce un suspect era acuzat şi arestat, după care începea munca de procuratură. De cele mai multe ori, Bosch avea un sentiment de împlinire şi uşurare când băga la arest un criminal. Se simţea ca un prinţ al oraşului, ca şi cum într-un fel sau altul ceea ce făcuse el avea importanţă. Dar nu şi de data asta, şi nu-şi dădea prea bine seama de ce.

În cele din urmă, puse aceste sentimente pe seama propriilor greşeli şi a momentelor în care cazul îi scăpase de sub control. Hotărî că nu putea nici să sărbătorească, nici să se simtă asemeni unui prinţ al oraşului, în condiţiile în care cazul îl costase aşa de mult. Da, puseseră mâna pe ucigaşul unui copil care-şi recunoscuse fapta şi îl duceau la închisoare. Dar Nicholas Trent şi Julia Brasher îşi pierduseră viaţa. Casa pe care o construise din acest caz avea să aibă întotdeauna camere bântuite de stafiile lor.

Despre fata mea vorbeai? O să discuţi cu ea?

Bosch ridică privirea către oglinda retrovizoare.

Delacroix era aplecat în faţă, din cauza mâinilor prinse în cătuşe la spate. Bosch orientă oglinda spre el şi aprinse lumina din plafon ca să-i poată vedea ochii.

Mda. O să-i dăm noi vestea.

Chiar trebuie să o amestecaţi în povestea asta?

Bosch îl privi în oglindă câteva clipe.

Nu avem de ales. E vorba de fratele ei, de tatăl ei.

Bosch intră cu maşina pe strada Los Angeles. Aveau să ajungă la centrul de predare din spatele Centrului Parker în cinci minute.

Ce o să-i spuneţi?

Ceea ce ne-aţi mărturisit. Că l-aţi ucis pe Arthur. Vrem să-i spunem înainte de a ajunge reporterii la ea sau de a afla vestea la ştiri.

Se uită în oglindă şi îl văzu pe Delacroix dând aprobator din cap. Apoi bărbatul îl fixă cu privirea pe Bosch în oglindă.

Vreţi să-i transmiteţi ceva din partea mea?

Ce să-i transmitem?

Bosch băgă mâna în buzunarul de la haină, căutându-şi reportofonul, dar apoi îşi dădu seama că nu îl avea cu el. O înjură în gând pe Bradley şi propria lui decizie de a coopera cu AI.

Delacroix tăcu un moment. Mişcă din cap dintr-o parte în alta, de parcă ar fi căutat vorbele pe care să le spună fiicei sale. Apoi îşi ridică din nou privirea către oglindă şi vorbi.

Spuneţi-i doar că îmi pare rău pentru tot. Atât. Rău pentru tot. Chiar aşa.

Vă pare rău pentru tot. S-a făcut. Altceva?

Nu, doar atât.

Edgar se răsuci în scaun pentru a-l putea privi pe Delacroix.

Îţi pare rău, ai? spuse el. Cam târziu, după douăzeci de ani, nu crezi? 

Bosch întoarse la dreapta pe strada Los Angeles. Nu reuși să surprindă în oglindă, reacţia lui Delacroix.

Nu ştii nimic, ripostă Delacroix furios, plâng de douăzeci de ani.

Mda, zise Edgar. Plângi în sticlă. Dar nu destul ca să fi făcut ceva în privinţa asta, înainte să apărem noi. Nu destul cât să te târăşti afară din sticlă şi să te predai şi să-ți scoţi băiatul din pământ cât încă mai rămăsese ceva din el pentru înmormântare decentă. Tot ce avem sunt oase, ştii? Oase.

Acum, Bosch se uită în oglindă. Delacroix clătină din cap şi se aplecă şi mai tare înainte, până când ajunse cu capul pe spătarul scaunului din faţă.

N-am putut, spuse el. Nici măcar n-am…

Se opri, şi Bosch se uită în oglindă la umerii lui care începeau să tresalte. Plângea.

Nici măcar n-ai ce? întrebă Bosch.

Apoi îl auzi pe Delacroix vomitând pe podeaua compartimentului din spate. 

Ah, la dracu! strigă Edgar. Ştiam că o să se întâmple asta.

Maşina se umplu de mirosul acru al unui butoi de alcool. În ciuda aerului rece de ianuarie, Bosch deschise geamul complet pe partea sa. Edgar făcu acelaşi lucru, apoi Bosch intră cu maşina în Centrul Parker.

E rândul tău, spuse Bosch. Ultima dată m-am ocupat eu. Deşteptul ăla pe care l-am extras din barul Marmount.

Ştiu, ştiu, zise Edgar. Este exact ceea ce-mi doream să fac înainte de cină.

Bosch parcă într-unul din spaţiile de lângă uşa de acces care erau rezervate pentru maşinile ce aduceau deţinuţi. Un ofiţer de serviciu care stătea în picioare lângă uşă se îndreptă către maşină.

Bosch îşi amintea cât de revoltată era Julia Brasher fiindcă trebuia să cureţe voma din partea din spate a maşinii. Era ca şi cum l-ar fi înghiontit din nou în coastele rănite, făcându-l să zâmbească în ciuda suferinţei.

Sheila Delacroix deschise uşa casei în care locuise o scurtă perioadă de timp împreună cu fratele ei. Purta pantaloni negri strâmţi şi un tricou lung ce-i ajungea aproape până la genunchi. Era demachiată, şi pentru prima dată Bosch observă că avea o faţă drăguţă când nu se farda în exces. În clipa în care îi recunoscu pe Bosch şi pe Edgar, făcu ochii mari.

Domnilor detectivi! Nu mă aşteptam să veniţi.

Nu schiţă niciun gest de a-i invita înăuntru. Bosch vorbi.

Am reuşit să identificăm rămăşiţele din canionul Laurel ca aparţinând fratelui dumneavoastră, Arthur. Ne pare rău că trebuie să vă dăm această veste. Putem intra câteva minute?

Încuviinţă din cap în timp ce o anunţau, şi se rezemă pentru o secundă de tocul uşii. Bosch se întreba dacă va continua să locuiască acolo şi în condiţiile în care nu mai exista nicio şansă ca Arthur să se întoarcă.

Se dădu la o parte şi îi invită să intre.

Vă rog, spuse ea, făcându-le semn să se aşeze în timp ce se apropiau de living.

Bosch observă pe măsuţa de cafea cutia cu fotografii pe care o adusese în ziua precedentă. Acum, fotografiile erau aşezate în teancuri ordonate în cutie. Sheila îi urmări privirea.

Le-am pus în ordine. Voiam să fac asta mai demult.

Bosch încuviinţă din cap. Aşteptă să se aşeze şi ea, înainte de a continua. În drum spre ea plănuise cu Edgar cum avea să decurgă vizita. Sheila Delacroix urma să fie o componentă importantă a cazului. Aveau mărturisirea tatălui său şi oasele ca probă. Dar numai povestea ei putea face legătura între aceste lucruri. Aveau nevoie de relatarea ei cu privire la viaţa unui copil în casa familiei Delacroix.

Ar mai fi ceva. Am vrut să vorbim cu dumneavoastră înainte să vedeţi ştirile. Astă seară, tatăl dumneavoastră a fost acuzat de uciderea lui Arthur.

Oh, Doamne.

Se aplecă înainte şi-şi puse coatele pe genunchi. Îşi ţinu pumnii strânşi la gură. Închise ochii şi părul îi căzu înainte, mascându-i faţa.

E reţinut la Centrul Parker, urmând ca mâine să se formuleze capetele de acuzare şi să se fixeze cauţiunea. Aş zice că, după toate aparenţele  după felul lui de viaţă, vreau să spun , nu cred că va reuşi să depună cauţiunea care se va stabili.

Ea deschise ochii.

Trebuie să fie o greşeală. Dar bărbatul, bărbatul de peste drum? S-a sinucis, deci el trebuie să fie făptaşul.

Noi nu credem asta, Sheila.

Tatăl meu nu ar fi putut să facă aşa ceva.

De fapt, spuse Edgar cu blândeţe, a mărturisit.

Ea îşi îndreptă spatele, iar Bosch văzu surprinderea sinceră zugrăvită pe faţa ei. Şi asta îl miră. Crezuse că ea avusese dintotdeauna bănuieli în privinţa tatălui ei.

Ne-a spus că l-a lovit cu o bâtă de base-ball fiindcă chiulise de la şcoală, spuse Bosch. Tatăl tău a afirmat că băuse în acel moment, şi-a pierdut controlul şi l-a lovit prea tare. Un accident, după cum spune el.

Sheila îl privea fix, încercând să prelucreze informaţiile.

Apoi a pus cadavrul lui Arthur în portbagajul maşinii. Ne-a spus că atunci, în seara aceea, când aţi plecat să-l căutaţi cu maşina, a fost tot timpul în portbagaj.

Închise ochii din nou.

Apoi, mai târziu în acea seară, continuă Edgar, în timp ce dumneavoastră dormeaţi, el s-a strecurat afară şi a plecat cu maşina pe dealuri pentru a îngropa cadavrul.

Sheila scutură din cap, de parcă ar fi respins acele cuvinte.

Nu, nu, el…

L-aţi văzut vreodată pe tatăl dumneavoastră lovindu-l pe Arthur? întrebă Bosch.

Sheila îl privi, lăsând impresia că-şi revenise din ameţeală.

Nu, niciodată.

Eşti sigură de asta?

Ea clătină din cap.

Doar câte o palmă la fund când era mic şi făcea prostii. Atât.

Bosch se uită la Edgar şi apoi din nou la femeie, care se aplecase înainte, privind podeaua de sub picioarele ei.

Ştiu că vorbim despre tatăl dumneavoastră. Dar e la mijloc şi fratele dumneavoastră. N-a prea avut şansa să-şi trăiască viaţa, aşa-i?

Într-un târziu, ea clătină din cap fără a-şi ridica privirea.

Avem mărturisirea tatălui dumneavoastră şi mai dispunem şi de probe. Oasele lui Arthur ne spun o întreagă poveste. Există răni. O grămadă. De pe parcursul întregii sale vieţi.

Ea încuviinţă din cap.

Ceea ce ne trebuie, e o altă voce. Cineva care să ne poată spune cum a crescut Arthur în această casă.

Sheila se îndreptă şi-şi şterse cu palmele lacrimile de pe obraji.

Tot ce pot să vă spun e că nu l-am văzut niciodată lovindu-l pe fratele meu. Nici măcar o dată. E de necrezut, adăugă ea. Tot ce am făcut a fost să… n-am vrut decât să aflu dacă Arthur era acolo sus. Şi acum… n-ar fi trebuit să vă sun niciodată. Ar fi trebuit să…

Se ciupi de nas încercând să-şi oprească lacrimile ce-i şiroiau pe obraji.

Dacă nu tatăl dumneavoastră a făcut-o, de ce ar susţine contrariul? interveni Edgar.

Clătină din cap în prada unei agitaţii crescânde.

De ce ne-ar fi cerut să vă spunem că îi pare rău?

Nu ştiu. E bolnav. Bea. Poate că vrea să fie băgat în seamă. A fost actor, ştiţi.

Bosch trase cutia cu fotografii de-a lungul mesei şi scotoci printr-unul din teancuri. Văzu o fotografie de-a lui Arthur când avea poate cinci ani. O scoase afară şi o studie cu atenţie. Din poză nu-ţi puteai da seama de suferinţele îndurate de copil.

Strecură fotografia la locul ei şi se uită înspre femeie.

Vreţi să ne ajutaţi?

Ea îşi feri privirea de a lui.

Nu pot.

Bosch parcă maşina în faţa canalului de scurgere şi opri repede motorul. Nu voia să atragă în niciun fel atenţia locuitorilor de pe Wonderland Avenue. Maşina alb-negru a poliţiei sărea în ochi, dar spera ca la ora aceea târzie toate ferestrele să aibă draperiile trase.

Bosch era singur în maşină, partenerul lui fiind plecat acasă în acea seară. Întinse mâna şi apăsă butonul de deschidere a portbagajului, apoi se aplecă pe fereastra laterală şi scrută întunericul de pe deal. Îşi dădu seama că unitatea de la Servicii Speciale fusese deja pe teren pentru a demonta reţeaua de rampe şi scări care duceau către locul crimei. Asta şi dorea. Voia ca locul să nu se deosebească prea mult de felul cum arătase când Samuel Delacroix târâse cadavrul fiului său în susul dealului, în inima nopţii.

Lanterna care se aprinse îl sperie în prima clipă pe Bosch, fiindcă nu îşi dăduse seama că avea degetul mare pe buton. O stinse şi privi casele din sensul giratoriu. Bosch îşi urma instinctele, întorcându-se în locul în care începuse totul. Arestase un bărbat pentru o crimă care se petrecuse cu mai bine de douăzeci de ani în urmă, dar asta nu îl făcea să se simtă bine. Ceva nu era în regulă, avea să înceapă căutările din acest loc.

Stinse lumina de pe plafon, deschise uşa cu grijă şi ieşi din maşină cu lanterna aprinsă.

Când ajunse în spatele maşinii, mai privi o dată în jurul său şi deschise portbagajul, în care se afla un manechin pentru teste pe care îl împrumutase de la Jesper, de la laborator. În mod obişnuit, manechinele erau folosite la reconstituirile unor scene de crimă, îndeosebi sărituri sinucigaşe suspecte şi părăsirea locului unde s-a produs un accident. Laboratorul avea o gamă variată de manechine, de la mărimea unui copil până la dimensiunile unui adult. Greutatea fiecărui manechin putea fi modificată, adăugându-i-se sau scoţându-se saci de o jumătate de kilogram plini cu nisip din buzunarele cu fermoar de pe tors şi de pe membre.

Manechinul din portbagajul lui Bosch avea pe piept inscripţia DIS. În laborator, Bosch şi Jesper folosiseră saci de nisip pentru a-l face să cântărească treizeci şi cinci de kilograme, greutatea estimativă a lui Arthur Delacroix stabilită de Golliher luând ca repere mărimea oaselor şi fotografiile băiatului. Manechinul purta un rucsac cumpăr din magazin, de mărimea celui care fusese găsit în timpul săpăturilor. Era îndesat cu zdrenţe din portbagajul maşinii de poliţie, aproximativ la fel de multe ca şi hainele ce fuseseră îngropate o dată cu oasele.

Bosch puse lanterna jos şi apucă manechinul de antebraţe trăgându-l afară din portbagaj. Îl ridică şi îl aruncă peste umărul stâng. Făcu un pas înapoi, pentru a-şi restabili echilibrul, apoi lua lanternă din portbagaj. Era o lanternă ieftină, de felul celei pe care Samuel Delacroix le spusese că o folosise în noaptea în care îşi îngropase fiul. Bosch o aprinse, traversă bordura şi se îndreptă către deal.

Bosch începu să urce, dar îşi dădu seama imediat avea nevoie de ambele mâini pentru a se prinde de crengile de copaci şi a reuşi să escaladeze panta. Puse lanterna într-unul din buzunarele din faţă, însă raza acesteia lumina mai mult părţile superioare ale copacilor fără să-i fie de nici folos. Căzu de două ori în primele cinci minute, şi ajunse repede la epuizare înainte de a urca zece metri din panta abrupt. Fiindcă nu vedea nimic în calea sa, nu remarcă o creangă fără frunze pe lângă care trecea, şi aceasta îl zgârie pe obraz lăsând o rană deschisă. Bosch înjură, dar îşi continuă drumul. Când ajunse la cincisprezece metri în susul pantei făcu o primă pauză, lăsând manechinul lângă trunchiul unui pin de Monterey şi apoi aşezându-se pe pieptul acestuia. Îşi scoase tricoul din pantaloni şi rupse o bucată de material pentru a opri sângele ce i se scurgea pe obraz. Rana îl ustura, din cauza transpiraţiei care îi curgea pe faţă.

Bine, Dis, hai să mergem, spuse el, după ce își recăpătase răsuflarea.

Următorii şase metri trase manechinul după el pe pantă.

Nu mai înainta la fel de repede, dar nu mai trebuia să care întreaga greutate a manechinului şi acesta era felul în care Delacroix le spusese că procedase.

După încă o pauză, Bosch reuşi să parcurgă şi ultimii zece metri până la locul nivelat şi târî manechinul până în luminişul de sub salcâmi. Se lăsă în genunchi şi apoi se sprijini pe călcâie.

Rahat, spuse el chinuindu-se să-şi recapete răsuflarea.

Nu vedea cum Delacroix ar fi putut să parcurgă acel drum. Poate că era cu zece ani mai în vârstă decât fusese Delacroix când susţinea că făcuse aceeaşi ispravă, dar Bosch era într-o formă bună pentru un bărbat de vârsta lui. Mai era şi treaz, spre deosebire de Delacroix, potrivit spuselor lui.

Deşi Bosch reuşise să care manechinul pe deal, instinctul îi spunea că Delacroix îi minţise. Nu o făcuse aşa cum pretindea. Ori nu urcase el cadavrul, ori avusese un ajutor. Şi mai exista o a treia posibilitate, aceea ca Arthur Delacroix să fi fost viu şi să fi urcat dealul pe propriile picioare.

În sfârşit, respiraţia îi reveni la normal. Bosch îşi lăsă capul pe spate şi privi în sus, prin deschizătura din perdeaua de copaci. Se vedea cerul nopţii şi, parţial, luna de după un nor. Se simţea mirosul de lemn ars dintr-unul din şemineele din casele de dedesubt.

Scoase lanterna din buzunar şi apucă o baretă cusută pe spatele manechinului. De vreme ce coborârea manechinului de pe deal nu făcea parte din test, intenţiona să-l tragă de baretă. Era pe punctul să se ridice, când auzi o mişcare pe covorul de ace şi frunze, la aproximativ zece metri în stânga lui.

Bosch îndreptă imediat lanterna în direcţia zgomotului, şi prinse o imagine fugară a unui coiot ce se furişa prin tufişuri. Animalul ieşi repede din fasciculul de lumină şi dispăru. Bosch mătură locul cu raza lanternei, dar nu îl mai găsi. Se ridică şi începu să târască manechinul către pantă.

Legea gravitaţiei făcea coborârea mai uşoară, dar la fel de riscantă.

În cele din urmă, reuşi să coboare dealul fără să cadă. În timp ce căra manechinul, îl văzu pe doctorul Guyot stând cu câinele lângă maşina de poliţie. Câinele era în lesă. Bosch se duse repede la portbagaj, aruncă manechinul înăuntru şi trânti capacul, închizându-l. Guyot se apropie de spatele maşinii.

Detectiv Bosch.

Avea suficient tact ca să nu întrebe ce făcea Bosch.

Doctore Guyot. Ce mai faceţi?

Mai bine decât dumneavoastră din păcate. Iarăşi v-aţi rănit.

Bosch îşi pipăi obrazul, care încă îl ustura.

E în regulă. Doar o zgârietură. Mai bine aţi ţine-o pe Calamity în lesă. Tocmai am văzut un coiot acolo, sus.

Nu-i dau drumul niciodată din lesă noaptea. Dealurile sunt pline de coioţi vagabonzi. Mai bine aţi veni cu mine până acasă ca să vă pansez rana. Dacă nu o trataţi cum trebuie va rămâne o cicatrice.

Bosch îşi aminti brusc de Julia Brasher care îl întreba de cicatrice. Îl privi pe Guyot.

Bine.

Lăsară maşina la rond şi merseră pe jos până la casa lui Guyot. În biroul din spate, Bosch se aşeză pe scaun şi doctorul îi curăţă rana, folosind două pansamente cu leucoplast pentru a o închide.

Cred că se va vindeca bine, spuse Guyot închizându-şi trusa de prim ajutor.

Mulţumesc pentru reparaţie, doctore. Cât trebuie să ţin chestiile astea pe faţă?

Câteva zile. Dacă rezistaţi.

Bosch îşi atinse uşor obrazul. Se umflase un pic, dar rana nu mai ustura. Guyot întoarse spre el privirea, şi Bosch ştiu că voia să-i spună ceva. Probabil voia să-l întrebe despre manechin.

Ce e, doctore?

Ofiţerul care a fost aici în prima noapte. Femeia. Ea e cea care şi-a pierdut viaţa?

Bosch încuviinţă.

Da, ea a fost.

Guyot clătină din cap, cu tristeţe. Ocoli încet biroul şi se lăsă să cadă în scaun.

Câteodată se întâmplă lucruri ciudate, spuse el. Reacţie în lanţ. Domnul Trent. Poliţista aceea. Şi toate astea fiindcă un câine a adus un os. Un lucru extrem de natural.

Bosch se mulţumi să dea aprobator din cap. Începu să-şi bage tricoul în pantaloni, încercând să ascundă partea pătată de sânge.

Guyot privi în jos către câine, care era întins pe locul lui de lângă scaunul de la birou.

Aş fi preferat să nu-i fi dat drumul din lesă, spuse el. Vorbesc serios.

Bosch se ridică în picioare. Se uită în jos, şi constată că pata de sânge nu se mai vedea.

Nu ştiu ce să spun, doctore Guyot. Cred însă că dacă începeţi să gândiţi în felul acesta, n-o să mai ieşiţi pe uşa casei.

Se priviră şi se salutară din cap. Bosch arătă către obraz.

Vă mulţumesc pentru amabilitate. Cunosc drumul spre ieşire.

Se întoarse către uşă, dar Guyot îl opri.

S-a făcut o reclamă la televizor ştirilor de diseară. Ziceau că poliţia a făcut o arestare în acest caz. Voiam să le urmăresc la unsprezece.

Să nu credeţi chiar tot ce vedeţi la televizor.

Telefonul sună exact când Bosch termina de vizionat prima parte a mărturisirii lui Samuel Delacroix. Luă telecomanda şi opri sonorul la televizor, apoi răspunse. Era Billets.

Credeam că o să mă suni.

Bosch luă o înghiţitură din sticla de bere pe care o ţinea în mână şi apoi o puse pe măsuţa de lângă fotoliul lui.

Îmi pare rău, am uitat.

Ai aceleaşi presentimente în legătură cu derularea anchetei?

Chiar mai puternice.

Ei, ce e, Harry? Cred. Că n-am mai văzut în viaţa mea un detectiv aşa de supărat din cauza unei mărturisiri.

E vorba de o grămadă de lucruri. Se întâmplă ceva.

La ce te referi?

Încep să cred că poate nu a făcut-o el. Că s-ar putea să însceneze ceva, şi nu-mi dau seama de ce procedează aşa.

Billets tăcu o vreme, probabil neştiind ce să spună.

Jerry ce părere are? întrebă în cele din urmă.

Nu ştiu ce crede. El e bucuros că am rezolvat cazul.

Cu toţii suntem bucuroşi, Harry. Dar nu şi dacă nu el e tipul. Ai ceva concret? Orice lucru care să-ţi justifice îndoielile?

Bosch îşi atinse uşor obrazul. Umflătura se retrăsese, dar obrazul durea la atingere.

În seara asta am urcat până la locul crimei. Cu un manechin de la DIS. Treizeci şi cinci de kilograme. L-am cărat până acolo, dar a fost extrem de greu.

Bine, dar ai dovedit că era posibil. Care e problema?

Eu am cărat un manechin acolo, sus. Tipul ăsta târa după el trupul fiului său mort. Eu eram treaz; Delacroix susţine că băuse. Eu mai fusesem acolo sus; el nu. Nu cred că ar fi fost în stare să o facă. Cel puţin nu singur.

Crezi că a avut ajutor? Poate fiica?

Poate a avut ajutor, sau poate că n-a fost niciodată acolo. Nu ştiu. Am vorbit cu fiica în seara asta şi mi-a declarat că nu va depune mărturie împotriva lui. Nu scoate un cuvânt. Aşa că, începi să te gândeşti, poate au fost amândoi. Şi-apoi respingi o asemenea eventualitate. Dacă a fost implicată, de ce ne-ar fi sunat să ne dezvăluie identitatea oaselor? N-are sens.

Billets nu răspunse. Bosch se uită la ceas şi văzu că era unsprezece fix. Voia să urmărească ştirile. Opri videocasetofonul şi puse televizorul pe Canalul 4.

Te uiţi la ştiri? o întrebă pe Billets.

Da.

Era reportajul principal  tatăl îşi ucide fiul, apoi îngroapă cadavrul şi e arestat după mai bine de douăzeci de ani din cauza unui câine. O poveste perfectă din Los Angeles. Bosch urmărea tăcut, la fel ca şi Billets la celălalt capăt al firului. Reportajul lui Judy Surtain nu conţinea nicio inexactitate. Bosch fu surprins să constate acest lucru.

Nu e rău, spuse el. În sfârşit, au nimerit-o cum trebuie.

Opri din nou sonorul televizorului, exact când era prezentat următorul reportaj. Tăcu un moment, uitându-se la televizor. Reportajul se referea la oasele umane găsite în Gropile de Smoală La Brea. Era arătat Golliher la o conferinţă de presă, în picioare în faţa unui mănunchi de microfoane.

Spune-mi, Harry ce altceva te deranjează? Trebuie să fie ceva mai mult decât senzaţia că el nu ar fi putut să o facă. Şi, în ceea ce o priveşte pe fiică, n-are nicio relevanţă telefonul ei de identificare. A văzut la ştiri, nu? Povestea despre Trent. Poate a crezut că o să pună totul pe seama lui Trent. După douăzeci de ani de îngrijorare, a găsit soluţia la problema care o frământa.

Bosch clătină din cap, deşi ştia că ea nu-l putea vedea. Pur şi simplu ştia că Sheila nu ar fi sunat la poliţie dacă ar fi avut vreo legătură cu moartea fratelui ei.

Nu ştiu, zise el.

Şi-atunci, ce o să faci?

O iau de la cap.

Când e audierea, mâine?

Da.

Nu ai destul timp, Harry.

Ştiu. Dar o fac. Deja am remarcat o contradicţie pe care nu o observasem înainte.

Ce?

Delacroix a zis că l-a omorât pe Arthur în dimineaţa în care a descoperit că băiatul nu se dusese la şcoală. Când am discutat prima dată cu fiica, ne-a spus că nu s-a întors de la şcoală. E o diferenţă.

Harry, e un lucru minor. Au trecut mai mult de douăzeci de ani, şi el e un beţiv. Probabil că vrei să verifici cataloagele?

Mâine.

Atunci stabileşti mâine. Dar de unde ar putea şti sora lui dacă s-a dus sau nu la şcoală? A spus doar că n-a venit acasă după aceea. Nu mă convingi cu nimic.

Ştiu. Nici nu încerc. Îţi spun doar ce anume cercetez.

Aţi găsit ceva când aţi percheziţionat rulota?

Încă nu am făcut asta. A început să vorbească aproape imediat după ce am ajuns acolo. Ne ducem mâine, după audiere.

Cât timp e valabil mandatul?

Patruzeci şi opt de ore. Ne încadrăm.

În timp ce vorbeau despre rulotă, Bosch îşi dădu seama brusc că uitase de pisica lui Delacroix.

La naiba!

Ce e?

Nimic. Am uitat de pisica omului. Delacroix are o pisică. Am zis că vorbesc cu o vecină să aibă grijă de ea.

Trebuia să suni la Protecţia Animalelor.

N-a fost de acord. Hei, tu ai pisici, nu?

Da, dar nu mai vreau încă una.

Nu, nu asta voiam să zic. Spune-mi cam cât rezistă fără mâncare şi apă?

Vrei să zici că nu i-ai lăsat nimic de mâncare?

Ba da, dar probabil că a terminat-o.

Păi, dacă o hrăneşti azi poate rezista până mâine, dar nu o să-i placă asta. O să provoace stricăciuni pe acolo.

Se pare că a făcut-o deja. Acum, trebuie să închid. Vreau să privesc şi restul casetei, ca să-mi dau seama cum stăm.

Bine, închide. Dar, Harry, nu căuta calul de dar la dinţi. Ştii ce vreau să zic?

Cred că da.

Închiseră, apoi Bosch porni din nou înregistrarea video a mărturisirii. Dar renunţă după câteva clipe. Pisica nu-i dădea pace. Trebuia să aranjeze cu cineva să aibă grijă de ea. Hotărî să iasă din nou.

Apropiindu-se de rulota lui Delacroix, Bosch văzu lumină în spatele tuturor perdelelor de la ferestre. Când plecaseră cu Delacroix, în urmă cu douăsprezece ore, nu lăsaseră nicio lumină aprinsă. Trecu cu maşina pe lângă rulotă şi opri în spaţiul de parcare la trei rulote distanţă. Lăsă cutia cu mâncare pentru pisici în maşină, merse pe jos până la rulotă şi privi din aceeaşi poziţie în care stătuse când Edgar bătuse în uşă. În ciuda orei târzii, şuieratul autostrăzii nu se domolise, făcând imposibilă detectarea unor sunete sau mişcări din interiorul rulotei.

Îşi scoase arma din toc şi se duse la uşă. Păşi cu atenţie pe blocurile de beton şi încercă clanţa, care se răsuci. Se aplecă înspre uşă şi ascultă, însă dinăuntru nu se auzea niciun zgomot. Mai aşteptă o secundă, răsuci clanţa încet şi fără zgomot, apoi deschise uşa ridicând arma.

Livingul era gol. Închise uşa fără să facă niciun zgomot. Privi prin bucătărie, pe holul care ducea la dormitor. Uşa era pe jumătate închisă şi nu văzu pe nimeni, dar auzi bubuituri, de parcă cineva ar fi închis dulapuri. Începu să înainteze prin bucătărie. Mirosul de urină de pisică era extrem de pătrunzător. Observă că în farfuria de sub masă nu mai rămăsese niciun fel de mâncare, iar bolul de apă era aproape gol. Înaintă pe coridor şi ajunse la doi metri de dormitor când uşa se deschise şi spre el se îndreptă o siluetă cu capul în jos.

Sheila Delacroix ţipă când privi în sus şi îl văzu pe Bosch. Bosch ridică arma, dar o lăsă imediat jos când îşi dădu seama cine era. Sheila duse o mână la piept, cu ochii holbaţi.

Ce cauţi aici? zise ea.

Bosch puse arma la loc în toc.

Voiam să te întreb acelaşi lucru.

E locuinţa tatălui meu. Am cheie.

Şi?

Ea clătină din cap şi ridică din umeri.

Îmi… îmi făceam griji pentru pisică. Ce-ai păţit la faţă?

Bosch trecu pe lângă ea prin spaţiul strâmt şi intră în dormitor.

Un accident.

Privi prin cameră şi nu văzu nici pisica, nici altceva care să-i atragă atenţia.

Cred că e sub pat.

Bosch privi înapoi, către Sheila.

N-am reuşit s-o scot de acolo.

Bosch se întoarse la uşă şi o apucă de umăr, orientând-o spre living.

Hai să ne aşezăm.

În living, ea se aşeză în fotoliu şi Bosch rămase în picioare.

Ce căutai?

Ţi-am spus, motanul.

Te-am auzit deschizând şi închizând sertare. Motanul obişnuieşte să se ascundă în sertare?

Sheila clătină din cap, de parcă ar fi vrut să spună că agitaţia lui nu avea niciun rost.

Eram curioasă în privinţa tatei. Dacă tot mă aflam aici, am aruncat o privire, asta-i tot.

Şi unde îţi e maşina?

Am parcat-o lângă biroul de la intrare. Nu ştiam dacă am să găsesc loc de parcare aici, aşa că am lăsat-o acolo şi am venit pe jos.

Şi voiai să duci motanul în lesă?

Nu, aveam de gând să-l duc în braţe. De ce-mi pui toate întrebările astea?

Bosch o privi cu luare-aminte. Îşi dădea seama că minţea, dar nu ştia ce să spună. În cele din urmă, se hotărî s-o ia tare.

Sheila, ascultă-mă. Dacă ai avut vreo legătură cu dispariţia fratelui tău, acum e momentul să-mi spui şi să încercăm să ajungem la o înţelegere.

Despre ce vorbeşti?

L-ai ajutat pe tatăl tău în acea seară? L-ai ajutat să-l care pe fratele tău sus, pe deal, şi să-l îngroape?

Îşi cuprinse obrajii în palme cu un gest rapid, de parcă Bosch i-ar fi aruncat acid în faţă.

Oh, Doamne, strigă ea. Nu-mi vine să cred ce se întâmplă! Ce vrei să…

La fel de repede, lăsă mâinile în jos şi îl fixă cu o privire sălbatică.

Crezi că eu am avut ceva de-a face cu asta? Cum poţi să-ţi închipui aşa ceva?

Bosch aşteptă un moment să se calmeze, înainte de a răspunde.

Cred că-mi ascunzi ceva. Şi asta mă face să fiu suspicios. Trebuie să iau în calcul toate posibilităţile.

Ea se ridică brusc.

Sunt arestată?

Bosch clătină din cap.

Nu, Sheila, nu eşti. Dar ţi-aş fi recunoscător dacă mi-ai spune…

Atunci, eu plec.

Ocoli masa şi se îndreptă către uşă cu paşi apăsaţi.

Şi pisica? întrebă Bosch.

Nu se opri. Ieşise pe uşa, în noapte. Bosch îi auzi răspunsul de afară.

Ai tu grijă de ea.

Bosch se duse la uşă şi o urmări mergând pe diurnul de acces în parc, către clădirea administrativă unde îşi parcase maşina.

Mda, îşi spuse el.

Se rezemă de tocul uşii şi inspiră aerul curat de afară. Se gândea la Sheila şi la motivul venirii ei acolo. După o vreme, se uită la ceas şi apoi privi înapoi, către interiorul rulotei. Era trecut de miezul nopţii, şi se simţea obosit. Dar hotărî să rămână şi să caute acel lucru după care venise ea.

Simţi ceva frecându-i-se de picior şi, privind în jos, văzu o pisică neagră. O împinse blând cu piciorul. Nu prea-i plăceau pisicile.

Animalul se întoarse şi continuă să-şi frece capul de piciorul lui Bosch. Acesta păşi înapoi în rulotă, speriindu-l pe motan, care se retrase precaut câţiva paşi.

Aşteaptă aici, spuse Bosch. Am nişte mâncare în maşină.

Ca de fiecare dată, tribunalul de audieri din centru amintea de o grădină zoologică. Când Bosch intră în sala de judecată, la nouă fără zece vineri dimineaţă, nu prezida încă niciun judecător, dar o hoardă de avocaţi mişunau prin faţa sălii ca furnicile pe un deal asanat. Trebuia să fii un adevărat veteran pentru a-ţi da seama ce se întâmpla în sala de judecată în fiecare moment.

Mai întâi, Bosch trecu în revistă rândurile de bănci rezervate publicului, uitându-se după Sheila Delacroix, dar nu o văzu. Apoi îi căută pe partenerul său şi pe Portugal, procurorul, dar nici ei nu se aflau în sală. Observă totuşi că cei doi cameramani îşi aşezau echipamentul lângă biroul aprodului. Poziţia le oferea o imagine de ansamblu asupra spaţiului din sticlă pentru deţinuţi.

Bosch înaintă şi trecu prin poartă, în spaţiul rezervat. Scoase insigna, o puse în palmă şi o arătă aprodului, care până atunci studiase o pagină imprimată cu programul zilnic al audierilor.

Pe lista aceea figurează şi Samuel Delacroix? întrebă.

Arestat miercuri sau joi?

Joi. Ieri.

Aprodul dădu la o parte prima pagină şi-şi trecu degetul peste o listă. Se opri la numele lui Delacroix.

Uite-l.

Când o să înceapă?

Au mai rămas câţiva arestaţi de miercuri. Când ajungem la cei de joi, va depinde de avocat. Privat sau public?

Probabil că va fi un avocat din oficiu.

Intră în ordine. Ai un răgaz de cel puţin o oră. Asta dacă judecătorul începe la nouă.

Mulţumesc.

Bosch înaintă către masa acuzării, strecurându-se printre două grupuri de avocaţi ai apărării care-şi spuneau poveşti războinice în timp ce aşteptau ca judecătorul să înceapă şedinţa. În capătul mesei era o femeie pe care Bosch nu o recunoscu. Ea avea să fie delegatul de audieri pentru acea sală. În mod normal, se ocupa de optzeci la sută din audieri, în condiţiile în care cele mai multe dintre cazuri erau minore şi încă nu fuseseră repartizate procurorilor. În faţa ei pe masă se afla un teanc de dosare  cazurile dimineţii  de cincisprezece centimetri înălţime. Bosch îi arătă şi ei insigna.

Ştiţi cumva dacă George Portugal vine la şedinţă pentru audierea lui Samuel Delacroix? A fost arestat joi.

Da, vine, spuse ea fără să ridice privirea. Tocmai am vorbit cu el.

În acel moment îşi înălţă privirea, şi ochii ei se aţintiră asupra tăieturii de pe obraz. Scosese plasturele înainte de duş în acea dimineaţă, dar rana era încă destul de vizibilă.

Îşi va face apariţia peşte o oră şi ceva. Delacroix are avocat din oficiu. Cred că doare.

Numai când zâmbesc. Pot să dau un telefon de la dumneavoastră?

Da, până apare judecătorul.

Bosch luă telefonul şi sună la biroul procuraturii, care era cu trei etaje mai sus. Ceru cu Portugal şi i se făcu legătura.

Da, sunt Bosch. Pot să urc? Trebuie să vorbim.

Sunt aici, până mă cheamă jos la audieri.

Ne vedem în cinci minute.

În drum spre ieşire, Bosch îi spuse aprodului că, dacă întreba de el un detectiv pe nume Edgar, să-l trimită sus, la procuratură.

Holul de la intrarea în sălile de judecată era înţesat de avocaţi şi cetăţeni, care veniseră acolo cu treburi. Toată lumea părea să vorbească la un telefon mobil. Podeaua de marmură şi plafonul înalt preluau toate vocile şi le multiplicau într-un talmeş-balmeş de nedescris. Bosch se strecură în micul bar, unde aşteptă mai mult de cinci minute pentru a comanda o cafea. După ce ieşi, o luă pe jos pe scara de incendiu, pentru că nu mai voia să piardă încă cinci minute aşteptând unul dintre lifturile care se mişcau cu viteza melcului.

Când intră în micul birou al lui Portugal, Edgar era deja acolo.

Începeam să ne întrebăm unde eşti, spuse Portugal.

Ce dracu s-a-ntâmplat cu tine? întrebă Edgar, văzând obrazul lui Bosch.

E o poveste lungă. Şi sunt gata să v-o spun.

Se aşeză pe celălalt scaun din faţa biroului lui Portugal şi puse ceaşca de cafea pe podea, lângă el. Îşi dădu seama că ar fi trebuit să le aducă şi lui Edgar şi Portugal câte o ceaşcă, aşa că hotărî să nu bea în faţa lor.

Deschise servieta şi scoase un exemplar împăturit din Los angeles Times. Închise apoi servieta şi o puse pe podea.

Ce s-a întâmplat? întrebă Portugal, curios să afle motivul pentru care Bosch îl convocase.

Bosch începu să despăturească ziarul.

A fost acuzat de omucidere omul nepotrivit, şi cred că ar trebui să reparăm lucrurile înainte să fie audiat.

La naiba, bănuiam eu că o să zici ceva de genul ăsta, spuse Portugal. Nici nu vreau să aud. Strici o treabă bună, Bosch.

Puţin îmi pasă. Dacă omul n-a făcut-o, n-a făcut-o.

Dar a mărturisit. De câteva ori.

Uite ce, îi zise Edgar lui Portugal. Lasă-l pe Harry să spună ce are de spus. Nu vrem să compromitem cazul. Harry, dă-i drumul. Ce nu e în regulă?

Bosch le relată excursia lui cu manechinul pe Wonderland Avenue şi reconstituirea presupusei călătorii a lui Delacroix pe dealul abrupt.

Am reuşit cu greu, spuse el, arătându-şi rana de pe obraz. Dar, problema e că Del…

Dar ai reuşit, spuse Portugal. Dacă tu ai fost în stare, putea foarte bine să o facă şi Delacroix. Care e problema?

Problema e că eu eram treaz când am urcat dealul, şi el zice că băuse înainte. Eu mai şi ştiam unde mă duc. Ştiam că acolo se termina panta. El habar nu avea.

Toate astea sunt fleacuri.

Povestea lui Delacroix nu stă în picioare. N-a târât nimeni copilul acolo sus. Era viu când a ajuns pe deal. Cineva l-a omorât acolo.

Portugal, frustrat, clătină din cap.

Toate astea sunt aiureli, detectiv Bosch. Nu am de gând să opresc tot procesul fiindcă…

Nu sunt aiureli. E o chestiune de conjunctură.

Bosch se uită la Edgar, dar acesta nu-i întoarse privirea.

Arborase o mină posomorâtă. Bosch îl fixă din nou pe Portugal.

Încă nu am terminat ce aveam de spus. După ce am ajuns acasă, aseară, mi-am amintit de pisica lui Delacroix. I-am promis că o să avem grijă de ea, dar am uitat. Aşa că m-am întors la rulotă.

Bosch îl auzea pe Edgar respirând greu şi ştia care era problema. Edgar fusese lăsat pe dinafară de propriul partener. Era jenant pentru el să primească informaţiile în acelaşi timp cu Portugal. În mod normal, Bosch i-ar fi spus lui înaintea procurorului. Dar nu avusese timp pentru asta.

Tot ce voiam să fac era să hrănesc pisica. Dar când am ajuns acolo, am dat de fiica lui.

Sheila? spuse Edgar. Ce făcea acolo?

Cotrobăia. A pretins că şi ea se afla acolo din cauza pisicii, dar când am ajuns la rulotă am auzit-o închizând şi deschizând sertare.

Ce căuta? întrebă Edgar.

N-a vrut să-mi spună. A pretins că nu căuta ceva anume. Dar după ce a plecat ea, am rămas. Şi am găsit câte ceva.

Bosch ridică ziarul.

Asta e secţiunea Metro de duminică. Conţine un reportaj destul de amplu despre caz, în cea mai mare parte o prezentare generală despre criminalişti implicaţi în cazuri similare. Dar există o grămadă de detalii despre cazul nostru, dintr-o sursă anonimă.

După ce citise pentru prima dată articolul în rulota lui Delacroix cu o seară înainte, Bosch se gândise că sursa era probabil Teresa Corazon, de vreme ce fusese menţionată în articol ca specialistă în cazurile care implicau oase. Dar identitatea sursei nu avea importanţă pentru subiectul în discuţie, aşa că nu aduse vorba despre asta.

Deci era un articol, conchise Portugal. Ce înseamnă asta?

Păi, dezvăluie faptul că oasele se aflau într-o groapă puţin adâncă şi că, după toate probabilităţile, nu s-a folosit nicio unealtă pentru săparea acesteia. Mai zice că împreună cu cadavrul a fost îngropat un rucsac. Şi o grămadă de alte amănunte. Mai sunt şi detalii lăsate pe dinafară, cum ar fi skateboardul băiatului.

Ce vrei să subliniezi? întrebă Portugal cu o voce plictisită.

Că dacă ţi-ai propune să faci o mărturisire falsă, cea mai mare parte din detaliile de care ai nevoie se află aici.

Haida-de. Delacroix nu ne-a dezvăluit simple detalii. Ne-a povestit cum a avut loc omorul, drumul cu maşina şi toate celelalte aspecte.

Asta era uşor. Nu poate fi nici dovedit, nici tăgăduit. Nu au existat martori. Nu o să găsim niciodată maşina, pentru că a fost presată, până când a ajuns la mărimea unei cutii poştale, într-un cimitir de maşini din Valley. Tot ce avem e povestea lui. Singurul loc în care povestea lui se combină cu dovezile concrete e locul crimei. Şi fiecare detaliu pe care ni l-a spus poate fi aflat de aici.

Azvârli ziarul pe biroul lui Portugal, dar procurorul nici măcar nu-i aruncă o privire. Puse coatele pe masă, îşi împreună palmele şi îşi desfăcu degetele. Bosch îi văzu muşchii încordându-se sub mânecile de la cămaşă şi îşi dădu seama că făcea un fel de exerciţiu de birou. Portugal vorbi, presându-şi mâinile una de alta.

În felul ăsta elimin încordarea.

În sfârşit, se opri expirând cu putere şi lăsându-se pe spate în scaun.

Bine, să admitem că putea să inventeze o mărturisire, dacă asta voia. Însă de ce ar fi făcut-o? E vorba de propriul său fiu. De ce ar spune că şi-a ucis propriul fiu, dacă nu-i adevărat?

Din cauza ăstora, spuse Bosch.

Băgă mâna în buzunarul interior al hainei şi scoase un plic îndoit la jumătate. Se aplecă şi îl puse cu grijă pe ziarul de pe biroul lui Portugal.

În timp ce Portugal lua plicul şi începea să-l desfacă, Bosch spuse:

Cred că asta căuta Sheila în rulotă, seara trecută. L-am găsit în noptiera de lângă patul tatălui ei. Era sub sertarul de jos, într-o ascunzătoare. Trebuia să scoată sertarul ca s-o descopere. Ea nu a făcut asta.

Din plic, Portugal scoase un teanc de fotografii Polaroid, începu să le răsfoiască.

O, Doamne, spuse el imediat. Asta e ea? Fiica? Nu vreau să văd aşa ceva.

Răsfoi repede fotografiile care îi mai rămăseseră şi le puse pe birou. Edgar se ridică şi se aplecă peste birou. Cu un deget, întinse pozele pe masă pentru a se putea uita la ele. Strânse din fălci, dar nu spuse nimic.

Fotografiile erau vechi, cu marginile îngălbenite, şi culorile aproape spălate de vreme. Bosch folosea frecvent tehnica Polaroid la serviciu. Judecând după stadiul de degradare a culorilor, îşi dăduse seama că fotografiile de pe birou erau mai vechi de zece ani şi că nu toate datau din aceeaşi perioadă. În total erau paisprezece fotografii. Elementul constant din fiecare îl reprezenta o fată dezbrăcată, în funcţie de schimbările survenite în conformaţia corpului şi de lungimea părului, îşi dăduse seama că fotografiile se întindeau pe o perioadă de cinci ani. În unele fotografii, fata zâmbea inocent. În altele, privirea ei exprima tristeţe, uneori chiar mânie. Bosch o recunoscuse pe Sheila Delacroix în fata din fotografii.

Edgar se aşeză înapoi, greoi. Bosch nu mai ştia dacă era supărat fiindcă nu-l ţinuse la curent cu evoluţia cazului sau din cauza conţinutului fotografiilor.

Ieri, ăsta era un caz ideal, spuse Portugal. Azi, e doar un borcan cu viermi. Presupun că aveţi de gând să-mi împărtăşiţi teoria dumneavoastră despre aceste lucruri, domnule detectiv Bosch, nu?

Bosch încuviinţă.

La început avem o familie, spuse el.

În timp ce vorbea, se aplecă şi strânse fotografiile, le îndreptă marginile şi le puse înapoi în plic. Nu-i plăcea să se afle la vedere. Rămase cu plicul în mână.

Dintr-un motiv sau altul, mama e slabă, continuă el. Prea tânără pentru a se căsători, prea tânără pentru a avea copii. Băiatul căruia îi dă naştere e prea dificil de crescut. Vede încotro se îndreaptă viaţa ei şi hotărăşte să şi-o schimbe. Se ridică şi pleacă, lăsând-o pe Sheila… să aibă grijă de băiat şi să se apere de una singură în faţa tatălui.

Bosch îşi plimbă privirea de la Edgar la Portugal. Ambii bărbaţi păreau prinşi de poveste. Bosch ridică plicul cu fotografiile.

Evident, o viaţă infernală. Şi ce era de făcut în privinţa asta? Ar fi putut da vina pe mama ei, pe tată şi pe frate. Dar pe cine se putea răzbuna? Mama era plecată. Tatăl era mare, şi mai puternic decât ea. O controla. Astfel rămânea doar… Arthur.

Observă la Edgar o clătinare subtilă a capului.

Ce vrei să spui, că ea l-a omorât? Nu are nicio logică. Ea ne-a chemat şi ne-a dezvăluit identitatea.

Ştiu. Dar tatăl ei habar n-are că ea ne-a sunat.

Edgar pufni. Portugal se aplecă înainte şi-şi reîncepu exerciţiul cu mâinile.

Cred că nu vă pot urmări, domnule detectiv, spuse el. Ce legătură are asta cu faptul că el şi-a ucis sau nu fiul?

Bosch se aplecă şi el şi deveni mai vioi. Ridică din nou plicul, de parcă acela ar fi conţinut răspunsul la toate întrebările.

Nu înţelegeţi? Oasele. Toate rănile. Am înţeles noi greşit. Nu tatăl îl bătea, ci ea, Sheila. Era abuzată, aşa că se întorcea asupra băiatului şi devenea agresorul lui.

Portugal îşi lăsă mâinile să cadă pe masă şi clătină din cap.

Deci chiar vreţi să spuneţi că ea l-a omorât pe băiat şi apoi, după douăzeci de ani, ne sună şi ne dă un indiciu-cheie pentru anchetă. Poate că are amnezie în privinţa omorului, nu?

Bosch nu luă în seamă sarcasmul procurorului.

Nu, spun că nu ea l-a omorât. Dar faptul că ea îl molesta l-a făcut pe tată s-o suspecteze de omor. În toţi aceşti ani de când Arthur fusese dat dispărut, tatăl a crezut că ea a făcut-o. Şi ştia şi de ce.

Încă o dată, Bosch gesticulă cu plicul cu fotografii.

Aşadar, şi-a dat seama că ceea ce făcuse el cu Sheila explica totul. Apoi ies la iveală oasele, citeşte în ziar şi face legătura. Când apărem noi, el începe să mărturisească înainte ca noi să facem doi paşi la el în casă.

Portugal ridică mâinile, desfăcându-le.

De ce?

Bosch cântărise bine lucrurile încă din momentul când găsise fotografiile.

Căinţă.

Oh, te rog.

Vorbesc serios. Tipul e bătrân şi distrus. Când te orientezi mai mult spre trecut decât spre viitor, începi să te gândeşti la ceea ce ai făcut. Încerci să te revanşezi pentru faptele tale. El crede că fiica lui l-a omorât pe băiat din cauza acţiunilor lui. Aşa că acum e dispus să plătească în locul ei. La urma urmelor, ce are de pierdut? Locuieşte într-o rulotă lângă autostradă şi lucrează pe un teren de golf. Şi vorbim de un om care s-a bucurat cândva de şansa faimei şi a averii. Uită-te la el acum. Ar putea privi chestia asta ca o ultimă ocazie de a se revanşa pentru tot.

Şi se înşală în privinţa ei, dar nu ştie lucrul ăsta.

Exact.

Portugal se răsuci pe scaun.

Jos aşteaptă un om pe care aş putea să-l bag la pârnaie cât ai clipi din ochi, şi tu vii aici şi vrei să-i dau drumul.

Bosch încuviinţă.

Dacă mă înşel, oricând poţi să-l acuzi din nou. Dar, dacă am dreptate, va încerca să pledeze vinovat în sală. Fără proces, fără avocat, uite-aşa. Vrea să facă lucrul ăsta, şi dacă judecătorul îl lasă, ne-am ars. Cel care l-a ucis pe Arthur rămâne nepedepsit.

Bosch privi către Edgar.

Tu ce părere ai?

Am încredere în instinctele tale.

Portugal zâmbi strâmb.

Doi la unu. Nu e cinstit.

Putem face două lucruri, spuse Bosch. Ca să fim siguri. Probabil că acum e în boxă, deja. Putem să coborâm, să-i spunem că Sheila ne-a dezvăluit identitatea băiatului şi să-l întrebăm direct dacă încearcă s-o acopere.

Şi?

Şi să-i cerem să facă un test la poligraf.

Nu fac doi bani. Nu le putem admite…

Nu mă refer la tribunal. E vorba de o cacealma. Dacă minte, nu va accepta testul.

Portugal luă ziarul şi îşi plimbă privirea peste articol. Apoi ochii lui părură să treacă peste sublinieri, în timp ce se gândea la o decizie.

Bine, zise el în cele din urmă. Du-te şi fă-o. Renunţ la acuzaţii. Pentru moment.

Bosch şi Edgar merseră până la intrândul liftului şi rămaseră acolo, tăcuţi, până când Edgar apăsă pe buton.

Bosch se uita la reflexia lui înceţoşată din uşile din oţel inoxidabil ale liftului.

Deci, spuse el. Cât de supărat eşti?

Undeva între foarte şi nu prea.

Bosch încuviinţă din cap.

Chiar m-ai lăsat cu buzele umflate, Harry.

Ştiu. Îmi pare rău. Vrei s-o luăm pe scări?

Ai răbdare, Harry. Ce s-a-ntâmplat cu telefonul tău mobil azi-noapte? L-ai spart sau ce-ai făcut cu el?

Bosch clătină din cap.

Nu, voiam doar să  nu eram sigur de supoziţiile mele, aşa că am vrut să verific pe cont propriu, mai întâi. În plus, ştiam că ai copilul la tine joia seara. Şi apoi, nu mă aşteptasem să dau peste Sheila la rulotă.

Dar când ai început să cotrobăi pe acolo? Ai fi putut să suni. Copilul meu era acasă şi dormea la ora aia.

Da, ştiu. Ar fi trebuit, Jed.

Edgar încuviinţă şi cu asta puse capăt incidentului.

Ştii, teoria asta a ta ne situează acum în punctul zero, spuse el.

Da, punctul zero. Va trebui s-o luăm de la cap, să verificăm din nou toate datele pe care le avem.

Ai de gând să te apuci de treabă în weekend-ul ăsta?

Da.

Atunci, sună-mă.

Bine.

În cele din urmă, Bosch nu-şi mai putu stăpâni nerăbdarea.

Să-l ia dracu. O iau pe scări. Ne vedem jos.

Părăsi intrândul şi se îndreptă spre scară de incendiu.

Printr-o asistentă de la biroul lui Sheila Delacroix, Bosch şi Edgar au aflat că lucra într-un sediu în Westside, unde făcea castingul pentru un episod-pilot de televiziune al unui serial numit The Closers.

Parcară într-un lot rezervat plin de maşini Jaguar şi BMW şi intrară într-un depozit din cărămidă în care fuseseră improvizate birouri pe două niveluri. Pe perete erau afişe de hârtie pe care scria CASTING şi săgeţi ce indicau direcţia. Străbătură un hol lung şi apoi urcară o scară din spate.

Când ajunseră la al doilea nivel dădură de un alt hol lung, pe care erau aliniaţi bărbaţi în costume închise la culoare, jerpelite şi demodate. Câţiva dintre ei mergeau gesticulând şi vorbind singuri.

Bosch şi Edgar urmară săgeţile şi ajunseră într-o încăpere spaţioasă cu scaune pe care stăteau alţi bărbaţi în costume jerpelite. Toţi se holbară la cei doi detectivi care se îndreptară spre biroul de la capătul încăperii unde era aşezată o tânără, ce studia numele de pe un clipboard. Pe birou erau teancuri de fotografii 3/4 şi pagini de scenariu. De după uşa închisă din spatele femeii, Bosch auzea sunetul înfundat al unor voci ridicate.

Aşteptară până când femeia ridică privirea de pe clipboard.

Vrem să o vedem pe Sheila Delacroix, spuse Bosch.

Numele dumneavoastră?

Detectivii Bosch şi Edgar.

Ea zâmbi când Bosch scoase insigna şi i-o arătă.

Sunteţi buni, spuse ea. Aveţi locuri?

Poftim?

Locuri. Şi unde vă sunt fotografiile?

Bosch se dumiri.

Nu suntem actori, ci poliţişti autentici. Vreţi să-i transmiteţi că trebuie s-o vedem imediat?

Femeia continua să zâmbească.

E reală, tăietura de pe obraz? întrebă ea. Pare autentică.

Bosch îl privi pe Edgar şi făcu un semn cu capul către uşă. În acelaşi timp, ocoliră biroul pe ambele părţi şi ajunseră la uşă.

Hei! Are o audiție! Nu puteți să…

Bosch deschise uşa şi intră într-o mică încăpere unde Sheila Delacroix, aşezată la un birou, îl privea pe un bărbat ce stătea pe un scaun extensibil în mijlocul camerei. Citea o pagină de scenariu. Într-un colţ era o tânără, în spatele unei camere de luat vederi aşezate pe un trepied. Alţi doi bărbaţi stăteau pe scaune extensibile într-un colţ şi asistau la lectură.

Bărbatul care citea scenariul nu se opri în clipa în care Bosch şi Edgar intrară în încăpere.

Dovada e în budinca ta, tăntălăule! spuse el. Ţi-ai lăsat ADN-ul peste tot! Acum ridică-te şi treci la…

Bine, bine, zise Delacroix. Opreşte-te, Frank.

Ridică privirea către Bosch şi Edgar.

Ce înseamnă asta?

Femeia de la birou îl împinse pe Bosch şi intră în cameră.

Îmi pare rău, Sheila. Tipii ăştia au intrat cu forţa înăuntru de parcă ar fi poliţişti reali.

Trebuie să vorbim cu tine, Sheila, spuse Bosch. Chiar acum.

Sunt în mijlocul unei lecturi. Nu vedeţi că…

Şi noi anchetăm o crimă. Îţi aminteşti?

Aruncă un pix pe birou şi-şi netezi părul cu mâinile. Se întoarse spre femeia din spatele camerei video, care acum îi filma pe Bosch şi pe Edgar.

Jennifer, opreşte chestia aia, spuse ea. Facem o pauză de câteva minute. Frank, îmi pare foarte rău. Te descurcai grozav. Poţi să rămâi şi să aştepţi puţin? Promit să te iau primul, imediat ce termin.

Frank se ridică şi zâmbi încântat.

Nicio problemă, Sheila. Aştept afară.

Toată lumea ieşi din cameră, lăsându-i pe Bosch şi pe Edgar singuri cu Sheila.

Ei bine, spuse ea după ce toată lumea părăsi încăperea. Cu un asemenea aplomb, chiar ar trebui să fiţi actori.

Încercă să schiţeze un zâmbet, dar nu reuşi. Bosch se duse la birou şi rămase în picioare, în timp ce Edgar se rezemă de uşă. Conveniseră în prealabil ca Bosch să se ocupe de ea.

Serialul pentru care fac casting e despre doi detectivi care se numesc finaliştii, datorită capacităţii lor remarcabile de a rezolva cazurile pe care nimeni nu pare capabil să le soluţioneze. Presupun că nu există aşa ceva în viaţa reală, nu?

Nimeni nu e perfect, spuse Bosch. Nici măcar pe aproape.

Ce e aşa de important încât a trebuit să daţi buzna aici şi să mă deranjaţi de la treburi?

Câteva lucruri. M-am gândit că ai vrea să ştii că am găsit ce căutai aseară şi…

Ţi-am spus, nu…

Că tatăl tău a fost eliberat din arest acum o oră.

Cum adică eliberat? Aseară ai zis că nu va putea plăti cauţiunea.

Nu ar fi putut. Dar nu mai e acuzat de crimă.

Dar a mărturisit. Ai zis că…

Ei, şi-a retras depoziţia azi-dimineaţă. Asta după ce i-am spus că o să-l supunem unui test la poligraf şi am specificat că tu ne-ai sunat şi ne-ai dat indiciul care a dus la identificarea fratelui tău.

Ea clătină uşor din cap.

Nu înţeleg.

Cred că înţelegi, Sheila. Tatăl tău şi-a închipuit că tu l-ai omorât pe Arthur. Tu ai fost cea care l-a bătut tot timpul, şi l-ai băgat atunci în spital după ce l-ai lovit cu o bâtă. Când a dispărut, tatăl tău a crezut că poate în cele din urmă l-ai omorât în bătaie şi apoi ai ascuns trupul. Chiar s-a dus în camera lui Arthur şi a aruncat bâta aia mică, închipuindu-şi că ai folosit-o din nou.

Sheila îşi puse coatele pe masă şi îşi acoperi faţa cu mâinile.

Aşa că, atunci când am apărut noi, a început să mărturisească. Era dispus să plătească el în locul tău pentru a-şi răscumpăra păcatele faţă de tine. Pentru asta.

Bosch băgă mâna în buzunar şi scoase plicul cu fotografii, îl aruncă pe birou, între coatele ei. Ea lăsă încet mâinile în jos şi îl ridică. Nu deschise plicul. Nu mai era nevoie.

Ce zici de o audiere, Sheila?

Voi… asta faceţi voi? Vă amestecaţi în viaţa oamenilor în felul ăsta?

Noi suntem finaliştii, Sheila. Câteodată suntem nevoiţi.

Bosch văzu o ladă cu sticle de apă lângă biroul ei. Se aplecă şi îi deschise o sticlă. Privi către Edgar, care clătină din cap. Bosch luă o altă sticlă pentru el, trase scaunul pe care stătuse Frank şi se aşeză.

Ascultă-mă, Sheila. Ai fost o victimă. El era tatăl tău, căruia nu-i puteai opune rezistenţă. Nu trebuie să-ţi fie ruşine că ai fost o victimă.

Ea nu răspunse.

Orice sechele porţi cu tine, acum e timpul să scapi de ele. Să ne spui ce s-a întâmplat. Totul. Noi ne-am întors în punctul zero şi avem nevoie de ajutorul tău. E vorba despre fratele tău.

Deschise sticla şi luă o înghiţitură mare de apă. Pentru prima dată, observă cât de cald era în cameră. Sheila începu să vorbească în timp ce el lua o a doua înghiţitură de apă.

Acum înţeleg ceva…

Ce anume?

După ce a dispărut Arthur, tatăl meu nu s-a mai atins niciodată de mine. N-am… am crezut că devenisem cumva indezirabilă. Eram supraponderală, urâtă. Acum îmi dau seama că a fost din cauză că… se temea de ceea ce credea că făcusem sau de ceea ce îşi închipuia că pot să fac.

Puse plicul la loc pe birou. Bosch se aplecă din nou înainte.

Sheila, mai există vreun lucru legat de acea ultimă zi, pe care nu l-ai menţionat înainte? Orice, care ne-ar putea ajuta?

Ea încuviinţă şi apoi lăsă capul în jos, ascunzându-şi faţa în mâini.

Ştiam că fuge, spuse încet. Şi nu am făcut nimic ca să-l opresc.

Bosch îşi mută greutatea pe marginea scaunului. Îi vorbi cu blândeţe.

Cum aşa, Sheila?

Urmă o pauză lungă, înainte ca ea să răspundă.

Când m-am întors de la şcoală, în acea zi, el era acolo, în camera lui.

Deci s-a întors acasă?

Da. Uşa de la camera lui era întredeschisă, aşa că m-am uitat înăuntru. Nu m-a văzut. Punea lucruri în rucsac. Haine, chestii din astea. Îşi făcea bagajele ca să fugă. Am… m-am dus în camera mea şi am închis uşa. Voiam să plece. Probabil îl uram, nu ştiu. Dar voiam să-l văd plecat. Pentru mine, el era cauza tuturor relelor. Am rămas în camera mea până când am auzit uşa din faţă închizându-se.

Înălţă capul şi îl privi pe Bosch. Avea ochii umezi, dar Bosch văzuse adesea că recunoaşterea vinovăţiei era însoţită de o anumită tărie sufletească ce se citea acum în privirea ei.

Puteam să-l opresc, dar n-am făcut-o. Şi cu asta a trebuit să trăiesc tot restul vieţii. Acum, că ştiu ce s-a întâmplat cu el…

Privirea ei trecu peste Bosch şi se aţinti asupra unui punct dinspre care vedea cum vine peste ea valul de vinovăţie.

Mulţumesc, Sheila, spuse Bosch încet. Mai ştii ceva care ne-ar putea ajuta?

Ea negă din cap.

Acum te lăsăm singură.

Se ridică şi mută scaunul la locul lui, în mijlocul camerei. Apoi se întoarse la birou şi luă plicul în care se aflau fotografiile Polaroid. Se îndreptă spre uşa încăperii, şi edgar o deschise.

Ce o să se întâmple cu el? întrebă Sheila.

Se întoarseră şi priviră înapoi. Bosch ştia că se referea la tatăl ei.

Nimic, spuse el. Pedeapsa pentru ce ţi-a făcut a fost prescrisă demult. Se întoarce la rulota lui.

Ea încuviinţă din cap fără să-i privească.

Sheila, poate că a fost un distrugător cândva, dar timpul are un fel propriu de a schimba lucrurile. Ia puterea şi o dă celor care cândva erau slabi. În momentul ăsta, tatăl tău e cel distrus. Crede-mă. Nu mai poate să-ţi facă niciun rău.

Ce veţi face cu fotografiile?

Bosch lăsă privirea să-i cadă pe fotografiile pe care le avea în mână, şi apoi o ridică spre ea.

Sunt piesă de dosar. Nu le va vedea nimeni.

Vreau să le ard.

Arde amintirile.

Ea încuviinţă din cap. Bosch dădu să plece, dar o auzi râzând şi se întoarse către ea.

Ce e?

Nimic. Doar că trebuie să stau aici şi să ascult oameni care încearcă să se comporte ca voi. Şi în momentul ăsta îmi dau seama că nimeni nu va reuşi.

Asta e lumea spectacolului, spuse Bosch.

În timp ce traversau coridorul către scări, Bosch şi Edgar trecură din nou pe lângă actori. Pe scări, cel pe care îl chema Frank îşi spunea replicile cu voce tare. Le zâmbi detectivilor în timp ce treceau pe lângă el.

Hei, băieţi, voi sunteţi poliţişti autentici, nu? Cum credeţi că m-am descurcat acolo înăuntru?

Bosch nu răspunse.

Minunat, Frank, spuse Edgar. Eşti un finalist, omule. Dovada e în budincă.

Vineri după-amiaza, la ora două, Bosch şi Edgar traversau camera detectivilor îndreptându-se către masa de lucru. Din Westside până în Hollywood, pe tot parcursul drumului cu maşina, nu scoseseră practic niciun cuvânt. Era a zecea zi de când preluaseră cazul. Practic, nu erau cu nimic mai aproape de ucigaşul lui Arthur Delacroix decât fuseseră în toţi anii cât oasele lui zăcuseră neştiute pe dealurile de deasupra Wonderland Avenue.

Ca de obicei, pe Bosch îl aştepta pe masă un teanc de mesaje telefonice. Mai era un plic trimis cu poşta internă. Luă mai întâi plicul, bănuind ce conţinea.

Era şi timpul, spuse el.

Deschise plicul şi lăsă să alunece din el minireportofonul. Apăsă pe butonul de pornire pentru a verifica bateria. Imediat îşi auzi propria voce. Reduse volumul şi opri aparatul. Îl băgă în buzunarul de la haină şi aruncă plicul în coşul de gunoi de la picioarele sale.

Răsfoi mesajele telefonice. Aproape toate erau de la reporteri. Trăieşti prin media, mori prin media, îşi spuse el. Avea să lase pe seama celor de la Relaţii cu Presa sarcina de a explica lumii întregi cum un om care mărturisise o crimă şi fusese acuzat de ea ieri putea fi exonerat de vină şi eliberat azi.

Ştii, îi spuse Bosch lui Edgar, în Canada poliţiştii nu trebuie să dea nicio declaraţie presei înainte de încheierea cazului. Fiecare caz e ca un leşin de presă.

Întrebarea e ce facem noi aici, Harry? zise Edgar.

Consilierul familial de la oficiul de medicină legală îl informa pe Bosch că familia ridicase rămăşiţele lui Arthur Delacroix pentru a fi înhumate duminică. Bosch puse mesajul deoparte, urmând să sune şi să întrebe despre aranjamentele de înmormântare. În plus, mai voia să ştie care membru al familiei ridicase rămăşiţele.

Răsfoi din nou mesajele şi dădu peste un bileţel roz care-l puse pe gânduri. Se lăsă pe spate în scaun şi îl studie, simţind furnicături de-a lungul scalpului şi pe gât. Mesajul sosise la zece treizeci şi cinci şi era de la locotenentul Bollembach de la Biroul de Operaţii  BO, cum îi spuneau poliţiştii. La BO se emiteau toate numirile şi transferurile de personal. Cu zece ani înainte, când Bosch fusese mutat la Divizia Hollywood, fusese informat de BO. Acelaşi lucru se întâmplase când Kiz Rider plecase la Divizia de Furturi şi Omucideri, cu un an în urmă.

Bosch îşi aminti ceea ce îi spusese Irving în camera de interogatoriu, cu trei zile înainte. Bănuia că BO va depune eforturi susţinute pentru a împlini dorinţa şefului de a-l vedea pe Bosch pensionat. Interpretă mesajul ca pe un semn că era transferat din Hollywood. Detaşarea lui avea să implice probabil şi un fel de terapie de autostradă  un post departe de casa lui şi care necesita drumuri lungi cu maşina la şi de la serviciu, în fiecare zi. Era o stratagemă managerială deseori folosită pentru a-i determina pe poliţişti să predea insigna şi să se apuce de altceva.

Bosch privi către Edgar. Partenerul lui parcurgea propria colecţie de mesaje telefonice, care se pare că nu-i reţineau în mod special atenţia. Hotărî să nu răspundă deocamdată la telefon şi nici să-l ţină la curent pe Edgar. Împături mesajul şi îl puse în buzunar. Aruncă o privire prin toată camera, remarcând activitatea febrilă a detectivilor. O să-i lipsească acest ritm trepidant de muncă. Nu-l deranja terapia de autostradă. Putea să suporte cea mai puternică lovitură pe care aveau să i-o dea şi să nu-i pese, fiindcă pe el îl interesa în primul rând slujba, misiunea lui. Ştia că era pierdut fără asta.

Se întoarse la mesaje. Ultimul din teanc, ceea ce însemna că era primul primit, fusese trimis de Antoine Jesper de la DIS. Sunase la ora zece în acea dimineaţă.

La naiba! exclamă Bosch.

Ce e? întrebă Edgar.

Va trebui să mă duc în centru. Încă mai am în portbagaj manechinul pe care l-am împrumutat aseară. Cred că Jesper are nevoie de el.

Ridică receptorul, pentru a-l suna pe Jesper, când auzi numele lui şi al lui Edgar strigate din capătul opus al încăperii. Era Billets, care le făcu semn să vină la ea în birou.

Gata, zise Edgar ridicându-se. Harry, poţi să faci tu onorurile. Spune-i tu cum stau lucrurile.

Bosch se conformă. În cinci minute, o informă pe Billets în legătură cu ultima răsturnare de situaţie şi cu lipsa de progrese în desfăşurarea anchetei.

Deci, încotro o luăm? întrebă ea la sfârşit.

O luăm de la capăt, verificăm tot ce avem şi vedem ce ne-a scăpat. Mergem la şcoala copilului, ne uităm în cataloage şi încercăm să contactăm foşti colegi. Chestii de-astea.

Billets încuviinţă. Dacă ştia ceva de apelul de la BO, nu spunea nimic.

Cred că lucrul cel mai important e locul ăla de sus, de pe deal, adăugă Bosch.

Cum aşa?

Înclin să cred că puştiul era în viaţă când a ajuns sus. Acolo a fost ucis. Trebuie să aflăm ce sau cine l-a adus acolo. Nu ne rămâne decât să ne întoarcem în timp şi să verificăm locatarii întregului cartier. Va dura ceva vreme.

Ea clătină din cap.

Păi, nu avem timp să lucrăm numai la cazul ăsta, spuse ea. Voi aţi scăpat de rotaţie vreme de zece zile. Aici nu suntem la Divizia de Furturi şi Omucideri. E cea mai lungă perioadă în care o echipă n-a fost inclusă în rotaţie.

Deci intrăm la loc?

Ea încuviinţă din cap.

Şi chiar acum e rândul vostru  următorul caz vă aparţine.

Bosch dădu din cap. Presupusese că asta avea să se întâmple. Oricum, era greu să prinzi o perioadă aşa de lungă într-un caz districtual. Păcat că se împotmoliseră.

Bosch mai ştia şi că, incluzându-l din nou în rotaţie, Billets îi dădea de înţeles că nu se aştepta să rezolve vreodată cazul. Cu fiecare zi în care un caz rămânea deschis, şansele de soluţionare a acestuia scădeau vizibil. Era o regulă nescrisă în munca celor de la Omucideri.

Bine, spuse Billets. Mai aveţi ceva de spus?

Îl privi pe Bosch cu o sprânceană ridicată. Brusc, el se gândi că probabil ea ştia de telefonul de la BO. Ezită, apoi negă din cap la fel ca Edgar.

Bine, băieţi. Mulţumesc.

Se înapoiară la masa lor de lucru şi Bosch îl sună pe Jesper.

Manechinul e în siguranţă, spuse el când criminalistul ridică receptorul. Ţi-l aduc mai târziu, în cursul zilei de azi.

E în ordine, omule. Dar nu de-aia te-am sunat. Voiam doar să-ţi spun că pot completa raportul acela pe care ţi l-am trimis despre skateboard. Asta, dacă mai are vreo importanţă.

Bosch ezită un moment.

Nu chiar, dar despre ce e vorba, Antoine?

Bosch răsfoi dosarul crimei până când găsi raportul de la DIS. Se uită pe el în timp ce îl asculta pe Jesper.

Păi, acolo ziceam că placa a fost fabricată în intervalul cuprins între februarie şaptezeci şi opt şi iunie optzeci şi şase, nu?

Exact. Îl am în faţă.

Bun, acum pot tăia mai mult de jumătate din acea perioadă. Placa a fost fabricată între şaptezeci şi opt şi optzeci. Doi ani. Nu ştiu dacă asta are vreo relevanţă pentru caz.

Bosch parcurse raportul. Precizarea făcută de Jesper nu conta cu adevărat, de vreme ce îl scoseseră pe Trent de pe lista suspecţilor şi skateboardul nu avusese nicio legătură cu Arthur Delacroix. Dar Bosch era oricum curios în privinţa asta.

Cum ai ajuns la această concluzie? Aici zice că acelaşi model a fost fabricat până în optzeci şi şase.

A fost. Dar placa asta are înscrisă o dată pe ea. 1980.

Bosch era nedumerit.

Stai un pic. Unde? Nu văd nicio…

Am scos angrenajul  ştii tu, roţile. Aveam puţin timp liber şi am vrut să văd dacă nu cumva era vreo dată de fabricaţie pe dispozitiv. Cunoşti, patent sau cod de marcă. Nu erau. Apoi am observat că cineva scrijelise data în lemn. În partea de jos a plăcii. Ulterior, aceasta a fost acoperită de angrenajul roţilor.

Adică atunci când a fost făcută placa?

Nu, nu cred. Nu e o treabă de profesionist. De fapt, a fost greu de descifrat. A trebuit să o pun sub o lupă specială. Cred că a fost doar un mod de a-şi marca placa într-un mod secret, în caz că ar fi existat vreodată vreo dispută în privinţa proprietăţii. Sau dacă i-ar fi furat-o cineva. Cum spuneam şi în raport, plăcile Boney au fost la un moment dat în mare vogă. Erau greu de procurat, mai degrabă puteai să furi una, decât să o găseşti la magazin. Aşa că, puştiul căruia i-a aparţinut placa a scos angrenajul din spate  respectiv, roţile și a scrijelit data. 1980 A.D.

Bosch îl privi pe Edgar, care vorbea la telefon acoperind receptorul cu palma. Un apel personal.

Ai spus A.D.?

Da, ştii tu, ca în Anno Domini sau cum îi zice în latină, înseamnă Anul Domnului. Am verificat.

Nu, înseamnă Arthur Delacroix.

Cine-i ăla?

E victima, Antoine. Arthur Delacroix.

La dracu! N-am avut numele victimei aici, Bosch. Ai depus toate dovezile când încă era neica Nimeni şi nu le-ai modificat ulterior. Eu nici măcar nu ştiam că ai făcut identificarea.

Bosch nu îl asculta. Pulsul i se accelerase.

Antoine, nu pleca nicăieri. Vin într-acolo.

Sunt aici.

Autostrada era aglomerată la acel început de weekend, şi din această cauză Bosch nu se putea deplasa cu viteză spre centru. Ardea de nerăbdare, şi ştia că starea lui se datora descoperirii lui Jesper şi mesajului de la BO.

Îşi răsuci mâna pe volan, pentru a verifica ora şi data. De regulă transferurile aveau loc la sfârşitul unui interval de plată. Luna avea două perioade de plată  care începeau în data de întâi şi în cea de cincisprezece. Dacă transferul pe care i-l pregăteau era presant, îi mai rămânea un răgaz de trei zile pentru a închide cazul. Nu voia să renunţe la caz, şi nici să-l lase pe mâinile lui Edgar sau ale altcuiva. Voia să-l încheie ei.

Bosch scoase din buzunar mesajul telefonic. Îl despături, în vreme ce conducea cu podurile palmelor. Îl studie un moment şi apoi scoase telefonul. Formă numărul din mesaj şi aşteptă.

Biroul de Operaţii, locotenent Bollembach la telefon.

Bosch închise telefonul, simţind cum faţa i se congestionează. Se întrebă dacă Bollembach avea identificare de apeluri pe telefon. Ştia că era ridicol să întârzie cu telefonul, căci inevitabilul se va produce independent de faptul că el suna sau nu.

Puse telefonul şi mesajul deoparte şi încercă să se concentreze asupra cazului, în special asupra informaţiei primite de la Antoine Jesper despre skateboardul găsit în casa lui Nicholas Trent. Bărbatul pe care se străduise să-l dezvinovăţească intrând în conflict cu alte persoane din departament era acum singurul suspect  aparent existând şi dovezi fizice care-l legau de victimă. Concluzia care se desprindea din toate astea era că poate Irving avusese dreptate. Sosise timpul ca Bosch să părăsească departamentul.

Telefonul sună şi imediat se gândi că era Bollembach. Nu vru să răspundă, dar se gândi că inevitabilul se va produce oricum. La telefon era Edgar.

Harry, ce faci?

Ţi-am spus. Trebuia să mă duc la DIS.

Nu voia să-i spună despre ultima descoperire a lui Jesper înainte de a vedea cu ochii lui despre ce e vorba.

Puteam să vin cu tine.

Ţi-ai fi irosit timpul.

Mda, ei bine, ascultă, Harry, te caută Billets şi… circulă un zvon pe aici că o să fii transferat.

Nu ştiu nimic despre asta.

Ei, sper să-mi spui dacă se întâmplă ceva, nu? Am lucrat împreună mult timp.

Tu o să afli primul, Jerry.

Când ajunse la Centrul Parker, Bosch îl rugă pe unul dintre ofiţerii de patrulă care stăteai în hol să-l ajute să care manechinul până la DIS, unde i-l înapoie lui Jesper. Acesta îl luă şi-l depozită în dulap.

Jesper îl conduse pe Bosch într-un laborator unde skateboardul era aşezat pe o masă. Aprinse lumina montată pe un stand de lângă placa şi pe cea de deasupra capului. Răsuci o lupă mobilă deasupra skateboardului şi îl invită pe Bosch să se uite. Literele puteau fi citite cu uşurinţă.

Bosch înţelese de ce Jesper trăsese respectiva concluzie despre litere, mai ales că nu cunoştea numele victimei.

Se pare că cineva le-a acoperit, spuse Jesper în timp ce Bosch continua să privească. După toate probabilităţile, skateboardul a fost recondiţionat la un moment dat. Angrenaje şi lăcuire nouă.

Bosch încuviinţă din cap.

Dacă n-ai nimic împotrivă, o să iau skateboardul cu mine, să-l arăt câtorva oameni.

Eu am terminat cu el, spuse Jesper. E al tău.

Aprinse din nou lumina de deasupra capului.

Ai verificat şi sub roţile astea?

Desigur. Dar nu e nimic acolo. Aşa că le-am pus la loc.

Ai o cutie, sau ceva de genul ăsta?

Oh, am crezut că o să pleci pe skateboard de aici, Harry.

Bosch nu zâmbi.

Era o glumă.

Da, ştiu.

Jesper ieşi din încăpere şi se întoarse cu o cutie goală din carton, care era destul de lungă încât să încapă skateboardul. Puse în ea placa şi setul detaşat de roţi împreună cu şuruburile, care erau într-o mică pungă de plastic. Bosch îi mulţumi.

M-am descurcat bine, Harry?

Bosch ezită câteva clipe înainte de a-i răspunde:

Da, aşa cred, Antoine.

Jesper arătă către obrazul lui Bosch.

De la bărbierit?

Cam aşa ceva.

Drumul înapoi către Hollywood fu şi mai anevoios pe autostradă. În cele din urmă, Bosch renunţă la ieşirea Alvarado şi o luă către Sunset. Merse pe acolo tot restul drumului până la secţie, deşi ştia că nu câştigă timp.

În vreme ce conducea, se tot gândea la skateboard şi la Nicholas Trent, încercând să potrivească lucrurile în cadrul de timp şi cu dovezile pe care le aveau la dispoziţie. Nu reuşi. Lipsea un element al ecuaţiei. Ştia că până la un punct totul era logic, şi spera să ajungă la liman dacă va avea timpul necesar.

La patru şi jumătate, Bosch izbi de perete uşa din spate a secţiei ducând în braţe cutia cu skateboardul. Străbătea repede holul către camera detectivilor, când Mankiewicz scoase capul din biroul de gardă.

Hei, Harry?

Bosch ridică privirea către el, dar continuă să meargă.

Ce-i?

Am auzit vestea. O să ne lipseşti pe aici.

Vestea se răspândea cu repeziciune. Bosch mătură cu palma mâinii stângi suprafaţa unui ocean imaginar. Era un gest rezervat de obicei şoferilor de maşini de patrulare care treceau pe stradă. Însemna Vânt în pânze, frate. Bosch îşi continuă drumul.

Pe biroul lui Edgar se afla o planşă albă, enormă, care acoperea şi cea mai mare parte din biroul lui Bosch. Desenase pe ea ceva ce semăna cu un termometru. Era Wonderland Avenue, sensul giratoriu de la capăt fiind bulbul termometrului. Din stradă erau trasate linii, semnificând diferite case. Din aceste linii se desprindeau nume scrise cu marker verde, albastru şi negru.

Bosch privi fix diagrama străzii fără să pună nicio întrebare.

Ar fi trebuit să facem asta de la început, spuse Edgar.

Cum funcţionează?

Numele verzi sunt locuitorii din 1980 care s-au mutat ulterior. Cele albastre aparţin persoanelor care au venit după 1980 şi au plecat deja. Numele negre sunt locuitorii actuali. Oriunde vezi doar un nume negru  ca al lui Guyot, de exemplu  asta înseamnă că a fost acolo tot timpul.

Bosch încuviinţă din cap. Erau doar două nume scrise cu negru. Al doctorului Guyot şi al cuiva pe nume Al Hutter, care locuia în capătul străzii opuse locului crimei.

Bun, spuse Bosch, deşi nu ştia la ce mai putea folosi harta acum.

Ce e în cutie? întrebă Edgar.

Skateboardul. Jesper a descoperit ceva.

Bosch puse cutia pe birou şi scoase capacul. Îi arătă lui Edgar data şi iniţialele scrijelite pe placă.

Trebuie să-l cercetăm din nou pe Trent. Poate să luăm în calcul teoria aia a ta cum că el s-a mutat în cartier din pricina faptului că îngropase copilul acolo.

Dumnezeule, Harry, aproape că am glumit când am spus asta.

Ei bine, acum nu mai e o glumă. Trebuie să-i facem profilul lui Trent, cel puţin din 1980 încoace.

Şi între timp prindem următorul caz de aici. Ce dulce…

Am auzit la radio că în weekend-ul ăsta o să plouă. Dacă avem noroc, toată lumea o să stea acasă, liniştită.

Harry, cele mai multe dintre crime se comit în case.

Bosch privi de-a curmezişul încăperii şi o văzu pe Billets în picioare, în biroul său. Îi făcea semn să se ducă acolo. Uitase că Edgar îi spusese că îl căuta. Arătă cu degetul spre Edgar şi apoi către el, întrebând dacă voia să vorbească cu amândoi. Billets clătină din cap şi îşi îndreptă degetul numai către Bosch. Ştia despre ce era vorba.

Trebuie să mă duc la Billets.

Edgar ridică privirea către Bosch. Şi el bănuia motivul pentru care fusese convocat.

Noroc, partenere.

Da, partenere. Dacă mai e cazul.

Traversă camera detectivilor către biroul lui Billets, care acum se aşezase la masa de lucru. Nu-l privi, în vreme ce vorbea.

Harry, ai o depeşă de la BO. Sună-l pe locotenentul Bollembach înainte de a face orice altceva. E un ordin.

Bosch încuviinţă din cap.

L-ai întrebat unde sunt detaşat?

Nu, Harry. Sunt prea supărată din cauza asta. Mă temeam că dacă întreb o să mă cert cu el pe tema asta, şi omul nu are nicio vină. Bollembach e doar mesagerul.

Bosch zâmbi.

Eşti supărată?

Da. Nu vreau să te pierd. Mai ales din cauza picii pe care ţi-o poartă cineva din conducere.

El încuviinţă din cap şi ridică din umeri.

Mulţumesc, doamnă locotenent. De ce nu-l suni acum, ca să terminăm odată cu asta?

În clipa aceea ridică privirea către el.

Eşti sigur? Aş putea să mă duc să-mi iau o cafea ca să te las singur în birou, dacă vrei.

E în regulă. Formează numărul.

Ea sună la biroul lui Bollembach. Acesta răspunse imediat.

Domnule locotenent, sunt locotenent Billets. Detectivul Bosch e acum în biroul meu.

Foarte bine, doamnă locotenent. Aşteptaţi un pic să găsesc ordinul.

Se auzi un fâşâit de hârtii, după care Bollembach îşi drese vocea.

Detectivul High… Hyeronim… ăsta e.

Hyeronimus, spuse Bosch.

Rimează cu Anonimus.

Atunci Hyeronimus. Domnule detectiv Hyeronimus Bosch, aveţi ordin să vă prezentaţi la Divizia de Furturi şi Omucideri la ora opt dimineaţa, pe 15 ianuarie. Asta e tot. Ordinul vă e clar?

Bosch era înmărmurit. DFO însemna o promovare. El fusese detaşat de la DFO la Hollywood cu mai bine de zece ani înainte. O privi pe Billets, al cărei chip exprima un amestec de surpriză şi suspiciune.

Aţi spus DFO?

Da, domnule detectiv, Divizia de Furturi şi Omucideri. Ordinul e clar?

Care e noua mea misiune?

Tocmai v-am spus. Vă prezentaţi la…

Nu, vreau să zic, ce fac la DFO? Care e poziţia mea acolo?

O să aflaţi amănunte de la noul dumneavoastră ofiţer comandant în dimineaţa zilei de cincisprezece. Asta e tot ce am pentru dumneavoastră, domnule detectiv Bosch. Vă urez un weekend plăcut.

Bosch o privi pe Billets.

Ce crezi? E cumva o glumă?

Dacă e, mi se pare foarte bună. Felicitări.

Dar acum trei zile Irving mi-a spus să mă pensionez. După aia revine asupra hotărârii şi mă trimite la Centru?

Ei bine, poate că vrea să te urmărească mai îndeaproape. Nu degeaba Centrului Parker i se spune Casa de Sticlă, Harry. Fii cu luare-aminte.

Bosch încuviinţă.

Pe de altă parte, spuse ea, ştim amândoi că locul tău e acolo. Nu ar fi trebuit să pleci de la DFO de la bun început. Poate că se închide cercul. Orice-ar fi, o să ne lipseşti. O să-mi lipseşti, Harry. Faci treabă bună.

Bosch mulţumi din cap. Se pregăti să plece, dar apoi privi din nou către ea şi zâmbi.

N-o să crezi ce-ţi spun, mai ales în împrejurările date, dar ne concentrăm din nou asupra lui Trent. Cei de la DIS au stabilit o legătură între băiat şi skateboard.

Billets îşi dădu capul pe spate şi râse atât de tare încât atrase atenţia tuturor celor care se aflau în camera detectivilor.

Ei bine, spuse ea, cu siguranţă că atunci când Irving va auzi vestea, o să schimbe DFO cu Divizia Sud-Vest.

Se referea la cartierul bandelor din sud-vestul oraşului. Un post care ar fi ilustrat perfect principiul terapiei de autostradă.

Nu mă-ndoiesc, spuse Bosch.

Billets redeveni serioasă. Îl întrebă pe Bosch despre ultima întorsătură a cazului şi ascultă cu atenţie în timp ce el îşi expunea planul de a alcătui profilul fostului decorator de platou de filmare.

Uite ce e, zise ea când el termină. Vă scot din rotaţie. Nu are sens să preiei un nou caz, de vreme ce pleci la DFO. Concentraţi-vă asupra lui Trent, şi ţineţi-mă la curent cu noutăţile. Ai patru zile la dispoziţie, Harry. Nu lăsa cazul ăsta nerezolvat înainte de a pleca.

Bosch încuviinţă din cap şi părăsi biroul. În timp ce se îndrepta spre locul lui, simţea toate privirile aţintite asupra-i. Se aşeză la masă, cu privirea în jos.

Deci? şopti Edgar. Unde te-au transferat?

DFO.

DFO?

Ridicase tonul atât de tare, încât auziseră toţi cei din încăpere. Bosch simţi cum se roşeşte la faţă. Ştia că toată lumea îl privea.

Dumnezeule, exclamă Edgar. Mai întâi Kiz şi acum tu. Eu ce sunt, un nenorocit de ficat ciopârţit?

La combină se auzea Kind of Blue. Bosch stătea cu ochii închişi în şezlong, relaxat cu a sticlă de bere în mână. Fusese o zi confuză, la sfârşitul unei săptămâni la fel de nebuloase. Acum voia doar să se lase purificat de muzică. Simţea că ceea ce căuta se afla deja în posesia lui. Trebuia doar să pună în ordine lucrurile şi să le elimine pe cele nesemnificative.

Lucrase cu Edgar până la şapte, când hotărâseră să se oprească. Edgar nu se putea concentra. Vestea despre transferul lui Bosch îl afectase mai tare decât pe partenerul său. Edgar o resimţea ca pe un afront personal fiindcă alegerea nu se oprise asupra lui. Bosch încercase să-l consoleze, asigurându-l că locul în care se ducea era un cuib de viespi, dar toate strădaniile sale se dovediseră zadarnice. Bosch îl sfătuise pe partenerului său să se ducă acasă, să bea ceva şi să se culce devreme. Aveau să strângă informaţii despre Trent lucrând tot weekend-ul.

Acum Bosch bea o bere şi moţăia în fotoliu. Era pe punctul de a începe o etapă nouă a vieţii sale. O perioadă marcată de pericole sporite, mize mai mari şi recompense pe măsură. Asta-l făcea să zâmbească, acum, când ştia că nimeni nu-l privea.

Sună telefonul, şi Bosch se ridică în capul oaselor. Opri combina şi se duse în bucătărie. Când răspunse, o voce de femeie îi spuse să aştepte pentru a vorbi cu chestorul adjunct Irving. După o aşteptare lungă, la celălalt capăt al firului se auzi vocea lui Irving.

Domnule detectiv Bosch?

Da?

Aţi primit azi ordinul de transfer?

Da, l-am primit.

Bun, voiam să vă anunţ că am hotărât să vă aduc înapoi la Divizia de Furturi şi Omucideri.

De ce, domnule comandant?

Pentru că, după ultima noastră conversaţie, am hotărât să vă mai acord o şansă. Veţi ocupa un post care-mi va permite să vă urmăresc îndeaproape fiecare mişcare.

Ce post?

Nu vi s-a spus?

Mi s-a cerut doar să mă prezint la DFO la începutul următoarei perioade de plată. Atât.

La telefon se aşternu tăcerea, şi Bosch se gândi că acela era momentul când avea să descopere nisipul din uleiul de motor. Se întorcea la DFO, dar pe ce post?

În cele din urmă, Irving vorbi.

Veţi ocupa vechiul post. Omucideri Speciale. S-a eliberat un post azi, după ce detectivul Thornton şi-a predat insigna.

O să lucrez cu Kiz Rider?

Asta va depinde de locotenentul Henriques. Dar detectiv Rider nu are partener în acest moment, iar dumneavoastră aţi stabilit cu ea o relaţie de lucru veche şi statornică.

Bosch încuviinţă din cap. Era încântat, dar nu voia să-i împărtăşească starea lui de spirit lui Irving.

Ca şi cum i-ar fi ghicit gândurile, Irving spuse:

Domnule detectiv, poate te simţi ca şi cum ai căzut în canal şi ai ieşit de acolo mirosind a trandafiri. Să nu crezi asta. Nu te hazarda în presupuneri. Să nu faci nicio greşeală. Sunt cu ochii pe tine. E limpede?

Da.

Irving închise fără să mai adauge niciun cuvânt. Bosch rămase acolo, în întuneric, cu receptorul la ureche. În cele din urmă închise şi se duse înapoi în living. Se gândi să o sune pe Kiz şi să o întrebe ce ştia, dar hotărî să aştepte. Când se aşeză la loc în şezlong, simţi o înţepătură în coapsă. Băgă mâna în buzunar şi scoase minireportofonul.

Îl porni şi ascultă schimbul său de replici cu Surtain, reporteriţa de televiziune, din faţa casei lui Trent din seara în care acesta se sinucisese. Filtrând lucrurile prin prisma celor întâmplate, Bosch se gândi că poate ar fi trebuit să facă sau să spună mai mult în efortul de a o opri pe reporteriţă.

După ce auzi pe bandă uşa maşinii trântindu-se, opri casetofonul şi dădu banda înapoi. Îşi dădea seama că încă nu ascultase în întregime discuţia lui Edgar cu Trent, fiindcă între timp fusese ocupat cu percheziţionarea casei. Hotărî să asculte chiar atunci convorbirea dintre cei doi. Avea să fie un punct de pornire al investigaţiilor din weekend.

În vreme ce asculta, Bosch încerca să descopere noi sensuri ale cuvintelor şi propoziţiilor, menite să-l dezvăluie pe ucigaş. Tot timpul, se baza pe instinctele sale. Disperarea din vocea lui Trent îi întărea convingerea că bărbatul nu era un ucigaş. Şi asta, desigur, venea în contradicţie cu ceea ce ştia el în acel moment. Pe skateboardul găsit în casa lui Trent erau scrijelite iniţialele băiatului mort şi anul în care primise placa şi fusese omorât. Acum, skateboardul avea rolul unei pietre de mormânt. Un jalon pentru Bosch.

Termină de ascultat discuţia cu Trent, dar nimic din aceasta nu-i atrase în mod deosebit atenţia. Derulă banda, hotărând să o asculte din nou. Şi la începutul celei de-a doua audiţii descoperi ceea ce căuta. Derulă repede banda înapoi şi ascultă schimbul de replici dintre Edgar şi Trent care-i atrăsese atenţia. Îşi amintea că această parte a discuţiei o ascultase din holul casei lui Trent. Dar până în acel moment îi scăpase semnificaţia cuvintelor rostite.

Vă plăcea să-i priviţi pe copii jucându-se acolo sus, în pădure, domnule Trent? întrebă Edgar.

Nu, nu îi puteam vedea dacă se jucau sus, în pădure. Ocazional, urcam cu maşina sau îmi plimbam câinele  când încă mai trăia  şi îi vedeam pe copii escaladând dealul. Fata de peste drum. Copiii Foster de vizavi. E proprietate municipală  singura bucată de teren fără construcţii din zonă. Aşa că se duceau acolo să se joace. Câţiva dintre vecini credeau că cei mai mari mergeau până acolo pentru a fuma, şi îşi manifestau temerea că vor aprinde tot dealul.

Opri banda şi se întoarse în bucătărie, la telefon. Edgar răspunse după primul apel. Bosch îşi dădu seama că nu dormea încă. Era abia ora nouă.

N-ai luat nimic cu tine acasă, nu?

La ce te referi?

Lista inversă.

Nu, Harry, e la birou. Ce s-a întâmplat?

Îţi aminteşti dacă azi, când făceai harta pe planşă, ai întâlnit numele Foster pe Wonderland?

Foster? Adică numele de familie Foster?

Da, numele de familie.

Aşteptă. Edgar tăcea.

Jerry, îţi aminteşti?

Aşteaptă puţin, Harry. Mă gândesc.

Se lăsă din nou tăcere.

Hm, spuse Edgar în cele din urmă. Nu-mi amintesc de niciun Foster.

Cât de sigur eşti?

Ascultă, Harry. Nu am nici planşa, nici listele aici. Dar cred că mi-aş fi amintit numele ăla. De ce e aşa de important? Ce se întâmplă?

Te sun din nou mai târziu.

Bosch luă telefonul cu el la masa din sufragerie, unde-şi lăsase servieta. O deschise şi scoase dosarul crimei. Ajunse repede la pagina pe care se afla lista cu rezidenţii din acel moment de pe Wonderland, cu numerele şi adresele lor de telefon. Nu era niciun Foster pe listă. Ridică receptorul şi formă un număr. După patru apeluri, îi răspunse o voce pe care o recunoscu.

Doctore Guyot, sunt detectivul Bosch. Este o oră prea târzie?

Bună seara, domnule detectiv. Nu, nu e o oră târzie. Timp de patruzeci de ani am primit telefoane la orice oră din noapte. Ce vă fac diversele dumneavoastră răni?

Totul e în regulă, doctore. Mă grăbesc un pic şi aş vrea să vă pun câteva întrebări despre locatarii cartierului.

Daţi-i drumul.

Cu mult înainte, prin 1980, era vreo familie pe stradă sau vreun cuplu pe nume Foster?

Urmă o tăcere, pe parcursul căreia Guyot se gândi la întrebare.

Nu, nu cred, spuse el apoi. Nu-mi amintesc de nimeni pe nume Foster.

Bun. Atunci, îmi puteţi spune dacă era cineva pe stradă care primea copii fără adăpost?

De astă dată, Guyot răspunse fără nicio ezitare.

Sigur că da. Familia Blaylock. Oameni foarte de treabă. Au ajutat mulţi copii de-a lungul anilor, luându-i la ei. Îi admiram foarte tare.

Bosch notă numele pe o foaie albă de hârtie din dosarul crimei. Apoi dădu paginile la raportul despre locatarii cartierului şi văzu că nu figura nimeni cu numele Blaylock care să mai locuiască acolo.

Vă amintiţi prenumele lor?

Don şi Audrey.

Şi când s-au mutat din cartier? Vă amintiţi când s-a întâmplat asta?

Cred că în urmă cu cel puţin zece ani. După ce ultimul copil a devenit adult, nu au mai avut nevoie de casa aceea mare. Au vândut-o şi s-au mutat.

Aveţi vreo idee unde s-au mutat? Mai sunt în localitate?

Tăcerea se prelungea.

Încerc să-mi amintesc, spuse Guyot. Am ştiut la un moment dat.

Nu vă grăbiţi, doctore, spuse Bosch, deşi ardea de nerăbdare să afle răspunsul lui Guyot.

O, ştiţi ceva, domnule detectiv? Păstrez într-o cutie toate felicitările de Crăciun pe care le primesc, astfel încât să ştiu cui să scriu anul viitor. Soţia mea făcea întotdeauna asta. Aşteptaţi puţin până aduc cutia. Audrey îmi trimite şi acum o felicitare în fiecare an.

Aduceţi cutia, domnule doctor. Aştept.

Bosch îl auzi punând receptorul jos şi încuviinţă din cap, pentru sine. Avea să primească adresa. Încercă să se gândească ce însemna pentru el această nouă informaţie, dar hotărî să aştepte.

Lui Guyot îi luă câteva minute să se întoarcă la telefon, în tot acest timp, Bosch aşteptă cu pixul pregătit pentru a scrie adresa pe pagina de notiţe.

Gata, domnule detectiv Bosch. O am chiar aici.

Guyot îi dădu adresa şi Bosch oftă uşurat. Don şi Audrey Blaylock nu se mutaseră în Alaska sau în vreun alt capăt îndepărtat de lume. Locuiau suficient de aproape pentru a putea ajunge acolo cu maşina. Îi mulţumi lui Guyot şi închise.

La ora opt dimineaţa, sâmbătă, Bosch stătea în maşina lui de poliţie şi privea o căsuţă în stil norvegian situată la o distanţă de un cvartal de artera principală a oraşului Lone Pine. Localitatea era amplasată la trei ore nord de Los Angeles, pe dealurile de la poalele munţilor Sierra Nevada. Bea cafea rece dintr-un pahar de plastic şi mai avea pregătită o ceaşcă de rezervă. Îl dureau oasele din cauza frigului şi a unei nopţii petrecute la volanul maşinii. Ajunsese în micul orăşel de munte prea târziu pentru a mai găsi vreun motel deschis. De asemenea, ştia că nu era un lucru înţelept să vină în Lone Pine fără rezervare în weekend.

Odată cu mijirea zorilor, văzu muntele gri-albastru profilându-se în ceaţa din spatele oraşului şi reducându-l la ceea ce era cu adevărat  insignifiant, în faţa curgerii inexorabile a timpului. Bosch privea în sus către Vârful Whitney, cel mai înalt punct din California, ştiind ea acesta fusese acolo cu mult înainte ca vreun ochi omenesc să-l vadă şi avea să fie acolo mult timp după dispariţia ultimului om de pe faţa pământului.

Lui Bosch i se făcuse foame, dar nu se putea duce la unul din restaurantele din oraş pentru a mânca friptură cu ouă, fiindcă nu voia să-şi părăsească postul. Dacă un om se muta din Los Angeles în Lone Pine nu o făcea doar din cauza faptului că detesta aglomeraţia, smogul şi ritmul marelui oraş, ci şi pentru că îi plăceau munţii. Şi Bosch nu avea de gând să rateze întâlnirea cu Don şi Audrey Blaylock, lăsându-i să plece la o plimbare matinală prin munţi, în timp ce el lua micul dejun. Se hotărî să pornească maşina şi să lase radiatorul să meargă cinci minute. Drămuise astfel căldura şi benzina pe parcursul întregii nopţi.

Bosch privea casa şi aştepta să se aprindă o lumină sau ca cineva să ia ziarul care fusese aruncat pe alee dintr-o camionetă ce trecuse cu două ore mai devreme. Era un ziar subţire, care nu părea să fie L.A. Times. Oamenilor din Lone Pine nu le păsa de Los Angeles, de crimele lui sau de detectivii de acolo.

La nouă, Bosch văzu cum din coşul casei începea să iasă fum. Câteva minute mai târziu, un bărbat în vestă veni şi luă ziarul. După ce îl ridică, privi la o jumătate de cvartal mai încolo, spre maşina lui Bosch. Apoi intră în casă.

Bosch ştia că maşina lui sărea în ochi pe stradă. Nu făcuse nicio încercare de a se ascunde. Aştepta doar. Porni maşina, conduse până la casa soţilor Blaylock şi parcă pe alee.

Când Bosch ajunse la uşă, bărbatul pe care-l văzuse mai înainte o deschise înainte să apuce să bată.

Domnul Blaylock?

Da, eu sunt.

Bosch îşi arătă insigna şi legitimaţia.

Aş putea discuta cu dumneavoastră şi cu soţia dumneavoastră timp de câteva minute? E vorba despre un caz la care lucrez.

Sunteţi singur?

Da.

De cât timp staţi acolo?

Bosch zâmbi.

De pe la patru. Am ajuns prea târziu ca să mai găsesc o cameră la motel.

Intraţi. Avem cafeaua pusă la fiert.

Îl conduse pe Bosch înăuntru şi-i făcu semn către scaunele din faţa şemineului.

Vin imediat cu soţia mea şi cu cafeaua.

Bosch se îndreptă spre scaunul cel mai apropiat de şemineu. Era gata să se aşeze, când observă o mulţime de fotografii înrămate, pe peretele din spatele canapelei. Se apropie pentru a le privi. În toate erau copii şi adulţi tineri, de toate rasele. Copiii fără adăpost. Se întoarse, se aşeză pe scaunul cel mai apropiat de şemineu şi aşteptă.

Curând, Blaylock se întoarse cu o cană mare de cafea aburindă. O femeie intră în cameră în spatele lui. Părea un pic mai în vârstă decât soţul ei. Avea ochii încă înceţoşaţi de somn, dar o faţă drăguţă.

Ea e soţia mea, Audrey, spuse Blaylock. Preferaţi cafeaua amară? Toţi poliţiştii pe care i-am cunoscut o beau neîndulcită.

Soţul şi soţia se aşezară unul lângă celălalt pe canapea.

E bună fără zahăr. Aţi cunoscut mulţi poliţişti?

Când eram în Los Angeles. Am lucrat treizeci de ani la departamentul de pompieri al oraşului. M-am retras cu funcţia de comandant de secţie după revoltele din nouăzeci şi doi. Mi-a fost destul.

Despre ce vreţi să vorbiţi cu noi? întrebă Audrey, vizibil tracasată de conversaţia soţului ei.

Bosch încuviinţă din cap. El îşi bea cafeaua, deci introducerea se terminase.

Eu lucrez la Omucideri. La Divizia Hollywood. Sunt în…

Eu am lucrat şase ani la şaizeci şi opt, spuse Blaylock, referindu-se la unitatea de pompieri din spatele secţiei de poliţie din Hollywood.

Bosch încuviinţă din nou.

Don, lasă-l pe om să ne spună de ce a bătut atâta drum până aici, spuse Audrey.

Îmi pare rău, continuaţi.

Lucrez la un caz. O omucidere în canionul Laurel. Fostul dumneavoastră cartier, de fapt, şi contactăm oamenii care locuiau pe stradă în 1980.

De ce v-aţi oprit la acea dată?

Pentru că atunci s-a comis crima.

Îl priviră cu feţe uimite.

E vreunul din cazurile acelea reci? întrebă Blaylock. Pentru că nu îmi amintesc nimic de genul ăsta care să se fi întâmplat în cartierul nostru pe vremea aia.

Într-un fel, e un caz rece. Doar că trupul nu a fost descoperit decât acum două săptămâni. Fusese îngropat pe dealuri. În pădure.

Bosch le studie feţele. Niciun semn, în afară de surpriză.

Oh, Doamne! exclamă Audrey. Vreţi să spuneţi că în tot timpul cât am locuit în Wonderland era un cadavru sus? Copiii noştri se jucau acolo. Cine a fost omorât?

Un copil. Un băiat de doisprezece ani. Îl chema Arthur Delacroix. Vă spune ceva numele ăsta?

Soţul şi soţia se gândiră puţin apoi se priviră şi clătinară din cap.

Nu, spuse Don Blaylock.

Unde locuia? întrebă Audrey Blaylock. Nu cred că era din cartier.

Nu, locuia în zona Miracle Mile.

Cum a fost ucis?

A fost omorât în bătaie. Dacă nu vă supăraţi  adică, e îndreptăţită curiozitatea dumneavoastră, dar pentru început v-aş ruga să mă lăsaţi pe mine să pun întrebările.

Oh, mă scuzaţi, spuse Audrey. Vă rog, continuaţi. Ce altceva vă mai putem spune?

Ei bine, încercăm să facem profilul străzii  Wonderland Avenue  în acea perioadă. Ştiţi, pentru a afla cine şi unde locuia. E mai degrabă o acţiune de rutină. Şi până acum am întâmpinat destule dificultăţi. Între timp cartierul şi-a schimbat configuraţia. De fapt, doctorul Guyot şi un bărbat de la capătul străzii pe nume Hutter sunt singurii care mai locuiesc acolo din 1980.

Audrey zâmbi înduioşată.

Oh, Paul, e un om aşa de drăguţ. Încă mai primim felicitări de Crăciun de la el, deşi soţia lui a murit.

Bosch încuviinţă.

Desigur, era prea scump pentru noi. În majoritatea cazurilor, îi duceam pe copiii noştri la clinici. Dar dacă era vreodată o urgenţă în weekend sau dacă Paul era acasă, nu dădea niciodată înapoi. Unii doctori din zilele noastre se tem de asemenea lucruri fiindcă ar putea să… îmi pare rău, o iau pe urmele soţului meu, şi dumnevoastră nu pentru asta aţi venit aici.

Nu face nimic, doamnă Blaylock. Aţi pomenit de copiii dumneavoastră. De la unii din vecinii dumneavoastră am aflat că aţi avut o casă pentru copii fără adăpost, corect?

O, da. Eu şi Don am primit copii timp de douăzeci şi cinci de ani.

Aţi făcut un lucru extraordinar. Vă admir pentru asta. Câţi copii aţi avut?

Era greu să ţinem socoteala. Pe unii i-am întreţinut ani de zile, pe alţii numai câteva săptămâni. O grămadă din ei erau clienţii tribunalelor pentru minori. Mi se rupea inima când abia începeam să-l facem pe un copil să se simtă la largul lui şi apoi se lua hotărârea să fie trimis acasă sau la alt părinte sau, mă rog… întotdeauna am spus că genul ăsta de muncă presupune o inimă mare plină de cicatrice.

Îşi privi soţul şi încuviinţă din cap. El îi răspunse cu acelaşi gest şi o apucă de mână. Privi către Bosch.

În total am avut treizeci şi opt de copii, pe parcursul anilor. Dar, practic am crescut şaptesprezece dintre ei. Unul dintre copii a stat la noi paisprezece ani.

Se întoarse pentru a se uita la peretele de deasupra canapelei şi arătă poza unui băiat într-un scaun cu rotile, firav şi cu ochelari cu lentile groase. Avea încheieturile mâinilor îndoite în unghiuri ascuţite şi un zâmbet chinuit.

El e Benny, spuse el.

Uimitor, zise Bosch.

Scoase un carneţel din buzunar şi-l deschise la o pagină goală. Chiar atunci, celularul lui începu să sune.

E al meu, spuse el. Nu vă faceţi griji.

Nu vreţi să răspundeţi? întrebă Blaylock.

Poate să lase un mesaj. Nici măcar nu credeam să funcţioneze mobilul în apropierea unui munte.

Mda, avem chiar şi televizor.

Bosch îl privi şi îşi dădu seama că îi adusese un afront.

Mă scuzaţi, nu am vrut să insinuez nimic. Mă întrebam dacă îmi puteţi spune ce copii au locuit în casa dumneavoastră în 1980.

Cei doi se priviră unul pe celălalt fără să spună nimic.

E vreunul dintre copiii noştri implicat în povestea asta? întrebă Audrey.

Nu ştiu, doamnă. N-am nici cea mai vagă idee cine locuia la dumneavoastră. Cum vă spuneam, încercăm să alcătuim un portret al cartierului. Vrem să aflăm exact cine locuia în Wonderland Avenue. Şi de acolo pornim.

Păi, aţi putea să vă adresaţi celor de la Protecţia Copilului.

Bosch încuviinţă din cap.

De fapt, s-a schimbat denumirea. Şi nu ne pot ajuta mai devreme de luni, doamnă Blaylock. E vorba de o crimă. Avem nevoie de informaţiile astea acum.

Urmă o nouă pauză în care se priviră unii pe ceilalţi.

Ei bine, spuse Don Blaylock, va fi cam greu să ne amintim cine locuia cu noi la momentul respectiv. Sunt câţiva care reţin atenţia, ca Benny şi Jodi şi Frances. Dar în fiecare an am avut câţiva copii care, aşa cum a spus Audrey, erau aduşi la noi şi apoi luaţi. Să vedem, 1980…

Se ridică şi se întoarse pentru a se uita la fotografiile de pe perete. Arătă către unul, un băieţel de culoare de aproximativ opt ani.

William. El a fost în 1980. A…

Nu, nu a fost, spuse Audrey. A venit la noi în optzeci şi patru. Nu-ţi aminteşti, Olimpiada? I-ai făcut torţa aia din foiţe de hârtie.

Ah, da, optzeci şi patru.

Bosch se aplecă în faţă pe scaun. Locul de lângă foc devenise prea călduros pentru el.

Să începem cu cei trei pe care i-aţi menţionat. Benny şi celelalte două. Care erau numele lor întregi?

Îi dădură numele, iar când întrebă cum puteau fi contactaţi primi numerele de telefon a doi dintre ei, dar nu şi al lui Benny.

Benny a murit acum doi ani, spuse Audrey. Scleroză multiplă.

Îmi pare rău.

Ne era foarte drag.

Bosch încuviinţă din cap şi aşteptă să se scurgă un moment de tăcere politicoasă.

Hm, cine altcineva? Nu aţi notat nicăieri cine venea şi pentru cât timp?

Am făcut asta, dar lui avem actele aici, spuse Blaylock. Sunt într-un depozit din L.A.

Brusc, pocni din degete.

Ştiţi, avem o listă cu numele fiecărui copil pe care am încercat să-l ajutăm. Doar că nu e ordonată pe ani. Probabil că am putea-o reduce puţin, dar v-ar fi de folos?

Bosch o observă pe Audrey aruncându-i soţului ei o scurtă privire mânioasă. Ştia că instinctele îi dictau să-şi apere copiii de ameninţarea, reală sau nu, pe care o reprezenta Bosch.

Da, mi-ar fi de mare folos.

Blaylock părăsi camera şi Bosch o privi pe Audrey.

Nu vreţi să-mi daţi lista aceea. De ce, doamnă Blaylock?

Pentru că nu cred că sunteţi sincer cu noi. Căutaţi ceva. Ceva care să se potrivească nevoilor dumneavoastră. Nu vii cu maşina trei ore de la Los Angeles în toiul nopţii pentru un interogatoriu de rutină, cum îi spuneţi dumneavoastră. Ştiţi că aceşti copii provin din medii dubioase. Nu toţi erau îngeri când au venit la noi. Şi nu vreau ca vreunul dintre ei să fie blamat pentru identitatea sau pentru originea lui.

Bosch aşteptă să termine ce avea de spus.

Doamnă Blaylock, aţi fost vreodată la Tribunalul pentru minori McClaren?

Desigur. Câţiva dintre copiii noştri proveneau de acolo.

Şi eu tot de acolo provin. Şi dintr-o mulţime de case adoptive în care nu am rezistat prea mult. Aşa că ştiu cum erau copiii ăştia, pentru că am fost şi eu unul dintre ei, bine? Şi ştiu că unele case pentru copiii fără adăpost pot fi pline de dragoste, iar altele la fel de rele dacă nu chiar mai rele ca aceea din care ai fost luat. Ştiu că unii părinţi dintr-aceştia sunt devotaţi copiilor, în vreme ce alţii sunt interesaţi doar de cecurile de întreţinere de la Protecţia Copilului.

Audrey tăcu mult timp înainte de a răspunde.

Nu contează, spuse ea. Asta nu schimbă faptul că încercaţi să vă completaţi puzzle-ul cu orice piesă care se potriveşte.

Vă înşelaţi, doamnă Blaylock. Şi în privinţa asta, şi în a mea.

Blaylock se întoarse în cameră cu ceea ce părea a fi un dosar verde de şcoală. Îl puse pe măsuţa pătrată de cafea şi îl deschise. Avea buzunarele burduşite de scrisori şi fotografii. Audrey continuă în ciuda faptului că el se întorsese.

Soţul meu a lucrat pentru municipalitate, ca şi dumneavoastră, aşa că n-o să-i facă plăcere să mă audă spunând asta, dar, domnule detectiv, nu am încredere nici în dumneavoastră şi nici în motivele pentru care spuneţi că vă aflaţi aici.

Audrey! protestă Blaylock. Omul nu încearcă decât să-şi facă datoria.

Şi va răni orice copil de-al nostru pentru a şi-o îndeplini.

Audrey, te rog.

Se întoarse spre Bosch şi-i oferi o coală de hârtie pe care se afla o listă de nume scrisă de mână. Înainte ca Bosch s-o poată citi, Blaylock luă hârtia înapoi, o puse pe masă şi începu să bifeze unele dintre nume. Vorbea în timp ce lucra.

Am făcut lista asta pentru a putea ţine evidenţa tuturor. Poţi să iubeşti pe cineva la nebunie dar, când vine vorba să-ţi aminteşti douăzeci, treizeci de zile de naştere, mereu uiţi pe cineva. Aici verific copiii care au venit înainte de 1980. Audrey o să verifice şi ea, după ce termin eu.

Nu, nu o voi face.

Bărbatul nu luă în seamă protestul ei. Ochii lui Bosch se mişcau înaintea creionului lui Blaylock în josul listei. Înainte de a parcurge mai mult de două treimi din listă, întinse mâna şi puse un deget pe un nume.

Vorbiţi-mi despre el.

Blaylock îl privi pe Bosch şi apoi pe soţia sa.

Cine e? întrebă ea.

Johnny Stokes, spuse Bosch. Era la dumneavoastră în casă în 1980, nu?

Audrey îl fixă un moment.

Vezi? îi spuse soţului ei, continuând să-l privească pe Bosch. Ştia deja de Johnny când a venit aici. Am avut dreptate. Nu e un om cinstit.

În momentul când Blaylock se duse în bucătărie pentru a-i aduce lui Bosch a doua ceaşcă de cafea, acesta umpluse deja două pagini de notiţe despre Johnny Stokes. Ajunsese în casa Blaylock la recomandarea Tribunalului pentru minori în ianuarie 1980 şi plecase în luna iulie a anului următor, când fusese arestat deoarece furase o maşină pentru a se plimba prin Hollywood. Era a doua arestare pentru furt de maşini. Fusese încarcerat la Casa de Corecţie Sylmar timp de şase luni. După încheierea perioadei de reabilitare, tribunalul îl trimisese acasă, la părinţii săi. Deşi soţii Blaylock mai auziseră ocazional de el sau îl văzuseră în timpul vizitelor sale sporadice în cartier, aveau alţi copii în grijă şi curând pierduseră contactul cu băiatul.

Când Blaylock plecă după cafea, Bosch se pregăti sufleteşte pentru a suporta tăcerea ostilă a lui Audrey. Ea însă deschise imediat vorba.

Doisprezece dintre copiii noştri au terminat facultatea. Doi au cariere militare. Unul i-a urmat lui Don în cea de pompier. Lucrează în Valley. Niciodată nu am considerat că aveam succes sută la sută cu copiii, continuă ea. Făceam tot ce puteam cu fiecare. Câteodată, împrejurările, tribunalele sau autorităţile tutelare ne împiedicau să ajutăm un copil. John a fost unul dintre aceste cazuri. El a făcut o greşeală, şi într-un fel noi ne-am considerat vinovaţi. A fost luat de la noi… înainte să-l putem ajuta.

Bosch se mulţumi să încuviinţeze din cap.

Păreaţi să ştiţi deja de el. Aţi stat de vorbă cu el?

Da. În treacăt.

Acum e închis?

Nu, nu e.

Cum a fost viaţa lui de când… l-am cunoscut noi?

Bosch întinse mâinile a neputinţă.

Nu s-a descurcat prea bine. Droguri, o grămadă de arestări, închisoare.

Ea clătină din cap cu un aer întristat.

Credeţi că el l-a omorât pe băiatul acela în cartierul nostru? În timp ce locuia la noi?

Bosch citi pe faţa ei că, dacă ar fi răspuns sincer, ar fi însemnat să anuleze toate faptele lor bune. Mulţimea de fotografii de pe perete, robele de absolvire şi slujbele promiţătoare n-aveau să mai conteze absolut deloc pe lângă asta.

Nu ştiu exact. Dar ştim că a fost prieten cu victima.

Ea închise ochii, ca şi cum i-ar fi odihnit. Nu mai spuse nimic până când nu se întoarse soţul său în cameră. Acesta trecu pe lângă Bosch şi mai puse un buştean pe foc.

Cafeaua e gata într-un minut.

Vă mulţumesc, spuse Bosch.

După ce Blaylock se aşeză din nou pe canapea, Bosch se ridică.

Am câteva lucruri la care aş vrea să vă uitaţi, dacă nu vă deranjează. Sunt în maşină.

Se scuză şi se duse la maşină. Luă servieta de pe scaunul din faţă şi apoi deschise portbagajul pentru a lua cutia în care se afla skateboardul. Se gândi că poate merita să-l arate soţilor Blaylock.

Telefonul sună chiar în timp ce închidea portbagajul şi de data asta răspunse. Era Edgar.

Harry, unde eşti?

În munţi, în Lone Pine.

Lone Pine! Ce dracu faci acolo?

Nu am timp să vorbesc. Unde eşti?

La masă. Cum ne-am înţeles. Am crezut că…

Te sun într-o oră. Răspândeşte încă un set de fotografii pentru găsirea lui Stokes.

Ce?

Bosch se uită spre casă pentru a verifica dacă nu cumva soţii Blaylock ascultau sau priveau.

Am zis să mai împrăştii fotografii cu Stokes. Trebuie să punem mâna pe el.

De ce?

Pentru că el a făcut-o. El l-a ucis pe Arthur.

Ce dracu, Harry?

Te sun într-o oră. Vezi ce faci cu fotografiile.

Închise, şi de data asta opri telefonul.

În casă, Bosch puse cutia de dosare pe podea şi apoi deschise servieta pe care o ţinea în poală. Găsi plicul în care erau fotografiile de familie împrumutate de la Sheila Delacroix. Îl deschise şi le scoase. Împărţi teancul în două şi dădu câte o jumătate fiecăruia dintre soţii Blaylock.

Uitaţi-vă la băiatul din aceste fotografii şi spuneţi-mi dacă îl recunoaşteţi, dacă a venit vreodată la dumneavoastră acasă. Cu Johnny sau cu oricine altcineva.

Îi urmări pe cei doi în timp ce se uitau la fotografii. Când terminară, clătinară amândoi din cap şi-i dădură pozele înapoi.

Nu-l recunosc, spuse Don Blaylock.

Bine, spuse Bosch punând fotografiile înapoi în plic.

Închise servieta şi o puse pe podea. Apoi deschise cutia de dosare şi ridică skateboardul.

Aţi văzut vreunul…

Ăsta a fost al lui John, spuse Audrey.

Sunteţi sigură?

Da, îl recunosc. Când a fost… luat de la noi, l-a uitat. Am sunat la el acasă să-l anunţăm că e la noi, dar el nu a venit niciodată să-l ia.

De unde ştiţi că a fost al lui?

Îmi amintesc că nu mi-au plăcut craniul şi oasele.

Bosch puse skateboardul la loc în cutie.

Ce s-a întâmplat cu skateboardul, de vreme nu a venit să-l ia?

L-am vândut, spuse Audrey. Când Don s-a retras după treizeci de ani de carieră şi ne-am hotărât să ne mutăm aici, am vândut toate lucrurile vechi. Am organizat o vânzare de garaj de proporţii.

Mai degrabă o vânzare de casă, adăugă soţul ei. Am scăpat de toate lucrurile.

Nu chiar de toate. Nu ai vrut să vinzi clopotul ăla de incendiu pe care-l avem în curtea din spate. Oricum, atunci am vândut skateboardul.

Vă amintiţi cui i l-aţi vândut?

Da, vecinului. Domnul Trent.

Când a fost asta?

În vara lui nouăzeci şi doi. Imediat după ce am vândut casa.

Cum se face că vă amintiţi atât de bine că i-aţi vândut skateboardul domnului Trent? A trecut multă vreme din nouăzeci şi doi.

Îmi amintesc fiindcă el a cumpărat jumătate din ce aveam de vânzare. A adunat toate vechiturile la un loc şi ne-a oferit un preţ rotund. Avea nevoie de ele la serviciu. Era designer de platou.

Decorator, o corectă soţul ei. E o diferenţă.

Oricum, a folosit tot ce a cumpărat de la noi pe platourile de filmare. Întotdeauna am sperat să văd într-un film vreun lucru care să fi provenit din casa noastră. Dar n-am văzut niciodată.

Bosch îşi notă ceva în carnet. Obţinuse aproape tot ceea ce îi trebuia de la soţii Blaylock. Era timpul să plece înspre sud, să se întoarcă în oraş şi să rezolve cazul.

Cum aţi făcut rost de skateboard? întrebă Audrey.

Bosch ridică privirea din carnet.

Era printre lucrurile domnului Trent.

Mai locuieşte pe stradă? întrebă Blaylock. Era un vecin ireproşabil. Niciodată n-am avut probleme cu el.

A locuit până de curând, spuse Bosch. Între timp a murit.

Oh, Dumnezeule! exclamă Audrey. Ce păcat! Şi n-avea o vârstă prea înaintată.

Mai am de pus doar două întrebări, zise Bosch. V-a spus vreodată Johnny Stokes, vreunuia dintre dumneavoastră, cum a obţinut skateboardul?

A susţinut că l-a câştigat la o întrecere cu ceilalţi băieţi la şcoală, zise Audrey.

La Brethren?

Da, acolo mergea. O frecventa încă de când a venit prima dată la noi, şi n-am vrut să schimbăm cu nimic lucrurile.

Bosch încuviinţă şi îşi privi notiţele. Obţinuse toate informaţiile necesare. Închise carnetul, îl puse în buzunarul de la haină şi se ridică să plece.

Bosch trase maşina într-o parcare din faţa restaurantului Lone Pine. Separeurile de la toate ferestrele erau pline şi aproape toţi oamenii din ele se uitau la maşina poliţiei din Los Angeles care se afla la trei sute douăzeci de kilometri de casă.

Era lihnit de foame, dar ştia că trebuia să vorbească cu Edgar înainte să întârzie şi mai tare. Scoase celularul şi sună, iar Edgar răspunse după o jumătate de apel.

Eu sunt. Ai trimis fotografiile?

Da, sunt pe teren. Dar e cam greu de făcut asta când nu ştii ce mama dracului se petrece, partenere.

Rostise ultimul cuvânt ca pe un sinonim pentru ticălos. Era ultimul lor caz împreună, şi Bosch se simţea prost că trebuia să-şi încheie colaborarea în felul acesta. Ştia că numai el se făcea vinovat. Îl eliminase pe Edgar din joc fără să ştie prea bine de ce.

Jerry, ai dreptate, spuse el. Am greşit. Am vrut doar să menţin lucrurile în mişcare, şi asta a însemnat să plec cu maşina noaptea.

Aş fi mers cu tine.

Ştiu, minţi Bosch. Doar că nu m-am gândit. Am plecat pur şi simplu. Mă întorc acum.

Păi, începe cu începutul ca să ştiu şi eu ce mama dracului se întâmplă cu cazul nostru. Mă simt ca un dobitoc aici, începând o urmărire fără să ştiu măcar de ce.

Ţi-am spus. Stokes e omul.

Mda, mi-ai spus asta şi nimic altceva.

Bosch îşi petrecu următoarele zece minute urmărindu-i pe alţii mâncând în timp ce îl informa pe Edgar cu privire la ultimele noutăţi.

Asta după ce l-am avut în mână, spuse Edgar când Bosch termină.

Da, mă rog, e prea târziu să ne gândim la asta. Trebuie să-i luăm urma.

Deci, tu zici că atunci când copilul şi-a făcut bagajele şi a fugit s-a dus la Stokes. După aia Stokes l-a dus sus, în pădure, şi l-a omorât pur şi simplu.

Cam aşa ceva.

De ce?

Asta trebuie să-l întrebăm. Am o teorie, însă.

Ce? Skateboardul?

Da, voia skateboardul.

Ar fi omorât un copil pentru un skateboard?

Am văzut amândoi treburi din astea făcute pentru lucruri mai neînsemnate, şi nu ştim dacă a vrut sau nu să-l îngroape. Era o groapă puţin adâncă, săpată de mână. Nimic premeditat în asta. Poate doar l-a împins şi l-a trântit. Sau l-a lovit cu o piatră. Poate că izbucnise. Un conflict între ei, despre care noi nici nu ştim măcar.

Edgar tăcu mult timp, şi Bosch speră că poate terminaseră, nu de alta, dar foamea îi dădea târcoale tot mai tare.

Ce ziceau părinţii adoptivi despre teorie?

Bosch oftă.

Nu le-am spus nimic, dar nu s-au arătat prea surprinşi când am început să le pun întrebări despre Stokes.

Ştii ceva, Harry, ne-am învârtit în loc, asta am făcut.

Ce vrei să spui?

Cu tot cazul ăsta. La ce se reduce de fapt? Un puşti de treisprezece ani îl omoară pe unu de doişpe pentru o nenorocită de jucărie. Stokes era minor când s-a petrecut asta. N-o să-l acuze nimeni acum.

Bosch se gândi câteva secunde la spusele lui.

S-ar putea. Depinde de ceea ce scoatem de la el după ce-l arestăm.

Chiar tu ai spus că nu e niciun semn de premeditare. Nu o să-i înainteze dosar, partenere. Îţi spun eu. Ne-am învârtit în jurul cozii. Închidem cazul, dar n-o să fie arestat nimeni pentru asta.

Bosch ştia că Edgar avea probabil dreptate. Legea îi sancţiona arareori pe adulţii acuzaţi pentru crime comise când erau minori în vârstă de doar treisprezece ani. Chiar dacă obţineau o mărturisire completă de la Stokes, probabil că avea să scape.

Trebuia s-o las să-l împuşte, şopti el.

Ce-ai zis, Harry?

Nimic. O să mănânc ceva la repezeală înainte de a mă întoarce. O să fii acolo?

Da, sunt aici. Te anunţ dacă se întâmplă ceva.

Bine.

Închise şi plecă de lângă maşină, gândindu-se la posibilitatea ca Stokes să scape nepedepsit pentru acea crimă. Când intră în restaurantul încălzit şi fix izbit de mirosul de grăsime, îşi dădu brusc seama că-i pierise pofta de mâncare.

Bosch tocmai cobora serpentinele autostrăzii numite Grapevine, când telefonul începu să sune. Era Edgar.

Harry, am tot încercat să te sun. Unde eşti?

Eram în munţi. Sunt la mai puţin de o oră de oraş. Ce s-a întâmplat?

L-au găsit pe Stokes. Se adăposteşte la Usher.

Usher era un hotel din 1930, aflat la o distanţă de un cvartal de bulevardul Hollywood. Zeci de ani, fusese un hotel pentru săraci unde se închiriau camere cu săptămâna şi un loc al prostituţiei până când, odată cu extinderea bulevardului, a redevenit o proprietate valoroasă. A fost vândut şi închis în vederea unei ample renovări menite să-l transforme într-un elegant hotel de modă veche, dar proiectul fusese întârziat de autorităţile municipale, care nu-şi dăduseră aprobarea finală. Din cauza acestei întârzieri, locul a devenit disponibil pentru cei fără adăpost.

Camerele celor treisprezece niveluri ale hotelului Uscher s-au transformat în cămin pentru vagabonzii care se strecurau printre gardurile şi barierele de placaj pentru a-şi găsi adăpost. În ultimele două luni, Bosch fusese de două ori în Usher, în căutarea suspecţilor. Nu exista apă, dar vagabonzii foloseau oricum toaletele, iar locul mirosea ca un canal de scurgere situat la suprafaţă. Niciuna dintre camere nu avea uşă sau mobilier. Pe post de paturi, se foloseau mochetele dezafectate din camere. Era un coşmar să desfăşori o acţiune de căutare în siguranţă. Înaintai pe jos, şi fiecare încăpere constituia un posibil adăpost pentru un om înarmat.

Bosch aprinse luminile maşinii şi călcă tare acceleraţia.

De unde ştim că e acolo? întrebă el.

Săptămâna trecută, nişte tipi de la Narcotice căutau ceva acolo şi l-au descoperit într-o încăpere de la etajul al treisprezecelea. Trebuie să fii foarte speriat, ca să urci până la ultimul nivel al unui loc în care lifturile nu funcţionează.

Bun, care e planul?

Mergem după el mai mulţi. Patru echipe de patrulare, eu şi cei de la Narcotice. Începem de jos şi mergem până sus.

Când porniţi?

Intrăm acum la apel şi pornim de îndată ce va fi posibil. Nu te putem aştepta, Harry. Trebuie să punem mâna pe tipul ăsta înainte să-şi ia tălpăşiţa.

Pentru un moment, Bosch se întrebă dacă graba lui Edgar era justificată sau izvora doar din dorinţa de a se răzbuna pe el pentru că nu îl antrenase în toate fazele cazului.

Ştiu, spuse el într-un târziu. O să ai o staţie cu tine?

Da, suntem pe canalul doi.

Bine, ne vedem acolo. Să-ţi pui vesta antiglonţ.

Ultimele cuvinte nu le spuse din cauză că îşi făcea griji că Stokes ar fi putut fi înarmat, ci fiindcă ştia cât de riscantă era acţiunea unei echipe de poliţişti înarmaţi până în dinţi, în spaţiul închis al holului unui hotel întunecos.

Bosch închise telefonul şi apăsă şi mai tare acceleraţia.

Curând, traversase limita nordică a metropolei şi se afla în valea San Fernando. Traficul duminical nu era aglomerat. La o jumătate de oră după încheierea convorbirii cu Edgar se strecura prin trecătoarea Cahuenga în Hollywood. Ieşind pe Highland, văzu hotelul Usher ridicându-se la câteva cvartale către sud, cu toate ferestrele întunecate de plasele întinse în vederea renovării.

Bosch nu avea o staţie cu el, şi uitase să-l întrebe pe Edgar unde se va afla comandamentul de poliţie. Nu voia să se ducă pur şi simplu la hotel cu maşina lui alb-negru şi să pericliteze întreaga operaţiune. Scoase telefonul şi sună la biroul de gardă. Răspunse Mankiewicz.

Mank, tu nu-ţi iei niciodată o zi liberă?

Nu în ianuarie. Îmi păstrez recuperările pentru sărbătorile de Crăciun şi Hannukah. Care-i treaba?

Îmi poţi spune unde se află postul de comandă al acţiunii de la Usher?

Da, e în parcarea de la Biserica Presbiteriană din Hollywood.

Am înţeles. Mulţumesc.

Două minute mai târziu, Bosch oprea maşina în parcarea bisericii. Mai erau cinci maşini de patrulare, împreună cu una alb-negru şi o alta de la Narcotice. Toate fuseseră parcate aproape de biserică, astfel încât să fie ascunse vederii de la ferestrele hotelului, care se profila pe cer de cealaltă parte a locaşului.

Într-una din maşinile de patrulare se aflau doi ofiţeri. Bosch parcă şi se duse la fereastra dinspre partea şoferului. Motorul era în funcţiune, şi Bosch ştia că acea maşină avea să servească pentru ridicarea suspectului. Când ceilalţi l-ar fi prins pe Stokes înăuntru la Usher, urmau să transmită un apel prin radio înainte ca şoferul maşinii să se ducă până acolo şi să ia prizonierul.

Unde sunt?

La etajul doisprezece, spuse şoferul. Până acum, nimic.

Dă-mi mie staţia ta.

Poliţistul îi dădu lui Bosch staţia prin fereastra deschisă. Bosch îl sună pe Edgar pe canalul doi.

Harry, ai ajuns?

Da. Vin sus.

Aproape că am terminat.

Eu tot urc.

Îi dădu poliţistului staţia înapoi şi porni pe jos spre ieşirea din parcare. Când ajunse la gardul pentru construcţii care înconjura hotelul Usher,  se duse la capătul din nord, acolo unde ştia că avea să găsească gaura din gard prin care intrau şi vagabonzii. Aceasta era parţial ascunsă de un panou de construcţie care anunţa că în curând aveau să fie date în folosinţă apartamente de lux în stil retro. Împinse gardul care se mişca şi se strecură înăuntru.

La fiecare capăt al clădirii se afla câte un şir de scări. Bosch presupunea că la intrarea amândurora avea să fie postată o echipă compusă din doi ofiţeri, în cazul în care Stokes ar fi reuşit să se strecoare printre cei care îl căutau şi ar fi încercat să scape. Bosch îşi scoase insigna, pe care o ţinu ridicată la vedere în timp ce deschidea uşa casei scărilor din partea de est a clădirii.

În casa scărilor fu întâmpinat de doi ofiţeri cu armele scoase din tocuri. Bosch făcu un semn din cap, apoi începu să urce scările.

Încercă să meargă într-un ritm constant. Fiecare etaj avea două rânduri de scări şi o platformă între ele. Mirosul toaletelor înfundate era înfiorător, şi nu se putu abţine să nu se gândească la ce îi spusese Edgar cu privire la faptul că fiecare miros avea o particularitate distinctă. Câteodată, cunoaşterea era un lucru îngrozitor.

Uşile holurilor fuseseră scoase, şi o dată cu ele şi însemnele cu numerele etajelor. Deşi cineva luase iniţiativa de a vopsi numerele etajelor inferioare, pe măsură ce Bosch urca numerele dispărură şi în cele din urmă pierdu şirul şi nu mai ştia la ce etaj se afla.

La etajul al nouălea sau al zecelea, se opri pentru a-şi recăpăta suflul. Se aşeză pe o treaptă rezonabil de curată şi aşteptă să-şi revină. La înălţime aceea, aerul era mai curat. Din cauza treptelor care trebuia urcate, la etajele superioare se adăposteau mai puţini vagabonzi.

Bosch ascultă, dar nu se auzea niciun zgomot. Ştia că echipele de căutare trebuia să fi ajuns la ultimul nivel. Se întreba dacă nu cumva informaţia despre Stokes fusese greşită sau suspectul reuşise să scape.

În sfârşit, se ridică şi începu din nou să urce. Un minut mai târziu îşi dădu seama că numărase greşit  dar în favoarea lui. Urcă pe ultima platformă şi apoi trecu prin uşa către apartamentul prezidenţial  al treisprezecelea nivel.

Expiră puternic şi aproape zâmbi la gândul că nu mai trebuia să urce, când auzi strigăte venind dinspre hol.

Acolo! Chiar acolo!

Stokes, nu! Poliţia! Lasă…

Pe hol răsunară două împuşcături puternice, estompând vocile. Bosch îşi scoase arma şi trecu repede prin uşă. În timp ce privea cu grijă prin deschizătură, mai auzi două împuşcături.

Ecoul îl împiedica să-şi dea seama de unde se trăsese. Se aplecă din nou prin deschizătura uşii şi privi pe coridorul întunecat, cu străluciri luminoase venind de la uşile din partea vestică. Îl văzu pe Edgar, ghemuit într-o poziţie de luptă în spatele a doi ofiţeri în uniformă. Toţi erau cu spatele la Bosch şi ţineau armele îndreptate către una din încăperi. Se aflau la cincisprezece metri de el.

Liber! strigă o voce. Aici e liber!

Bărbaţii de pe hol ridicară armele la unison şi se îndreptară către spaţiul deschis al uşii.

Poliţia din Los Angeles! strigă Bosch, şi apoi înaintă pe coridor.

Edgar îi aruncă o privire, în spate, în timp ce-i urma în cameră pe cei doi ofiţeri în uniformă.

Bosch înaintă repede pe coridor şi era pe punctul să intre în cameră, când fu nevoit să se retragă pentru a-i face loc să iasă unui ofiţer în uniformă, care vorbea în staţie.

Centrala, avem nevoie de o ambulanţă pe Highland, la numărul patruzeci şi unu, la etajul treisprezece. Suspectul e la pământ, rănit prin împuşcare.

Intrând în cameră, Bosch privi înapoi. Poliţistul care vorbea în staţie era Edgewood. Pentru un moment, privirile lor se încrucişară, şi apoi Edgewood dispăru în umbra coridorului. Bosch se întoarse pentru a cerceta încăperea.

Stokes era aşezat într-un dulap fără uşă, rezemat de peretele din spate. Avea mâinile în poală şi ţinea cu una dintre ele o mică armă de buzunar de calibru 0.25. Era îmbrăcat în jeanşi negri şi un tricou fără mâneci, îmbibat de propriul sânge. Avea două răni, în piept şi sub ochiul stâng. Ochii îi erau deschişi, dar în mod evident murise.

Edgar stătea îngenuncheat în faţa cadavrului. Nu-l atinse. Nu avea niciun rost să caute pulsul, şi toată lumea ştia asta.

Bosch îşi roti privirea prin încăpere. În spaţiul strâmt erau prea mulţi oameni: trei ofiţeri în uniformă, Edgar şi un tip în costum care era probabil de la Narcotice. Doi dintre ofiţerii în uniformă se înghesuiau la peretele din capăt, şi studiau două găuri de glonţ din tencuială. Unul dintre ei ridică un deget, pregătindu-se să probeze una din găuri.

Nu atinge aia, răcni Bosch. Nu atinge nimic. Vreau ca toată lumea să iasă din încăpere şi să-i aştepte pe cei de la SFOI. Cine a tras cu arma?

Edge, spuse omul de la Narcotice. Stokes ne aştepta în dulap şi am…

Scuză-mă, cum te cheamă?

Phillips.

Bine, Phillips. Nu vreau să-ţi aud povestea. Păstrează-o pentru cei de la SFOI. Du-te şi ia-l pe Edgewood, coborâţi la parter şi aşteptaţi. Când or să vină medicii, spune-le să nu se mai deranjeze. Să-i scutim de urcatul scărilor.

Poliţiştii ieşiră din cameră, lăsându-i singuri pe Bosch şi pe Edgar. Edgar se ridică şi se duse la fereastră. Bosch se apropie de cadavru, şi îngenunche în acelaşi loc în care stătuse şi Edgar.

Examină arma din mâna lui Stokes. Presupuse că, atunci când o să i-o scoată din mână, echipa de la SFOI avea să găsească numărul de serie ars cu acid.

Se gândea la împuşcăturile pe care le auzise pe platforma scărilor. Două, şi încă două. Era greu să le analizeze din memorie, mai ales dacă ţinea seama de locul unde se aflase atunci când se produseseră. Dar credea că primele două fuseseră mai zgomotoase şi mai puternice decât celelalte. Asta însemna că Stokes trăsese cu mica lui jucărie după ce Edgewood îşi folosise arma de serviciu. De bună seamă că lui Stokes îi scăpaseră două împuşcături după ce fusese lovit în faţă şi în piept  răni care se pare că îi provocaseră instantaneu moartea.

Ce crezi?

Edgar venise în spatele lui.

Nu contează ce cred eu, spuse Bosch. E mort. Acum e cazul celor de la SFOI.

E un caz închis, partenere. Cred că nu mai trebuie să ne facem griji dacă procuratura va instrumenta sau nu cazul, la urma urmelor.

Bosch încuviinţă din cap. Ştia că urma o anchetă de închidere şi hârţogărie, dar cazul era încheiat. În cele din urmă avea să fie catalogat drept Închis din alte motive, ceea ce însemna că n-o să existe proces sau acuzare, dar oricum va fi trecut în coloana celor rezolvate.

Cred că nu, spuse el.

Edgar îl bătu pe umăr.

Ultimul nostru caz împreună, Harry. Ne retragem în plină glorie.

Mda. Spune-mi, te rog, le-ai zis ceva de procuratură şi de faptul că era un caz cu minori în timpul informării din camera de apel, de dimineaţă?

După o pauză lungă, Edgar recunoscu:

Da, cred că am amintit ceva despre asta.

Le-ai spus că ne învârtim în gol, aşa cum mi-ai zis şi mie? Că probabil procuratura nici măcar nu-i va întocmi un dosar lui Stokes?

Da, poate că am spus ceva în genul ăsta. De ce?

Bosch nu răspunse. Se ridică şi se duse la fereastra camerei, de unde se vedea clădirea Casei de discuri Capitol şi, mai sus, pe creasta dealului, semnul Hollywood-ului. La câteva cvartale distanţă, pe partea laterală a unei clădiri, se afla un poster anti-fumat înfăţişând un cowboy cu o ţigară fumegândă în gură, ce conţinea un avertisment cu privire la faptul că fumatul provoca impotenţă.

Se întoarse către Edgar.

Rămâi tu aici până când ajung cei de la SFOI?

Da, sigur. Or să fie nervoşi că trebuie să urce treisprezece etaje.

Bosch se îndreptă către uşă.

Unde te duci, Harry?

Bosch ieşi din cameră fără să răspundă. Folosi scările din celălalt capăt al clădirii, ca să nu se întâlnească cu ceilalţi la coborâre.

Membrii în viaţă a ceea ce fusese cândva o familie stăteau ca vârfurile unui triunghi ascuţit de jur împrejurul gropii. Erau postaţi pe o pantă de deal din Forest Lawn, Samuel Delacroix stând de o parte a sicriului, iar soţia lui pe partea opusă. Sheila Delacroix ocupase locul de vizavi de preot, la celălalt capăt al coşciugului. Mama şi fiica aveau umbrele negre cu care se apărau de burniţa uşoară care cădea încă din zori. Tatăl stătea, în ploaie, şi niciuna dintre femei nu făcea vreo mişcare pentru a-l acoperi şi pe el cu umbrela.

Sunetul ploii şi şuieratul autostrăzii din apropiere estompau aproape tot ce spunea preotul plătit cu ora înainte ca Bosch să poată auzi ceva. Nici el nu avea umbrelă, şi privea de la distanţă, de la adăpostul unui stejar. I se părea întrucâtva potrivit ca băiatul să fie îngropat pe un deal, în ploaie.

Sunase la oficiul de medicină legală pentru a afla ce firmă de pompe funebre se ocupa de înmormântare şi fusese îndrumat către Forest Lawn. De asemenea, aflase că mama băiatului revendicase oasele şi se ocupase de ceremonia funerară. Bosch venise la înmormântare pentru băiat şi fiindcă voia să o vadă din nou pe mama acestuia.

Sicriul lui Arthur Delacroix arăta de parcă fusese făcut pentru un adult. Era lăcuit în gri şi avea mânere lucioase din crom. Pentru un sicriu era frumos, ca o maşină proaspăt lustruită. Ploaia cădea pe suprafaţa lui şi apoi se scurgea în groapa de dedesubt. Dar tot părea prea mare pentru oasele pe care le conţinea, şi lucrul acesta îl deranja într-un fel pe Bosch. Era ca şi cum ar fi văzut un copil cu haine nepotrivite, evident prea lungi. Tot timpul, păreau a spune ceva despre copil: că tânjea după ceva, că fusese lăsat pe locul doi.

Când ploaia începu să răpăie mai tare, preotul deschise şi el umbrela şi ţinu cartea de rugăciuni cu o singură mână. Câteva dintre versete ajunseră cumva până la Bosch. Vorbeau despre împărăţia mai mare care-l primise cu braţele deschise pe Arthur, şi Bosch se gândi la Golliher şi la credinţa lui nestrămutată în acea împărăţie, în ciuda atrocităţilor pe care le studia şi arhiva în fiecare zi. Însă, pentru Bosch, judecata nu avea nimic de a face cu toate astea. El sălăşluia într-o lume mai puţin măreaţă.

Bosch observă că cei trei membri ai familiei nu se priveau unii pe ceilalţi. După ce sicriul fu coborât în groapă şi preotul făcu ultimul semn al crucii, Sheila se întoarse şi porni în josul pantei, către parcare. Nu le aruncase nici măcar o privire părinţilor săi.

Samuel o urmă imediat, iar când Sheila întoarse capul şi îl văzu venind mări pasul. În cele din urmă, lăsă umbrela să-i cadă şi începu să alerge spre maşină, plecând înainte ca tatăl ei să o poată ajunge din urmă.

Samuel privi maşina fiicei lui străbătând vastul cimitir şi dispărând prin poartă. Apoi se întoarse şi ridică umbrela care fusese aruncată. O duse în maşina lui şi apoi plecă şi el.

Bosch privi înapoi către locul unde avusese loc înmormântarea. Preotul dispăruse. Bosch se uită în jurul lui şi văzu vârful unei umbrele negre dispărând dincolo de creasta dealului. Bosch nu-şi dădea seama încotro se îndrepta, doar dacă nu avea de oficiat o altă înmormântare de cealaltă parte a dealului. Astfel, Christine Waters rămase singură lângă groapă. După ce rosti o rugăciune cu voce scăzută, se îndreptă către cele două maşini care rămăseseră pe alee. În timp ce se apropia, ea îl privi calm.

Domnule detectiv Bosch, sunt surprinsă să vă întâlnesc aici.

De ce?

Detectivii nu ar trebui să fie reci, să nu se implice emoţional? Prezenţa la o înmormântare trădează implicare emoţională, nu credeţi? Mai ales la înmormântările din zilele ploioase.

Bosch i se alătură pe drum, şi ea îl acoperi cu umbrela.

De ce aţi revendicat rămăşiţele? spuse el. De ce aţi făcut asta?

Schiţă un gest, către groapa de pe deal.

Pentru că am crezut că nu o va face nimeni altcineva.

Ajunseră la drum. Maşina lui Bosch era parcată în faţa maşinii ei.

La revedere, domnule detectiv, spuse ea, apropiindu-se de fereastra şoferului de la maşina ei.

Am ceva pentru dumneavoastră.

Ea deschise uşa maşinii şi privi înapoi către el.

Ce?

Bosch deschise uşa şi declanşă încuietoarea portbagajului, după care merse înapoi, printre maşini. Ea închise umbrela, o aruncă în maşină şi apoi se apropie.

Cineva mi-a spus cândva că viaţa înseamnă căutarea unui singur lucru. Iertarea păcatelor.

Pentru ce?

Pentru tot. Cu toţii căutăm iertarea.

Deschise portbagajul şi scoase o cutie de carton, pe care i-o dădu.

Aveţi grijă de copiii aceştia.

Ea dădu la o parte capacul cutiei şi privi înăuntru, unde se aflau teancuri de plicuri legate cu benzi de cauciuc, împreună cu fotografii în dezordine. Deasupra, era fotografia băiatului din Kosovo a cărui privire plutea în depărtări la o mie de kilometri distanţă. Băgă mâna în cutie.

De unde sunt? întrebă ea, scoţând unul din plicurile de la asociaţiile umanitare.

Nu contează, spuse el. Cineva trebuie să aibă grijă de ei.

Ea dădu aprobator din cap şi puse cu grijă capacul la loc. Luă cutia din mâinile lui Bosch şi o duse la maşina ei. O puse pe bancheta din spate şi apoi se apropie de uşa deschisă din faţă. Îl privi pe Bosch înainte de a urca. Era pe punctul să spună ceva, dar în final se răzgândi. Se urcă în maşină şi plecă. Bosch închise portbagajul maşinii şi o privi depărtându-se.

Încă o dată, ordinul şefului poliţiei era încălcat. Bosch aprinse luminile din birou şi se duse la locul lui de la masa detectivilor. Puse jos două cutii goale de carton.

Era duminică seara, târziu, aproape de miezul nopţii. Hotărâse să vină şi să-şi elibereze biroul când nu avea să fie nimeni prin preajmă care să-l privească. Mai avea de stat o zi în Divizia Hollywood, dar nu voia să şi-o petreacă împachetând cutii şi schimbând salutări nesincere cu colegii. Plănuia ca la începutul zilei să aibă un birou curat, şi să-şi încheie ziua cu un prânz lung de trei ore la Frank şi Musso. Avea să-şi ia rămas-bun de la cei câţiva colegi mai apropiaţi şi apoi avea să se strecoare pe uşa din spate înainte ca cineva să-şi dea seama că dispăruse.

Începu cu dulapul de registre, scoţând, din cutiile deschise, dosarele crimelor care continuau să-l ţină treaz în unele nopţi. Încă nu renunţa la ele. Îşi propusese să lucreze la cazuri în perioadele mai libere de la DFO. Sau să muncească acasă, singur.

Se întoarse cu o cutie plină la birou şi începu să golească sertarele cu dosare. Când scoase vasul de marmură plin de cartuşe, se opri. Încă nu pusese în el cartuşul adus de la înmormântarea Juliei Brasher. Îl ţinea pe un raft de la el de acasă. Lângă fotografia rechinului pe care avea să o păstreze acolo, pentru a-i aminti de pericolul reprezentat de părăsirea cuştii de siguranţă. Tatăl ei îi permisese să o ia.

Puse cu grijă borcanul în colţul celei de-a doua cutii, apoi deschise sertarul din mijloc şi începu să strângă pixurile, suporturile şi alte rechizite.

Prin sertar erau răspândite mesaje telefonice şi cărţi de vizită vechi, de la oameni pe care îi cunoscuse în timpul diverselor anchete. Bosch verifică fiecare hârtiuţă în parte, înainte de a se hotărî dacă să o păstreze sau să o arunce în coşul de gunoi. După ce strânse un teanc pe care intenţiona să-l păstreze, îl înfăşură într-o fâşie de cauciuc şi îl puse în cutie.

Când sertarul era aproape gol, scoase o bucată de hârtie şi o desfăcu. Pe ea era un mesaj.



Unde eşti, durule?



Bosch se uită mult timp la ea. Curând, începu să se gândească la toate întâmplările care se petrecuseră de când oprise maşina pe Wonderland Avenue, cu treisprezece zile înainte. Se gândea la ceea ce făcea şi încotro se îndrepta; la Trent şi Stokes, şi mai ales la Julia Brasher şi Samuel Delacroix. Se gândea la ce spusese Golliher în timp ce studia oasele victimelor răpuse cu milenii în urmă. Şi asta îl ajută să descopere răspunsul la întrebarea de pe bucata de hârtie.

Nicăieri, spuse el cu voce tare.

Împături hârtia şi o puse în cutie. Îşi privi mâinile, cicatricele de pe pumni. Îşi trecu degetele uneia dintre mâini peste încheieturile celeilalte, gândindu-se la toate cicatricele interioare lăsate de lovirea tuturor zidurilor invizibile de cărămidă.

Ştiuse întotdeauna că va fi pierdut fără meserie, insignă şi misiune. În acel moment îşi dădu seama că putea fi la fel de pierdut chiar dacă avea toate aceste lucruri. De fapt, putea să se simtă pierdut din cauza acestora. Exact lucrul despre care credea că îi este cel mai necesar îi accentua senzaţia de inutilitate.

Luă o hotărâre.

Extrase din buzunarul de la spate portmoneul cu insigna. Scoase cartea de identitate din învelitoarea de plastic şi apoi desfăcu insigna. Îşi trecu buricul degetului peste literele în relief ce alcătuiau cuvântul detectiv. Îi dădeau aceeaşi senzaţie ca şi cicatricele de pe pumni.

Puse insigna şi cartea de identitate în sertarul de la birou. Apoi îşi scoase arma din toc, o privi îndelung şi o puse şi pe aceasta în birou. Închise sertarul şi îl încuie cu o cheie.

Se ridică şi traversă camera detectivilor, îndreptându-se către biroul lui Billets. Uşa era descuiată. Puse cheia de la sertarul biroului şi cheia de maşină pe mapa ei. Când nu avea să apară, a doua zi, era sigur că ea o să-i verifice biroul. Atunci, avea să înţeleagă că nu se mai întorcea. Nici la Divizia Hollywood şi nici la DFO. Îşi preda insigna, cu Cod 7. Terminase.

Întorcându-se spre locul său din camera detectivilor, Bosch privi în sus şi se simţi străbătut de un fior, conştient de caracterul implacabil al gestului său, dar nu ezită. Ajuns la birou, puse una dintre cutii deasupra celeilalte şi le duse prin holul din faţă. Lăsă lumina aprinsă în urma sa. După ce trecu de recepţie, deschise uşa grea din faţa secţiei cu spatele, îl strigă pe ofiţerul aşezat la birou.

Hei, fă-mi un serviciu. Cheamă-mi un taxi.

S-a făcut. Dar, cu vremea asta, s-ar putea să dureze un pic. Poate vrei să aştepţi în…

Uşa se închise, întrerupând tirada poliţistului. Bosch ieşi pe trotuar. Era o noapte răcoroasă, umedă. Dincolo de plafonul de nori, luna nici măcar nu se zărea. Cu cutiile în dreptul pieptului, aştepta în ploaie.



Sfârşit





